
În numele lui Allah cel Milostiv, Îndurător! 


Cu adevărat toată lauda I se cuvine lui 
Allah, la El căutăm adăpost şi de la El cerem 
iertare! Căutăm adăpost la Allah cel Glorios de 
relele din noi înşine şi de păcatele faptelor 
noastre! Pe cel pe care Allah îl călăuzeşte 
nimeni nu îl poate rătăci, iar pe cel pe care 
Allah îl rătăceşte nimeni nu îl poate călăuzi. 
Mărturisesc că nu există niciun Dumnezeu în 
afara lui Allah, El este Unic, iar Muhammad 
este robul şi Trimisul Său! Această carte pe care 
am avut onoarea să o traduc este una dintre 
cele mai bune cărți de care ne putem folosi în 
alegerea unor tratamente cât mai naturale ce 
pot substitui medicamentele de sinteză ce 
prezintă adesea efecte adverse. Îl rog pe Allah 
cel Atotputernic şi Măreț ca tot efortul depus în 
traducerea acestei cărți să fie doar pentru 
mulțumirea Sa! Traducătorii lucrării în limba 
engleză: Abd El Qader şi Dr. Enjey R. K. 


Tipuri de boli 


Există două tipuri de boli ce atacă inima: 
una este reprezentată de îndoială şi eroare, iar a 
doua de pofte şi dorințe; ambele sunt 
menționate în Coran. Allah ne spune despre 
boala îndoielii: 

„În inimile lor este o boală, iar Allah 
le va spori boala şi vor avea ei parte de 
chinuri dureroase pentru ceea ce au 
mințit.” (Sura Al- Baqara: 10). 

El a mai spus: 

+. şi pentru ca aceia care au în 
inimile lor boală şi necredincioşii să zică: 
«Ce a voit Allah cu această pildă?»” (Sura Al- 
Muddathir: 31). 

Allah ne spune despre cei care refuză să 
se bazeze pe Coran şi sunna în judecățţile lor: 

„Iar când sunt chemati la Allah şi la 
Trimisul Său pentru a judeca între ei, iată 
că o parte dintre ei se îndepărtează. Iar de 
ar avea ei dreptatea de partea lor, ar veni 
spre El supuşi. Oare în inimile lor este o 
boală, sau se indoiesc ei, sau se tem că 
Allah şi Trimisul Său vor fi nedrepţi cu ei? 
Ba nu! Aceştia sunt nelegiuiți!” (Sura An- 
Nur: 48-50). 

Aceasta este boala îndoielii şi a erorii. În 
plus, Allah ne spune despre dorinţă şi poftă, în 
acest caz — adulter: 

„0, voi soții ale Profetului! Voi nu 
sunteți ca nici una dintre femei. Dacă 
sunteți pioase, nu vă arătați binevoitoare 
[față de bărbați], cu vorba, pentru ca acela 


care are o boală în inimă să nu poftească la 
voi, şi spuneți vorbe potrivite!” (Sura Al- 
'Ahzab: 32). 


Boli fizice care atacă corpul 


Allah spune: 

„Nu este niciun păcat pentru cel orb, 
nici pentru cel şchiop nu este păcat şi nici 
pentru cel bolnav nu este păcat.” (Sura Al- 
Fath: 17). 

Aceste versete se referă la bolile ce pot 
ataca o persoană în timp ce îndeplineşte hayj-ul, 
în timp ce posteşte sau realizează abluțiunea. 
Ele conțin un secret şi o înțelepciune uimitoare 
care le dezvăluie măreţia, înțelepciunea divină 
şi completitudinea Coranului celor ce posedă o 
cunoaştere şi o înțelegere profundă. 

Ştiinţa medicinii prezintă trei reguli 
fundamentale: prezervarea sănătății, evitarea a 
ceea ce ar putea dăuna (i.e. întărirea imunității) 
şi eliberarea corpului de substanțele nocive. 
Allah a menționat aceste trei principii 
fundamentale în legătură cu îndeplinirea hajj- 
ului, postul şi abluțiunea menționate anterior: 

„Pentru putine zile, însă, acela dintre 
voi care este bolnav sau în călătorie, [va 
posti] un număr [egal] de alte zile.” (Sura Al- 
Baqara: 184). 

Allah i-a permis celui suferind să îşi 
întrerupă postul în caz de boală. În plus, Allah 
i-a permis călătorului să îşi întrerupă postul 
pentru a-şi proteja şi prezerva sănătatea şi 


puterea în timpul călătoriei. Călătoria 
antrenează un efort fizic uriaş ce necesită hrană 
pentru a menține energia necesară corpului. 
Călătorul este eliberat de datoria de a posti 
pentru ca trupul lui să poată primi hrana 
necesară. Mai mult decât atât, Allah a spus: 

„Acela dintre voi care este bolnav sau 
are o durere la cap |şi trebuie să se tundă], 
acela trebuie să se răscumpere printr-un 
post sau printr-o pomană sau printr-o 
jertfă.” (Sura Al-Baqgara: 196). 

Allah le-a permis bolnavilor şi celor care 
aveau păduchi sau pielea capului sensibilă să- 
şi radă părul, ceea ce era în mod normal 
interzis în timpul purtării ihram-ului. În aceste 
situaţii, a rade părul de pe cap şi a expune 
scalpul îndepărtează elementele nocive şi îi 
permite persoanei bolnave să elimine cauza bolii 
şi să îşi revină din acea stare vizibil agravată de 
creşterea părului. Acesta este un exemplu de 
eliberare a corpului de substanțele nocive, 
eliberare ce are prioritate (legitimând excepţiile) 
în fața regulii generale de a nu-ți rade părul în 
timpul stării de ihram. Când Allah a permis 
raderea capului în vederea îndepărtării 
elementelor nocive de pe scalp, îngăduința Sa i- 
a inspirat pe robii Săi să se folosească de 
aceeaşi practică pentru a îndepărta elementele 
nocive cauzate de alte boli. 

Referitor la respectarea unei anumite 
măsuri preventive (i.e. dieta sau orice tip de 
abţinere), Allah a spus: 

„lar dacă sunteţi bolnavi sau în 
călătorie, ori dacă unul dintre voi se 


întoarce din locul unde şi-a făcut nevoile, 
sau ați atins muierile şi nu găsiți apă, 
atunci căutați țărână măruntă curată şi 
treceți-vă palmele peste față şi peste 
mâini...” (Sura An-Nisa’: 43). 

Allah i-a permis persoanei bolnave să 
folosească țărână curată în loc de apă pentru a- 
şi îndeplini abluțiunea dinaintea rugăciunii; 
astfel, corpul omului este scutit de efectele 
negative ale utilizării apei în cazul anumitor 
boli. Acest verset creează un precedent pentru 
orice tip de măsură preventivă (dietă etc.) ce 
protejează corpul de substanțele nocive pe care 
omul le consumă sau pe care corpul său le 
produce. 

Allah - toată lauda I se cuvine Lui! - a 
subliniat cele trei reguli de bază ale ştiinţei 
medicinii pe care le-am menționat anterior. 
Vom oferi acum câteva exemple pentru a 
demonstra că medicina profetică este 
superioară şi mult mai cuprinzătoare decit orice 
altă metodă. 

A furniza remedii adecvate pentru 
suferințele inimii (bolile spirituale sau afective) 
rămâne apanajul profeților şi al trimişilor lui 
Allah (Pacea fie asupra lor!). Inima se 
însănătoşeşte când accede la cunoaşterea 
Domnului şi Creatorului Său, a Numelor, 
Atributelor, Acţiunilor şi Poruncilor Sale. În 
plus, inima se însănătoşeşte când preferă să 
încerce să obțină mulțumirea lui Allah şi când 
preferă ceea ce Lui Îi place, evitând în acelaşi 
timp încălcarea interdicțiilor Sale şi tot ceea ce 
poate conduce la nemulțumirea Sa. 


Nu există viață, sănătate şi bunăstare a 
inimii în afara aplicării acestei metode pe care 
doar Trimişii o pot detalia. Este greşit să 
credem că cineva s-ar putea bucura vreodată de 
împlinirea inimii altfel decât prin călăuzirea 
oferită de Trimişii lui Allah; aceste erori rezultă 
din confundarea adevăratei bunăstări a inimii 
cu satisfacerea şi întărirea poftelor şi dorințelor 
ei animalice josnice. În acest mod inima va fi 
departe de a accede la adevărata sa bunăstare, 
putere şi chiar existența sa îi va fi pusă în 
pericol. Cei care nu disting între aceste două căi 
ar trebui să sufere pentru viața şi sănătatea 
inimii lor sau, de fapt, pentru absența acestora. 
Mai mult decât atât, asemenea oameni ar trebui 
să sufere din cauză că le lipseşte lumina 
adevăratei călăuziri şi pentru că se află complet 
cufundați într-un ocean de întuneric. 


Remediile pentru bolile fizice sunt 
împărţite în două categorii: 


Prima categorie se referă la instinctul pe 
care toate speciile îl posedă. Nu este nevoie de 
doctor pentru a vindeca acest tip de boală ce 
implică necesitatea de a răspunde foamei, setei, 
frigului şi oboselii. 

A doua categorie necesită o investigare şi 
analiză profundă şi determină atenuarea, 
controlarea bolii şi ameliorarea stării 
pacientului. 

Răul potenţial ce afectează corpul poate 
rezulta dintr-o dispoziție rea ce nu a fost 
controlată, dintr-o boală ce atacă un organ sau 


din cauza unei slăbiri generale a puterii 
corpului sau chiar a sufletului ce susține o 
asemenea putere. Boala poate fi cauzată de o 
creştere a ceea ce nu ar trebui să crească sau 
de o scădere a ceea ce nu ar trebui să 
descrească. De asemenea, cauza ar putea 
consta într-o ruptură a unei legături esenţiale 
sau într-o unire a ceea ce trebuia să rămână 
nelegat. Boala ar mai putea apărea din cauza 
extinderii a ceea ce nu ar trebui extins sau din 
cauza modificării şi schimbării formei sau 
locului anumitor organe ale corpului. 

Doctorul este în stare să distingă între 
ceea ce ar putea vătăma corpul atunci când este 
conectat şi ceea ce ar trebui să fie legat. De 
asemenea, doctorul distinge între ceea ce poate 
produce vătămare dacă sporeşte şi ceea ce ar 
putea produce vătămare dacă  descreşte. 
Doctorul este de ajutor în păstrarea unei 
sănătăți bune sau poate determina ceea ce 
păstrează o sănătate bună; el este de ajutor în 
contracararea bolii prin administrarea 
antidotului său sau prin prescrierea unei diete 
corective. Veţi vedea cum toate aceste principii 
generale sunt conforme călăuzirii şi sfatului 
Profetului (Pacea şi binecuvântarea lui Allah fie 
asupra sa!), cu Voia, Puterea şi Susținerea lui 
Allah. 


Profetul (Pacea şi binecuvântarea lui 
Allah fie asupra sa!) a folosit el însuşi 
medicamente şi le-a prescris medicamente 
familiei şi companionilor săi. 


Tipurile de medicamente pe care Profetul 
(Pacea şi binecuvântarea lui Allah fie asupra 
sa!) şi companionii săi obişnuiau să le ia nu se 
compară absolut deloc cu amestecurile chimice 
numite aqrabathayn (pharmacopoeia). 
Majoritatea medicamentelor lor consta mai 
degrabă dintr-un singur ingredient. Uneori ei 
luau o altă substanță pentru a spori eficiența 
medicamentului sau pentru a-i da un gust mai 
bun. Acesta a fost — şi încă este — cazul cu 
majoritatea medicamentelor folosite în cadrul 
multor culturi şi popoare, precum cel arab, 
turc, indian şi nomad. Pe de altă parte, romanii 
şi grecii utilizau un amestec de substanţe sau 
remedii în medicamentele lor. 

Autoritățile medicale sunt de acord că 
oricând se poate lupta împotriva unei boli prin 
hrană şi dietă şi este mai bine să se evite 
medicamentele. De asemenea, sunt de acord că 
oricând se poate folosi o singură substanță sau 
ingredient ca remediu nu ar trebui utilizat un 
remediu compus. Există consens asupra 
faptului că trupul va fi vătămat dacă doctorii 
prescriu în mod excesiv un medicament. 
Remediul s-ar putea să nu găsească o boală pe 
care să o vindece sau s-ar putea să nu fie 
adecvat bolii, iar dacă o doză excesivă va fi 
administrată va fi compromisă sănătatea 
corpului. 

Cei mai experimentați doctori utilizează 
medicamente care conțin un singur ingredient. 
Tratamentul ar trebui să aibă legătură cu sau 
să fie similar mâncării obişnuite pe care 
pacientul o mănâncă. În cadrul culturilor în 

care se consumă unul sau doar câteva tipuri de 
mâncare la o masă obişnuită, oamenii, în 
general, suferă de puține boli; ei nu ar trebui să 
ia medicamente compuse. Cei care trăiesc în 
oraşe mari şi a căror dietă este complexă au 
nevoie de medicamente care reprezintă un 
amestec de câteva substanțe sau ingrediente, 
deoarece acest tip de medicamente se potrivesc 
cel mai bine bolii lor. Bolile oamenilor care 
trăiesc în deşert sunt de obicei simple şi astfel o 
medicație simplă este adecvată. Aceste 
argumente determină fapte cunoscute în toată 
lumea medicală. 

Medicina profetică include un element 
divin. Acest element face ca realizarea unei 
comparații între medicina profetică şi medicina 
practicată de doctorii obişnuiţi să fie similară 
comparației dintre medicina practicată de 
doctori şi medicina populară. Cele mai bune 
autorități medicale sunt de acord cu acest fapt, 
dat fiind că ştiinţa în care ei excelează este un 
rezultat al  comparatției, experimentării, 
inspirației, viziunilor şi ipotezelor. Unii dintre ei 
declară că toată cunoaşterea lor este obținută 
din lumea animală; de exemplu, observă cum 
pisicile înghit creaturi veninoase, iar apoi ling 
uleiul din lampă, neutralizând astfel efectul 
veninului. Sau observă un şarpe care are o 
problemă la ochi. Şarpele îşi şterge apoi ochii de 
frunze de chimen dulce şi se vindecă. De 
asemenea, ei observă cum unele păsări beau 
puțină apă de mare când sunt constipate. Sunt 
multe exemple similare pe care doctorii le 

menționează în urma observaţiilor lor asupra 
naturii. 

Acest tip de cunoaştere nu poate fi 
comparat cu revelația trimisă de către Allah 
Profetului Său (Pacea şi binecuvântarea lui 
Allah fie asupra sa!) prin care acesta era 
înştiințat de ceea ce era bun pentru el şi ceea ce 
nu era. 

A compara cunoaşterea ştiinţifică cu 
revelația este ca şi cum ai compara restul 
ştiinţelor cu ceea ce i-a fost trimis Profetului 
(Pacea şi binecuvântarea lui Allah fie asupra 
sa!). De fapt, profeții ne oferă un tip de 
medicament pe care doctorii de abia îl pot 
înţelege sau realiza prin experimentele, ipotezele 
şi teoriile lor. 

Profeţii aduc remedii care vindecă inima 
de orice o atacă. Aceste remedii profetice 
întăresc inima şi sporesc încrederea şi 
dependența de Allah. În plus, inima este ajutată 
dacă este umilă, smerită şi caută adăpost la 
Allah, dacă oferă dania şi I se roagă Lui. De 
asemenea, ea se căieşte în faţa lui Allah, Îi cere 
iertare şi manifestă blândeţe față de creația Sa, 
ajutându-i pe cei aflați în nevoie şi pe cei care 
sunt victime ale calamităților. Aceste remedii au 
fost testate de diferite națiuni care au confirmat 
că doctorii nu ar fi putut prescrie niciodată 
singuri asemenea leacuri, nici prin experimente, 
nici prin observații ştiinţifice. 

Noi am testat remediile profetice şi am 
descoperit că sunt mai puternice decât orice alt 
tip de medicament obişnuit. Este un fapt 
dovedit că a compara remediile profetice cu 

medicamentele pe care doctorii le prescriu e ca 
şi cum ai compara ştiinţa medicinii cu medicina 
populară. 

Inimile care se află în legătură cu 
Domnul Lumilor — Creatorul bolii şi al leacului 
ei, Cel care are grijă de orice şi oricine — 
necesită un tip special de remediu care nu se 
compară sub nicio formă cu cel necesar inimilor 
ce s-au îndepărtat de Domnul lor. Mai mult 
decât atât, oricând sufletul şi inima vor deveni 
mai puternice (din perspectivă spirituală), ele 
vor coopera pentru a înfrânge boala. Cum poate 
cineva nega faptul că majoritatea remediilor 
eficiente pentru bolile ce afectează inima şi 
sufletul implică simţirea încântării şi a bucuriei 
de a te apropia de Allah, iubindu-L, amintindu- 
ți de El, fiind complet dedicat Lui şi conştient de 
El, depinzând de El şi cerându-l ajutorul? Doar 
cei mai ignoranți oameni neagă aceste fapte, în 
special cei înzestrați cu cel mai obtuz intelect, 
cea mai proastă înțelegere şi care se află foarte 
departe de Allah şi de cunoaşterea adevăratei 
realități a omenirii. În curând voi menţiona 
motivele pentru care recitarea Surei Al-Fatiha 
(primul capitol din Coran) a îndepărtat efectele 
unei  înțepături veninoase, permițându-i 
persoanei afectate să se ridice în picioare de 
parcă nu ar fi suferit niciodată de durere. 

Vom menţiona două tipuri de medicină 
profetică. în cel mai detaliat mod posibil, 
conform puterii, cunoaşterii şi resurselor de 
care dispunem. În legătură cu orice aspect bun 
şi corect ne bizuim numai pe Allah, invocându-l 

Mărinimia, deoarece El este Păstrătorul care Îşi 
revarsă grația fără limite. 


Orice boală îşi are leacul 


Muslim a relatat în Sahih că Profetul 
(Pacea şi binecuvântarea lui Allah fie asupra 
sa!) a spus: „Orice boală îşi are leacul şi când 
remediul adecvat îi este aplicat bolii, ea 
încetează, cu Voia lui Allah.” 

În plus, ni se relatează în Sahihan că 
Trimisul lui Allah (Pacea şi binecuvântarea lui 
Allah fie asupra sa!) a spus: „Allah nu a trimis 
o boală fără să fi trimis, pe lângă aceasta, şi 
leacul ei.” 

Imam Ahmad relatează că Usamah bin 
Şuraik a zis: „Eram cu Profetul (Pacea şi 
binecuvântarea lui Allah fie asupra sa!) când 
beduinii au venit la el şi au spus: «O, Trimis al 
lui Allah, ar trebui să luăm medicamente?» El a 
spus: «Da, o, robi ai lui Allah, luaţi 
medicamente, deoarece Allah nu a creat o 
boală fără ca să nu fi creat şi leacul său, cu 
excepţia unei singure boli.» Ei au spus: «Care 
este aceea?» El a spus: «Bătrâneţea.»” 

De asemenea, se relatează în Al Musnad 
(de către Imam Ahmad) că Profetul (Pacea şi 
binecuvântarea lui Allah fie asupra sa!) a spus: 
„Allah nu a trimis o boală fără să nu fi trimis 
şi leacul ei; oricine îl ştie (leacul), îl ştie, iar 
oricine nu este conştient de el (leac), nu este 
conştient de el, iar cei care nu îl cunosc nu 
sunt conştienţi de el.” (An-Nasaii, Ibn Majah, 
Al-Hakim şi Ibn Hibban). 

În Musnad de Imam Ahmad şi în Sunan 
de At-Tirmidhi şi Ibn Majah se relatează că Abu 
Khuzamah a spus: „Am zis: «O, Trimis al lui 
Allah, ruqya (remedii divine - formule de 
rugăciune islamică) pe care le folosim, 
medicamentele pe care le luăm şi prevenirea 
care încercăm să o realizăm, schimbă toate 
acestea destinul numit de Allah?» El a spus: 
«Ele sunt o parte a destinului numit de 
Allah.” 

Aceste hadisuri ne indică faptul că există 
cauze pentru tot ceea ce se întâmplă în această 
lume, precum şi îndepărtarea acestor cauze. 
Afirmația Profetului (Pacea şi binecuvântarea 
lui Allah fie asupra sa!) — există un leac pentru 
orice boală — poate include atât bolile umane 
vindecabile, cât şi pe cele incurabile, deoarece 
Allah se poate să fi ascuns de omenire aceste 
tipuri de remedii şi să fi blocat calea de a le 
obține. Allah ştie cel mai bine. Profetul (Pacea şi 
binecuvântarea lui Allah fie asupra sa!) a 
afirmat că bolile sunt vindecate când li se aplică 
remediul adecvat, indicând că există un opus al 
oricărei creații şi, implicit, un antidot pentru 
fiecare boală. 

Trimisul lui Allah (Pacea şi 
binecuvântarea lui Allah fie asupra sa!) a 
declarat că, în cazul în care doi opuşi se 
întâlnesc, de exemplu - remediul adecvat şi 
boala, omul îşi revine din boală. Când remediul 
este administrat într-o doză mai mare decât 
este necesar sau când nu este remediul cerut, 
corpul poate dezvolta un alt tip de boală. Când 
doza administrată este mai scăzută decît 

minimum necesar, boala nu va fi vindecată. 
Dacă bolnavul şi boala nu sunt tratate cu 
medicamentul adecvat, vindecarea şi 
recuperarea nu vor avea loc. 

Pe de altă parte, dacă timpul nu este 
adecvat vindecării sau dacă trupul este lipsit de 
putere sau este inadecvat medicamentului 
prescris, vindecarea nu va fi eficientă. Dacă 
toate circumstanțele sunt favorabile, vindecarea 
va fi cu siguranţă eficientă. Aceasta reprezintă 
cea mai bună explicație posibilă aplicabilă 
hadisurilor menționate anterior. 

Totuşi aceste hadisuri pot aduce o 
precizare în sensul că Allah nu a creat o boală 
care poate fi vindecată de către om, ci a trimis 
un leac pentru aceasta. În mod similar, Allah a 
spus: 

„Care nimiceşte totul, la porunca 
Domnului său!” (Sura Al-'Ahqaf: 25). 

În acest verset ni se spune că tot ceea ce 
era destinat să fie distrus a fost distrus de către 
vânt. În acest caz, hadisurile nu includ bolile 
incurabile. 

Cei care observă diferitele substanțe şi 
opusul lor în această lume, iar apoi le 
analizează efectul liniştitor, natura opusă şi 
rezistența pe care o opun reciproc, vor aprecia 
puterea perfectă, înțelepciunea eternă şi creația 
perfectă a lui Allah, precum şi Unicitatea Sa în 
ceea ce priveşte Stăpânirea Sa şi Acţiunile Sale. 
Orice în afara lui Allah are un opus sau un 
antidot, însă doar Allah Îşi este Suficient Sieşi 
şi Atotputernic, pe când orice şi oricine au 
nevoie de El. 

În aceste hadisuri autentice li se 
porunceşte musulmanilor să caute şi să ia 
medicamente adecvate, în timp ce li se 
sugerează că această acțiune nu contrazice 
dependența totală de Allah Unicul, aşa cum cel 
care îşi satisface foamea, setea sau reacționează 
la cald sau rece nu contrazice dependența de 
Allah. Dimpotrivă, credința în tawhid 
(unicitatea lui Allah) este împlinită prin 
atenuarea şi reacția optimă în fața diferitelor 
elemente vătămătoare în maniera şi metoda 
poruncită de Allah. Mai mult decât atât, a te 
abține să foloseşti aceste remedii sau antidoturi 
se află, de fapt, în contradicție cu principiul 
totalei dependențe de Allah, precum şi față de 
Poruncile şi Înţelepciunea Sa. Nefolosirea 
acestor remedii va slăbi tawakkul nostru 
(încrederea în Allah şi dependența față de 
Allah), deşi individul ar putea crede că această 
încredere şi dependență sunt întărite prin 
abandonarea căutării unui remediu. 
Abandonarea remediului contrazice de fapt 
adevărata încredere şi dependenţă, întrucât 
încrederea şi dependența implică în esență o 
anumită atitudine: inima robului se bizuie 
numai pe Allah pentru a obține ceea ce este util 
pentru viața şi religia sa, în timp ce 
îndepărtează tot ceea ce îi afectează în mod 
negativ viața şi religia. Metoda corectă de a te 
încrede şi a fi dependent de Allah include 
căutarea acestor beneficii destinate slujitorilor 
Săi; în caz contrar, omul nu va implementa 
Poruncile şi Înţelepciunea divină. Robul nu ar 
trebui să-şi numească neputința - dependență 

de Allah, nici să considere adevărata încredere 
şi dependenţă drept o neputinţă. 

În hadisuri sunt combătuţi cei care nu 
caută remedii, ci pretind în schimb: „Dacă 
vindecarea este scrisă sau destinată, atunci 
leacul nu va fi de niciun folos. Dacă vindecarea 
nu a fost predestinată, atunci leacul nu va fi 
folositor.” 

Sau altcineva ar putea spune: „Boala a 
apărut din Voința lui Allah şi nimeni şi nimic 
nu poate să se opună Voinţei lui Allah.” Ultima 
afirmație este similară întrebării puse 
Trimisului lui Allah (Pacea şi binecuvântarea lui 
Allah fie asupra sa!) de către beduini. Cât 
despre companionii apropiați care posedau o 
mai bună cunoaştere a lui Allah, a Înțelepciunii 
şi Atributelor Sale, ei nu împărtăşeau credința 
beduinilor. 

Profetul (Pacea şi binecuvântarea lui 
Allah fie asupra sa!) le-a oferit beduinilor un 
răspuns care să le aline inima, confirmând că 
aceste ruqya (formule islamice de rugăciune), 
leacuri şi măsuri preventive fac parte toate din 
destinul numit de Allah. De aceea nimic nu se 
sustrage destinului lui Allah decât prin destinul 
prescris de Allah; a lua medicamente face parte 
din destinul lui Allah şi elimină o parte a 
destinului lui Allah. Pe scurt, creaţia nu 
dispune de nicio modalitate de a scăpa de 
destinul lui Allah, indiferent de ceea ce face. A 
pune capăt foamei, setei, suferințelor cauzate 
de căldură sau frig prin satisfacerea sau 
liniştirea lor reprezintă exact aceeaşi situație. 
Un exemplu similar este acela de a îndepărta 

duşmanul, care face parte din destinul lui 
Allah, prin jihad-ul care reprezintă o poruncă a 
lui Allah şi un destin prescris. Astfel, cauza, 
îndepărtarea ei şi cei care o îndepărtează fac 
parte din destinul numit de Allah. 

Un alt mod de a răspunde celor care pun 
întrebări similare (referitoare la luarea de 
medicamente) constă în a sublinia faptul că 
această logică le impune să se abțină de la a 
încerca să-şi urmărească propriul beneficiu sau 
de la a îndepărta răul. Conform acestei logici, 
dacă beneficiul sau răul a fost destinat să se 
întâmple, atunci se va întâmpla cu siguranţă, 
iar dacă nu era destinat, atunci nu se va 
întâmpla! Dacă am implementa această metodă, 
viața, religia şi întreaga lume ar fi complet 
distruse. Mai mult decât atât, acest tip de 
retorică vine doar din partea acelora care neagă 
adevărul cu aroganță şi îl resping; ei 
menționează destinul în legătură cu acest 
subiect tocmai pentru a respinge adevărul 
atunci când le este prezentat. Exact în acelaşi 
mod au procedat politeiştii care au spus: 

„De ar fi voit Allah, nu I-am fi făcut 
asociați nici noi, nici părinții noştri şi nici 
nu am fi oprit Nimic!” (Sura Al-'An'am: 148); 

„Dacă ar fi voit Allah, noi nu am fi 
adorat nimic în afară de El — nici noi, nici 
părinții noştri - şi nu am fi oprit nimic 
altceva afară de ceea ce El a oprit!” (Sura 
An-Nahl: 35). 

Politeiştii au făcut aceste afirmaţii pentru 
a putea respinge dovezile lui Allah atunci când 
El le va trimite Mesagerii. 

Pe de altă parte, cei care rostesc această 
întrebare referitoare la destin, medicamente şi 
adevărata încredere şi dependenţă ar trebui să 
ştie că mai există un argument pe care ei nu l- 
au menționat. Allah a decis că anumite situații 
vor avea loc când anumite cauze vor fi prezente. 
Astfel, dacă acea cauză va fi creată sau 
materializată, ceea ce a fost destinat se va 
petrece. 

Cineva ar putea comenta: „Dacă mi-a fost 
sortit să materializez cauza, o voi face. Altfel nu 
aş fi în stare să o activez.” Răspunsul nostru 
este: „Ai accepta un asemenea argument de la 
servitorul, copiii sau muncitorii tăi dacă ei s-ar 
împotrivi să facă ceea ce le-ai poruncit sau dacă 
ar face ceva ce tu le-ai interzis? Dacă accepți un 
asemenea argument, nu ai niciun drept să îi 
blamezi pe cei care nu ţi se supun, care îți fură 
bunurile, nu te respectă sau îţi încalcă 
drepturile. Dacă tu  pedepseşti asemenea 
persoane pentru astfel de acte, atunci cum te 
poţi prevala de aceeaşi logică pentru a nega 
drepturile pe care Allah le are asupra ta şi 
poruncile Sale?” 

Într-o povestioară iudaică ni se spune că 
Ibrahim / Avraam (Pacea lui Allah fie asupra 
sa!) l-a întrebat odată pe Allah: „O, Domnul 
meu! De unde vine boala?” El a spus: „De la 
Mine.” Ibrahim (Pacea lui Allah fie asupra sa!) a 
spus: „Atunci care este rolul doctorului?” El a 
spus: „El este un om prin care am trimis şi am 
făcut să apară leacul.” 

Afirmația Profetului - există un leac 
pentru orice boală - ar trebui să întărească 

încrederea bolnavului şi a doctorului, 
încurajându-i să caute remediul. Când bolnavul 
simte că există un leac pentru boala sa, în 
inima sa speranța va lua locul disperării, iar 
poarta anticipării pozitive se va deschide larg în 
fața sa. Cînd încrederea persoanei suferinde 
este întărită, diferitele puteri care există în 
interiorul său, energia instinctuală (sau 
căldura, în termenii lui Al-Qayyim), sufletul şi 
spiritul vor fi de asemenea întărite. Aceste 
elemente vor întări la rândul lor acea parte a 
corpului care este afectată, iar boala va fi 
combătută şi înfrântă cu o mai mare uşurinţă. 

În plus, atunci când doctorul ştie că 
există un leac pentru boală, el încearcă să 
găsească acel remediu în mod activ şi energic. 

Bolile care atacă trupul sunt similare 
bolilor care atacă inima. Aşa cum Allah a trimis 
un leac pentru fiecare boală care atacă inima, 
El a trimis un leac pentru fiecare boală care 
atacă trupul. Dacă o persoană ajunge să 
cunoască acel leac şi îl aplică într-o manieră 
adecvată, inima sa Îşi va recăpăta sănătatea, cu 
Permisiunea lui Allah. 


Îndrumarea Profetului (Pacea şi 
binecuvântarea lui Allah fie asupra sa!) în 
ceea ce priveşte mâncarea şi băutura 


Inclusiv respectarea dietelor, abținerea de 
la mâncatul excesiv şi regulile generale ce 
trebuie respectate în ceea ce priveşte mâncarea 
şi băutura 

În  Al-Musnad de Imam Ahmad se 
relatează că Profetul (Pacea şi binecuvântarea 
lui Allah fie asupra sa!) a spus: „Fiul lui Adam 
nu umple niciodată un vas mai rău decât 
stomacul său. Fiul lui Adam are nevoie doar 
de câteva îmbucături ca să reziste, dar dacă 
insistă, o treime ar trebui să fie rezervată 
pentru mâncare, o altă treime pentru 
băutură şi ultima treime ca să respire.” 


Alimentele 


Alimentele fizice atacă şi vatămă corpul şi 
îi modifică funcțiile normale în cazul unei 
cantități excesive de mâncare. Majoritatea 
bolilor apar din cauza mâncatului excesiv sau a 
consumării unei cantități mai mari de hrană 
decât cea necesară corpului ori a unor alimente 
prea puţin benefice sau care nu sunt digerate 
uşor sau din cauza unor feluri complexe de 
mâncare. Atunci când fiul lui Adam îşi umple în 
mod obişnuit stomacul cu aceste tipuri de 
alimente, el va ajunge să dobândească diferite 
boli, multe dintre ele necesitând un interval 
îndelungat de vindecare. 

Pe de altă parte, atunci când cineva 
consumă cantități moderate de alimente şi 
mănâncă în mod înțelept, corpul va beneficia 
integral de această dietă, spre deosebire de 
cazul în care face excese. Hrana pe care o 
mâncăm poate împlini o necesitate, poate să ne 
îndestuleze sau se poate să fie consumată 

excesiv. Profetul (Pacea şi binecuvântarea lui 
Allah fie asupra sa!) ne-a spus că omul are 
nevoie de câteva îmbucături pentru a rezista, 
fără ca puterea să îl părăsească. Când cineva 
doreşte să depăşească ceea ce este strict 
necesar, ar trebui să păstreze o treime din 
stomac pentru mâncare, o altă treime pentru 
apă sau băutură şi ultima treime pentru a 
respira. Aceasta este cea mai bună metodă de a 
mânca, atât pentru corp, cât şi pentru inimă. 
Dacă stomacul este plin de mâncare, nu va mai 
fi loc pentru lichide. Dacă omul bea când are 
stomacul plin, va respira cu greutate, generând 
astfel o stare de lene şi oboseală. Se va simți 
toropit, de parcă ar avea o greutate în stomac. 
În consecință, omului îi va fi lene să-şi 
împlinească obligaţiile şi va căuta să-şi 
satisfacă alte dorințe, dat fiind că stomacul său 
e plin. 

A mânca până la refuz vatămă corpul şi 
inima atunci când devine un obicei. Nu este 
nicio problemă dacă ocazional cineva mănâncă 
pe săturate. De exemplu, Abu Hureira (Allah să 
fie mulțumit de el!) a băut odată nişte lapte în 
prezența Profetului (Pacea şi binecuvântarea lui 
Allah fie asupra sa!) până când a spus: „Jur pe 
Cel care te-a trimis cu adevărul! Nu mai am loc 
(în stomac).” Uneori companionii obişnuiau să 
mănânce pe săturate în prezența Profetului 
(Pacea şi binecuvântarea lui Allah fie asupra 
sa!). A transforma însă într-un obicei mâncatul 
excesiv slăbeşte puterea şi corpul, iar omul se 
îngraşă. Corpul devine puternic când primeşte 
hrana de care are nevoie şi pe care o poate 

folosi, nu neapărat dacă are parte de o cantitate 
mare de alimente. 

Remediile destinate vindecării corpului 
reprezintă o parte a Legii Profetului (Pacea şi 
binecuvântarea lui Allah fie asupra sa!) ce o 
completează şi o întregeşte. Leacurile trupului 
ar trebui să fie folosite atunci când este nevoie. 
Este mai bine să ne petrecem timpul şi energia 
vindecând bolile inimii şi sufletului, 
prezervându-le sănătatea şi prevenind orice rău 
le-ar putea atinge. 

Acesta este țelul ultim vizat de misiunea 
profetică. A vindeca bolile trupului fără a 
vindeca inima nu funcționează şi nu aduce 
niciun beneficiu. Totuşi a vindeca inima în timp 
ce corpul este bolnav nu generează niciun rău 
de vreme ce, curând după aceasta, răul va fi 
îndepărtat şi înlocuit de beneficiul ultim, etern. 
Izbânda vine numai de la Allah! 


Vindecarea febrei 


Ni s-a relatat în Sahihan că Profetul 
(Pacea şi binecuvântarea lui Allah fie asupra 
sa!) a spus: „Cu adevărat febra - febra severă 
- este o răsuflare a focului Iadului, aşa că 
răcoriţi-o folosind apa.” Acest hadis a creat 
multă confuzie în mintea multor doctori 
ignoranţi, deoarece au crezut că astfel este 
contrazisă metoda obişnuită de tratare a febrei. 
Vom explica acest hadis în detaliu, cu Voia lui 
Allah. 

Atunci când Profetul (Pacea şi 
binecuvântarea lui Allah fie asupra sa!) face o 

afirmație, aceasta are fie o valabilitate generală, 
adresându-se tuturor oamenilor, fie una 
specială, adresându-se anumitor oameni şi 
situații. Majoritatea afirmațiilor Profetului 
(Pacea şi binecuvântarea lui Allah fie asupra 
sa!) face parte din prima categorie. Cel de al 
doilea tip este similar afirmației Profetului 
(Pacea şi binecuvântarea lui Allah fie asupra 
sa!): „Nu staţi cu fața îndreptată spre qibla 
când [eliminați] urina sau excrementele, nici 
nu o lăsați chiar în spatele vostru, ci mai 
degrabă îndreptaţi-vă cu fața către est sau 
vest!” 

Această afirmație (a sta cu fața 
îndreptată spre est sau vest) nu este destinată 
celor care locuiesc în est, vest sau Iraq, ci celor 
care locuiesc în Medina şi Aş-Şam (Siria). Este o 
situație asemănătoare celei din următorul 
hadis: „Ce se află între est şi vest este 
qibla.” 

Dacă înțelegem acest aspect, ne dăm 
seama că spusele Profetului (Pacea şi 
binecuvântarea lui Allah fie asupra sa!) 
referitoare la febră se aplică oamenilor din Hijaz 
(vestul Arabiei), deoarece oamenii din această 
zonă erau predispuşi la un tip de febră ce era 
generat de insolație. Acest tip de febră necesită 
apă rece; ea poate fi băută sau folosită pentru a 
face baie. Febra generează ridicarea 
temperaturii corporale ce emană de la inimă şi 
se răspândeşte în tot corpul prin vasele de 
sânge, afectând funcționarea sa normală. 

Există două tipuri de febră: febra 
accidentală care constituie rezultatul tumorilor, 

al insolației, al mişcărilor sau al căldurii intense 
şi un alt tip care rezultă dintr-o boală care 
începe de obicei la un organ specific şi apoi 
înfierbântă întregul corp. Corpul beneficiază de 
febră mai mult decât de luarea medicamentelor, 
deoarece febra înfierbântă şi ajută la maturarea 
substanțelor nocive, proces care nu ar fi putut 
fi realizat în absența sa. Mai mult decât atât, 
febra generează deschiderea anumitor blocaje, 
în special a celor care scapă de sub sfera de 
influență a medicamentelor. 

Febra ajută la vindecarea rapidă a celor 
mai multe dintre tipurile de conjunctivită 
simplă şi cronică; de asemenea, febra ajută în 
cazul paraliziilor faciale, al hemiplegiei, al 
paraliziilor ce afectează doar o singură parte a 
corpului, al spasmelor şi al multor alte boli 
generate de substanţe dense sau de excese. 

Unii doctori foarte buni se simt un pic 
uşurați când febra izbucneşte într-un corp 
bolnav, aşa cum bolnavul se bucură atunci 
când începe să îşi revină din boală. Febra este 
mult mai eficientă decât medicaţia în anumite 
cazuri, deoarece ajută la maturarea 
substanțelor nocive şi septice care dăunează 
organismului. Când asemenea substanțe se 
maturează, medicamentul le poate ataca, 
întrucât pot fi acum eliminate din corp, 
finalizând procesul. Astfel, febra devine o parte 
a vindecării. 

Pornind de la aceste fapte, se pare că 
hadisul vorbeşte despre tipurile accidentale de 
febră ce sunt ameliorate prin scufundarea în 
apă rece sau prin băutul apei reci. Galinus, 

unul dintre cei mai renumiți doctori, admitea că 
apa rece ajută la ameliorarea acestui tip de 
febră. El a declarat în cel de al zecelea articol al 
cărții sale - Metode de vindecare: „Dacă un om 
tânăr, sănătos, care nu suferă de vreo tumoare 
internă, face o baie pe timp de arşiță sau 
înoată, se va bucura de efecte benefice.” De 
asemenea, Galinus a afirmat că obişnuia să 
prescrie acest remediu în mod regulat. 

Ar-Razi a afirmat în cartea sa Al-Kabir. 
„Dacă puterea este normală, dar febra foarte 
intensă şi maturarea (substanțelor nocive) 
evidentă, dacă nu există nicio tumoare internă 
sau vreun tip de ruptură, atunci a bea apă rece 
este benefic. Dacă persoana bolnavă este grasă, 
vremea este caniculară, iar omul este obişnuit 
să facă dușuri reci, lăsaţi-l să procedeze astfel.” 

Afirmația Profetului (Pacea şi 
binecuvântarea lui Allah fie asupra sa!): „Febra 
este o răsuflare a focului Iadului” poate avea 
două sensuri. 

În primul rând, febra este o răsuflare din 
lad care îi face pe robi să fie conştienţi de acesta 
şi să înveţe cu această ocazie o lecţie. De aceea 
Allah a creat motive şi cauze ale apariţiei şi 
izbucnirii febrei. În mod similar, tihna, bucuria, 
desfătarea şi euforia reprezintă o parte dintre 
bucuriile Paradisului care au apărut, cu 
permisiunea lui Allah, în această lume ca un 
exemplu şi o lecţie, iar El a permis ca asemenea 
sentimente să fie legate de motive şi cauze 
determinante. 

În al doilea rând, hadisul a asemănat 
febra şi arşița zilei cu căldura intensă a focului 

Iadului tocmai pentru ca inimile noastre să-şi 
imagineze tortura intensă a Focului şi căldura 
pe care acesta o răspândește. 

Afirmația Profetului (Pacea şi 
binecuvântarea lui Allah fie asupra sa!) „... 
răcoriți-o cu apă” e posibil să facă referire la 
toate tipurile de apă şi aceasta este opinia 
corectă. Conform unei alte opinii, apa înseamnă 
aici apa Zem-Zem. Susținătorii acestei 
interpretări invocau ca dovadă hadisul din 
Sahih Al-Bukhari în care Abu Jamrah Nasr bin 
Imran Adh-Dhuba' a spus: „Stăteam pe lângă 
Ibn Abbas în Mekka până când, într-o zi, am 
făcut febră. El mi-a zis: «Răcoreşte-o cu apă 
Zem-Zem, deoarece Trimisul lui Allah a zis: 
Febra este o răsuflare a focului Iadului. De 
aceea răcoreşte-o cu apă — sau a zis -cu apă 
Zem-Zem.»” Relatatorul hadisului nu era sigur 
care au fost exact cuvintele Profetului (Pacea şi 
binecuvântarea lui Allah fie asupra sa!). Pe de 
altă parte, putem considera că Profetul (Pacea şi 
binecuvântarea lui Allah fie asupra sa!) a 
menționat apa Zem-Zem pentru oamenii din 
Mekka, deoarece le este accesibilă. Toţi ceilalți 
oameni pot folosi orice fel de apă au prin 


preajmă. 
Există diferențe de opinii în ce priveşte 
următorul aspect: Profetul (Pacea şi 


binecuvântarea lui Allah fie asupra sa!) a 
intenționat prin acest hadis să încurajeze 
oferirea apei ca un gest de caritate sau folosirea 
efectivă a acesteia. Cred că aceia care au 
considerat că hadisul face referire la oferirea 
apei ca gest de caritate nu au înțeles scopul 

utilizării apei reci pentru potolirea febrei. Totuşi 
există o explicaţie bună a afirmației Profetului 
(Pacea şi binecuvântarea lui Allah fie asupra 
sa!), deoarece răsplata aparține unei categorii 
comparabile cu fapta. De vreme ce oamenii 
însetaţi beau apă rece pentru a-şi potoli setea, 
Allah anihilează febra cu apă rece. Acesta însă 
este doar un sens adiacent al hadisului; regula 
precizată de hadis face referire pur şi simplu la 
utilizarea apei (nu la oferirea ei ca un gest de 
caritate). 

Abu Nu'aym a spus că Anas a relatat că 
Profetul (Pacea şi binecuvântarea lui Allah fie 
asupra sa!) a zis: „Dacă unul dintre voi este 
doborât de febră, să se stropească cu apă 
rece timp de trei nopţi la rând, înainte de 
zorii zilei.” 

Ibn Majah a relatat că Abu Hureira a 
spus că Profetul (Pacea şi binecuvântarea lui 
Allah fie asupra sa!) a zis: „Febra este o 
izbucnire a  fierbinţelii Iadului, aşadar 
îndepărteaz-o cu apă rece!”. 

De asemenea, în Sunan ni se spune că 
Abu Hureira a spus: „Febra a fost menţionată în 
prezența  Trimisului lui Allah (Pacea şi 
binecuvântarea lui Allah fie asupra sa!) şi un 
om a blestemat-o. Trimisul lui Allah a spus: «Nu 
o blestema, deoarece înlătură păcatele aşa 
cum focul îndepărtează impurităţile 
fierului!»” (Vezi şi Sahih Muslim). 

Febra este de obicei urmată de o dietă în 
care sunt eliminate alimentele nepotrivite şi 
care necesită consumarea hranei şi a 
medicamentelor benefice. Corpul persoanei 

bolnave va fi curățat de toate impuritățţile, 
elementele şi substanțele toxice, febra având un 
efect purificator precum cel al focului care 
îndepărtează impurităţile fierului. Beneficiile 
febrei sunt deja cunoscute în lumea 
autorităților medicale. 

În ce priveşte purificarea inimii de toate 
bolile şi impurităţile, doar „doctorii” inimii au 
acces la acest tip de cunoaştere. Aceşti experți 
vor descoperi că tot ceea ce Profetul (Pacea şi 
binecuvântarea lui Allah fie asupra sa!) a 
declarat referitor la acest subiect este purul 
adevăr. Totuşi, atunci când bolile inimii devin 
cronice, există puține speranțe că inima va mai 
fi vindecată vreodată. 

Aşadar febra ajută corpul şi inima. A 
blestema un astfel de proces benefic reprezintă 
o nedreptate şi un păcat. Abu Hureira a spus: 
„Nicio boală care m-ar putea afecta nu-mi este 
mai dragă ca febra, deoarece pătrunde în fiece 
organ al corpului meu, iar Allah îi dă fiecărui 
organ partea cuvenită de răsplată.” 

A folosi apă rece pentru a potoli febra în 
timpul verii şi în zonele afectate de caniculă 
este benefic, deoarece apa cea mai protejată de 
razele soarelui (cea mai rece) este cea utilizată 
chiar înaintea venirii zorilor. Pe de altă parte, 
chiar înainte de venirea zorilor, corpul 
manifestă cea mai mare putere, dat fiind că a 
beneficiat de partea sa de somn şi relaxare. În 
plus, atunci aerul este cel mai puţin poluat. 
Puterea corpului va potența puterea 
medicamentelor - apa în acest caz - şi 
împreună vor ameliora febra ce nu apare ca 


30 


rezultat al tumorilor maligne sau al 
substanțelor toxice. Allah va stinge apoi 
fierbințeala febrei prin Voința Sa. 


Îndrumarea Profetului (Pacea şi 
binecuvântarea lui Allah fie asupra sa!) în 
ceea ce priveşte vindecarea diareei 


Ni se relatează în Sahihan că Abu Said Al 
Khudri a spus: „Un om a venit la Profet şi i-a 
zis: «Fratele meu se plânge de stomac sau el se 
plânge de diaree.» Profetul (Pacea şi 
binecuvântarea lui Allah fie asupra sa!) a spus: 
«Dă-i nişte miere!» Omul s-a dus şi s-a întors 
mai târziu spunând: «l-am dat nişte miere, dar 
nu i-a fost de ajutor.» - sau a zis — «l-a 
înrăutățit diareea.» El a repetat aceasta de două 
sau de trei ori, timp în care Profetul (Pacea şi 
binecuvântarea lui Allah fie asupra sa!) a 
continuat să îi spună: «Dă-i nişte miere!» A 
treia sau a patra oară, Profetul (Pacea şi 
binecuvântarea lui Allah fie asupra sa!) a zis: 
«Allah a spus adevărul, în timp ce stomacul 
fratelui tău a minţit.»” 

Mierea are o valoare medicinală imensă, 
deoarece îndepărtează substanțele vătămătoare 
ce sunt adunate în vene şi intestine. Mierea 
dizolvă excesul de umezeală; este benefică dacă 
este ingerată, dar şi folosită ca unguent, este 
nespus de valoroasă pentru cei în vârstă, 
pentru cei ce suferă de flegmă, răceală sau 
friguri. Mierea este nutritivă, ameliorează 
mişcările intestinale şi reprezintă un bun agent 

de conservare. În plus, mierea reduce gustul 
amar al altor medicamente, curăță ficatul şi 
pieptul, facilitează producerea urinei şi dizolvă 
flegma ce însoţeşte tusea. Dacă mierea este 
consumată fierbinte şi este amestecată cu ulei 
de trandafiri, vindecă muşcăturile de animale şi 
efectele opiumului. Mierea amestecată cu apă 
este benefică pentru a ameliora efectele 
muşcăturii unui câine turbat şi ale ingerării 
ciupercilor otrăvitoare. Dacă ţinem carnea 
proaspătă în miere, prospeţțimea sa este 
păstrată timp de trei luni. De asemenea, dacă 
dovleceii, vinetele şi castraveţii sunt ținuți în 
miere, ei se vor conserva foarte bine. 

Mierea va menţine proaspete, timp de 
şase luni, anumite tipuri de fructe. Ea prezervă 
corpurile moarte, fiind demnă de denumirea 
care i-a fost atribuită — „adevăratul conservant”. 
Dacă mierea este folosită în cazurile de infectare 
cu păduchi, ea ucide atât păduchii, cât şi ouăle 
lor. De asemenea, mierea conferă finețe şi 
frumusețe părului, accelerând creşterea sa. 
Dacă mierea este aplicată pe ochi precum kohl- 
ul, va întări vederea slabă. Mierea albeşte dinții, 
păstrează sănătatea dinților şi a gingiilor şi 
ameliorează fluxul sanguin. Ingerarea unei 
cantități mici de miere pe stomacul gol ajută 
corpul să elimine mucusul şi flegma. Mierea 
curăță stomacul şi elimină substanțele sau 
amestecurile nocive, încălzeşte uşor stomacul şi 
deschide porii. Rinichii, prostata şi ficatul 
beneficiază de efecte similare în urma 
administrării mierii. Mierea este cea mai puțin 

dăunătoare substanţă dulce utilizată în tratarea 
ficatului şi a rinichilor. 

Toate aceste beneficii menționate sunt 
completate de faptul că mierea nu are niciun fel 
de efecte adverse şi nici nu dăunează nimănui, 
cu excepţia celor care suferă de bilă, dar care 
pot să o consume cu oțet pentru a-i neutraliza 
efectul negativ. 

Mierea este un fel de mâncare, o 
băutură, un dulce, un remediu, un aliment 
revigorant şi o substanță ce poate fi aplicată 
extern ca unguent; de asemenea, amintim de 
numeroasele ei valori medicinale. Nu există vreo 
altă substanță mai benefică decât mierea sau 
de aceeaşi valoare. De aceea oamenii din 
vechime se bazau pe miere; cărțile lor nu conțin 
nicio referire la zahăr, deoarece acesta a fost 
descoperit în timpurile moderne. 

Profetul (Pacea şi binecuvântarea lui 
Allah fie asupra sa!) obişnuia să bea pe 
stomacul gol miere amestecată cu apă. Această 
practică ascunde un secret minunat legat de 
păstrarea sănătății. Doar cei înzestrați cu o 
înțelegere profundă vor fi în stare să recunoască 
un asemenea secret. Vom menţiona acest 
aspect din nou atunci când vom explica 
sfaturile Profetului (Pacea şi binecuvântarea lui 
Allah fie asupra sa!) referitoare la păstrarea 
unei sănătăți bune. 

Într-un hadis relatat de Ibn Majah şi alţii 
aflăm că Profetul (Pacea şi binecuvântarea lui 
Allah fie asupra sa!) a spus: „Folosiţi-vă de 
două leacuri: mierea şi Coranul!”. În acest 
hadis sunt reunite remediile materiale şi cele 

divine, leacul trupului şi cel al sufletului, 
remediul lumesc şi leacul ceresc. 

Înţelegând aceste fapte, să ne întoarcem 
la omul căruia Profetul (Pacea şi 
binecuvântarea lui Allah fie asupra sa!) îi 
prescrisese miere pentru a se vindeca de 
diareea ce fusese cauzată de mâncatul excesiv. 
Profetul (Pacea şi binecuvântarea lui Allah fie 
asupra sa!) i-a prescris miere pentru a-i elibera 
stomacul şi  intestinele de substanțele 
dăunătoare şi excrețiile ce împiedicau digerarea 
hranei din stomac, dat fiind că mierea are un 
efect purificator. Substanțele vătămătoare, 
vâscoase erau lipite de pereții stomacului ce are 
textura unui prosop, afectând atât stomacul, 
cât şi mâncarea. Mierea îndepărtează aceste 
substanțe ce căptuşesc stomacul şi constituie 
cel mai bun leac pentru această problemă. 
Mierea este un purificator puternic şi este foarte 
eficientă în tratarea cazurilor de diaree, în 
special atunci când este amestecată cu apă 
caldă. 

Profetul (Pacea şi binecuvântarea lui 
Allah fie asupra sa!) i-a repetat omului cu un 
anume motiv sfatul de a-i da nişte miere fratelui 
său bolnav. Medicamentul prescris trebuie să 
fie administrat într-o doză suficientă, altfel 
boala nu va fi pe deplin vindecată. Dacă 
medicamentul prescris este administrat într-o 
doză mai mare decât cea necesară, el va slăbi 
corpul şi va genera efecte adverse. Atunci când 
Profetul (Pacea şi binecuvântarea lui Allah fie 
asupra sa!) i-a poruncit omului să îi dea fratelui 
său miere, acesta nu i-a administrat o doză 

suficientă pentru a-l vindeca. Când omul i-a zis 
că fratele său nu se vindecase, Profetul (Pacea 
şi binecuvântarea lui Allah fie asupra sa!) a 
ştiut că doza nu a fost suficientă, aşa că l-a 
îndemnat pe omul respectiv de câteva ori să îi 
dea fratelui său mai multă miere pentru a 
atinge cantitatea suficientă vindecării. Când 
bolnavul ia o cantitate suficientă de miere, 
vindecarea apare, cu Voia lui Allah. A oferi 
remediul adecvat în doza potrivită constituie o 
secțiune importantă a ştiinţei medicinii. 


Profetul (Pacea şi binecuvântarea lui 
Allah fie asupra sa!) i-a spus omului: „Allah a 
spus adevărul, în timp ce stomacul fratelui 
tău a  minţit.”, astfel ni se sugerează 
eficacitatea certă a mierii. Pe de altă parte, ni se 
indică faptul că boala a rămas nu din cauză că 
medicamentul prescris nu a fost eficient, ci 
pentru că stomacul avea o cantitate mare de 
substanţe toxice. Profetul (Pacea şi 
binecuvântarea lui Allah fie asupra sa!) i-a 
poruncit omului să ia mai multă miere, 
deoarece stomacul său conținea o cantitate 
excesivă de substanţe alterate. 

Medicina profetică nu este similară celei 
oferite de doctori. Medicina profetică oferă într- 
adevăr cel mai eficient tratament şi remediu 
dezvăluit prin revelație şi călăuzire Profetului 
(Pacea şi binecuvântarea lui Allah fie asupra 
sa!), receptat de mintea sa profundă şi perfectă. 
Majoritatea  remediilor prescrise de alte 
persoane care nu sunt profeți au la bază 
ipoteza, observația şi experimentarea. 

Mulţi oameni nu beneficiază de medicina 
profetică, deoarece aceasta îi ajută doar pe cei 
care o recunosc şi cred în ea. Astfel, ei cred că îi 
va ajuta şi se bazează pe ea. Coranul, care este 
un leac a tot ceea ce ascunde inima, dacă nu 
este recunoscut şi acceptat cu credinţă, nu va 
vindeca inima. De fapt, Coranul doar va adăuga 
mai multă răutate şi va spori boala din inimile 
ipocriţilor. 

Medicina profetică se potriveşte doar 
corpurilor bune şi pure, aşa cum Coranul se 
potriveşte doar sufletelor drepte şi inimilor vii. 
Dacă oamenii ignoră medicina profetică este ca 
şi cum ar ignora ajutorul şi călăuzirea 
Coranului care este cel mai eficient leac. Când 
remediul nu funcționează (Coranul şi medicina 
profetică), cauza constă în  negativitatea 
trupului şi sufletului care nu sunt pregătite să 
accepte leacul, nu în lipsa de eficiență a 
leacului. Izbânda vine de la Allah şi la El se află 
vindecarea! 

Există divergențe de opinii referitoare la 
ceea ce Allah a spus: 

„Din burţțile lor iese o băutură cu 
felurite culori, în care este leac pentru 
oameni.” (Sura An-Nahl: 69). 

Divergenţța gravitează în jurul cuvintelor: 
»... în care este leac pentru oameni” — se 
referă ele la băutură sau la Coran? Există două 
opinii referitoare la acest subiect, cea mai 
apropiată de adevăr fiind cea a lui Ibn Masud, 
Ibn Abbas, Al-Hasan, Qatadah, precum şi a 
majorității savanților care au declarat că aceste 
cuvinte se referă la băutură. Versetul discută 


36 


despre băutură, nu despre Coran. În plus, 
Profetul (Pacea şi binecuvântarea lui Allah fie 
asupra sa!) a afirmat în hadisul anterior: „Allah 
a spus adevărul”, determinând astfel cu 
claritate că versetul se referă la băutură. Allah 
ştie cel mai bine. 


Profetul (Pacea şi binecuvântarea lui 
Allah fie asupra sa!) le-a poruncit 
musulmanilor să nu intre într-o zonă 
contaminată de ciumă 


În Sahihan se relatează că Sa’ad bin Abi 
Waqqas l-a întrebat pe Usamah bin Zayd în 
legătură cu ceea ce el auzise de la Profet (Pacea 
şi binecuvântarea lui Allah fie asupra sa!) 
referitor la ciumă. Usamah a spus că Trimisul 
lui Allah (Pacea şi binecuvântarea lui Allah fie 
asupra sa!) a zis: „Ciuma este o pedeapsă care 
a fost trimisă asupra unora dintre Copiii lui 
Israel şi asupra celor de dinaintea ta. Aşa că 
dacă auzi că a lovit vreun ținut, nu intra în 
acel ținut. Iar dacă izbucneşte în ținutul în 
care locuieşti tu, nu ieşi din acea zonă, 
[încercând] să scapi de ea.” 

De asemenea, în Sahihan se relatează că 
Trimisul lui Allah (Pacea şi binecuvântarea lui 
Allah fie asupra sa!) a spus: „Ciuma este un 
martiriu pentru orice musulman.” Din 
perspectivă lingvistică, taoon / ciuma reprezintă 
un tip de boală. În termeni medicali, ciuma 
reprezintă o tumoare fatală, vicioasă, ce 
cauzează o infecție foarte puternică şi 
dureroasă; zona infectată capătă rapid culoarea 

neagră, verde sau maro. În curând, ulcerele 
încep să apară în jurul zonei infectate. De 
obicei, ciuma loveşte trei zone: sub braț, în 
spatele urechii, vârful nasului şi / sau 
țesuturile moi (flasce) ale corpului. 

Doctorii afirmă că infecția septică ce 
apare în țesuturile moi (cum ar fi zona de sub 
braț sau în spatele urechilor) se numeşte 
ciumă. Ciuma este cauzată de sângele alterat, 
infectat [sânge infectat de o insectă ce poartă 
boala de la rozătoarele infectate]. Sângele 
infectat distruge acea parte a corpului pe care o 
atinge, cauzând uneori hemoragii şi puroi. În 
acest caz, organul afectat trimite sângele 
infectat la inimă, generând astfel vărsături, 
pierderea conştiinţei şi puls accelerat. Deşi 
denominația de ciumă se aplică oricărei infecții 
care generează transmiterea sângelui infectat la 
inimă, devenind uneori fatală, sensul său 
restrâns face referire doar la acea infecție ce 
atacă țesuturile moi ale corpului. Dat fiind că 
sângele infectat este septic, diferitele organe ale 
corpului resping sângele, cu excepţia celor care 
au devenit lipsite de putere. Cele mai rele tipuri 
de ciumă sunt cele care afectează zona din 
spatele urechilor şi de sub braț, deoarece se află 
în vecinătatea organelor esenţiale ale corpului. 
Există puține şanse să te vindeci de ciuma 
neagră; ciuma roşie şi apoi cea galbenă sunt 
cele mai puțin periculoase. Pentru că boala 
izbucneşte în zonele murdare, ea este numită 
ciumă, deşi cuvântul descrie orice epidemie, aşa 
cum am explicat mai sus şi cum Al-Khalil a 
confirmat. 

Cuvântul epidemie este mai general decât 
cel de ciumă. Orice ciumă este o epidemie, dar 
nu orice epidemie este ciumă. Ciuma cauzează 
infecții, ulcere şi excrescențe maligne în zonele 
corpului descrise anterior. Opinia mea este că 
acestea reprezintă doar simptome ale ciumei. 

Există trei înțelesuri ale termenului de 
ciumă. 

Primul se referă la simptomele bolii pe 
care doctorii le observă şi le notează. 

Al doilea se referă la moartea ce survine 
în cazul bolnavilor de ciumă; Profetul (Pacea şi 
binecuvântarea lui Allah fie asupra sa!) a spus: 
„Ciuma este un martiriu pentru fiecare 
musulman.” 

Al treilea sens vizează cauza aflată în 
spatele izbucnirii ciumei, cauză menţionată în 
hadisul: „Ciuma este o rămăşiţă a unei 
pedepse ce a fost trimisă asupra Copiilor lui 
Israel.” 

De asemenea, ciuma a fost descrisă în alt 
hadis: „Ea este rezultatul atingerii ginn-ilor.” 

Rugăciunea Profetului (Pacea şi 
binecuvântarea lui Allah fie asupra sa!) 


Doctorii nu pot combate cauzele pe care 
le-am menționat cu referire la izbucnirea 
ciumei, deşi simt că nu există dovezi fizice care 
să le susțină. Trimişii ne-au făcut cunoscute 
anumite aspecte legate de domeniul 
Nevăzutului, dar sfera de expertiză a doctorilor 
se rezumă la simptomele fizice ale ciumei. 
Totuşi simptomele ciumei cunoscute de către 
doctori nu le furnizează acestora niciun fel de 

dovadă materială că ciuma nu ar afecta sufletul 
într-un anume mod; există o legătură fantastică 
între suflet şi ceea ce corpul experimentează din 
cauza bolii sau a morții. Doar cei mai ignoranți 
oameni vor nega efectele sufletului asupra 
corpului şi asupra naturii umane ca întreg. 

Allah îi conferă sufletului anumite puteri 
asupra corpului fiilor lui Adam, mai ales atunci 
când o epidemie izbucneşte sau când aerul este 
nesănătos. Sufletul poate avea anumite efecte 
asupra corpului dacă acesta suferă de boli 
cauzate de substanţe septice, în special atunci 
când sângele, sperma sau bila sunt afectate. 
Forțele malefice preiau controlul asupra 
corpului atunci când acesta suferă din cauza 
unor astfel de emoţii şi boli, cu excepția cazului 
în care persoana respinge boala prin metode 
mult mai puternice, cum ar fi pomenirea lui 
Allah, ruga către El, invocarea şi implorarea Sa, 
oferirea daniei şi recitarea Coranului. În acest 
caz, îngerii vor cobori, vor înfrânge şi neutraliza 
efectele malefice ale sufletelor diavoleşti (forțelor 
răului). Am testat cu succes această metodă, de 
multe ori (numai Allah le ştie numărul!), şi 
mărturisim efectele minunate ale acestor forțe 
pozitive (sufletele bune) în întărirea încrederii 
individului şi a eliminării elementelor negative 
încă din primele etape ale bolii. 

Această metodă nu dă greş aproape 
niciodată. Atunci când cineva simte că răul îl 
înconjoară, ar trebui să se angajeze în faptele 
bune menţionate anterior, astfel încât să 
împiedice şi să respingă forțele malefice. Acesta 
este cel mai bun remediu în astfel de cazuri 

pentru cei pe care Allah îi face să izbândească. 
Dar când Allah decide ca destinul prescris de El 
să se manifeste, El îndepărtează inima robului 
de la cunoaşterea şi dorința de a realiza aceste 
fapte bune şi astfel ceea ce Allah a decis se 
întâmplă. 

Cu Voia lui Allah, vom elabora acest 
subiect atunci când vom discuta despre 
remediile divine ale formulelor de rugăciune 
islamică (ruqya - literal: incantări), despre 
rugăciunile Profetului (Pacea şi binecuvântarea 
lui Allah fie asupra sa!), despre diferitele tipuri 
de du'a (implorări şi rugăciuni) sau forme 
specifice de pomenire a lui Allah şi despre 
îndeplinirea corectă a faptelor bune. De 
asemenea, vom afirma că a compara medicina 
profetică cu medicina obişnuită este ca şi cum 
ai compara medicina populară cu cea practicată 
de doctori, aşa cum unii dintre cei mai buni 
doctori au admis. Vom elabora ideea că 
trupurile sunt afectate de suflet, iar formulele 
de rugăciune islamică şi implorările sunt mai 
bune şi mai puternice decât majoritatea 
medicamentelor puternice; ele pot neutraliza 
chiar şi efectul ingerării unei otrave mortale. 

Ni s-a relatat într-un hadis: „Când najm 
(literal: steaua) apare, fiecare epidemie este 
îndepărtată din fiecare ţinut.” Najm se referă 
la stea sau la plantele care apar primăvara. 

„Iar ierburile şi arborii se 
prosternează.” (Sura Ar-Rahman: 6). 

Adică primăvara, deoarece acesta este 
anotimpul când copacii sunt în floare, iar 
epidemiile sunt îndepărtate. 

Cât despre najm (Steaua Nordului în 
acest caz), bolile se intensifică în momentul în 
care ea se ridică şi atunci când apune, chiar 
înaintea venirii zorilor. At-Tamimi a afirmat în 
cartea sa Secretul existenței: „Cele mai rele şi 
dăunătoare perioade ale anului pentru corp 
sunt: atunci când Steaua Nordului apune chiar 
înainte de venirea zorilor şi atunci când apare 
de la est, înainte ca soarele să răsară deasupra 
lumii. În această perioadă primăvara este pe 
sfârşite. Totuşi răul care are loc când ea apare 
este mai mic decât răul cauzat de apunerea ei.” 

În continuare, Abu Muhammad bin 
Qutaibah a spus: „De fiecare dată când 
Pleiadele (în astronomie - acel grup de stele pe 
care grecii l-au numit după cele «Şapte surori» 
din mitologie; arabii l-au numit «Atharaiya») 
apar sau apun, se ivesc epidemii pentru oameni 
şi cămile. Totuşi este mai rău atunci când apun 
decât atunci când răsar.” 

Există o a treia opinie referitoare la 
înțelesul  hadisului şi anume că steaua 
desemnează Pleiadele, iar epidemia este ceea ce 
atacă plantele şi fructele în timpul iernii şi la 
începutul primăverii. Când steaua răsare, 
plantele sunt ferite de astfel de epidemii. De 
aceea Profetul (Pacea şi binecuvântarea lui 
Allah fie asupra sa!) nu a permis vânzarea sau 
cumpărarea fructelor înainte de a fi evident că 
sunt bune. 


Profetul (Pacea şi binecuvântarea lui 


Allah fie asupra sa!) le-a poruncit 
musulmanilor să nu intre într-o zonă în care 

este răspândită ciuma şi să rămână în zona 
afectată [dacă deja se află în ea] 


Odată a fost o epidemie de ciumă, iar 
cineva era în preajma zonei afectate. Cel mai 
bun tip de prevențţie este de a nu intra în zona 
contaminată pentru a nu te expune riscului 
infectării şi îmbolnăvirii. A te expune unui 
asemenea pericol desfide religia şi logica unei 
minți sănătoase. A sta departe de zona infestată 
reprezintă un tip de prevențţie prin care Allah a 
îndrumat şi călăuzit oamenii. Cel care evită 
zonele şi aerul contaminat este ca şi cum ar 
respecta o formă de dietă sau o metodă 
profilactică. 

Interdicția Profetului (Pacea şi 
binecuvântarea lui Allah fie asupra sa!) 
adresată musulmanilor de a nu părăsi zonele 
afectate de epidemie are două înțelesuri 
posibile: 

1. încurajarea inimii de a depinde şi de a 
se baza doar pe Allah, rămânând răbdătoare şi 
mulțumită de tot ceea ce Allah a hotărât; 

2. cele mai recunoscute autorități 
medicale afirmă că putem preveni îmbolnăvirea 
în timpul unei epidemii dacă ajutăm corpul să 
scape de fluidele şi umezeala dăunătoare, dacă 
respectăm o dietă, dacă păstrăm uscăciunea 
corpului în general; suntem avertizați să nu ne 
angajăm în activități sportive şi să nu facem 
baie. Corpul uman deține de obicei substanțe 
dăunătoare ce sunt latente, dar care uneori 
sunt activate prin practicarea sporturilor şi prin 
îmbăiere. 

Ele se combină apoi cu substanțele 
benefice ale corpului şi generează anumite boli. 
Când ciuma loveşte un ţinut, cel mai bun lucru 
care poate fi făcut este de a rămâne liniştit în 
acel ținut, astfel încât substanțele dăunătoare 
din corp să nu fie stimulate sau activate. A 
părăsi zona afectată de ciumă necesită mişcare 
şi efort fizic, ambele foarte dăunătoare în acest 
caz. 

Acestea sunt afirmațiile celor mai 
recunoscute autorități medicale din trecut şi 
prezent ce ne ajută să înțelegem corectitudinea 
poruncilor Profetului (Pacea şi binecuvântarea 
lui Allah fie asupra sa!) menite să ne asigure 
bunăstarea inimii şi a corpului. 

Cineva ar putea obiecta, afirmând că 
spusele Profetului (Pacea şi binecuvântarea lui 
Allah fie asupra sa!) — „Nu abandonaţi ţinutul 
şi nu fugiți!” - contrazic interpretarea 
menționată anterior. A părăsi ținutul afectat de 
ciumă având la bază un alt motiv decât fuga de 
boală, cum ar fi intenția de a călători, nu cade 
sub incidența interdicției. 

Există o mare înțelepciune ascunsă în 
spatele poruncii de a rămâne în ţinutul 
contaminat de ciumă: 

l. a evita răul şi căile ce ar putea 
conduce la rău; 

2. a prezerva sănătatea corpului ce 
constituie vehiculul pe care oamenii se bazează 
pentru a obține cele necesare vieții şi pentru a 
îndeplini cerințele referitoare la atingerea stării 
optime în Lumea de Apoi; 

3. a evita ca oamenii să se 
îmbolnăvească respirând aerul poluat şi 
contaminat; 

4. a evita contactul apropiat cu cei 
afectați de ciumă pentru a nu se îmbolnăvi ei 
înşişi de ciumă; 

5. a prezerva sănătatea trupului şi a 
sufletului, a le feri de contaminarea şi 
superstiția care îi afectează doar pe cei care 
cred în ele. 

Pe scurt, interdicția de a intra în zonele 
afectate de ciumă reprezintă o măsură 
preventivă, un fel de metodă profilactică menită 
să ne îndepărteze de căile răului. Interdicţia de 
a părăsi zona care a fost lovită de ciumă 
determină supunerea în fața Voinţei şi a 
hotărârilor lui Allah. Prima poruncă ne învață şi 
ne instruieşte, în timp ce a doua poruncă atrage 
după sine supunerea şi încrederea că rezolvarea 
tuturor problemelor este la Allah. 

„Umar era în drum spre Aş-Şam când a 
ajuns în zona Sargh unde s-a întâlnit cu Abu 
Ubaydah bin Al-Jarrah şi nişte oameni. Ei i-au 
spus lui Umar că izbucnise ciuma în Aş-Şam. 
S-au iscat controverse între ei în legătură cu ce 
ar trebui să facă. Aşa că 'Umar i-a spus lui Ibn 
Abbas: «Cheamă-i pe primii emigranți!» Ibn 
Abbas a zis: «l-am chemat, dar ei de asemenea 
au intrat în dispută. Unii dintre ei au spus 
(referindu-se la Umar): “Ai plecat cu un scop şi 
îți recomandăm să nu ne întoarcem până ce nu 
îl îndeplinim.” Alţi emigranți au spusiin 
compania ta se află cei mai buni oameni şi cei 
care au rămas dintre companionii Trimisului lui 

Allah (Pacea şi binecuvântarea lui Allah fie 
asupra sa!). De aceea nu-ți recomandăm să îi 
trimiți în zona cu epidemie.» Umar a spus: 
«Plecați de aici!» Apoi a spus: «Chemaţi-i pe 
ansari!» Eu (Ibn Abbas) i-am chemat, iar "Umar 
le-a cerut opinia. Ansarii au intrat în dispută, 
aşa cum făcuseră şi emigranții, şi le-au copiat 
comportamentul. Umar a spus: «Plecaţi de aici!» 
Apoi Umar a zis: «Cheamă pe oricine este 
prezent dintre conducătorii Quraiş, dintre cei 
care au îmbrățişat Islamul după cucerirea 
Mekkăi!» Ibn Abbas i-a chemat şi nimeni nu a 
avut o părere diferită, cu toţii spunând: «Îți 
recomandăm să te întorci cu oamenii şi să nu îi 
expui epidemiei.» Umar le-a poruncit apoi 
oamenilor să plece, spunând: «Dimineaţă voi 
călări înapoi şi la fel ar trebui să faceţi şi voi.» 
Abu Ubaydah bin Al-Jarrah a spus: «0, 
conducător al credincioşilor! Fugi de destinul 
prescris de Allah?» Umar a spus: «Mi-aş fi dorit 
ca altcineva să fi rostit aceste cuvinte, o, Abu 
Ubaydah! Da, fugim de destinul prescris de 
Allah către destinul prescris de Allah. Dacă ai 
avea o turmă de cămile care ar ajunge într-o 
vale ce are două pante, una fertilă şi alta 
stearpă, şi ţi-ai lăsa cămilele să pască pe panta 
fertilă, ai proceda astfel cu Permisiunea lui 
Allah, nu-i aşa? Şi dacă le-ai lăsa să pască pe 
panta  stearpă, vei proceda astfel cu 
Permisiunea lui Allah, nu-i aşa?» Curând după 
aceea, Abdur Rahman bin Awf s-a întors de la 
treburile sale şi a spus: «Ştiu ceva despre 
subiectul acesta. L-am auzit pe Trimisul lui 
Allah (Pacea şi binecuvântarea lui Allah fie 

asupra sa!) spunând: “Dacă auzi că (ciuma) 
este în ţinutul în care te afli, nu fugi de ea, 
iar dacă auzi că a izbucnit într-un ținut 
anume, nu intra în acel ţinut!'»” (Relatat de 
Bukhari, Muslim, Abu Daud, At-Tirmidhi, An- 
Nasai, Ibn Majah şi Ahmad). 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea rănilor şi a tăieturilor 


În Sahihan se relatează că Sahl bin Sa'd 
a fost întrebat cum anume au fost tratate rănile 
Trimisului lui Allah (Pacea şi binecuvântarea lui 
Allah fie asupra sa!) în bătălia de la Uhud. Sahl 
a spus: „Fața Profetului a fost rănită, dintele i s- 
a rupt, iar coiful pe care îl purta a fost strivit de 
capul său. Fatima (Allah să fie mulțumit de ea!), 
fiica  Trimisului lui Allah (Pacea şi 
binecuvântarea lui Allah fie asupra sa!), îl spăla 
de sânge în timp ce Ali îi turna apă pe mâini cu 
scutul său. Când Fatima şi-a dat seama că 
sângerarea nu se oprea, a luat o rogojină arsă 
(din frunze de palmier), a introdus cenuşa în 
rana Trimisului lui Allah, iar sângerarea a 
încetat.” 

Cenuşa din frunze de palmier arse este 
foarte eficientă în oprirea sângerării, deoarece 
constituie un agent puternic de uscare şi 
afectează cel mai puțin rana deschisă. Alte 
remedii eficiente de uscare a pielii au un efect 
puternic de ardere a pielii şi accentuează fluxul 
sangvin, intensificând sângerarea. Cenuşa din 

frunze de palmier, aplicată simplu sau 
amestecată cu oţet, opreşte sângerarea nasului. 
Autorul lui Al-Qanun a afirmat: „Al-Baradii 
(papirusul) este eficient în stoparea sângerării şi 
în pansarea rănilor deschise. În Egiptul antic, 
hârtia era făcută din baradii uscat. Cenuşa de 
baradii este eficientă în tratarea ciupercilor şi 
infecțiilor orale, hemoptizie (a scuipa sânge) şi 
previne răspândirea infecțiilor.” 


Îndrumarea Profetului (Pacea şi 
binecuvântarea lui Allah fie asupra sa!) 
referitoare la utilizarea mierii, a extragerii 
de sânge şi a cauterizării ca remedii 


Bukhari a relatat că Profetul (Pacea şi 
binecuvântarea lui Allah fie asupra sa!) a spus: 
„Există remediu în trei elemente: într-o 
băutură din miere, într-o tăietură de cuţit 
folosită pentru extragerea sângelui şi în 
cauterizarea prin foc. Îi interzic naţiunii 
mele cauterizarea prin foc.” 

Abu Abdullah Al-Maziri a afirmat că 
stările  pletorice sunt sangvine,  colerice, 
flegmatice sau melancolice. A vindeca stările 
pletorice sangvine implică extragerea de sânge. 
În cazul celorlalte trei tipuri, remediul constă în 
administrarea de laxative. Profetul (Pacea şi 
binecuvântarea lui Allah fie asupra sa!) ne-a 
indicat că mierea poate fi folosită ca laxativ, iar 
extragerea de sânge este utilă pentru a elimina 
sângele [infectat]. Unii oameni au afirmat că 
atunci când extragerea de sânge nu 

funcționează, ultima soluție constă în 
cauterizare. Profetul (Pacea şi binecuvântarea 
lui Allah fie asupra sa!) a menţionat 
cauterizarea ca o ultimă soluție, atunci când 
corpul respinge constant tratamentul, acesta 
devenind ineficient. Profetul (Pacea şi 
binecuvântarea lui Allah fie asupra sa!) a spus: 
„Îi interzic ummah-ei mele cauterizarea.” şi, 
într-o altă relatare, a precizat: „Nu îmi place să 
fiu ars cu fierul înroşit.” Cauterizarea ar 
trebui să fie ultima soluție şi să fie folosită doar 
în mod justificat. Focul nu ar trebui să 
reprezinte prima opţiune, din cauza durerii 
intense pe care o provoacă şi care va fi folosită 
pentru îndepărtarea unei dureri de o mai mică 
intensitate. 

Bolile fizice sunt fie acute, iar în acest 
caz nu necesită cauterizare deoarece vor fi 
curând neutralizate, fie cronice, caz în care 
cauterizarea organului respectiv constituie cel 
mai bun remediu după extragerea substanțelor 
septice. De obicei, bolile cronice sunt generate 
de substanțele vâscoase, reci şi septice ce există 
în organul afectat, îimbolnăvindu-l, 
distrugându-i structura şi, implicit, inflamând 
acele părți ale corpului legate direct de organul 
afectat. Cauterizarea ar trebui să fie folosită 
pentru a disipa şi extrage substanţele septice, 
cu ajutorul focului, din organul afectat. 

Hadisul discutat aici explică astfel 
tratamentele pentru toate tipurile de boli fizice, 
aşa cum metoda de tratare destinată bolilor 
simple (însoțite de febră) ne-a fost precizată în 

hadisul: „Fierbinţeala febrei este o răsuflare a 
focului Iadului; răcoreşte-o cu apă!” 


Extragerea de sânge 


În ce priveşte extragerea de sânge, Ibn 
Majah a relatat în Sunan că Trimisul lui Allah 
(Pacea şi binecuvântarea lui Allah fie asupra 
sa!) a spus: „În timpul nopţii Israa’ (călătoria 
nocturnă de la Mekka la Ierusalim şi apoi la 
ceruri), fiecare grup de îngeri pe lângă care 
treceam îmi spuneau: «O, Muhammad! 
Porunceşte-i naţiunii tale să folosească 
extragerea de sânge!” 

În Sahihan ni se relatează că Profetului 
(Pacea şi binecuvântarea lui Allah fie asupra 
sa!) i s-a extras odată sânge şi el a plătit 
persoana care a realizat operațiunea. 

Tot în Sahihan ni se relatează: „Abu 
Taybah i-a extras sânge Profetului (Pacea şi 
binecuvântarea lui Allah fie asupra sa!) care a 
poruncit apoi ca Abu Taybah să fie plătit cu o 
măsură de curmale şi le-a poruncit stăpânilor 
lui să îi reducă taxa (sclavii trebuiau să 
plătească o taxă stăpânilor). După aceea 
Profetul (Pacea şi binecuvântarea lui Allah fie 
asupra sa!) a spus: «Extragerea de sânge [prin 
incizie] este unul dintre cele mai bune 
remedii ale voastre.» 

Beneficiile extragerii de sânge [prin 
incizie] constau în curățarea părților exterioare 
ale corpului, curățare mai eficientă decât cea 
rezultată în urma puncției venoase; puncția 

venoasă este însă mai eficientă în extragerea 
sângelui din zonele interne ale corpului. 
Extragerea sângelui prin incizie presupune 
îndepărtarea sângelui din diferite părți ale pielii. 

Utilizarea extragerii de sânge prin incizie 
sau prin puncție venoasă depinde de perioada 
anului, de zonă, vârstă şi de starea bolnavului. 
De exemplu, extragerea de sânge prin incizie e 
mai benefică decât puncţia venoasă în zonele 
calde, cu climă caldă şi pentru oamenii cu fire 
aprinsă în al căror sânge substanţele septice se 
maturează mai rapid. În acest caz, sângele 
infectat, maturat, se va concentra în zona de 
lângă piele. Astfel, extragerea de sânge prin 
incizie este mai eficientă decât puncția venoasă. 
De aceea extragerea de sânge prin incizie 
reprezintă un procedeu mai bun şi mai folositor 
în cazul copiilor şi al celor care nu pot suporta 
puncția venoasă. 

Doctorii afirmă că extragerea de sânge 
prin incizie este mai benefică în zonele calde 
decât puncţia venoasă; este preferabil să fie 
realizată la mijlocul lunii sau curând după 
aceea, în special în ultimul sfert al lunii când 
sângele este tulburat şi produs în cantitate 
suficientă. 

Autorul lucrării AlLQanun a afirmat: „Este 
preferabil ca extragerea de sânge prin incizie să 
nu fie realizată la începutul lunii, deoarece 
diferitele elemente ale corpului nu sunt 
stimulate atunci, şi nici să nu fie realizată la 
sfârşitul lunii, dat fiind că până atunci acestea 
se vor fi liniştit. Extragerea de sânge prin incizie 
este bine să fie realizată la mijlocul lunii, atunci 

când substanțele se acumulează şi devin 
agitate.” 

S-a relatat că Profetul (Pacea şi 
binecuvântarea lui Allah fie asupra sa!) a spus: 
„Extragerea de sânge prin incizie şi 
extragerea de sânge prin înţeparea venelor 
sunt cele mai bune remedii pentru voi.” 

Acest hadis este destinat oamenilor din 
Hijaz şi din zonele calde în general, deoarece 
sângele lor este delicat şi circulă aproape de 
suprafața pielii, în timp ce porii pielii sunt 
deschişi, iar puterea lor slăbită (în timpul verii). 
Puncţia venoasă le este dăunătoare. Puncţia 
fiecărei vene prezintă de obicei un anumit 
beneficiu. De exemplu, puncţia venei basilice 
(vena mare ce traversează partea interioară a 
brațului) este folositoare în cazul încălzirii 
ficatului şi splinei, precum şi în cazul existenței 
unor tumori în aceste două organe. De 
asemenea, este folositoare pentru afecțiunile 
plămânilor  (emfizeme),  pulsaţii arteriale, 
pleurezie şi pentru toate bolile de sânge ale 
venelor ce străbat partea inferioară a 
genunchiului până la coapsă. Puncţia venei 
mediane este de ajutor în cazul diferitelor 
umflături ce apar în tot corpul, mai ales atunci 
când umflătura este legată de starea sângelui şi 
conține, în general, sânge afectat. 

Puncţia venei brațului este utilă în bolile 
capului şi ale gâtului, boli ce sunt cauzate de 
cantitatea excesivă de sânge sau de sângele 
infectat. Puncţia venei jugulare este benefică în 
cazul bolilor de splină, al astmului, în bolile 

cavității toracice şi în durerile de cap (zona 
frunții). 

Extragerea de sânge prin realizarea unei 
incizii în partea superioară a spatelui este de 
folos în cazul durerilor de umeri şi de gât. 
Extragerea de sânge din cele două vene jugulare 
este benefică în cazul bolilor de cap, față, dinți, 
urechi, ochi, nas şi gât, dacă aceste suferințe 
sunt cauzate de excesul de sânge, de sângele 
afectat sau de ambele. 

Anas a relatat: „Trimisul lui Allah 
obişnuia să facă extragere de sânge prin incizie 
la nivelul celor două vene jugulare şi a părții 
superioare a spatelui.” (Abu Daud, At-Tirmidhi, 
Ibn Majah, Ahmad şi Al-Hakim.) „Trimisului lui 
Allah i se făcea extragere de sânge prin incizie 
în trei zone: în partea superioară a spatelui şi 
cele două vene jugulare.” (Bukhari şi Muslim). 

De asemenea, ni se relatează în Sahih că 
Profetul (Pacea şi binecuvântarea lui Allah fie 
asupra sa!) a utilizat extragerea de sânge la 
nivelul capului pe când se afla în stare de ihram 
(pentru Hajj sau Umra), din cauza unei dureri 
de cap. 

Abu Daud relatează că Jabir a spus că 
Profetul (Pacea şi binecuvântarea lui Allah fie 
asupra sa!) utiliza extragerea de sânge pe 
coapsă din cauza unei slăbiciuni de care 
suferea. 

Doctorii au opinii diferite referitoare la 
extragerea de sânge din scobitura cefei 


Unii doctori sunt de acord cu această 
formă de extragere de sânge, considerând că 
este de folos în cazul exoftalmiei (ieşirea 
anormală în afară a globilor oculari), a senzației 
de greutate a sprâncenelor şi pleoapelor şi a 
râiei localizată la nivelul ochilor. Într-un hadis 
ni se relatează: „Folosiţi extragerea de sânge 
prin incizie în scobitura cefei, deoarece 
vindecă şaptezeci şi două de boli.” 

Se relatează că, atunci când Ahmad bin 
Hanbal a avut nevoie de extragere de sânge prin 
incizie în scobitura cefei, el a făcut această 
operaţie pe cele două laturi ale cefei, dar nu şi 
în cavitate. 

De asemenea, autorul lucrării Qanun nu 
agrea extragerea de sânge din scobitura cefei, 
deoarece considera că: „Generează uitare, aşa 
cum a afirmat profetul Muhammad (Pacea şi 
binecuvântarea lui Allah fie asupra sa!), dat 
fiind că în partea posterioară a creierului este 
sediul memoriei, iar extragerea de sânge prin 
incizie afectează această putere.” 

Alți oameni nu au fost de acord cu opinia 
sa, argumentând că hadisul la care autorul 
făcuse referire nu era autentic. Ei au adăugat 
că, chiar dacă hadisul ar fi autentic, extragerea 
de sânge slăbeşte creierul doar dacă această 
operațiune nu este justificată de o necesitate 
stringentă. Atunci când este justificată, 
extragerea de sânge prin incizie la nivelul 
scobiturii cefei este folositoare din perspectivă 

medicală şi religioasă, reglând presiunea 
sangvină în scobitura cefei. În relatările 
autentice se afirmă că Profetul (Pacea şi 
binecuvântarea lui Allah fie asupra sa!) a 
realizat această extragere de sânge în multe 
zone ale gâtului, precum şi în alte zone ale 
corpului, ori de câte ori a fost nevoie. 

Extragerea de sânge prin incizie realizată 
sub bărbie ajută în cazul durerilor de dinți, a 
bolilor feței şi a infecțiilor gâtului, dacă se 
apelează la această tehnică în perioada de timp 
adecvată. Extragerea de sânge prin incizie 
realizată sub bărbie curăţă şi purifică capul şi 
gura. Extragerea de sânge deasupra labei 
piciorului substituie puncţia safenei, o venă a 
călcâiului. Acest tip de extragere a sângelui este 
benefic pentru cei ce suferă din cauza ulcerelor 
ce apar pe coapse şi picioare, din cauza 
întreruperii menstruației şi a iritației pielii de pe 
testicule. 

Extragerea de sânge prin incizie realizată 
în partea inferioară a pieptului este utilă în 
cazul petelor, bubelor şi râiei localizată pe 
coapse. De asemenea, procedura este benefică 
în cazul gutei, hemoroizilor, elefantiazei şi a 
mâncărimii sau râiei localizată pe spate. 


Când este preferată extragerea de 
sânge 
Anas a relatat că Profetul (Pacea şi 


binecuvântarea lui Allah fie asupra sa!) a spus: 
„Trimisul lui Allah (Pacea şi binecuvântarea lui 

Allah fie asupra sa!) obişnuia să extragă sânge 
din venele jugulare şi partea superioară a 
spatelui pe  şaptesprezece, nouăsprezece şi 
douăzeci şi unu (zile ale lunii).” (At-Tirmidhi). 

Anas a relatat că Profetul (Pacea şi 
binecuvântarea lui Allah fie asupra sa!) a spus: 
„Cei care intenţionează să facă extragere de 
sânge prin incizie să facă aceasta pe 
şaptesprezece, nouăsprezece şi douăzeci şi 
unu (ale lunii) pentru a preveni ca sângele 
infectat să genereze moartea unuia dintre 
voi.” (Ibn Majah). 

De asemenea, Abu Daud a relatat că Abu 
Hureira a spus că Profetul (Pacea şi 
binecuvântarea lui Allah fie asupra sa!) a zis: 
„Cei care fac extragere de sânge pe 
şaptesprezece, nouăsprezece şi douăzeci şi 
unu vor fi vindecaţi de orice boală.” „Orice 
boală” înseamnă de fapt bolile legate de 
afecțiunile sângelui. [Ultimele două hadisuri 
sunt slabe.] 

Aceste hadisuri confirmă opinia 
doctorilor referitoare la extragerea de sânge care 
este preferabil să aibă loc în a doua jumătate a 
lunii şi în al treilea sfert al fiecărei luni, nu la 
începutul sau sfârşitul lunii. Totuşi, dacă 
extragerea de sânge se impune cu necesitate, ea 
poate fi folositoare în orice perioadă a lunii, 
inclusiv la începutul şi sfârşitul ei. S-a relatat 
că Imam Ahmad ibn Hanbal obişnuia să 
realizeze extragerea de sânge în orice parte a 
lunii atunci când sângele afectat devenea agitat. 

Autorul lucrării AlLQanun a afirmat: „Este 
preferabil să se realizeze extragerea de sânge în 

timpul zilei, la a doua sau a treia oră, după ce 
omul face baie. Atunci când este necesar, omul 
poate face baie, iar apoi să se odihnească 
aproximativ o oră şi apoi să realizeze extragerea 
de sânge.” Nu este bine ca extragerea de sânge 
să fie realizată atunci când stomacul e plin, 
deoarece poate genera diferite suferințe, mai 
ales după o masă copioasă. 

S-a spus că extragerea de sânge realizată 
pe stomacul gol este vindecare pură, pe 
stomacul plin — o boală, iar pe şaptesprezece ale 
lunii - un remediu. Alegerea timpului optim 
pentru extragerea de sânge prezervă sănătatea 
şi previne îmbolnăvirea corpului. Totuşi, atunci 
când boala se intensifică, extragerea de sânge 
devine necesară şi dezirabilă indiferent de 
circumstanțe, deoarece Profetul (Pacea şi 
binecuvântarea lui Allah fie asupra sa!) a zis: 
»... pentru ca sângele infectat să nu cauzeze 
moartea unuia dintre voi.” 

Am afirmat mai înainte că Imamul 
Ahmad obişnuia să folosească extragerea de 
sânge în timpul oricărei perioade a lunii, dacă 
procedura era justificată medical. 

Cât despre cele mai bune zile ale 
săptămânii, Al-Khallal a relatat că Imam Ahmad 
a fost întrebat despre zilele când extragerea de 
sânge nu este recomandată, iar el a spus: 
„Miercuri şi sâmbătă”. De asemenea, Al-Khallal 
a relatat că Imam Ahmad a fost întrebat odată 
despre zilele când extragerea de sânge este 
nerecomandată, iar Imam Ahmad a răspuns: 
„Sâmbătă şi miercuri şi, în plus, vineri, aşa cum 
ni s-a relatat.” [insă toate hadisurile în care se 

specifică perioada în care extragerea de sânge 
este recomandată sau nerecomandată sunt 
hadisuri slabe, conform învățaţilor ştiinţei 
hadisurilor.] 

În hadisul menţionat anterior se afirma 
că este preferabil să se caute remedii, inclusiv 
prin extragerea de sânge. De asemenea, cei care 
au intrat în stare de ihram au voie să realizeze 
extragerea de sânge, chiar dacă astfel li se taie 
un pic părul; ei nu trebuie să recupereze nimic. 
Cei care postesc au voie să utilizeze extragerea 
de sânge ca remediu; în Bukhari ni se relata că 
Trimisul lui Allah (Pacea şi binecuvântarea lui 
Allah fie asupra sa!) utiliza procedeul extragerii 
de sânge atunci când postea. 

Există însă câteva hadisuri în care se 
afirmă că extragerea de sânge întrerupe postul. 
Singurul hadis ce pare să contrazică această 
regulă este acela în care ni se relatează că 
Profetului (Pacea şi binecuvântarea lui Allah fie 
asupra sa!) i s-a extras sânge atunci când 
postea. 

Există patru condiţii care, dacă sunt 
respectate măcar parțial, pot justifica utilizarea 
hadisului ca dovadă a faptului că extragerea de 
sânge nu întrerupe postul. 

Mai întâi, postul trebuie să fi fost 
obligatoriu în perioada de timp în care se 
petrece incidentul menţionat în hadis [relatat de 
Al-Kukhah mai sus]. În al doilea rând, ar trebui 
să se demonstreze că Profetul (Pacea şi 
binecuvântarea lui Allah fie asupra sa!) nu 
călătorea [când a făcut extragerea de sânge]. În 
al treilea rând, trebuie demonstrat că Profetul 

(Pacea şi binecuvântarea lui Allah fie asupra 
sa!) nu suferea de o boală ce justifica extragerea 
de sânge, iar în al patrulea rând trebuie arătat 
că hadisul a venit după ce Profetul (Pacea şi 
binecuvântarea lui Allah fie asupra sa!) a spus: 
„Cei cărora li se face extragere de sânge şi 
cei care o realizează, ambii îşi întrerup 
postul.” Doar dacă aceste patru condiții sunt 
satisfăcute, putem afirma că extragerea de 
sânge nu întrerupe postul, bazându-ne pe acest 
hadis [în care se afirma că Profetul (Pacea şi 
binecuvântarea lui Allah fie asupra sa!) a 
suportat această procedură atunci când 
postea]. 

În caz contrar, postul menționat în hadis 
se poate să fi fost un post voluntar care poate fi 
întrerupt dacă extragerea de sânge este 
necesară. Sau e posibil să se fi întâmplat în 
timpul Ramadanului, dar în timp ce Profetul 
(Pacea şi binecuvântarea lui Allah fie asupra 
sa!) călătorea. Ori e posibil ca hadisul să se 
refere la un post obligatoriu din timpul 
Ramadanului, însă extragerea de sânge să fi 
fost necesară din cauza unei boli. Sau este 
posibil ca extragerea de sânge să se fi petrecut 
în timpul Ramadanului, fără să fi fost justificată 
de o necesitate stringentă, dar să fi fost 
realizată înainte ca Profetul (Pacea şi 
binecuvântarea lui Allah fie asupra sa!) să fi 
declarat că extragerea de sânge întrerupe postul 
celor implicați în realizarea şi, respectiv, 
suportarea sa. Nu există nicio dovadă că vreuna 
dintre cele patru condiții ar fi îndeplinită, deci 
ce putem spune referitor la respectarea tuturor 

condiţiilor? [De aceea Ibn Qayyim afirmă că 
extragerea de sânge întrerupe postul celor care 
o realizează, precum şi al celor care o suportă]. 

De asemenea, hadisul demonstrează că 
este permis să angajăm un doctor pentru un 
anumit scop şi să îi plătim serviciile fără a fi 
fost realizat un contract în prealabil. Tot din 
acest hadis [în care se preciza că Profetul (Pacea 
şi binecuvântarea lui Allah fie asupra sa!) a 
plătit persoana care i-a extras sânge| reiese că 
este permis să practici extragerea de sânge ca 
orice altă profesie. Profetul (Pacea şi 
binecuvântarea lui Allah fie asupra sa!) i-a dat 
omului care a realizat extragerea de sânge nişte 
bani, iar persoana respectivă a cheltuit banii pe 
necesități. 

Pe de altă parte, extragerea de sânge este 
similară consumării cepei şi a usturoiului în 
sensul că ele sunt descrise ca fiind impure, dar 
ni se permite folosirea lor. 


Îndrumarea Profetului (Pacea şi 
binecuvântarea lui Allah fie asupra sa!) în 
ceea ce priveşte cauterizarea şi puncţia 
venoasă 


„Jabir bin Abdullah a relatat că Profetul 
(Pacea şi binecuvântarea lui Allah fie asupra 
sa!) a trimis odată un doctor la Ubay bin Ka'b, 
iar doctorul i-a extras sânge dintr-una din vene, 
iar apoi i-a cauterizat rana.” (Bukhari). 

Când lui Sa'd bin Moaaz i-a fost rănită 
vena mediană a brațului, Profetul (Pacea şi 


60 


binecuvântarea lui Allah fie asupra sa!) i-a 
cauterizat-o, iar când rana s-a umflat, a 
cauterizat-o din nou. Într-o altă variantă a 
acestui hadis, Profetul (Pacea şi binecuvântarea 
lui Allah fie asupra sa!) i-a cauterizat lui Sa'd 
bin Moaaz vena mediană a brațului utilizând 
vârful unei săgeți. După aceea Sa'd bin Moa'az 
sau altcineva a cauterizat rana din nou. Într-o 
altă relatare se afirmă că unuia dintre ansari i-a 
fost rănită vena mediană a brațului, iar Profetul 
(Pacea şi binecuvântarea lui Allah fie asupra 
sa!) a poruncit să îi fie cauterizată. (Hadisuri 
relatate de Muslim, Abu Daud şi alții). 

Abu ‘Ubayd a relatat că un om, căruia îi 
fusese prescrisă cauterizarea, a fost adus la 
Profet (Pacea şi binecuvântarea lui Allah fie 
asupra  sa!)), iar Profetul (Pacea şi 
binecuvântarea lui Allah fie asupra sa!) a 
poruncit să fie cauterizat. Apoi i s-au aplicat 
pietre fierbinți pe rană pentru a i-o închide. De 
asemenea, Jabir a relatat că Profetul (Pacea şi 
binecuvântarea lui Allah fie asupra sa!) i-a 
cauterizat odată vena mediană a brațului. 

Bukhari a relatat că Anas a spus că a 
fost odată cauterizat, deoarece se plângea de 
pleurezie, pe vremea când Profetul (Pacea şi 
binecuvântarea lui Allah fie asupra sa!) era încă 
în viață. At-Tirmidhi a relatat că Anas a spus: 
„Profetul (Pacea şi binecuvântarea lui Allah fie 
asupra sa!) l-a cauterizat pe As'ad bin Zurarah 
când acesta a venit cu un deget infectat.” 

Am menţionat că Profetul (Pacea şi 
binecuvântarea lui Allah fie asupra sa!) a 
afirmat în hadisul relatat de Bukhari şi Muslim: 

„Nu îmi place să fiu cauterizat.” Mai mult 
decât atât, în altă relatare, Profetul (Pacea şi 
binecuvântarea lui Allah fie asupra sa!) afirma: 
„Îi interzic naţiunii mele cauterizarea.” 

De asemenea, s-a relatat (în Tirmidhi, 
Abu Daud şi Ahmad) că unul dintre companioni 
a spus că Profetul (Pacea şi binecuvântarea lui 
Allah fie asupra sa!) nu a permis cauterizarea: 
„Dar am fost testați (prin diferite suferințe) şi 
am fost cauterizați, însă nici nu am reuşit, nici 
nu am avut vreun avantaj.” 

Al-Khattabi a comentat: „Profetul (Pacea 
şi binecuvântarea lui Allah fie asupra sa!) l-a 
cauterizat pe Sad doar pentru a opri 
sângerarea, fiindu-i teamă că sângerarea va 
continua până la moartea lui Sa'd. De obicei se 
apelează la cauterizare în cazuri drastice, cum 
ar fi amputarea unei mâini sau a unui picior. 
Interzicerea cauterizării poate fi înțeleasă în 
sensul interzicerii cauterizării ca mijloc de 
vindecare (nu ca închidere a unei răni 
deschise). Pe timpuri, oamenii erau superstițioşi 
şi credeau că, dacă cineva nu era cauterizat, 
murea cu siguranță, iar acesta este motivul 
pentru care Profetul (Pacea şi binecuvântarea 
lui Allah fie asupra sa!) nu a permis 
cauterizarea. În plus, s-a afirmat că Profetul 
(Pacea şi binecuvântarea lui Allah fie asupra 
sa!) nu i-a permis lui Imran bin Husayn să fie 
cauterizat, acesta având o rană într-un loc 
delicat. E posibil ca interdicția să fi făcut 
referire la acele cazuri specifice în care 
cauterizarea era periculoasă. Allah ştie cel mai 
bine. 

Ibn Qutaibah a afirmat că există două 
tipuri de cauterizare. Primul tip se referă la o 
persoană sănătoasă care foloseşte cauterizarea 
pentru a elimina boala; acest tip este vizat prin 
afirmația: „Oricine recurge la cauterizare nu a 
pus în aplicare tawakkul (dependența de 
Allah)”, deoarece asemenea oameni încearcă să 
elimine ceeea ce le-a fost destinat în viitor. Al 
doilea tip presupune cauterizarea rănilor 
infectate şi a membrelor amputate; în aceste 
cazuri, cauterizarea este eficientă. Iar tipurile de 
cauterizare care s-ar putea sau nu să fie utile 
sunt, se pare, neagreate. 

Într-un hadis relatat în Sahihan (Bukhari 
şi Muslim) se face referire la şaptezeci de mii de 
musulmani care vor intra în Paradis fără a fi 
judecaţi şi care sunt descrişi astfel: „Ei sunt 
aceia care nu recurg la formule de rugăciune 
(ruqyah - literal: incantațţii), nici la cauterizare 
şi ei nu sunt superstiţioşi, ci depind de 
Domnul lor (în absolut orice).” (Hadis relatat 
şi de At-Tirmidhi şi Ahmad). 

În concluzie, hadisurile care abordează 
subiectul cauterizării pot fi împărţite în patru 
categorii în funcţie de practicarea cauterizării, 
dezagrearea sa, lăudarea celor ce nu apelează la 
ea şi interzicerea sa. Nu există nicio contradicție 
între aceste categorii. 

Atunci când Profetul (Pacea şi 
binecuvântarea lui Allah fie asupra sa!) a 
cauterizat pe cineva, ne-a indicat astfel că este 
permis să practicăm cauterizarea. 

Dacă Profetul (Pacea şi binecuvântarea 
lui Allah fie asupra sa!) a afirmat că nu îi place 


63 


cauterizarea pentru ummah sa (comunitatea 
islamică), aceasta nu echivalează cu 
interzicerea cauterizării. Pe de altă parte, faptul 
că Profetul (Pacea şi binecuvântarea lui Allah fie 
asupra sa!) i-a lăudat pe cei care evită 
cauterizarea ne demonstrează că este mai bine 
să o evităm. În final, interzicerea cauterizării 
poate fi explicată în sensul că, în general, 
cauterizarea este fie  dezagreată, fie este 
recomandată celor care încearcă să elimine o 
boală viitoare. Allah ştie cel mai bine. 

Un alt aspect care trebuie clarificat se 
referă la termenul de rugăciune. Ceea ce este 
desemnat drept rugăciune în limba română este 
descris prin două cuvinte diferite în limba 
arabă: salat — rugăciunea formală care implică 
anumite mişcări specifice şi du'a — rugăciunea 
informală prin care individul Îi cere Creatorului 
ceea ce el doreşte, cu propriile sale cuvinte sau 
conform formulelor stabilite de Profet (Pacea şi 
binecuvântarea lui Allah fie asupra sa!) sau în 
Coran. Unul dintre stâlpii Islamului îl 
reprezintă cele cinci rugăciuni zilnice. Acesta 
reprezintă un sistem formalizat de rugăciune ce 
implică un set de mişcări specifice şi anumite 
intervale de timp. În limba arabă, acest tip de 
rugăciune este numit salat. 

Celălalt tip de rugăciune în care Îi cerem 
lui Allah ceva anume, cu propriile noastre 
cuvinte sau conform setului de formule stabilite 
Profet (Pacea şi binecuvântarea lui Allah fie 
asupra sa!) sau în Coran, este numit du'a. 
Această formă de rugăciune este numită uneori 
în limba română - implorare, rugă (un termen 

foarte bun pentru a descrie tipul respectiv de 
rugăciune). Unica problemă pe care o 
întâmpinăm în a traduce dusa ca implorare 
constă în faptul că acest termen este foarte 
formal şi rar utilizat în comunicarea verbală. 
Implorarea este utilizată în mod constant de-a 
lungul zilei. Orice persoană vorbitoare de limba 
română care I se roagă regulat lui Dumnezeu va 
descrie ceea ce el face drept rugăciune; acesta 
este cel mai obişnuit şi simplu mod de a descrie 
actul respectiv. Atunci cînd desemnăm prin 
termenul de ruqyah (literal: incantaţii) formulele 
islamice de rugăciune, noi utilizăm termenul de 
rugăciune în sensul său informal (du'a), nu 
formal (salad. 


Îndrumarea Profetului (Pacea şi 
binecuvântarea lui Allah fie asupra sa!) în 
ceea ce priveşte tratarea epilepsiei şi 
posedarea spirituală 


În Sahihan ni se relatează că 'Ata bin 
Rabah a spus: „Ibn Abbas mi-a zis: «Să-ţi 
vorbesc despre o femeie care face parte dintre 
oamenii Paradisului?» Am spus: «Da.» El a zis: 
«Acea negresă care a venit la Profet (Pacea şi 
binecuvântarea lui Allah fie asupra sa!) şi a 
spus: “Sufăr de crize epileptice în timpul cărora, 
fără să fiu conştientă, mă dezgolesc. Aşadar 
roagă-L pe Allah pentru mine! El a spus: “Dacă 
doreşti, ai răbdare şi vei ajunge în Paradis 
sau, dacă doreşti, Îl voi ruga pe Allah să te 
vindece.” Ea a răspuns: “Mai degrabă voi fi 
răbdătoare.” lar apoi a spus: “Continui să mă 

dezgolesc în timpul acestor crize, aşadar roagă- 
L pe Allah pentru mine ca să nu mai fac astfel.” 
Profetul (Pacea şi binecuvântarea lui Allah fie 
asupra sa!) L-a rugat pe Allah din partea ei.” 

Epilepsia este de două feluri: primul tip 
reprezintă rezultatul forțelor negative, iar cel de 
al doilea tip este generat de amestecurile nocive 
(un dezechilibru chimic şi de substanțe). 
Doctorii discută adesea despre cel de al doilea 
tip şi explică posibilele cauze şi modalitățile de 
vindecare. 

În ce priveşte epilepsia ce reprezintă 
rezultatul forțelor negative, cei mai buni doctori, 
precum şi doctorii înţelepţi, afirmă că ea există. 
De asemenea, ei sunt de acord că vindecarea 
acestui tip de boală se petrece cu ajutorul 
sufletelor drepte, elevate, ce pot neutraliza 
efectul răului şi manifestările sale nocive. Când 
Hipocrate a explicat care sunt remediile 
necesare vindecării  epilepsiei, a declarat: 
„Aceste remedii sunt eficiente în tratarea 
epilepsiei ce rezultă din cauze chimice şi 
materiale. Însă în cazul epilepsiei ce este 
rezultatul forțelor negative, aceste remedii (pe 
care el le-a explicat şi detaliat) nu o pot 
vindeca.” 

Atunci când doctorii explică posibilele 
cauze ce generează epilepsia, desemnând 
anumite cauze naturale sau fizice, afirmația lor 
este adevărată doar raportat la anumite tipuri 
de epilepsie, nu la toate. 

Doctorii din vechime  obişnuiau să 
numească epilepsia „boala divină”, declarând că 
este cauzată de forțe negative. Pe de altă parte, 

Galenius şi ceilalți doctori au interpretat în mod 
greşit termenul de suferință divină, afirmând: 
„Au numit-o «divină», deoarece atacă exact 
capul şi afectează în mod negativ organul divin 
în care se află creierul.” Această explicație 
reprezintă însă rezultatul ignorării sufletului şi 
a efectelor sale. 

Vindecarea epilepsiei cauzate de forțele 
negative implică două operațiuni: una vizează 
persoana afectată de epilepsie, iar cealaltă pe 
cei care o tratează. 

Rolul pe care persoana afectată de 
epilepsie îl joacă în tratarea bolii implică 
întărirea inimii, sinceritatea căinței în fața 
Creatorului şi căutarea adăpostului la Allah, 
deopotrivă cu vorba şi inima. Acesta este tipul 
de război în care persoana afectată de epilepsie 
se angajează pentru a respinge răul. Pentru a 
înfrânge duşmanul, este necesar ca războinicul 
să posede arme utile, adecvate şi un braț 
puternic. Dacă unul dintre aceste două 
elemente nu există, efortul va fi lipsit de 
eficiență. Situaţia devine mai dificilă atunci 
când persoana nu îndeplineşte ambele cerințe; 
în acest caz, inima va fi privată de tawhid 
(unicitatea lui Allah), tawakil (încrederea în 
Allah), taqwa (evlavia) şi tawajhu 
(conştientizarea prezenței lui Allah). În plus, 
persoana nu va poseda suficient armament 
material. 

Cealaltă operațiune necesară În 
tratamentul epilepsiei vizează persoana care 
tratează boala şi căreia i se cere, de asemenea, 
să fie înarmată cu instrumentele de luptă 

menționate anterior. Când aceste arme sunt 
pregătite, uneori e suficient doar să spui „În 
numele lui Allah” sau „Nu există tărie şi putere 
în afara lui Allah”. 

Profetul (Pacea şi binecuvântarea lui 
Allah fie asupra sa!) obişnuia să spună în 
asemenea cazuri: „O, duşman al lui Allah, 
pleacă! Eu sunt Trimisul lui Allah!” 

Odată am fost prezent când şeikh-ul 
nostru (Ibn Taymiya, celebrul Imam al 
Islamului) a trimis pe cineva să vorbească cu 
un spirit malefic ce posedase o persoană: 
„Şeikh-ul îți spune aceasta: «leşi afară din corp, 
deoarece nu ți se permite să fii înăuntru” 
Persoana bolnavă de epilepsie (posedată) s-a 
trezit din criză. Alteori  şeikh-ul citea 
următoarele ayat / versete în urechea persoanei 
afectate de epilepsie (posedate): „Oare credeți 
că v-am creat pe voi fără rost şi că nu vă 
veți întoarce la Noi?” (Sura Al-Mu'minun: 
115). 

De asemenea, şeikh-ul obişnuia să recite 
Ayat al-Kursi (Sura Al-Baqara: 255) şi le 
poruncea celor care sufereau de epilepsie şi 
celor care vindecau epilepsia (posedarea) să îl 
recite Împreună cu ultimele două capitole din 
Coran (113 şi 114). 


Epilepsia ce este generată de cauze 
fizice 


Acest tip de epilepsie afectează sănătatea 
şi este însoțită de spasme ce împiedică 
funcționarea normală a membrelor sau 

mişcarea lor normală; de asemenea, ea 
generează dureri intense în timpul crizelor. Pe 
de altă parte, epilepsia reprezintă o boală 
cronică dificil de vindecat şi care persistă ani la 
rând, în special dacă persoana epileptică are 
mai mult de douăzeci şi cinci de ani şi suferă de 
crize repetate. Hipocrate a spus că aceşti 
oameni vor suferi de epilepsie până la moarte. 

Femeia menționată în hadis, cea care 
suferea de epilepsie şi obişnuia să îşi scoată 
hainele în timpul crizelor, e posibil să fi suferit 
de acest tip de epilepsie provocat de cauze 
fizice. De aceea Profetul (Pacea şi 
binecuvântarea lui Allah fie asupra sa!) i-a 
promis Paradisul dacă va fi răbdătoare; altfel, 
Profetul (Pacea şi binecuvântarea lui Allah fie 
asupra sa!) l-ar fi cerut lui Allah să o vindece 
fără a-i garanta că va fi vindecată. Ea a ales 
Paradisul, dar Profetul (Pacea şi binecuvântarea 
lui Allah fie asupra sa!) L-a rugat pe Allah din 
partea ei să o ajute să nu se mai dezgolească în 
timpul crizelor. 

Hadisul ne indică faptul că musulmanilor 
le este permis să caute remedii şi că vindecarea 
sufletului este în mod exclusiv legată de 
invocarea lui Allah, de întoarcerea la El cu 
credință sinceră; acest tip de remediu are efecte 
profunde asupra corpului uman, ce nu pot fi 
comparate cu efectele oricărui medicament 
preparat de orice doctor. Noi am testat acest 
medicament în numeroase ocazii (şi am fost 
martorii eficacităţii sale). 

Cele mai recunoscute autorități medicale 
confirmă rolul major al psihicului în vindecarea 

bolii. Practicarea medicinii este afectată de 
existența unor doctori ignoranți, eretici, care nu 
aduc servicii adecvate profesiunii lor. 

Aşa cum am menționat, se pare că femeia 
amintită în hadis suferea de acel tip de epilepsie 
generat de cauze fizice (dezechilibre chimice). 
Totuşi e posibil să fi suferit şi de acel tip de 
epilepsie cauzat de forțele malefice. Am văzut că 
Trimisul lui Allah (Pacea şi binecuvântarea lui 
Allah fie asupra sa!) i-a permis să aleagă între a 
avea răbdare şi a ajunge în Paradis sau 
rugăciunea sa către Allah, realizată pentru a 
cere vindecarea femeii. Ea a ales prima 
variantă, dar a cerut ajutorul pentru a nu se 
mai dezgoli în timpul crizelor. 


Îndrumarea Profetului (Pacea şi 
binecuvântarea lui Allah fie asupra sa!) în 
vindecarea sciaticii 


Ibn Majah a relatat în Sunan (colecția de 
hadisuri) că Anas bin Malik a spus că l-a auzit 
pe Profet (Pacea şi binecuvântarea lui Allah fie 
asupra sa!) zicând: „Sciatica este vindecată 
prin topirea grăsimii de pe coada oii unui 
beduin. Apoi grăsimea este împărţită în trei 
părţi şi în fiecare zi se bea câte o parte pe 
stomacul gol.” 

Sciatica este o boală care începe de la 
articulația şoldului şi apoi coboară de-a lungul 
coapsei, pe partea posterioară. Uneori sciatica 
ajunge până la glezne; pe măsură ce afecțiunea 
progresează şi rămâne netratată, continuă să 

coboare şi slăbeşte treptat picioarele şi 
coapsele. 

Există două categorii de interpretări utile 
(referitoare la hadisul mai sus menționat): 
medicale şi lingvistice. 

Din punct de vedere lingvistic, acest 
hadis ne arată că este permis să denumim 
această afecțiune “irk (nerv) nasa (nerv sciatic), 
contrar opiniilor exprimate de alte persoane. Ei 
afirmă că nasa este nervul însuşi şi astfel 
alăturarea celor două cuvinte devine 
redundantă. 

Răspunsul oferit acestor întrebări 
îmbracă două forme. Prima se referă la faptul că 
termenul ʻirk (nerv) are un sens mai general 
decât cuvântul nasa (nerv sciatic). Deci 
sintagma “irk an-nasa oferă înțelesul general şi 
specific dorit. Cea de a doua explicație face 
referire la faptul că nasa reprezintă o boală care 
atacă nervul, deci cuvântul nasa ar trebui 
inclus în cadrul denumirii afecțiunii (deoarece 
precizează zona în care nervul provoacă durere). 
Se relatează că denumirea ‘irk an-nasa a intrat 
în vocabular din cauza faptului că durerea 
aceasta Îi face pe oameni să uite (nasa) de orice 
altă durere. Nervul sciatic porneşte de la şold şi 
se întinde de-a lungul părții posterioare a 
piciorului, până la glezne. 

Aşa cum am observat în hadisurile 
anterior menționate, pot exista două tipuri de 
înțelesuri ale expresiilor utilizate de Trimisul lui 
Allah (Pacea şi binecuvântarea lui Allah fie 
asupra sa!). Unul dintre sensuri poate fi 
general, referindu-se la toate stările şi la toți 

oamenii, în timp ce sensul specific este 
direcționat către anumiți oameni şi anumite 
situații. Hadisul din această secțiune face parte 
din categoria celor specifice, fiind direcționat 
către arabi, către cei din Hijaz în mod special, 
inclusiv către beduinii din acea zonă. Remediul 
menționat în hadis este cel mai bun leac pentru 
oamenii din acea regiune, deoarece ‘rk an-nasa 
este provocat de acumulările de reziduuri 
uscate sau vâscoase din intestine. Cel mai bun 
tratament pentru această afecțiune ar consta în 
folosirea unui laxativ. Grăsimea care se găseşte 
pe cozile oilor are două proprietăți: aduce 
substanțele antiseptice la maturitate şi înmoaie 
(scaunul, în acest caz); este nevoie de ambele 
pentru a vindeca “irk an-nasa. 

În plus, oile nomazilor prezintă 
numeroase calități, cum ar fi dimensiunile 
reduse, producerea unei cantități mai mici de 
excremente şi carnea lor moale. De asemenea, 
aceste oi pasc în zone unde se găsesc plante 
benefice, cum ar fi pelinul, limbariţa şi altele. 
Atunci când oaia se hrăneşte cu astfel de 
plante, carnea sa va suferi modificări, devenind 
mai moale; în special pe coadă grăsimea se 
acumulează. Deşi laptele produs de aceste oi 
conține ingredientele active ale plantelor 
menționate, grăsimea de pe coada lor prezintă 
calități pe care acesta nu le posedă: este 
laxativă şi are capacitatea de a matura 
substanțele septice (ce devin astfel pregătite 
pentru a fi extrase din organism). 

Am menționat anterior faptul că 
medicamentele şi leacurile folosite de diverse 

comunități şi popoare au la bază obiceiurile 
alimentare ale acelor oameni. Indienii şi 
beduinii au o dietă simplă, deci nu folosesc 
medicamente complexe. Cât despre romani şi 
greci, ei utilizau leacuri combinate. Însă toţi 
doctorii cad de acord asupra faptului că o 
anumită dietă ar reprezenta cel mai bun 
tratament pentru vindecarea unei suferințe. 
Astfel, doctorii vor prescrie întâi un medicament 
simplu, iar apoi unul mai complex, dacă este 
cazul. 

Atunci când dieta de bază este simplă, 
leacurile simple sunt potrivite pentru tratarea 
afecțiunilor uşoare. Pe de altă parte, bolile mai 
grave sunt, de obicei, rezultatul unei alimentațţii 
complexe, iar din această cauză leacurile 
compuse sunt mai adecvate. Allah ştie cel mai 
bine. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea constipaţiei 


At-Tirmidhi şi Ibn Majah au relatat că 
Trimisul lui Allah (Pacea şi binecuvântarea lui 
Allah fie asupra sa!) a întrebat-o pe Asma bint 
“Umais: „Cum tratezi tu constipaţia?” Ea a 
răspuns: „Cu şubrun (euphorbia piteous).” 
Profetul (Pacea şi binecuvântarea lui Allah fie 
asupra sa!) a spus: „Este o plantă fierbinte şi 
un laxativ prea puternic.” Apoi ea a adăugat: 
„Mai folosesc şi senna”, iar Profetul (Pacea şi 
binecuvântarea lui Allah fie asupra sa!) a 
răspuns: „Dacă ar exista vreun leac care să 
îndepărteze moartea, acela ar fi senna.” 

Ibn Majah a relatat că Abdullah ibn Umm 
Haram a afirmat că l-a auzit pe Trimisul lui 
Allah (Pacea şi binecuvântarea lui Allah fie 
asupra sa!) spunând: „Să luaţi senna şi sanut 
(chimen), pentru că acestea vindecă orice 
boală în afară de saam.” Atunci a fost 
întrebat: „Ce este saam?” El a răspuns: 
»Moartea.” 

Profetul (Pacea şi binecuvântarea lui 
Allah fie asupra sa!) a întrebat-o pe femeie ce 
anume foloseşte pentru a trata constipațţia, 
referindu-se la leacul pe care şi-l administrează 
pentru a mai dilua scaunul, astfel încât corpul 
să poată înlătura toxinele. 

Într-o altă variantă a acestui hadis, 
Profetul (Pacea şi binecuvântarea lui Allah fie 
asupra sa!) a întrebat-o pe Asma’ ce foloseşte 
pentru a trata constipația, iar ea a menţionat 
şubrum-ul  (euphorb  piteous), coaja de la 
suprafața rădăcinii acestui copac, coajă 
caracterizată de uscăciune şi fierbințeală în cea 
de a patra fază a sa. Cel mai bun tip de şubrum 
este cel de culoare roşiatică, moale, cu textura 
asemănătoare celei a pielii. 

Şubrum-ul se numără printre 
medicamentele care nu sunt recomandate de 
doctori, din cauza puternicului său efect 
laxativ. 

Senna este o plantă care creşte în Al- 
Hijaz (partea de vest a Arabiei), iar cele mai 
bune specii se găsesc în Mekka. Senna este o 
plantă fierbinte şi uscată în prima etapă, 
precum şi un medicament blând care nu 
produce efecte secundare. Este de ajutor în 

afecțiunile bilei şi ale bilei negre şi întăreşte 
inima, iar aceasta reprezintă o altă calitate a 
acestui leac. Senna poate fi utilizată pentru 
vindecarea obsesiilor melancolice şi a inciziilor; 
de asemenea, ea relaxează muşchii şi 
îmbunătăţeşte sănătatea părului. Mai poate fi 
folosită împotriva păduchilor, a durerilor de 
cap, pustulelor, roşeții şi epilepsiei. Este mai 
bine ca senna să fie gătită aşa cum este, fără a 
fi zdrobită, iar apoi să se bea trei măsuri din 
supa rezultată. La gătit este mai bine să se 
adauge flori violete şi stafide roşii, după ce au 
fost înlăturate semințele. 

Ar-Razi a spus: „Senna şi fumărița 
conlucrează la extragerea toxinelor din 
organism şi ajută în cazul unor afecțiuni cum 
ar fi lepra şi alergia, atunci când se 
administrează între patru şi şapte măsuri din 
fiecare leac.” 

Cât despre sonut (chimen) există 
divergențe de opinie cu privire la natura sa. 
Umar bin Bakr As-Saksaki, de exemplu, este de 
părere că sonut este fie extractul din miere, fie 
cel din unt. Conform altei opinii, sonut ar fi o 
sămânță care seamănă cu kammon-ul 
(chimenul), aşa cum a afirmat Ibn Al-Arabi. Cea 
de a patra şi cea de a cincea opinie sugerează 
faptul că sonut ar fi de fapt chimenul sau 
feniculul persan, potrivit afirmației lui Abu 
Hanifah Ad-Daynuri. Cea de a şasea opinie face 
referire la şibitt (mărar), iar în cea de a şaptea 
opinie se afirmă că ar fi vorba despre curmale, 
potrivit lui Abu Bakr bin As-Sunni. Conform 
celei de a opta opinii, a lui Abdul-Latif Al- 

Baghdadi, prin sonut se face referire la mierea 
care există în ghee. Unii doctori cred că ultimul 
înțeles este cel mai probabil. În acest caz, 
sonut-ul se prepară prin amestecarea pudrei de 
senno cu miere şi unt clarificat / ghee, amestec 
ce prezintă mai multe beneficii decât simpla 
administrare a senna-ei. Acest amestec trebuie 
ingerat treptat, iar atunci când este preparat 
după cum am menționat mai sus, gustul senna- 
ei va fi diluat datorită prezenței mierii şi a 
untului ce vor amplifica efectul laxativ. Allah 
ştie cel mai bine. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea alergiilor pielii şi a scabiei 


În Sahihan se relatează că Anas a spus: 
„Trimisul lui Allah (Pacea şi binecuvântarea lui 
Allah fie asupra sa!) le-a permis lui Abdur- 
Rahman bin Awf şi Az-Zubayr bin Al-Awwam să 
poarte veşminte din mătase din cauza alergiei 
de care sufereau.” Într-o altă relatare: „În 
timpul unei lupte, Abdur-Rahman bin Awf şi 
Az-Zubayr bin Al-Awwam s-au plâns Profetului 
(Pacea şi binecuvântarea lui Allah fie asupra 
sa!) că aveau alergie, iar el le-a permis să poarte 
veşminte din mătase.” 

Există două arii de interes în cadrul 
acestui hadis: una dintre ele se referă la figh 
(jurisprudență islamică), iar cealaltă ţine de 
domeniul medical. 

Din perspectiva jurisprudenţei islamice, 
din sunna Trimisului lui Allah (Pacea şi 
binecuvântarea lui Allah fie asupra sa!) rezultă 
în mod clar că femeile au permisiunea de a 
purta veşminte din mătase, în timp ce 
bărbaţilor le este interzis, cu excepția cazurilor 
în care există un motiv temeinic. De exemplu, 
[bărbaţii au permisiunea de a purta veşminte 
din mătase] atunci când este frig sau atunci 
când nu au niciun alt articol vestimentar 
pentru a se îmbrăca, ori atunci când suferă din 
cauza râiei, alergiilor sau păduchilor, aşa cum 
se evidențiază în ultimul hadis. 

Potrivit Imamului Ahmad şi Şafii, este 
permis ca bărbaţii să poarte veşminte din 
mătase (dacă există o necesitate care să justifice 
acest lucru).  Permisiunea acordată unor 
musulmani (cum ar fi articolele de 
îmbrăcăminte din mătase pentru bărbați, în 
acest caz), datorită unor circumstanțe speciale, 
se aplică tuturor celor care s-au confruntat cu 
situații similare. 

Mai mulți învățați au spus că aceste 
hadisuri mai sus menționate ar putea implica 
doar acordarea unei permisiuni speciale pentru 
Abdur-Rahman bin Awf şi Az-Zubayr. Ei susțin 
că s-ar putea ca permisiunea să se aplice şi 
altor musulmani. Atunci când există o 
probabilitate redusă, alinierea la textul general 
reprezintă cea mai bună opțiune. Acesta este 
motivul care i-a determinat pe unii dintre 
naratorii acestui hadis să comenteze astfel: „Nu 
ştiu dacă această permisiune se aplică şi celor 

care au urmat după ei (Abdur-Rahman bin Awf 
şi Az-Zubayr).” 

Opinia corectă este că această 
permisiune este generală în indicațiile sale şi nu 
există nicio dovadă referitoare la specificitatea 
sau limitele sale. În mod similar, Profetul (Pacea 
şi binecuvântarea lui Allah fie asupra sa!) i-a 
spus lui Abu Burdah: „Această permisiune se 
aplică doar în cazul tău şi nimănui altcuiva 
după tine.” lar Allah i-a spus Profetului Său 
(Pacea şi binecuvântarea lui Allah fie asupra 
sa!) în legătură cu femeia care i se oferise spre 
căsătorie Profetului (Pacea şi binecuvântarea lui 
Allah fie asupra sa!): „Un privilegiu oferit doar 
ţie, nu şi restului credincioşilor.” 

Din moment ce interdicția ca bărbații să 
îmbrace veşminte din mătase reprezintă o 
măsură de precauţie, este permis ca ei să le 
poarte în anumite situații, cu scopul de a obține 
un beneficiu garantat de încălcarea interdicției. 
De exemplu, este interzis ca bărbaţii să 
privească insistent la femei, însă devine permis 
atunci când există o nevoie reală. Acest caz este 
similar interdicției destinate musulmanilor de a 
împlini rugăciuni voluntare în anumite 
momente ale zilei (atunci când soarele răsare ori 
atunci când apune), tocmai pentru a nu permite 
nici cea mai mică asemănare între musulmani 
şi cei care venerează soarele. Totuşi există 
anumite situații când musulmanilor li se 
permite să se roage şi în aceste intervale, cu 
condiția de a exista o nevoie reală sau de a 
genera un beneficiu consistent din aceasta. Am 
explicat situaţiile în care este permis să se 

poarte veşminte din mătase în lucrarea At- 
Jabiri, scrisă chiar pe marginea acestei teme. 

Din punct de vedere medical, mătasea 
este produsă de un animal şi reprezintă un 
remediu. Mătasea prezintă multe efecte pozitive, 
cum ar fi liniştirea şi întărirea inimii, eliberarea 
sa de multe dintre suferințele care ar putea-o 
afecta. Tot mătasea ajută la combaterea 
secreției de bilă neagră şi a oricăror suferințe pe 
care le-ar putea provoca aceasta; mătasea 
ascute vederea (folosită în componența 
creioanelor dermatografice). Mătasea în stare 
pură, care este folosită la prepararea 
medicamentelor şi a leacurilor, este fierbinte şi 
uscată în primul stadiu. Atunci când mătasea 
este folosită pentru fabricarea hainelor, 
atingerea sa este delicată şi are capacitatea de a 
încălzi corpul, precum şi de a-l răcori. 

Ar-Razi a spus: „Mătasea este mai caldă 
decât inul, mai rece decât bumbacul şi este 
benefică pielii. Toate hainele groase slăbesc 
corpul şi aspresc pielea.” 

Există trei feluri de haine: din prima 
categorie fac parte acelea care aduc căldură şi 
încălzesc totodată corpul. Un alt fel de haine 
sunt acelea care aduc cu ele căldură, dar nu 
încălzesc corpul. lar cea de a treia categorie 
cuprinde acele haine care nu încălzesc şi nu 
aduc nici căldură. Nu există niciun veşmânt 
care să aducă căldură fără să-l şi încălzească pe 
acela care îl poartă. De exemplu, hainele 
confecționate din lână şi păr de animale ridică 
temperatura corpului şi aduc căldură 
epidermei. Pe de altă parte, mătasea, kittan-ul 

(inul) şi veşmintele din bumbac încălzesc doar 
suprafața pielii. Hainele din in sunt reci şi 
uscate, în timp ce acelea din bumbac sunt 
moderate din acest punct de vedere. Veşmintele 
din mătase sunt mai moi şi mai puțin fierbinți 
decât lâna. Autorul lucrării Al-Minhaj a afirmat 
că, atunci când îmbrăcăm un articol 
vestimentar din mătase, „acesta nu aduce cu 
sine la fel de multă căldură ca şi bumbacul, 
deoarece este mai blând.” 

Orice articol de îmbrăcăminte 
caracterizat prin moliciune şi finisare perfectă 
nu încălzeşte corpul prea tare şi nici nu este 
eficient în procesul de descompunere. De aceea 
este mai bine ca astfel de veşminte să fie 
purtate în timpul verii, în regiunile cu 
temperaturi ridicate. 

Din moment ce hainele confecționate din 
mătase nu sunt nici uscate şi nici groase, spre 
deosebire de alte materiale, purtarea lor este 
benefică, tratând afecțiunile pielii rezultate în 
urma utilizării unor haine din materiale uscate 
şi groase. Profetul (Pacea şi binecuvântarea lui 
Allah fie asupra sa!) le-a permis lui Az-Zubair şi 
Abdur-Rahman să poarte veşminte din mătase 
din cauza afecțiunii epidermei lor. În plus, 
hainele din mătase sunt mai puţin ospitaliere 
pentru insecte sau păduchi, nereprezentând cel 
mai bun mediu pentru dezvoltarea paraziţilor. 

Materialele care nu măresc temperatura 
corpului şi nici nu aduc căldură sunt 
reprezentate de fier, plumb, nisip etc. 

Se poate formula întrebarea: „Din 
moment ce din mătase se confecționează cele 

mai bune veşminte, care sunt totodată şi cele 
mai potrivite pentru corp, de ce li s-a interzis 
bărbaţilor purtarea lor, conform legislației 
islamice -— cea mai onorabilă, perfectă legislaţie 
ce permite doar lucrurile bune şi pure, 
interzicându-le pe cele impure?” Ar trebui să 
precizăm faptul că există divergențe de opinie 
referitoare la modul în care musulmanii 
răspund la această întrebare. 

Cei care neagă existența înțelepciunii 
care stă la baza legislaţiei islamice nu trebuie 
nici măcar să răspundă la această întrebare. 

Cât despre cei care consideră că legile 
islamice au la bază înțelepciunea divină, cei 
care — de altfel — reprezintă majoritatea, ei 
susțin că în Islam nu este permis ca bărbații să 
poarte veşminte din mătase; astfel, ei trebuie să 
devină răbdători şi să renunţe la aceste haine 
de dragul lui Allah. În acest caz, ei vor fi 
răsplătiți de Allah, având în acelaşi timp la 
dispoziție alte materiale care pot fi purtate. 

Unii oameni afirmă că mătasea şi aurul 
au fost create în beneficiul femeilor. Mătasea le 
este interzisă bărbaților, tocmai pentru ca 
aceştia să nu le imite pe femei. Alți musulmani 
sunt de părere că mătasea a fost interzisă din 
cauză că generează aroganță şi mândrie. 

Alţii consideră că mătasea a fost interzisă 
din cauza moliciunii sale ce ar putea antrena 
un comportament feminin, afectând astfel 
masculinitatea. Rareori se poate vedea un 
bărbat îmbrăcat în mătase, care să nu fie 
afectat de moliciunea ei şi care să nu imite în 
mod involuntar comportamentul şi delicatețea 

feminină, chiar dacă ar fi unul dintre cei mai 
masculini bărbați. Purtarea veşmintelor din 
mătase va diminua în mod sigur calitățile 
bărbăteşti şi masculinitatea, deşi acestea nu vor 
dispărea în totalitate. Cât despre cei care nu 
înțeleg aceste aspecte, e mai bine să se supună 
înţeleptei hotărâri a lui Allah. În cele din urmă, 
ar trebui să afirmăm faptul că, potrivit opiniei 
corecte, tinerilor nu ar trebui să li se permită să 
poarte veşminte din mătase, pentru că vor 
dobândi un comportament efeminat. 

An-Nasa'i a relatat că Profetul (Pacea şi 
binecuvântarea lui Allah fie asupra sa!) a spus: 
„Allah a permis mătasea şi aurul femeilor din 
ummah mea [națiunea islamică, comunitatea 
musulmană] şi nu le-a permis pentru bărbaţii 
din ummah mea.” 

Într-o altă relatare, Profetul (Pacea şi 
binecuvântarea lui Allah fie asupra sa!) a spus: 
„Mătasea şi aurul sunt interzise pentru 
bărbaţii naţiunii mele şi sunt permise pentru 
femei.” 

Al-Bukhari a relatat că Trimisul lui Allah 
(Pacea şi binecuvântarea lui Allah fie asupra 
sa!) nu a permis ca bărbaţii să poarte veşminte 
din mătase şi nici să şadă pe acestea sau pe 
dibaj-uri (haine din mătase pură), 

iar apoi a adăugat: „Este pentru ei [acei 
bărbaţi care le poartă] în viaţa aceasta 
lumească şi pentru voi în Viaţa de Apoi.” 


Îndrumarea Profetului (Pacea şi 


binecuvântarea lui Allah fie asupra sa!) cu 
privire la tratarea pleureziei 

Doctorii clasifică  pleurezia în două 
categorii: reală şi presupusă. Prima categorie 
este definită de prezența unor excrescențe 
infectate care apar în pleură. Cea de a doua 
categorie produce o durere similară şi atacă 
pleura ca rezultat al flatulenței agravate ce 
afectează peritoneul (membrană fină, 
transparentă, poziționată de-a lungul liniei 
cavității abdominale şi a unei porțiuni din zona 
pelviană). Durerea provocată de  pleurezia 
presupusă este acută; pleurezia reală cauzează 
o durere înțepătoare. Autorul Qanun-ului a 
afirmat: „Câteodată părțile laterale (ale 
corpului), peritoneul, muşchii pieptului şi 
regiunile învecinate sunt afectate de o 
excrescență extrem de dureroasă, numită 
pleurezie. Uneori pot fi resimțite dureri în 
aceleaşi părți, însă nu sunt produse de acea 
excrescență, ci de acumularea de gaze nocive 
(flatulență) şi astfel oamenii cred că este vorba 
despre pleurezia reală, când de fapt nu este 
aşa.” 

El a mai spus: „Să ştiţi că fiecare boală 
care atacă o parte laterală a corpului poartă 
numele de “thatul janb (pleurezie), nume derivat 
din locul în care apare (janb — flancul corpului). 
Din acest motiv, fiecare durere ce se manifestă 
pe partea laterală a corpului poartă numele de 
jhatul janb, indiferent de cauza suferinței. 
Aceasta este interpretarea afirmației lui 
Hipocrate potrivit căreia starea celor afectați de 
that al-janb se va îmbunătăți dacă vor face baie. 
Se spune că această afirmație se referă la cei 

care suferă de pleurezie, dar şi la aceia care au 
dureri pulmonare ca rezultat al unei constituții 
defectuoase sau al congestiilor, însă fără tumori 
sau febră.” 

Unii doctori susțin că, în limba greacă, 
termenul pleurezie se referă la acea excrescenţă, 
caldă la atingere, care apare pe partea laterală a 
corpului, precum şi la tumorile tuturor 
organelor interne. Tumora oricărui organ se 
numeşte pleurezie doar în cazul în care este 
caldă. Pleurezia reală este acompaniată de cinci 
simptome: febră, tuse, dureri înțepătoare, 
dificultate în a respira (dipnee) şi pneumonie. 

Pentru tratarea pleureziei presupuse se 
foloseşte costusul de mare (costusul indian, 
aloe). Acesta se transformă într-o pudră fină, 
prin măcinare, apoi este amestecat cu ulei 
fierbinte şi utilizat ca unguent pe zona afectată; 
de asemenea, preparatul poate fi ingerat, 
constituind un bun tratament pentru această 
suferință. În acest caz, costusul descompune 
substanțele toxice, întăreşte organele interne, 
deschide obstrucțţiile şi înlătură cheagurile. Al- 
Masi'hi a spus: „Costusul este fierbinte, uscat şi 
are capacitatea de a constipa şi de a întări 
organele interne; elimină flatulența, deschide 
cheagurile, ajută împotriva pleureziei şi usucă 
excesul de umezeală. Costusul este benefic 
pentru creier şi poate fi de ajutor în combaterea 
pleureziei reale, dacă aceasta a fost cauzată de 
o mucozitate, mai ales atunci când boala se 
manifestă cu mai puţină intensitate. Allah ştie 
cel mai bine.” 

Thotul janb este o boală periculoasă. Într- 
un hadis autentic relatat de Umm Salama se 
afirmă: „Ultima boală de care a suferit Profetul 
(Pacea şi binecuvântarea lui Allah fie asupra 
sa!) a început pe când el se afla în casa 
Maymunei. Oricând simțea că durerea s-a mai 
potolit, ieşea afară şi conducea rugăciunea. Ori 
de câte ori durerea creştea, el spunea: «Spune-i 
lui Abu Bakr să îi conducă pe oameni în 
rugăciune!» Durerea a continuat să crească 
până când Profetul (Pacea şi binecuvântarea lui 
Allah fie asupra sa!) şi-a pierdut cunoştinţa. În 
timp ce durerea sporea, soțiile sale, Abbas, 
unchiul său, Umm Al-Fadhl bint Al-Harith şi 
Asma’ bint Umair au discutat între ei să îi dea 
un leac Profetului (Pacea şi binecuvântarea lui 
Allah fie asupra sa!), pe când era inconştient, şi 
au şi procedat ca atare. 

Când s-a trezit, el a întrebat: «Cine mi-a 
făcut acest lucru? Aici este mâna unor femei 
care vin de acolo...» şi a indicat cu mâna în 
direcția Etiopiei.” Umm Salama şi Asma erau 
cele care îi administraseră Profetului (Pacea şi 
binecuvântarea lui Allah fie asupra sa!) 
medicamentul (amândouă făceau parte dintre 
cei care emigraseră spre Etiopia), iar ele au 
spus: „O, Trimis al lui Allah! Ne era teamă să 
nu suferi de thatul janb.” El a întrebat: „Ce 
medicament mi-aţi dat?” Ele au răspuns: 
„Nişte costus indian, wars şi câteva picături de 
ulei.” El a spus: „Allah nu ar fi trimis această 
boală asupra mea.” Apoi a spus: „Vă 
poruncesc ca voi toţi cei care vă aflaţi în 
această casă să luaţi o doză din acest 

medicament, în afară de unchiul meu 
Abbas.” 

În Sahihan (Al-Bukhari şi Muslim) se 
relatează următoarele: “Aişah a spus: „l-am dat 
un medicament Trimisului lui Allah (Pacea şi 
binecuvântarea lui Allah fie asupra sa!), deşi el 
ne indicase că nu voia să i se administreze 
niciun medicament. Însă noi am atribuit refuzul 
său sentimentului pe care îl au de obicei cei 
bolnavi în legătură cu luarea vreunui 
medicament. Când s-a trezit, a spus: «Nu v-am 
interzis să îmi daţi acest medicament? Toţi 
cei prezenţi să ia din leacul acesta, în afară 
de unchiul meu Al-Abbas, pentru că el nu era 
cu voi.” 

Din ultimul hadis devine evidentă 
permisiunea ca agresorul să fie tratat în acelaşi 
mod în care s-a comportat şi el față de alții, 
dacă ceea ce a făcut nu este interzis de către 
Allah; cu privire la acest verdict există mai mult 
de zece dovezi pe care le-am elaborat într-o altă 
carte. Această regulă confirmă verdictele emise 
de cei patru califi drept-călăuziți şi de Imamul 
Ahmad. În acest hadis ni se indică, de 
asemenea, că pedeapsa pentru lovirea feței este 
similară ofensei, deoarece există numeroase 
hadisuri clare referitoare la acest subiect. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea durerilor de cap şi a 
migrenelor 


Durerile de cap sunt acele dureri care 
cuprind o parte a capului sau care îl atacă în 
întregime; atunci când este afectată doar o 
parte a capului, ne vom referi la această 
suferință prin termenul de migrenă. Durerea 
care cuprinde tot capul este desemnată prin 
termenul de cască, deoarece îl acoperă ca o 
cască. Este posibil ca uneori durerile să atace 
doar partea frontală sau dorsală a capului. 

Există numeroase tipuri de dureri de cap, 
iar acestea pot fi provocate de diverse cauze. 


Durerile de cap sunt provocate de 
modificările sistemului ce afectează arterele 
cerebrale 


Partea mai slabă a capului va accepta 
materiile toxice, iar migrena va fi însoţită de 
pulsaţii ale arterelor. În acest caz, durerea ar 
putea fi înlăturată prin legarea unui bandaj, 
astfel încât pulsațţiile din artere să înceteze, iar 
durerea să fie diminuată. 

Abu Na'im a afirmat în cartea sa despre 
medicina profetică faptul că durerea de cap tip 
migrenă îl afecta pe Profet (Pacea şi 
binecuvântarea lui Allah fie asupra sa!) şi 
câteodată îl împiedica să iasă din casă pentru o 
zi sau chiar două zile. Abu Naim a relatat că 

Ibn Abbas a spus: „Profetul (Pacea şi 
binecuvântarea lui Allah fie asupra sa!) a ţinut 
odată o cuvântare având o bucată de pânză 
legată în jurul capului.” 

În Sahih ni se relatează că Profetul (Pacea 
şi binecuvântarea lui Allah fie asupra sa!) 
spunea, pe vremea când suferea de boala care i- 
a adus şi moartea: „O, capul meu!” Obişnuia 
să lege o bucată de material în jurul capului 
său. 

Aceasta ajută la potolirea durerilor 
provocate de cefalee şi de migrene. 


Tratamentul pentru durerile de cap 
variază în funcţie de felul lor şi de cauze 


Durerile de cap ar putea fi uşurate prin 
vomitare, îngurgitare de alimente, o stare de 
calm şi relaxare, utilizarea de comprese reci, 
scăderea temperaturii sau ridicarea 
temperaturii corpului, evitarea zgomotului etc. 

Cunoscând aceste aspecte, trebuie să 
menționăm faptul că tratamentul cu henna este 
doar parțial şi vindecă doar anumite feluri de 
dureri. Însă atunci când durerea este provocată 
de febră ridicată şi nu de o substanţă alterată 
care trebuie extrasă, henna ajută într-o 
anumită măsură la diminuarea durerii. 
Compresa din henna zdrobită şi amestecată cu 
oțet, aplicată pe frunte, va uşura durerea. 
Henna potoleşte şi nervii atunci când este 
utilizată ca un bandaj. Pe de altă parte, aceasta 
nu este indicată doar pentru alinarea durerilor 

de cap, ci şi pentru afecțiunile diverselor organe 
ale corpului, pentru tumorile fierbinți, precum 
şi pentru inflamații, atunci când este folosită ca 
un bandaj. 

Henna este rece în prima etapă şi devine 
fierbinte în cea de a doua. 

Arborele de henna se bucură de două 
calități speciale: descompunerea - datorată 
naturii sale calde şi hidratante, precum şi 
constricția, grație esenţelor reci de pământ pe 
care le conține. 

Henna este folositoare în tratamentul 
arsurilor şi linişteşte nervii atunci când este 
folosită ca pansament, aşa cum am menționat 
deja. Dacă este mestecată, ajută la vindecarea 
ulcerațţiilor şi aftelor care apar în cavitatea 
bucală. Poate vindeca şi stomatita (inflamare a 
membranelor mucoase ale gurii) care apare la 
copii. Utilizarea  henna-ei în  bandajarea 
tumorilor fierbinți ajută, deoarece are efecte 
similare cu cele ale plantei sânge de nouă fraţi 
asupra bubelor deschise. Atunci când floarea de 
henna este amestecată cu ceară pură şi cu ulei 
de trandafir, ea este utilă pentru vindecarea 
durerilor ce apar în partea laterală a corpului 
(thatul janb). 

Dacă este aplicată pe tălpile copiilor 
atunci când apar primele simptome ale variolei, 
ochii lor vor fi imuni în fața afecțiunilor ce 
însoțesc această boală. Atunci când floarea de 
henna este aşezată printre haine de lână, le va 
oferi acestora un miros plăcut şi va îndepărta 
insectele şi mucegaiul. Datorită minunatelor lor 
calități, frunzele de henna scufundate în apă 

proaspătă, stoarse şi băute după aceea timp de 
patruzeci de zile, câte douăzeci de măsuri pe zi, 
împreună cu zece măsuri de zahăr, procedeu 
însoțit de consumarea cărnii unei oi tinere, vor 
preveni infectarea cu lepră. 

Ni s-a relatat că era odată un om care se 
plângea de crăpăturile care îi brăzdau degetele 
şi care a oferit recompense materiale oricui l-ar 
fi putut ajuta, ... însă în zadar. După o 
perioadă, o femeie i-a recomandat să bea un 
amestec de henna vreme de zece zile, însă el nu 
a suportat nici măcar ideea de a consuma 
băutura respectivă. Peste câtva timp, a înmuiat 
nişte frunze de henna în apă şi a băut lichidul 
rezultat, iar degetele lui s-au vindecat şi şi-au 
recăpătat frumusețea. Henna este utilizată şi ca 
unguent pentru degete, pentru că le întăreşte şi 
le catifelează. Dacă este amestecată cu unt şi 
folosită ca bandaj pentru tumorile fierbinți, 
extrage reziduurile de culoare galbenă. Henna 
poate fi utilizată în vindecarea plăgilor cronice, 
ajută la creşterea şi întărirea părului şi prezervă 
sănătatea capului. În cele din urmă menţionăm 
faptul că henna este utilă în general împotriva 
bpătăturilor şi pustulelor care apar pe tălpi, 
picioare sau pe corp. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la hrănirea bolnavilor cu alimentele 
lor preferate şi interdicţia de a-i forţa să 
mănânce sau să bea 

At-Tirmidhi şi Ibn Majah au relatat că 
Profetul (Pacea şi binecuvântarea lui Allah fie 
asupra sa!) a spus: „Nu vă forțați bolnavii să 
mănânce sau să bea, pentru că Allah 
Atotputernicul le oferă hrană şi băutură.” 

Unii doctori au comentat asupra acestui 
hadis: „Cât de benefică şi de adevărată este 
această afirmație a Profetului, plină de 
înțelepciune, mai ales pentru doctorii care 
tratează pacienţi! Bolnavul nu are poftă de 
mâncare sau dorință de a bea lichide din cauză 
că organismul său este ocupat să lupte cu 
boala, iar pofta de mîncare îl slăbeşte. În orice 
caz, nu este recomandat ca pacienţilor să le fie 
dată hrană în această situație.” 

Sentimentul de foame rezultă din pofta 
de mâncare a organismului, acesta semnalând 
că trebuie să se reîncarce cu energia necesară, 
înlocuind ceea ce s-a consumat. Organele 
corpului vor consuma energia pe care o au la 
dispoziție până când aceasta se va termina, iar 
stomacul va avertiza persoana căreia, astfel, i se 
va face foame. Apoi hrana va fi distribuită de la 
stomac către restul organelor corpului, 
începând cu cele mai apropiate. Atunci când o 
persoană este bolnavă, organismul său va fi 
ocupat cu maturarea şi eliminarea substanţelor 
toxice străine şi nu va avea nevoie nici de 
hrană, nici de hidratare. Atunci când bolnavul 
este forțat să se hrănească, energia corpului se 
va împărți între digerarea hranei şi 
concentrarea asupra invaziei de substanţe 
toxice. Într-o astfel de situație, pacientului i se 
face un rău, mai ales celui care suferă de 

afecțiuni acute sau de diminuarea căldurii 
naturale din organism, pentru că aceste 
probleme vor amplifica boala şi vor dăuna 
organismului. Pacientul trebuie să se hrănească 
doar cu ceea ce are nevoie pentru a-şi păstra 
puterile şi să evite ceea ce i-ar putea agrava 
condiția. Bolnavul ar trebui să consume 
alimente uşoare şi să bea sucuri din nenuphar, 
de exemplu (legumă asemănătoare cu 
morcovul), mere, apă de trandafiri etc. Cât 
despre alimentele pe care ar trebui să le 
consume, printre acestea ar trebui să se 
numere şi supa de pui la care se adaugă arome. 
Pacientul ar mai trebui să îşi împrospăteze 
corpul cu miresme plăcute şi să asculte 
povestiri benefice. 

Doctorul trebuie să servească natura, nu 
să îi împiedice sau să îi obstrucționeze calea. 

Uneori este permis ca pacientul să fie 
forțat să se alimenteze şi să bea, dacă boala sa 
implică vreo afecțiune mentală. 

Hadisul ne indică faptul că pacientul ar 
putea trăi fără hrană pentru o perioadă de timp 
mai îndelungată decât ar fi posibil în cazul unei 
persoane sănătoase. 

Afirmația Profetului (Pacea şi 
binecuvântarea lui Allah fie asupra sa!) — „... 
pentru că Allah le oferă hrană şi băutură” — 
implică mult mai multe înțelesuri profunde 
decât şi-ar putea imagina doctorii. Doar aceia 
care au experiență în cunoaşterea inimii şi a 
sufletului sau a efectului pe care le au acestea 
asupra corpului uman (şi invers) vor fi capabili 
să descopere semnificaţiile acestor cuvinte ale 

Profetului (Pacea şi binecuvântarea lui Allah fie 
asupra sa!). 

Se ştie că atunci când inima este 
copleşită de sentimente, cum ar fi bucuria, 
tristețea sau teama, ea este cufundată în 
contemplarea lor şi astfel va ignora nevoia de a 
mânca sau de a bea. În această stare, ea nu 
simte foamea sau setea, nici frigul sau căldura. 
Într-o astfel de situaţie, corpul va fi implicat în 
starea care îl preocupă sau în ceea ce i-a 
provocat durere. Fiecare trece prin astfel de 
stări şi cu toții cădem de acord asupra faptului 
că, atunci când inima este preocupată de ceva 
ce produce îngrijorare, ea nu simte nevoia de 
hrană. 

Dacă este preocupată de un motiv de 
bucurie, sentimentul de fericire se va 
transforma într-un substitut al hranei. 
Jubilația preia controlul asupra corpului, îi 
oferă energie, iar sângele va fi pompat către 
organe pînă când se va putea zări prin piele. În 
acest caz, fața va radia de fericire şi va fi plină 
de viață. Sentimentele de fericire relaxează 
inima şi facilitează pomparea unei cantități 
mari de sânge în vene. Organele nu au nevoie 
de hrană în acest caz, deoarece sunt ocupate să 
prelucreze ceea ce le face mai mult bine decât 
alimentele. Atunci când firea umană primeşte 
ceea ce vrea, va ignora ceea ce îi aduce mai 
puțină bunăstare sau ceea ce este lipsit de 
importanţă în acel moment. 

Dacă preocuparea implică tristețe, 
angoase sau teamă, organismul va fi preocupat 
cu prelucrarea acelor griji şi va ignora hrana, 

fiind concentrat asupra propriului său război. 
Atunci când organismul câştigă lupta cu aceste 
sentimente, bucuria resimţită va reaprinde 
puterea corpului şi se va transforma într-un 
substitut al energiei generate de hrană şi 
hidratare. Însă atunci când bătălia împotriva 
acestor griji este pierdută, corpul se va simți 
deprimat şi slăbit într-o măsură direct 
proporţională cu pierderea suferită. Dacă lupta 
împotriva unei astfel de îngrijorări este 
câteodată câştigată şi alteori pierdută, 
organismul se va simți energic atunci când 
biruieşte şi slab în celelalte momente. Cu 
siguranță, această luptă este similară bătăliei 
care se dă între doi duşmani, atunci când 
avantajul aparține celui victorios, iar 
înfrângerea atrage după sine pierderi 
însemnate, oameni morți, răniți sau prizonieri. 
Bolnavul primeşte provizii de la Allah, Cel 
care Îi oferă hrană, pe lângă nutrientele 
prescrise de medici. Măsura în care este oferit 
ajutorul divin diferă în funcție de supunerea şi 
ascultarea pe care o demonstrează cel bolnav în 
fața Domnului său, atitudini care îi vor aduce şi 
apropierea de El. Cu cât robul va fi mai aproape 
de Allah, cu atât mai mult Îndurarea Sa se va 
revărsa asupra credinciosului. Dacă robul este 
unul dintre cei mai fideli servitori ai lui Allah, 
inima lui va primi îndeajuns sprijin şi ajutor ce 
vor oferi hrană şi putere organismului său într- 
o măsură mult mai semnificativă decât cea 
rezultată din alimentarea cu hrană materială. 
Cu cât este mai ridicat nivelul de iubire, fericire, 
siguranță şi mulțumire față de ceea ce Allah 

oferă, cu atât mai mare va fi şi sprijinul divin 
primit. Acest aspect nu poate fi descris în 
cuvinte; niciun doctor nu îl poate explica şi nici 
nu poate dobândi de unul singur cunoaştere cu 
privire la această chestiune. 

Aceia care nu sunt capabili să înțeleagă 
cele mai sus menţionate, din cauza unor 
deficiențe ale psihicului lor, e bine să privească 
la nefericirea celor care râvnesc la ceva ce ţine 
de existența materială, indiferent dacă este 
vorba despre imagine, poziție socială, bani sau 
cunoaştere. Numeroase persoane au ajuns la 
descoperiri uimitoare, referitoare la ei înşişi sau 
la cei din jur, aplicând metoda observației 
profunde. 

În Sahih se afirmă că Profetul (Pacea şi 
binecuvântarea lui Allah fie asupra sa!) 
obişnuia să ţină post zile întregi la rând, însă le 
interzicea companionilor săi să îi urmeze 
exemplul, spunând: „Eu nu sunt la fel ca 
vreunul dintre voi, Domnul meu îmi oferă 
hrană şi băutură.” 

Hrana şi băutura la care se face referire 
în hadis nu este de natura celei pe care oamenii 
o mănâncă în această lume. Altfel, Profetul 
(Pacea şi binecuvântarea lui Allah fie asupra 
sa!) nu ar fi continuat să postească. Profetul 
(Pacea şi binecuvântarea lui Allah fie asupra 
sa!) spunea: „Domnul meu îmi oferă hrană şi 
băutură.”, demarcând astfel acea linie care 
făcea diferența între el şi companioni, referindu- 
se la faptul că el poate suporta ceea ce ei nu ar 
reuşi să suporte. lar dacă Profetul (Pacea şi 
binecuvântarea lui Allah fie asupra sa!) s-ar fi 

referit la hrana şi băutura normală, el nu ar fi 
spus: „Eu nu sunt la fel ca vreunul dintre 
voi.” Cei care deduc din acest hadis faptul că 
ar fi vorba despre hrana şi băutura normală nu 
au dobândit încă suficientă hrană adevărată, 
necesară inimii şi sufletului lor. Nici nu au 
cunoştinţă despre efectele produse de această 
hrană divină asupra întăririi şi revitalizării 
corpului; ea îi oferă adevărata susținere, mult 
mai puternică şi mai hrănitoare decât cea 
materială. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul  amigdalitei şi 
administrarea medicamentelor pe cale orală 


În Sahihan ni se relatează că Profetul 
(Pacea şi binecuvântarea lui Allah fie asupra 
sa!) a spus: „Extragerea de sânge şi costusul 
marin (aloe vera) se numără printre cele mai 
bune remedii pentru voi; nu vă chinuiţi 
copiii apăsând pe omuşorul lor pentru a 
vindeca amigdalita.” 

În Sunan şi în Musnad-ul (lanţul narativ) 
Imamului Ahmad se relatează că Jabir a spus: 
„Trimisul lui Allah a venit la Aişah şi a văzut un 
băiat căruia îi curgea sânge din nas, aşa că i-a 
întrebat: «Ce înseamnă aceasta?» Ei au 
răspuns: «Băiatul suferă de amigdalită sau de 
durere de cap» Atunci Profetul (Pacea şi 
binecuvântarea lui Allah fie asupra sa!) a spus: 
«Vai vouă! Nu vă ucideţi copiii! Mama 

copilului bolnav de amigdalită sau de dureri 
de cap să radă nişte costus indian (aloe) pe 
care să îl amestece cu apă şi apoi să i-l 
administreze copilului pe cale nazală.» Atunci 
când “Aişah a poruncit ca această recomandare 
să fie pusă în aplicare, băiatul s-a vindecat.” 
(Ahmad, Al-Hakim, Abu Ya'la şi Al-Kazzar). 

Abu ‘Ubaidah a spus: „Amigdalita este o 
iritație a gâtului aflată în relație directă cu 
circulația sângelui.” S-a mai afirmat că 
amigdalita este un ulcer care apare între ureche 
şi gât, afectându-i în special pe băieţii tineri. 

Atunci când se administrează pe cale 
nazală o cantitate de aloe, planta fiind rasă, 
acest lucru ajută la combaterea amigdalitei care 
antrenează în principal mucozităţi înrudite cu 
sângele, substanţe ce se acumulează în corpul 
tinerilor băieți. Prin administrarea de costus 
sau aloe, omugşorul (uvula) este micşorat şi 
împins înapoi la locul său. Iar prin consumarea 
de aloe se combat şi alte suferințe a căror 
natură este fierbinte. Autorul lucrării Al-Qanun 
a afirmat că prin administrarea unei combinații 
de costus, sulfat de aluminiu din Yemen şi 
şovârf se poate vindeca amigdalita. 

Costusul marin menționat în acest hadis 
este varianta indiană a plantei de aloe (mai ales 
cea de culoare albicioasă), ea este dulce şi 
aducătoare de numeroase beneficii. Înainte 
oamenii obişnuiau să îşi trateze copiii suferinzi 
de amigdalită prin apăsare asupra omuşorului 
sau prin ataşarea unui obiect la nivelul uvulei. 
Profetul (Pacea şi binecuvântarea lui Allah fie 
asupra sa!) a interzis această practică şi i-a 

îndrumat pe oameni spre ceea ce este mai bine, 
mai benefic şi mai uşor pentru copiii care 
suferă din cauza acestei afecțiuni. 

Administrarea leacurilor pe cale nazală 
implică fie medicamente simple, fie complexe, 
care sunt măcinate şi uscate. Apoi acest leac îi 
este administrat pe nas celui afectat, în timp ce 
el stă întins pe spate, cu umerii ridicați, astfel 
încât capul său să fie înclinat pe spate. 

Profetul (Pacea şi binecuvântarea lui 
Allah fie asupra sa!) a recomandat utilizarea 
acestei metode atunci când există o necesitate 
reală. lar Abu Daud a menționat în Sunan că 
Profetul (Pacea şi binecuvântarea lui Allah fie 
asupra sa!) obişnuia să folosească el însuşi 
acest remediu. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul bolilor inimii 


Abu Daud a relatat că Saad a spus: 
„Odată m-am îmbolnăvit, iar Trimisul lui Allah 
(Pacea şi binecuvântarea lui Allah fie asupra 
sa!) a venit să mă viziteze şi şi-a aşezat mâna pe 
pieptul meu pînă când am simţit răceala ei 
deasupra inimii mele. Apoi el a spus: «Te plângi 
de durerea din inima ta. Mergi la Al-Harith 
bin Kaladah, din (tribul) Thaghif, pentru că el 
a dobândit cunoaştere în medicină. Să ia 
şapte curmale din Medina, să le macine cu 
sâmburi cu tot şi să ţi le dea.» 

În general, curmalele au calități 
incredibile, în special cele uscate, culese din 
Medina, iar efectul lor în tratarea afecțiunilor 
inimii este foarte puternic. Sfatul referitor la un 
număr de şapte curmale reprezintă tot o 
calitate, care poate fi cunoscută doar prin 
intermediul revelaţiei. 

În Sahihan se relatează că Sa'd bin Abu 
Waqqas a spus: „Trimisul lui Allah (Pacea şi 
binecuvântarea lui Allah fie asupra sa!) a spus: 
«Oricine mănâncă şapte curmale după ce se 
trezeşte dimineaţa nu va fi atins de nicio 
otravă sau vrajă în acea zi.»” 

Într-o altă relatare, Profetul (Pacea şi 
binecuvântarea lui Allah fie asupra sa!) a zis: 
„Oricine mănâncă dimineaţa şapte curmale 
cultivate între cele două regiuni acoperite cu 
pietre arse şi negre din Medina nu va fi 
vătămat de otravă pînă la căderea nopţii.” 

Curmalele sunt calde în cel de al doilea 
stadiu şi uscate în primă fază. Aceste fructe 
reprezintă un aliment nutritiv, mai ales pentru 
cei a căror dietă regulată le include, aşa cum 
sunt oamenii din Medina. Curmalele constituie 
cea mai bună hrană, în special pentru cei care 
locuiesc în țări cu climat foarte cald sau 
temperat, spre deosebire de cei care locuiesc în 
ținuturi reci, deoarece temperatura corpului 
celor din urmă este mai ridicată, în timp ce 
locuitorii din zone calde au o temperatură a 
corpului mai scăzută. Din acest motiv, cei care 
locuiesc în Hijaz, Yemen şi Tai'f sau în alte zone 
cu caracteristici climatice asemănătoare 
consumă mâncăruri de factură fierbinte, cum 

ar fi curmalele sau mierea. Cei din aceste 
regiuni obişnuiesc să folosească mai mult piper 
şi ghimbir atunci când gătesc, în comparaţie cu 
cei din alte zone; câteodată adaugă de zece ori 
mai mult piper decât cei din regiunile reci. Unii 
dintre ei consumă ghimbirul (zanjabil) aşa cum 
alții mănâncă dulciuri. Atunci când călătoresc, 
ei obişnuiesc să transporte cu ei aceste 
alimente. Aşa cum am precizat deja, aceste 
alimente sunt potrivite pentru cei care locuiesc 
în zone calde; lor nu le fac rău, din cauza 
particularității pe care o prezintă temperatura 
interioară a corpului lor. Cu referire la acelaşi 
subiect, ar trebui să adăugăm faptul că apa din 
fântâni se răceşte în timpul verii, iar iarna 
devine mai caldă. Stomacul depune un efort 
suplimentar pentru a digera mâncărurile grele 
(sau complexe) caracteristice perioadei de iarnă, 
în comparaţie cu cele specifice verii. 

Pentru locuitorii din Medina curmalele 
uscate reprezintă dieta caracteristică, aşa cum 
pentru alții produsele din grâu le definesc în 
principal alimentaţia. Curmalele uscate din 
regiunea Al-Aliyah din Medina se numără 
printre cele mai bune feluri de curmale, fiind 
tari, delicioase şi dulci. 

Curmalele reprezintă o specie de fructe 
ce sunt consumate pentru aportul lor nutritiv, 
dar şi pentru valoarea lor medicinală; ele sunt 
recomandate majorității persoanelor datorită 
rolului lor de a stabiliza căldura naturală. 
Curmalele nu produc substanțe dăunătoare, 
aşa cum se întâmplă cu alte genuri de alimente 
şi fructe. Dimpotrivă, curmalele împiedică 

alterarea sau putrezirea substanțelor din 
organism, mai ales în cazul oamenilor obişnuiţi 
să consume curmale uscate. 

Hadisul pe care l-am menționat în 
legătură cu curmalele uscate (la începutul 
capitolului) se referă în mod specific la locuitorii 
din Medina şi din zonele apropiate. Este bine 
cunoscut faptul că valoarea medicinală a 
ierburilor şi plantelor care cresc în anumite 
zone se află în legătură directă cu calitatea 
aerului şi tipurile de sol din acele zone. O 
anumită plantă medicinală s-ar putea dovedi 
folositoare în habitatul său natural, însă nu şi 
în cazul în care ar fi crescut altundeva. 
Ținuturile sunt diferite prin însăşi natura lor şi 
prin caracteristicile proprii, în acelaşi mod în 
care oamenii diferă unul de celălalt. Există 
plante care fac parte din obiceiurile alimentare 
ale oamenilor dintr-o anumită zonă, în timp ce 
aceleaşi plante sunt considerate otrăvitoare în 
alte ținuturi. Iar uneori anumite leacuri folosite 
de oamenii dintr-o regiune pot fi parte 
componentă a dietei oamenilor dintr-o altă 
zonă. Unele leacuri pot vindeca anumite boli 
pentru oamenii dintr-un ținut, în vreme ce în 
altă regiune se consideră că vindecă alte 
afecțiuni. Este posibil ca un leac considerat 
eficient într-un ținut să nu aibă niciun efect în 
altă arie geografică. 

Utilizarea celor şapte curmale are o 
semnificație spirituală şi materială. Allah a 
creat şapte ceruri, şapte tărâmuri, săptămâna 
are şapte zile; de asemenea, El a creat 
umanitatea în aşa fel încât toți oamenii să 

parcurgă şapte etape în viață. Allah a prescris 
ca la tawaf să se înconjoare Kaaba de şapte ori, 
iar distanța dintre colinele Safa şi Marwah se 
parcurge tot de şapte ori. Lapidarea jamrat-ului 
se realizează utilizând şapte pietricele, iar 
takbir-ul de la rugăciunea de “Eid este rostit tot 
de şapte ori. 

Profetul (Pacea şi binecuvântarea lui 
Allah fie asupra sa!) ne-a lăsat următoarea 
indicație, referindu-se la copilaşi: „Porunciţi-i 
să se roage atunci când împlineşte vârsta de 
şapte ani.” 

În cazul unui divorț, la vârsta de şapte 
ani copilul poate alege dacă vrea să rămână cu 
mama sau cu tatăl său, conform opiniilor 
exprimate de unii învățați. Atunci când Profetul 
(Pacea şi binecuvântarea lui Allah fie asupra 
sa!) era bolnav, a ordonat ca asupra lui să se 
toarne apă din şapte burdufuri diferite. Allah a 
trimis vânturile distructive asupra poporului lui 
“Ad timp de şapte nopţi consecutiv. Profetul i-a 
cerut lui Allah să îi fie încercată comunitatea cu 
şapte ani de foamete (vezi poporul profetului 
Yusuf / Iosif — Pacea şi binecuvântarea lui Allah 
fie asupra sa!). Când Allah a discutat despre 
actele de caritate le-a comparat cu bobul de 
porumb care are nevoie de şapte ani pentru a 
creşte, fiecare ştiulete având o sută de boabe. 
Ştiuleţii de porumb pe care regele i-a văzut pe 
timpul profetului Yusuf (Iosif) erau şapte la 
număr, iar numărul de ani în decursul cărora 
oamenii regelui au cultivat pământul era tot 
şapte. Fiecare faptă de caritate este multiplicată 
de şapte sute de ori. Şaptezeci de mii de 

musulmani vor intra în Paradis fără a fi 
întrebaţi nimic. Numărul şapte are o 
semnificație specială în comparație cu alte cifre 
şi numai Allah deține cunoaşterea deplină 
referitoare la înțelepciunea aflată în spatele 
alegerii acestui număr. 

În hadis se menţionează faptul că prin 
consumarea a şapte curmale ce provin dintr-o 
anumită zonă din Medina se evită efectul pe 
care ar putea să îl producă otrava sau vreo 
vrajă, indicându-ne astfel calitățile speciale ale 
acestei specii de curmale. Dacă această 
afirmație ar fi fost făcută de Hipocrate sau de 
Galinus, nu de Profet (Pacea şi binecuvântarea 
lui Allah fie asupra sa!), doctorii ar fi acceptat-o 
fără nicio ezitare, chiar dacă Hipocrate sau 
Galinus s-ar fi bazat pe o presupunere, nu pe 
un fapt. Însă afirmaţiile Profetului (Pacea şi 
binecuvântarea lui Allah fie asupra sa!), care 
sunt cu siguranță adevărate şi revelate de 
divinitate, merită cu siguranţă să fie crezute şi 
urmate, fără nicio urmă de ezitare sau negare. 

Curmalele uscate la care se face referire 
în hadis previn efectul pe care l-ar putea avea 
anumite otrăvuri, iar acest lucru este valabil 
doar în anumite ţinuturi. O altă condiţie care 
trebuie îndeplinită este ca bolnavul să aibă 
credința că respectivul leac îi va face bine, astfel 
încât şi organismul său să îl accepte şi să 
obțină beneficiile care derivă din administrarea 
acestuia. S-a dovedit faptul că uneori chiar şi 
credința că respectivul remediu va funcționa 
poate conduce la vindecarea unor boli, potrivit 
observaţiilor mai multor oameni. Atunci când 


103 


inima acceptă faptul că vindecarea se regăseşte 
într-un anumit medicament, organismul va 
simți cum prinde puteri. Pe de altă parte, există 
şi situaţii în care un remediu eficient nu va 
produce efectul scontat din cauză că bolnavul 
nu crede că acesta îl poate ajuta să se vindece; 
organismul său nu îl va accepta şi nici nu va 
beneficia de pe urma administrării acestuia. 

Chiar şi Coranul, cel mai bun remediu 
din toate timpurile, atât în decursul vieţii 
lumeşti, cât şi al celei veşnice, vindecător al 
oricărei suferințe, nu va aduce niciun beneficiu 
inimii care nu crede în calitățile sale 
vindecătoare. Dimpotrivă, va spori boala în 
aceste inimi rele. 

Niciun tratament pentru afecțiunile 
inimii nu este mai eficient decât Coranul, 
singurul capabil să înlăture în mod complet 
răul din inimă, să îi menţină sănătatea şi starea 
de bine şi să o apere de tot ceea ce ar putea să 
îi dăuneze. Şi totuşi există astfel de inimi care 
ignoră cuvintele Coranului şi nu cred în el, 
lipsindu-se de înțelepciunea sa. Unii oameni 
preferă să recurgă la altfel de leacuri, preparate 
de semenii lor, iar inimile lor nu beneficiază de 
Coran. În consecință, simptomele care le-au 
atacat inimile vor persista şi acestea vor fi 
expuse la mai multe afecțiuni. Odată cu 
trecerea timpului, atât doctorii, cât şi bolnavii 
se vor obişnui cu medicamentele produse şi 
prescrise de către oamenii din jur, de către 
conducătorii lor sau de către cei pe care îi 
respectă. Într-o astfel de situaţie, nenorocirile 
vor spori, iar bolile vor deveni mai dificil de 

vindecat. Pe măsură ce vor continua să 
folosească aceste medicamente şi să ignore 
Coranul, boala lor va spori. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la neutralizarea elementelor 
dăunătoare din diverse alimente şi fructe 


În Sahihan se relatează că “Abdullah bin 
Jafara a spus: „L-am văzut pe Trimisul lui 
Allah (Pacea şi binecuvântarea lui Allah fie 
asupra sa!) mâncând curmale coapte 
împreună cu castraveți.” 

În cea de a doua fază, curmalele coapte 
sunt un aliment fierbinte care sporeşte dorința 
sexuală şi dau putere stomacului rece. Însă 
curmalele coapte se descompun rapid, produc 
sete, dăunează dinţilor, alterează sângele şi 
generează dureri de cap, precum şi blocaje şi 
dureri la nivelul prostatei. Castraveţii sunt reci 
şi umezi atunci când parcurg a doua etapă; nu 
produc sete, au o aromă proaspătă şi răcoresc 
stomacul. Atunci când semințele castraveţilor 
sunt uscate şi zdrobite, apoi fierte în apă, 
rezultă o băutură răcoritoare ce ajută în 
procesul de formare a urinei şi uşurează 
durerea de la nivelul prostatei. Frunzele de pe 
tulpina castravetelui, zdrobite şi amestecate cu 
jeleu de stafide, iar apoi utilizate ca un bandaj, 
ajută la vindecarea muşcăturilor câinilor 
turbați. 

De obicei smochinele sunt fierbinți, în 
timp ce castraveţii sunt reci, iar aceste două 
alimente sunt compatibile între ele şi îşi 
neutralizează reciproc efectele negative. Acesta 
reprezintă un exemplu de eliminare a 
substanțelor dăunătoare dintr-un aliment, prin 
combinarea cu opusul sau antidotul său; 
ştiinţa, în încercarea sa de a dezvolta măsuri 
preventive, urmăreşte chiar acest scop. De fapt 
acestea sunt țelurile pe care medicina, luată ca 
întreg, încearcă să le atingă. 

Alăturarea dintre alimente sau 
medicamente şi  antidoturile acestora sau 
elementele cu proprietăți opuse face ca 
alimentul să fie mai bine tolerat şi înlătură 
toate efectele secundare nefaste. În consecinţă, 
organismul îşi menține starea de sănătate şi de 
bine, precum şi forța. 

Aişah (Allah să fie mulțumit de ea!) a 
spus odată: „Au încercat să mă îngraşe 
oferindu-mi tot felul de alimente, însă acest 
lucru nu s-a întâmplat. Însă când mi-au dat 
să mănânc curmale coapte cu castraveți, m- 
am îngrăşat.” 

Pe scurt, neutralizarea efectului 
substanței fierbinți prin alăturarea uneia de 
natură răcoroasă sau a substanței reci 
combinate cu cea caldă, ori a celei uscate cu 
cea umedă sau a celei umede cu cea uscată 
conduce la apariția unei substanțe combinate, 
mai blânde, considerate a fi unul dintre cele 
mai bune remedii sau măsuri preventive. Am 
menționat mai devreme îndrumarea profetică 
referitoare la amestecul dintre senna şi sanut 

(miere şi unt) şi am afirmat că astfel senna va 
deveni mai blândă. Fie ca Allah să reverse pacea 
şi binecuvântările Sale asupra celui care a fost 
trimis cu tot ceea ce insuflă viață inimilor şi 
trupurilor şi ceea ce atrage binele asupra lor în 
această viață lumească şi în cea veşnică! 


Îndrumarea Profetului (Pacea şi 
binecuvântarea lui Allah fie asupra sa!) 
referitoare la regimul alimentar ca parte a 
vindecării 


Toate leacurile şi remediile au ca parte 
componentă fie o anumită dietă, fie o serie de 
măsuri preventive. Atunci când cineva se 
îmbolnăveşte, va trebui să încerce să îşi 
elibereze organismul de substanțele dăunătoare 
şi de toxine. Medicina se învârte în jurul acestor 
trei elemente. 

Există două tipuri de regim alimentar: 
dieta care previne o boală şi un tip de regim 
prin care se evită agravarea bolii. Prima 
categorie de diete este pentru cei sănătoşi, iar 
cea de a doua pentru acei oameni care suferă 
de o boală. Atunci când pacientul urmează un 
anumit regim, boala nu va progresa, iar forțele 
care există în organismul uman vor coopera 
pentru a elimina respectiva afecțiune. 

Elementul de bază al oricărui regim se 
regăseşte în aceste cuvinte ale lui Allah: 

„lar dacă sunteţi bolnavi sau în 
călătorie, ori dacă unul dintre voi se 
întoarce din locul unde şi-a făcut nevoile, 

sau ați atins muierile şi nu găsiți apă, 
atunci căutați țărână măruntă curată şi 
treceți-vă palmele peste faţă şi peste mâini, 
căci Allah este Îngăduitor, lertător.” (Sura 
An-Nisa’: 43). 

Allah i-a scutit pe cei bolnavi de 
obligativitatea de a folosi apa, atunci când e 
posibil ca aceasta să le dăuneze. 

Ibn Majah a relatat că Umm Al-Munthir 
bint Qais a spus: „Trimisul lui Allah a venit la 
noi împreună cu Ali (Allah să fie mulțumit de 
€el!), care se afla în convalescență. Noi aveam 
atunci un ciorchine de curmale atârnat. 
Trimisul lui Allah (Pacea şi binecuvântarea lui 
Allah fie asupra sa!) a început să mănânce din 
ele, iar apoi ‘Ali a făcut la fel. Trimisul lui Allah 
a continuat să îi spună lui Ali: «Eşti încă în 
perioada de recuperare», până când Ali s-a 
oprit din mâncat. Apoi am gătit nişte orz cu 
chard (un fel de mâncare asemănătoare cu 
spanacul) şi i le-am adus. Profetul (Pacea şi 
binecuvântarea lui Allah fie asupra sa!) i-a zis 
atunci lui Ali: «Mănâncă din această mâncare! 
Este mai bine pentru tine.» 

Într-o altă relatare ni se spune că 
Profetul (Pacea şi binecuvântarea lui Allah fie 
asupra sa!) a zis: „Mănâncă din această 
mâncare! Este mai bine pentru starea ta 
actuală.” (Abu Daud, Ahmad şi Al-Hakim). 

Ibn Majah a relatat că Suhayb a spus: 
„Am trecut pe la Trimisul lui Allah (Pacea şi 
binecuvântarea lui Allah fie asupra sa!) şi am 
văzut că în fața lui se aflau nişte curmale şi 
pâine. Profetul (Pacea şi binecuvântarea lui 

Allah fie asupra sa!) a spus: «Apropie-te şi 
mănâncă!» Am luat nişte curmale şi am început 
să le mănânc. Apoi Profetul (Pacea şi 
binecuvântarea lui Allah fie asupra sa!) a zis: 
“Tu mănânci curmale în timp ce suferi de 
conjunctivită |inflamare a membranei care 
acoperă ochiul?» Am zis atunci: «O, Trimis al 
lui Allah, dar eu mestec pe cealaltă parte!» 
Atunci Profetul a zâmbit.” 

Într-un alt hadis, Profetul (Pacea şi 
binecuvântarea lui Allah fie asupra sa!) a spus: 
„Atunci când Allah iubeşte un rob [al Său], îl 
ajută să se abţină de la (tentaţiile) vieţii din 
această lume aşa cum unul dintre voi pune 
bolnavul să ţină regim. Allah îl pune pe robul 
Său credincios să ţină un regim în ce 
priveşte viaţa acestei lumi.” 

Celebra afirmaţie - „Dieta este cel mai 
bun medicament, iar stomacul este locul care 
găzduieşte boala; oferiți-i fiecăruia acele lucruri 
(din categoria alimentelor şi a medicamentelor) 
cu care s-a obişnuit.” - nu este un hadis, 
potrivit afirmațiilor făcute de învăţaţi, ci se pare 
că reprezintă cuvintele lui Al-Harith bin 
Kaladah, renumitul doctor de origine arabă. 

Al-Harith a afirmat: „Dieta este 
fundamentul medicinei.” În viziunea doctorilor 
este foarte nesănătos ca oamenii care nu suferă 
de vreo afecțiune să țină regim; este ca şi cum o 
persoană bolnavă nu şi-ar impune nicio 
restricție alimentară. În consecință, cel mai bun 
regim este cel ținut de aceia care se recuperează 
după o boală, pentru că organele lor interne nu 
au avut timp să-şi recupereze sănătatea sau 

puterea. În aceste condiţii, procesul de digestie 
nu va fi la fel de eficient ca de obicei, iar 
celelalte organe ale corpului vor fi încă 
vulnerabile în fața altor afecţiuni. Într-un astfel 
de moment, obiceiurile alimentare nesănătoase 
pot face ca boala să revină cu o forță mai mare 
decât cea anterioară. 

Profetul (Pacea şi binecuvântarea lui 
Allah fie asupra sa!) nu i-a permis lui Ali (Allah 
să fie mulțumit de el!) să mănânce curmale pe 
când era în convalescență şi această interdicție 
reprezintă unul dintre cele mai bune exemple 
de metode preventive. Fructele nu sunt benefice 
pentru cei bolnavi sau aflați în perioada de 
recuperare, deoarece sunt digerate rapid într- 
un moment în care corpul încă se mai luptă cu 
boala şi nu este suficient de puternic pentru a 
digera o cantitate mare de alimente. În special 
curmalele uscate cad greu atunci când 
organismul este ocupat să lupte cu boala sau să 
înlăture efectele acesteia. Orice suferință 
rămasă fie se va împrăştia, fie se va 
reintensifica, în funcție de starea organismului. 

Prin urmare, atunci când orzul şi chard- 
ul i-au fost aduse Profetului (Pacea şi 
binecuvântarea lui Allah fie asupra sa!), el i-a 
poruncit lui “Ali să mănânce din acestea. 
Preparatele din orz şi chard-ul (acel fel de 
mâncare care seamănă cu spanacul) reprezintă 
unele dintre cele mai bune feluri de mîncare 
pentru pacienții aflați în perioada de 
convalescență, precum şi pentru cei al căror 
stomac este slăbit. Ele nu produc substanţe 
dăunătoare şi nici toxine ce trebuie eliminate. 

Apa rezultată în urma preparării orzului este 
răcoroasă şi hrănitoare, iar printre proprietăţile 
sale benefice se numără liniştirea şi relaxarea 
intestinelor şi întărirea corpului, în general; 
aceste efecte sunt intensificate mai ales atunci 
când este gătit împreună cu chard-ul. 

Zayd bin Aslam a spus odată: „Umar a 
forțat un pacient să ţină un regim atât de strict, 
încât acesta a ajuns să lingă pietre.” Pe scurt, 
dieta este una dintre cele mai benefice metode 
preventive care pot fi folosite înainte ca boala să 
apară, dar şi după manifestarea acesteia; în cea 
de a doua situație, boala nu se va putea extinde 
sau progresa. 

Atunci când oamenii sănătoşi, cei aflați 
în convalescență sau cei bolnavi au poftă să 
consume un anumit aliment sau o anumită 
băutură, ele nu îi vor dăuna, dacă sunt 
consumate în cantități mici. Mai degrabă se 
poate afirma că acestea vor aduce beneficii 
organismului şi îl vor ajuta, deoarece hrana va 
fi acceptată de stomac şi digerată cu uşurinţă, 
spre deosebire de situația în care se 
administrează un medicament detestat. Profetul 
(Pacea şi binecuvântarea lui Allah fie asupra 
sa!) i-a permis lui Suhaib să mănânce câteva 
curmale, deşi acesta suferea de conjunctivită, 
deoarece era vorba despre o cantitate mică ce 
nu i-ar fi făcut niciun rău. 

Ni se relatează că, atunci când suferea de 
conjunctivită, “Ali a trecut pe lângă Profet (Pacea 
şi binecuvântarea lui Allah fie asupra sa!) şi l-a 
văzut mâncând curmale. Profetul (Pacea şi 
binecuvântarea lui Allah fie asupra sa!) l-a 

întrebat: „O, “Ali, îţi este poftă de curmale?”, 
iar apoi a aruncat una în direcția acestuia, apoi 
încă una, până când a ajuns să îi dea şapte 
curmale. Atunci Profetul (Pacea şi 
binecuvântarea lui Allah fie asupra sa!) a spus: 
„Este de ajuns, o, “Ali!” (Citat din lucrarea 
despre medicina profetică a lui Abu Nam). 

Se spune că Ibn Majah a relatat 
următoarele de la Ibn Abbas: „Aflat în vizită la 
un bolnav, Profetul (Pacea şi binecuvântarea lui 
Allah fie asupra sa!) l-a întrebat: «Ai poftă de 
ceva anume?», iar omul a răspuns: «(Am poftă 
de pâine din făină de grâu (sau de o prăjitură).» 
Atunci Profetul (Pacea şi binecuvântarea lui 
Allah fie asupra sa!) a spus: «Oricine are pâine 
făcută din făină de grâu să îi trimită din ea şi 
fratelui său.» Profetul a mai spus: «Când 
bolnavii au poftă de ceva anume, daţi-le o 
cantitate mică din acel aliment.» 

Hadisul mai sus menționat implică o 
înțelepciune secretă, pentru că atunci când 
bolnavul consumă un produs după care 
tânjeşte şi, în acelaşi timp, este flămând, ceea 
ce ingerează va fi mai puțin dăunător în 
comparaţie cu situaţia în care ar consuma un 
aliment care nu îi place. Dacă produsul pe care 
ar dori să îl consume nu este benefic pentru 
condiția lui, preferința manifestată de el va 
înlătura răul pe care acela l-ar putea genera. 
Consumarea unui aliment care nu îi place îi va 
face rău, chiar dacă este vorba despre o 
substanță benefică în sine. În general, acele 
alimente gustoase care îi plac bolnavului vor fi 
acceptate de către organism şi apoi digerate 

într-un mod optim, mai ales dacă acestea sunt 
mâncate cu poftă mare. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea conjunctivitei prin odihnă 
şi dietă 


Am menţionat deja faptul că Profetul 
(Pacea şi binecuvântarea lui Allah fie asupra 
sa!) i-a cerut lui Suhaib să ţină un regim ce 
consta în abținerea de la consumarea 
curmalelor, pe când acesta suferea de 
conjunctivită, iar lui Ali i-a dat acelaşi sfat 
atunci când a fost afectat de aceeaşi boală. În 
lucrarea despre medicina profetică a lui Abu 
Naim găsim următorul sfat: „Atunci când 
vreuna dintre soțiile sale (ale Profetului) suferea 
de conjunctivită, el nu o atingea până când 
ochii ei nu erau vindecați.” 

Conjunctivita este o infecție care atacă 
conjunctiva, acea suprafață de culoare albă a 
ochiului. 

Pe scurt, atât starea corpului, cât şi a 
capului va fi afectată de iritabilitatea provocată 
de conjunctivită, iar întreținerea de relaţii 
intime în această perioadă va agrava afecțiunea. 
Actul sexual implică o mişcare fizică ce 
antrenează întregul corp, precum şi inima şi 
sufletul. Sufletul va urma ceea ce îi dictează 
corpul şi inima, deoarece inima este prima din 
şirul conexiunilor pe care organele le au cu 
trupul, iar ea afectează restul organismului. 

Ar trebui să precizăm faptul că trupul are 
un beneficiu în urma acestei afecțiuni: ea îl 
ajută să extragă substanțele dăunătoare şi 
curăță organismul şi capul de elementele toxice. 
Conjunctivita îl obligă pe cel afectat să urmeze o 
dietă şi să evite tristețea, durerea şi activitatea 
solicitantă. În plus, unul dintre  pioşii 
predecesori a spus: „Să nu urâţi conjunctivita, 
deoarece previne orbirea.” 

De asemenea, tratamentul conjunctivitei 
implică odihnă şi interdicția de a atinge ochiul 
pentru a preveni acumularea de substanțe 
dăunătoare în acel loc. Unii dintre salafi au 
spus odată: „Exemplul companionilor profetului 
Muhammad (Pacea şi binecuvântarea lui Allah 
fie asupra sa!) este asemănător cu exemplul 
ochiului: vindecarea sa stă în evitarea atingerii.” 

Într-un hadis a cărui autenticitate nu 
este certă se afirmă că stropirea cu apă rece a 
ochiului afectat de conjunctivită conduce la 
vindecare. Remediul menționat în hadis este 
benefic în cazul conjunctivitei fierbinți, pentru 
că apa este rece şi astfel răcoreşte căldura care 
însoţeşte conjunctivita. Acesta este motivul care 
l-a determinat pe Abdullah bin Mas'ud să îi 
spună următorul lucru soției sale care se 
plângea că suferă de conjunctivită: „Dacă ai fi 
procedat precum Profetul (Pacea şi 
binecuvântarea lui Allah fie asupra sa!), ar fi 
fost mai bine pentru tine şi vindecarea ochilor 
tăi ar fi fost grăbită. Stropeşte-ți cu apă ochii şi 
spune: «Vindecă această suferință, o, Domn al 
oamenilor! Adu-mi vindecarea, pentru că doar 
Tu aduci alinare şi nu există vindecare în afara 

celei aduse de Tine! Dă-mi mie acel fel de 
vindecare care şterge orice suferință!” 

Am menționat deja faptul că acest gen de 
remedii sunt potrivite pentru anumite zone şi 
pentru anumite dureri oculare. Nu trebuie să 
deducem de aici că afirmaţiile specifice ale 
Profetului (Pacea şi binecuvântarea lui Allah fie 
asupra sa!) ar fi generale şi nici invers. Altfel, cu 
siguranţă vor apărea erori. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul narcolepsiei 


În lucrarea sa ce tratează afirmaţiile mai 
puţin obişnuite întâlnite în unele hadisuri, Abu 
Ubaid a povestit despre un grup de oameni care 
au trecut pe lângă un pom şi au mâncat din 
roadele acestuia, iar apoi au rămas înțepeniți ca 
şi cum pe lângă ei ar fi trecut un vânt care i-a 
imobilizat în acea poziție. Profetul (Pacea şi 
binecuvântarea lui Allah fie asupra sa!) a spus: 
„Răciţi nişte apă în burdufuri şi apoi turnaţi- 
o peste ei în timpul dintre cele două azan- 
uri (între chemarea la rugăciunea de fajr şi 
igamah).” 

Profetul (Pacea şi binecuvântarea lui 
Allah fie asupra sa!) a făcut referire la 
burdufuri, deoarece acestea răcesc apa mai 
rapid decât vasele din argilă. Tot el s-a referit în 
acest hadis la igamah (prin denumirea de azan). 

Unii doctori au afirmat că remediul 
prescris de Profet (Pacea şi binecuvântarea lui 

Allah fie asupra sa!) în acest hadis constituie 
una dintre cele mai eficiente căi de a combate 
narcolepsia de care oamenii suferă în regiunea 
Hijaz, un ţinut fierbinte şi uscat. Locuitorii din 
acea zonă au o căldură interioară scăzută. Prin 
turnarea apei reci asupra oamenilor afectaţi de 
narcolepsie, în perioada de timp mai sus 
menționată (care reprezintă cel mai rece 
moment al nopţii), căldura se va împrăştia în 
corpul ce va fi energizat astfel şi se va acumula 
în acele regiuni interioare unde sălăşluieşte 
boala. Apoi forțele organismului se vor 
concentra asupra respingerii bolii şi vor rezista 
suferinței, prin voința lui Allah. 

Dacă acest remediu ar fi fost prescris de 
Galinus sau Hipocrate, doctorii ar fi fost uimiți 
de eficiența sa perfectă. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la alimentele şi băuturile 
contaminate de muşte 


În Sahihan (de fapt numai Bukhari a 
relatat acest hadis în al său Sahih) se relatează 
că Trimisul lui Allah (Pacea şi binecuvântarea 
lui Allah fie asupra sa!) a spus: „Dacă o muscă 
va cădea în băutura vreunuia dintre voi, să o 
scufunde (în băutură), pentru că pe una 
dintre aripi se găseşte o boală, iar pe cealaltă 
- antidotul acesteia.” 

Ibn Majah a relatat că Trimisul lui Allah 
(Pacea şi binecuvântarea lui Allah fie asupra 
sa!) a spus: „Una dintre aripile muştei poartă 
o otravă, iar pe cealaltă se găseşte antidotul 
acesteia. Atunci când cade în mâncare, 
scufundaţi-o, de dragul lui Allah, căci într- 
adevăr El face astfel încât otrava să aibă 
efect întâi şi El face ca apoi să vină leacul.” 

Acest hadis implică două domenii de 
interes: fiqh (jurisprudenţă islamică) şi cel 
medical. Din perspectiva fiqh, în hadis ni se 
spune că, atunci când o muscă ajunge să cadă 
în apă sau în alte lichide, ea nu le impurifică, 
potrivit opiniei exprimate de majoritatea 
învățaților. Niciun reprezentant al primelor 
generații nu a contrazis acest verdict. 

Profetul (Pacea şi binecuvântarea lui 
Allah fie asupra sa!) a poruncit ca musca ce 
cade în mâncare să fie afundată complet în 
aceasta; astfel, ea va fi ucisă, mai ales dacă 
mâncarea este fierbinte. Dacă musca moartă ar 
fi făcut ca mâncarea să devină impură, Profetul 
(Pacea şi binecuvântarea lui Allah fie asupra 
sa!) ne-ar fi poruncit să aruncăm acea mâncare. 
Dimpotrivă, el a încercat să salveze mâncarea. 

Albinele, viespile, păianjenii şi toate 
insectele asemănătoare sunt tratate în aceeaşi 
modalitate, pentru că verdictul care derivă din 
porunca Profetului (Pacea şi binecuvântarea lui 
Allah fie asupra sa!) este general. Animalele 
moarte devin impure din cauză că sângele din 
corpul lor rămâne blocat; insectele sunt pure, 
deoarece nu au sânge. Primul care a utilizat 
sintagma „ceea ce este lipsit de suflet” 

(referindu-se la lipsa de sânge) a fost Ibrahim 
An-Nukhai; ulterior învățații au preluat 
expresia. 

Din perspectivă medicală, Abu ‘Ubaidah 
a spus că scopul scufundării muştei (în 
băutură) este acela de a extrage antidotul de pe 
cealaltă aripă, în aceeaşi manieră în care otrava 
de pe aripa opusă a pătruns în hrană (acea 
aripă care a căzut în mâncare). 

Mugştele transportă substanțe otrăvitoare, 
aşa cum se observă din efectul muşcăturii lor 
(roşeața sau infecțiile), iar această otravă 
reprezintă mecanismul lor de apărare. Atunci 
când este În pericol, musca încearcă să se apere 
cu armele pe care le are la dispoziție. Profetul 
(Pacea şi binecuvântarea lui Allah fie asupra 
sa!) a poruncit să neutralizăm substanțele 
otrăvitoare produse de muşte prin leacul pe 
care Allah l-a lăsat pe cealaltă aripă. Musca ar 
trebui scufundată în apă sau în mâncare, astfel 
încât leacul să neutralizeze efectul otrăvii. 
Acesta este un remediu pe care chiar şi cei mai 
pricepuți medici nu l-ar fi putut descoperi 
singuri, deoarece constituie o parte integrantă a 
înțelepciunii profetice. Medicii care au dobândit 
cunoştinţe şi înțelepciune dau ascultare acestui 
remediu profetic şi recunosc faptul că acela 
care a fost trimis cu acest leac este într-adevăr 
o ființă umană perfectă, sprijinită de revelația 
divină aflată dincolo de orice putere umană. 

Mai mulți medici au declarat că, atunci 
când aplică un unguent produs din corpul unei 
muşte asupra regiunii inflamate în urma 
muşcăturii unui scorpion sau a înțepăturii unei 

viespi, acesta va calma durerea datorită leacului 
conținut de aripa sa. Atunci când capul mugştei 
este înlăturat, iar restul corpului este folosit 
pentru a freca tumoarea de pe suprafața 
pleoapei, aceasta se va vindeca, cu voia lui 
Allah. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea coşurilor 


Ibn As-Suni a relatat în lucrarea sa că 
una dintre soțiile Profetului (Pacea şi 
binecuvântarea lui Allah fie asupra sa!) a spus: 
„Odată a venit la mine Trimisul lui Allah (Pacea 
şi binecuvântarea lui Allah fie asupra sa!), iar 
eu aveam un coş pe deget. El a spus: «Ai 
tharirah (arum)?» Am spus: «Da», iar el a 
spus: «Aplică-l pe deget!». Apoi a zis: «Spune: 
‘O, Allah, Tu care transformi ceea ce e mare 
în ceva mic, iar ceea ce e mic îl faci să fie 
mare, fă astfel încât ceea ce îmi aduce 
suferinţă să fie mic!'»” (Hadis relatat de Al- 
Hakim). 

Tharirah (arum) este un remediu indian 
făcut din tijă de arum; el este fierbinte şi uscat, 
ajută la combaterea durerilor de stomac şi de 
ficat, a hidropiziei şi întăreşte inima. 

În Sahihan se relatează că 'Aişah a spus: 
„L-am parfumat pe Trimisul lui Allah (Pacea 
şi binecuvântarea lui Allah fie asupra sa!) cu 
mâinile mele, folosind arum, în timpul 
pelerinajului de adio, pe când acesta se afla 
în starea de ihram, precum şi în alte dăţi.” 

Coşurile reprezintă nişte  excrescențe 
produse de substanțele dăunătoare, toxice, care 
împing suprafața pielii dinspre interior pentru a 
găsi o cale de a părăsi organismul. Coşul are 
nevoie de o perioadă de timp pentru a ajunge la 
maturitate, iar apoi poate fi deschis şi extras, de 
exemplu, cu ajutorul acestei plante care 
contribuie în acelaşi timp la eliminarea 
substanțelor toxice din interiorul excrescenței, 
parfumând în mod plăcut pielea. Această plantă 
prezintă calitatea de a potoli fierbințeala 
coşului. Din acest motiv, autorul lucrării Al- 
Qanun a spus: „Nu există un remediu mai bun 
decît tharirah pentru arsuri, mai ales dacă este 
amestecat cu esență de trandafir şi oțet.” 


Îndrumarea Profetului (Pacea şi 
binecuvântarea lui Allah fie asupra sa!) în 
ceea ce priveşte îndepărtarea tumorilor şi a 
abceselor prin metode chirurgicale 


Abu Hureira a relatat că Profetul (Pacea 
şi binecuvântarea lui Allah fie asupra sa!) i-a 
poruncit unui doctor să facă o incizie a 
abcesului de pe abdomenul unui bărbat. El a 
fost întrebat: „Medicina ajută, o, Trimis al lui 
Allah (Pacea şi binecuvântarea lui Allah fie 
asupra sa!)?”, iar el a răspuns: „Acela care a 
coborât boala a trimis şi ceea ce a dorit din 
leacul acesteia.” 

Puncţia sau incizia la nivelul tumorii 
aduce două beneficii: extrage substanţele 

dăunătoare şi previne acumularea de substanţe 
nocive în jurul tumorii. 

În hadis s-a relatat faptul că Profetul 
(Pacea şi binecuvântarea lui Allah fie asupra 
sa!) i-a poruncit unui doctor să facă o incizie la 
nivelul abdomenului unui bărbat pentru a 
elimina o tumoare. 

Marii învățați au opinii diferite cu privire 
la inciziile efectuate asupra tumorilor; unii 
dintre ei nu le-au permis, considerându-le 
periculoase. Alți medici au fost de părere că, în 
afară de incizii, nu există niciun remediu 
pentru hidropizie. După cum am menționat, 
hidropizia este de trei feluri: hidropizia tip tobă, 
care face stomacul să se umfle din cauza 
gazelor acumulate, iar dacă se bate cu degetele 
asupra stomacului acesta va produce un sunet 
asemănător cu cel de tobă. 

Există şi hidropizia cărnii, care produce 
umflarea cărnii şi răspândirea de mucozități în 
corp prin intermediul sângelui. Această boală 
este mai gravă decât prima. 

Cel de al treilea fel de hidropizie este 
acela care provoacă acumularea de substanțe 
toxice în partea inferioară a stomacului. Atunci 
când cel afectat de această boală se mişcă, 
stomacul lui va produce un zgomot asemănător 
cu cel al zguduirii unui burduf plin cu apă. 
Mulţi doctori sunt de părere că acest tip de 
hidropizie este cel mai grav; alții consideră că 
hidropizia cărnii este cea mai gravă dintre 
aceste afecțiuni. 

Pentru vindecarea celui de al treilea tip 
de hidropizie este necesară extragerea lichidului 

acumulat, prin incizie, într-o manieră similară 
extragerii sângelui alterat prin puncția venoasă. 
Această procedură este periculoasă, deşi 
hadisul, dacă se dovedeşte a fi autentic, o 
permite. Allah deține cunoaşterea perfectă. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea bolnavilor prin încurajare 
şi întărirea încrederii 


Ibn Majah a relatat de la Abu Said Al- 
Khudri că Trimisul lui Allah (Pacea şi 
binecuvântarea lui Allah fie asupra sa!) a spus: 
„Atunci când vizitaţi un bolnav, spuneţi-i 
vorbe bune, de dragul lui Allah, pentru că, 
deşi acest lucru nu îndepărtează răul, îi va 
uşura inima.” (Acest hadis a fost relatat şi de 
At-Tirmidhi). 

Acest hadis cuprinde unul dintre cele 
mai nobile remedii - atenuarea neliniştii 
bolnavului prin cuvinte bune care îi vor întări 
încrederea şi forța. În acest caz, energia internă 
va creşte şi va ajuta organismul să lupte 
împotriva bolii, ceea ce reprezintă cea mai mare 
dorință a unui doctor. 

Atenuarea neliniştii pe care o simte 
bolnavul, precum şi alinarea inimii sale au un 
efect surprinzător asupra vindecării trupului şi 
a diminuării efectelor unei boli. Ele le vor da 
putere inimii şi sufletului, încurajând 
organismul să lupte împotriva bolii. Oamenii au 
văzut cu ochii lor cum bolnavii capătă mai 

multă energie şi forțe proaspete atunci când 
sunt vizitaţi şi stau în compania celor pe care îi 
plac şi pe care îi respectă. Acesta este unul 
dintre beneficiile care derivă din vizitarea celui 
bolnav; din această acțiune rezultă patru tipuri 
de aspecte benefice: pentru cel bolnav, pentru 
vizitator, pentru familia celui suferind şi pentru 
oameni (în general). 

Am menționat mai devreme faptul că 
Profetul (Pacea şi binecuvântarea lui Allah fie 
asupra sa!) obişnuia să îi întrebe pe bolnavi 
dacă se plâng de ceva anume şi cum anume se 
simt. Îi mai întreba dacă au poftă să mănânce 
ceva anume şi îşi aşeza mâna pe fruntea sau 
chiar pe pieptul lor şi Îi cerea lui Allah să le dea 
ceea ce le-ar face bine. Câteodată Profetul 
(Pacea şi binecuvântarea lui Allah fie asupra 
sa!) realiza abluţiunea şi apoi turna apa folosită 
pe pieptul celui suferind. Uneori Profetul (Pacea 
şi binecuvântarea lui Allah fie asupra sa!) îi 
spunea bolnavului: „Totul este bine. Vei fi 
purificat (vindecat), cu Voia lui Allah.” 

Într-adevăr, acesta este cel mai bun 
comportament care poate fi adoptat atunci când 
vizităm persoanele suferinde. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea bolilor prin intermediul 
alimentelor şi leacurilor cu care corpul este 
obișnuit 

Acesta reprezintă unul dintre cele mai 
importante fundamente ale ştiinţei medicinii, 
precum şi cea mai benefică latură a sa. Atunci 
când doctorul greşeşte în prescrierea remediului 
eficient, pacientului i se va produce o vătămare, 
deşi doctorului i se va părea că a făcut un bine. 
Doar cei mai ignoranţi dintre doctori ar putea 
să nu recunoască importanța utilizării celor mai 
potrivite tipuri de alimente şi remedii pentru 
fiecare pacient, analizat individual. De exemplu, 
beduinii nu vor avea niciun beneficiu din 
consumarea  nenuphar-ului (asemănător cu 
morcovul şi folosit la prepararea unei băuturi) 
sau a siropului de trandafiri; aceste remedii nu 
vor produce vreun efect asupra lor (la fel şi 
majoritatea leacurilor utilizate în sate şi oraşe. 
Acest fapt a fost confirmat în urma experienţei 
acumulate şi a observației atente. 

Cititorii acestei cărți trebuie să ştie faptul 
că medicina profetică şi remediile recomandate 
se potrivesc tuturor oamenilor şi au efecte 
favorabile asupra celui suferind şi asupra 
obiceiurilor sale alimentare sau a tratamentelor 
administrate. Am afirmat faptul că aceasta 
reprezintă un stâlp al medicinii, aspect cu care 
şi cele mai competente autorități medicale sunt 
de acord. De exemplu, renumitul doctor arab 
Al-Harith bin Kaladah a spus: „Urmarea unei 
diete reprezintă cea mai eficientă vindecare; 
stomacul este locul în care sălăşluieşte boala, 
iar fiecărui organism trebuie să îi dați acelea cu 
care s-a obişnuit (alimente şi medicamente).” 
Iar într-o altă afirmație, Al-Harith a specificat: 
„Azm reprezintă o cale de vindecare”, referindu- 

se la înfometare. De fapt, urmarea unei diete 
constituie un tratament mai bun pentru 
afecțiunile pletorice (excesul de sânge din corp 
care conduce la un aspect roşiatic), cu excepția 
acelor situaţii în care există teama că starea se 
va agrava din cauza acumulărilor de substanțe 
toxice. 

Al-Harith a afirmat că boala sălăşluieşte 
în stomac. Stomacul este un organ curbat, 
având aspectul unei tărtăcuțe; este compus din 
trei straturi de material delicat ce poartă 
denumirea de fibre. Fibrele unuia dintre 
straturi sunt dispuse longitudinal, ale celui de 
al doilea - orizontal, iar ale celui de al treilea 
sunt înclinate. Extremitatea superioară a 
stomacului are mai mulți nervi, în timp ce cea 
din partea inferioară este învelită şi are o 
textură pufoasă. Stomacul este localizat în 
partea de mijloc a abdomenului, fiind înclinat 
mai degrabă spre partea dreaptă, iar aceasta 
este forma pe care i-a dat-o Allah, Creatorul, în 
înțelepciunea Sa perfectă. Într-adevăr, stomacul 
este sălaşul bolilor, punctul central al 
procesului de digestie şi al asimilării tuturor 
alimentelor şi băuturilor. Ulterior, hrana 
digerată coboară spre ficat şi intestine. Între 
timp, cantitățile excesive de substanțe parțial 
digerate pe care stomacul nu a reuşit să le 
asimileze rămân acolo, fie din cauză că s-a 
consumat o cantitate prea mare de alimente, fie 
din cauză că hrana era alterată sau nu a fost 
respectată ordinea firească a alimentelor în 
momentul  consumării lor, e posibil să 
constatăm existența tuturor acestor cauze. O 

parte dintre reziduuri rămân în interiorul 
stomacului, iar organismul nu reuşeşte să le 
elimine; astfel, stomacul devine sălaşul bolilor. 
Al-Harith subliniază importanța consumării 
unei cantități reduse de alimente şi a abținerii 
de la satisfacerea tuturor dorințelor inimii. 

Cât despre obişnuința omului de a 
consuma anumite alimente, aceasta face parte 
din natura umană. Obişnuinţele exercită o 
mare influență asupra omului şi a trupului său; 
dacă am iniția un experiment asupra mai 
multor oameni cu aceleaşi caracteristici, 
rezultatul ar varia într-o mare măsură. De 
exemplu, să luăm cazul a trei bărbați tineri, cu 
temperament coleric, dintre care unul este 
obişnuit să consume mâncarea fierbinte, al 
doilea o mănâncă rece, în timp ce cel de al 
treilea este obişnuit cu mâncărurile potrivite (se 
face referire şi la cantitatea de sare şi de 
condimente din mâncare). Atunci când primul 
va mânca miere, ea nu îi va face rău, spre 
deosebire de cea doua persoană care poate avea 
probleme; cel de al treilea va fi uşor deranjat. 
Prin urmare obişnuinţele alimentare reprezintă 
o temelie pe care sunt clădite menținerea stării 
de sănătate şi posibilitatea de vindecare a 
afecțiunilor. Acesta este motivul pentru care 
Profetul (Pacea şi binecuvântarea lui Allah fie 
asupra sa!) a afirmat că fiecare persoană 
trebuie să fie tratată în funcție de obişnuințele 
sale alimentare sau medicamentoase. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea bolnavilor prin utilizarea 
celor mai simple feluri de mâncare 


În Sahihan se menţionează că 'Aişah a 
relatat că, atunci când una dintre rudele sale 
deceda, femeile se adunau laolaltă şi apoi 
plecau, cu excepția membrilor familiei şi a celor 
apropiați. Ea cerea atunci să se pregătească o 
supă de lapte. Apoi se gătea tharid, iar ea turna 
supa de lapte peste acesta. Aişah le cerea apoi 
să mănânce, spunând: „L-am auzit pe Trimisul 
lui Allah (Pacea şi binecuvântarea lui Allah fie 
asupra sa!) zicând: «Supa de lapte aduce 
uşurare inimii şi îndepărtează angoasele.»” 

Supa de lapte este un fel de mâncare 
asemănător cu laptele (din punctul de vedere al 
consistenței). Ea reprezintă un aliment benefic 
pentru cei bolnavi, mai ales atunci când este 
gătită până când capătă o consistență moale. 
Supele de lapte sunt la fel de benefice precum 
cele din orz sau chiar mai bune decât acestea. 
Supa din orz este făcută din boabe întregi, în 
timp ce supa de lapte este preparată din făină 
de orz (cu tot cu tărâțe). 

Am menționat deja faptul că, dacă 
obiceiurile unui bolnav sunt respectate, acest 
lucru va fi benefic pentru el din punctul de 
vedere al eficienței tratamentului şi a hranei. 
Locuitorii din Medina erau obişnuiţi să se 
hrănească cu supă din orz măcinat (nu din orz 
cu bobul întreg), iar supa devenea astfel mai 
hrănitoare şi le aducea mai multe beneficii. 

Doctorii din oraşe recomandă varianta pregătită 
din boabe întregi, deoarece supa astfel 
preparată este mai uşoară şi mai bine digerată 
de către persoana suferindă. Oamenii din oraşe 
sunt obişnuiţi cu confortul şi viața uşoară, de 
aceea supa preparată în celălalt mod nu le-ar 
face bine la stomac. 

Supa din făină de orz se digeră rapid, 
hrăneşte organismul, curăță stomacul, mai ales 
atunci când este consumată fierbinte. În acest 
caz, ea are proprietăți purificatoare, iar calitățile 
sale digestive sunt multiplicate. 

Afirmațiile Profetului (Pacea şi 
binecuvântarea lui Allah fie asupra sa!) cu 
privire la înlăturarea tristeţii se referă la efectul 
produs asupra sănătății. 

Supa de lapte sporeşte energia interioară 
a omului şi astfel corpul va fi capabil să se 
elibereze de tristețea şi durerea care l-au 
copleșit. 

Am mai putea să adăugăm faptul că 
anumite alimente alină inima; supa mai sus 
menționată se bucură de anumite proprietăți 
care au efect asupra stării de spirit a oamenilor 
şi le aduc uşurare şi confort. Allah ştie cel mai 
bine. 

Supa de lapte hidratează organele şi 
întăreşte stomacul, ceea ce aduce linişte inimii. 
În acele vremuri, pâinea din orz reprezenta un 
ingredient specific alimentației oamenilor din 
Medina, grâul fiind foarte greu de găsit. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul aplicat celui care a 
ingerat otravă 


Abdul Razzaq a relatat următoarele: „Pe 
când Profetul (Pacea şi binecuvântarea lui Allah 
fie asupra sa!) se afla în Khaybar, o evreică i-a 
adus acestuia o oaie friptă pe care ea o otrăvise 
deja. Profetul (Pacea şi binecuvântarea lui Allah 
fie asupra sa!) a întrebat: «Ce este aceasta?», 
iar ea a răspuns: «Un dar», fiind atentă să nu 
spună că oaia respectivă ar fi fost sadaka, 
pentru că el nu ar fi primit-o. Profetul (Pacea şi 
binecuvântarea lui Allah fie asupra sa!) şi 
companionii săi au mâncat din carnea acelei oi, 
apoi Profetul (Pacea şi binecuvântarea lui Allah 
fie asupra sa!) a spus: «Opriţi-vă din mâncat!» 
A întrebat-o pe femeie: «Ai otrăvit această 
oaie?» Ea a răspuns: «Cine ţi-a spus acest 
lucru?» El a zis: «Acest os», referindu-se la osul 
unei pulpe de oaie pe care îl ținea în mână. Ea a 
zis: «Da» şi el a întrebat-o: «De ce?» Femeia a 
răspuns: «M-am gândit că dacă ai fi un 
mincinos, oamenii ar scăpa de tine. Însă dacă 
eşti un Profet adevărat şi mănânci din această 
carne, nu ţi-ar face rău.» Profetul (Pacea şi 
binecuvântarea lui Allah fie asupra sa!) a 
aplicat apoi extragerea de sânge pe partea 
superioară a spatelui său, de trei ori, şi le-a 
poruncit şi companionilor săi să procedeze 
astfel. Totuşi mai mulți dintre aceştia au 
murit.” 

Într-o altă relatare, a lui Musa bin 
Uqabah, ni se spune: „Trimisul lui Allah (Pacea 
şi binecuvântarea lui Allah fie asupra sa!) a 
utilizat extragerea de sânge în zona spatelui, 
deoarece mâncase din oaia otrăvită. Abu Hind, 
unul dintre servitorii lui Bani Bayadhah, a 
folosit un cuțit pentru a face incizia şi a extrage 
sângele. Trei ani mai târziu, pe când Profetul 
(Pacea şi binecuvântarea lui Allah fie asupra 
sa!) suferea de boala din cauza căreia a şi 
murit, a spus: «Încă mai simt efectele otrăvii 
din carnea de oaie pe care am mâncat-o în 
ziua de Khaybar; le resimt şi acum, când a 
sosit vremea ca (artera) aortă să fie tăiată 
(referire la apropierea morţii).»” 

Trimisul lui Allah (Pacea şi 
binecuvântarea lui Allah fie asupra sa!) a murit 
ca un martir. 

Otrăvirea se tratează prin extragerea 
otrăvii şi utilizarea acelor antidoturi care au 
capacitatea de a neutraliza efectul otrăvurilor. 
Oricine nu are acces la medicamente sau 
antidoturi ar trebui să încerce să o elimine 
complet, iar cea mai bună metodă pentru a 
ajunge la acest rezultat este extragerea de 
sânge, mai ales pentru cei care locuiesc în 
regiuni călduroase, atunci când căldura atinge 
valori maxime. Otrava circulă prin vene şi 
vasele de sânge şi ajunge astfel la inimă, apoi în 
restul corpului, conducând, cu siguranță, la 
moarte. Din moment ce sângele reprezintă 
instrumentul care transportă otrava către inimă 
şi apoi către organe, dacă sângele otrăvit este 
extras, corpul va scăpa de otravă. În plus, 

atunci când se recurge la eliminarea completă 
prin extragerea de sânge, otrava nu mai face 
rău corpului, iar organismul este suficient de 
puternic pentru a lupta împotriva ei. 

Profetul (Pacea şi binecuvântarea lui 
Allah fie asupra sa!) a folosit extragerea de 
sânge şi a făcut incizia în partea de sus a 
spatelui, pentru că aceasta reprezintă calea 
directă a sângelui către inimă; otrava a fost 
extrasă odată cu sângele -— în acest caz: extrasă 
parțial. O parte a otrăvii a rămas în corpul 
Profetului (Pacea şi binecuvântarea lui Allah fie 
asupra sa!) pentru a se împlini ceea ce Allah 
hotărâse pentru Profetul Lui (Pacea şi 
binecuvântarea lui Allah fie asupra sa!), pentru 
ca el să dobândească toate răsplățile posibile. 

Atunci când Allah a hotărât că a sosit 
vremea ca Profetul Său (Pacea şi 
binecuvântarea lui Allah fie asupra sa!) să 
moară ca un martir, efectul otrăvii a reapărut, 
iar hotărârea lui Allah s-a împlinit. Înţelesul 
următorului verset devine evident: 

„Însă de fiecare dată când a adus la 
voi un trimis, ceea ce nu plăcea sufletelor 
voastre, v-aţi semetit şi pe o parte dintre 
trimişi i-ati învinuit de minciună, iar pe o 
altă parte i-ati răpus.” (Sura Al-Baqara: 87). 

În acest verset se foloseşte verbul a 
plăcea la timpul trecut, iar a ucide la timpul 
viitor [în textul originar din arabă], indicând o 
acțiune care nu a fost finalizată (semnificând 
faptul că evreii îl vor ucide pe Profet). Allah ştie 
cel mai bine. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul celor afectaţi de 
vrăjitorie 


Există persoane care au negat, în mod 
eronat, faptul că vrăjile ar fi putut să îl afecteze 
pe Profet (Pacea şi binecuvântarea lui Allah fie 
asupra sa!), considerând că acest aspect nu 
este conform statutului său. De fapt, 
posibilitatea ca el să fie afectat de vrăjitorie, 
precum şi de celelalte boli care l-au atins, 
ilustrează latura umană a Profetului (Pacea şi 
binecuvântarea lui Allah fie asupra sa!); vrăjirea 
generează o afecțiune (la fel ca şi otrăvirea. 

În Sahih se relatează că “Aişah a spus: 
„Trimisul lui Allah a fost afectat de vrăjitorie 
într-o aşa măsură, încât a crezut că se culcase 
cu soțiile sale, când, de fapt, acest lucru nu se 
întâmplase.” 

Acesta este cel mai nociv tip de vrajă. 

Qadi Iyadh a afirmat: „Vrăjile sunt la fel 
ca orice altă afecțiune de care a suferit Profetul 
(Pacea şi binecuvântarea lui Allah fie asupra 
sa!) şi acest fapt nu îi afectează în niciun fel 
statutul său de profet. În plus, faptul că 
Profetul (Pacea şi binecuvântarea lui Allah fie 
asupra sa!) şi-a imaginat ceva ce el de fapt nu 
făcuse nu îi contestă în niciun fel infailibilitatea 
în ceea ce priveşte transmiterea religiei — există 
consens că el nu poate realiza niciun fel de 
greşeală în sfera religioasă. Vrăjile sunt la fel ca 
orice alte aspecte legate de viața aceasta 
lumească; ele nu au nicio legătură cu motivul 


132 


pentru care Profetul (Pacea şi binecuvântarea 
lui Allah fie asupra sa!) a fost ales dintre toți 
oamenii. Profetul (Pacea şi binecuvântarea lui 
Allah fie asupra sa!) a fost afectat de tot felul de 
suferințe ce puteau să se răsfrângă asupra 
oamenilor. Prin urmare nu este surprinzător 
faptul că i s-a întâmplat să îşi imagineze ceva ce 
el nu a făcut de fapt şi că a fost curând vindecat 
de aceasta.” 

Profetul (Pacea şi binecuvântarea lui 
Allah fie asupra sa!) a folosit două metode 
pentru a-i trata pe cei afectați de vrăji: 
identificarea vrăjii şi eliminarea acesteia. 
Profetul (Pacea şi binecuvântarea lui Allah fie 
asupra sa!) L-a implorat pe Domnul său, iar 
Allah i-a arătat că vraja era ascunsă într-o 
fântână. Profetul (Pacea şi binecuvântarea lui 
Allah fie asupra sa!) a înlăturat vraja care era 
aruncată asupra unui pieptene, a câtorva fire 
de păr şi a unei frunze mari, uscate. Imediat ce 
a aruncat aceste obiecte, s-a vindecat, 
simțindu-se ca şi cum ar fi fost ținut captiv şi 
apoi brusc eliberat. Acesta este cel mai bun leac 
pentru vrăji şi este similar cu înlăturarea 
materialelor toxice prin extragerea de sânge. 

Cel de al doilea tip este reprezentat de 
extragerea substanțelor dăunătoare din organul 
care a fost cel mai afectat de magie. Vrăjile 
modifică starea naturală, produc substanțe 
nocive şi afectează starea într-un mod negativ. 
Eliminarea substanțelor străine şi nocive care 
au afectat un anumit organ, ca rezultat al 
farmecelor, devine astfel o necesitate. 

Efectul vrăjii aruncate asupra Profetului 
(Pacea şi binecuvântarea lui Allah fie asupra 
sa!) s-a manifestat până la nivelul capului şi i-a 
afectat unul dintre simțuri; el şi-a imaginat că a 
făcut ceva anume, când, de fapt, nu făcuse 
aceasta. Prin urmare vrăjitorul afectează unele 
dintre capacităţile corpului, astfel încât acesta 
nu mai funcționează aşa cum ar trebui. 

Vrăjitoria reprezintă o combinație între 
puterile spiritelor rele şi efectele negative pe 
care le au asupra funcţiilor normale ale 
corpului. Cel mai nociv tip de magie este cel 
care afectează organul asupra căruia este 
aruncată vraja. Extragerea de sânge din organul 
afectat în cea mai mare măsură de magie este 
cel mai benefic leac, cu condiţia să fie utilizată 
în mod corect. Hipocrate a afirmat: „Extragerea 
de sânge ar trebui să fie aplicată organului cel 
mai afectat, folosind cele mai benefice mijloace 
disponibile.” 

Unii oameni au afirmat că, atunci când 
Trimisul lui Allah (Pacea şi binecuvântarea lui 
Allah fie asupra sa!) a suferit din cauza magiei, 
a crezut la început că tulburarea i-a fost 
provocată de sângele alterat care ajunsese la 
creier şi i-a afectat simțurile. 

În astfel de cazuri, extragerea de sânge 
reprezintă cel mai bun remediu, adoptat de 
altfel şi de Profet (Pacea şi binecuvântarea lui 
Allah fie asupra sa!). Apoi, când Allah i-a revelat 
faptul că afecțiunea a fost provocată de magie şi 
că aceasta a fost cea care l-a adus în acea stare, 
el l-a cerut lui Allah să îi arate unde era 
ascunsă vraja şi apoi a luat obiectele respective 

şi le-a aruncat. Când a făcut acest lucru, s-a 
vindecat, simțindu-se de parcă ar fi fost captiv 
şi apoi eliberat. În plus, vraja a afectat doar 
simțurile Profetului (Pacea şi binecuvântarea lui 
Allah fie asupra sa!), nu şi sănătatea sa mintală 
sau inima. De aceea el nu a crezut ceea ce îşi 
imaginase (că ar fi întreținut relații cu soțiile 
sale), ştiind că această senzație nu este reală. 

Leacurile divine reprezintă cel mai bun 
remediu împotriva vrăjitoriei. Din moment ce 
vrăjile sunt rezultatul acțiunilor unor spirite 
rele, cel mai bun leac este cel care le 
neutralizează, cum ar fi anumite rugăciuni şi 
recitări din Coran. Cu cât sunt mai puternice 
mijloacele de apărare, eficiența  remediilor 
capabile să înlăture şi să neutralizeze 
negativitatea va spori. Acest caz poate fi 
comparat cu confruntarea dintre două armate, 
fiecare dintre ele având propriile sale arme şi 
alte dotări similare. Armata care este mai bine 
înzestrată şi are mai multe provizii este cea care 
va câştiga lupta. Atunci când inima omului este 
ocupată cu pomenirea lui Allah şi Îl invocă pe 
Allah cu privire la cele care îi sunt necesare, 
aceste acțiuni vor reprezenta cel mai bun 
remediu care poate exista şi care îl poate apăra 
de vrăjitorie şi vrăji. 

Vrăjitorii şi magicienii recunosc faptul că 
vrăjile lor au cel mai puternic efect asupra celor 
care au inimile slabe şi sunt ocupați cu 
satisfacerea nevoilor lumeşti şi împlinirea 
poftelor lor. Din această cauză magia afectează 
de obicei femei, copii, nomazi, oameni ignoranti, 
pe cei care au credință slabă sau nu au 

încredere în Allah (tawakkul) sau cărora le 
lipseşte credința în unicitatea lui Allah (tawhid), 
precum şi pe cei care nu Îl pomenesc adesea pe 
Allah şi nici nu folosesc diversele rugi profetice 
şi formule islamice de rugăciune (ruqyah). În 
general, efectul vrăjilor şi al magiei este mai 
puternic asupra inimilor slabe care înclină către 
dorinţele josnice ale acestei vieți lumeşti. 

Atunci când inima este înclinată în 
favoarea acestei vieți lumeşti, vrăjile şi magia au 
un efect mai puternic asupra lor, pentru că 
spiritele rele caută răul din suflet care devine 
vulnerabil în fața puterii lor. Cu siguranţă, răul 
care există în interiorul inimii îl privează pe om 
de puterea divină necesară care poate să-i ofere 
suficiente arme cu care să se apere de aceste 
spirite răuvoitoare. Acesta este motivul care 
determină spiritele negative, care caută răul, să 
găsească aceste inimi slăbite de ceea ce este 
malefic, dezarmate şi gata să se supună răului; 
acesta este momentul în care vrăjile şi 
incantațiile magice au cel mai mare efect. Allah 
ştie cel mai bine. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la vindecarea prin vomitare 


At-Tirmidhi a relatat că o persoană a 
spus că Abu Ad-Dardaa a zis: „... «Profetul 
(Pacea şi binecuvântarea lui Allah fie asupra 
sa!) a făcut încă o dată abluțiunea după ce a 
vomitat.» M-am întâlnit cu Thawban în 

moscheea din Damasc şi i-am povestit ceea ce 
Abu Ad-Dardaa îi relatase şi el a spus: 
«Adevărat.» Apoi am turnat apă pentru el 
(pentru Profet - Pacea şi binecuvântarea lui 
Allah fie asupra sa!).” At-Tirmidhi a afirmat că 
acest hadis este cel mai autentic cu privire la 
acest subiect. (Ahmad, Al-Hakim, Ibn Al-Jarud, 
Ad-Daraqutni, Al-Bayhagi şi At-Tahawi). 

Vomitarea este una dintre cele cinci 
metode utilizate pentru a elimina substanțele 
toxice din corp. Acestea sunt diareea, 
vomitarea, extragerea de sânge, eliminarea 
gazelor şi transpiraţia. Toate aceste metode 
sunt menționate în sunna. Cât despre diaree, 
am menționat deja hadisul: „Diareea este unul 
dintre cele mai bune leacuri pe care le 
aveţi.” În completare, noi am relatat hadisul 
despre senna. 

Am menționat extragerea de sânge atunci 
când am prezentat hadisurile despre acest 
subiect, iar referitor la eliminarea gazelor şi a 
aburilor nocivi vom elabora acest subiect pe 
parcursul altor pagini din această carte. 

În ceea ce priveşte eliminarea 
substanțelor toxice prin intermediul 
transpirației, aceasta nu implică, de obicei, 
puncția venelor. Corpul elimină în mod natural 
aceste substanțe prin piele, atunci când 
sudoarea iese din corp prin porii deschişi. 

Vomitarea implică eliminarea 
substanțelor dăunătoare din partea superioară 
a abdomenului. Clismele şi medicamentele care 
induc eliminarea artificială a conținutului părții 
de jos a stomacului sunt de două feluri: cele 

care sunt provocate în mod natural şi cele care 
sunt induse artificial. 

Vomitarea provocată în mod artificial nu 
ar trebui evitată, cu excepţia situaţiilor în care 
devine excesivă şi periculoasă. În acest caz, cel 
care este afectat de această stare trebuie să îşi 
administreze medicamente capabile să stopeze 
vomitarea. Cel de al doilea tip este utilizat în 
scopuri medicale, la momentul potrivit şi în 
anumite condiții. 

Există zece motive pentru a elimina 
substanțele nocive din organism prin vomitare, 
iar primul dintre acestea se referă la cantitățile 
excesive de lichid produs de bilă, lichide care 
plutesc în stomac şi caută o modalitate de a ieşi 
din corp. 

Cel de al doilea motiv este reprezentat de 
cantitățile prea mari de mucozități din stomac 
care, de asemenea, trebuie eliminate din corp. 

Motivul al treilea este legat de 
slăbiciunea stomacului şi incapacitatea sa de a 
elimina alimentele deja ingerate, iar hrana 
parțial digerată caută un mod de a ieşi din 
organism. 

În al patrulea rând, vomitarea are loc 
atunci când o substanță dăunătoare pătrunde 
în stomac şi produce o discontinuitate în cadrul 
procesului de digestie. 

Cel de al cincilea motiv este reprezentat 
de ingerarea unei cantități prea mari de 
alimente sau de băutură, depăşind capacitatea 
normală a stomacului. În acest caz, stomacul 
nu va fi capabil să tolereze aceste cantități 
excesive de hrană şi va încerca să le elimine. 

În al şaselea rând, vomitarea hranei şi a 
băuturii consumate are loc atunci când acestea 
din urmă deranjează stomacul. 

Cel de al şaptelea motiv este reprezentat 
de situația în care stomacul suferă de o 
afecțiune ce alterează hrana şi băutura, iar 
acestea din urmă caută o cale pentru a fi 
eliminate. 

În al optulea rând, starea de greață poate 
provoca vomitarea. 

Cel de al nouălea motiv se referă la 
depresii, tristețe şi angoase ce pot conduce la 
neglijarea nevoilor corpului şi a necesității de a- 
l alimenta, inclusiv a nevoii de a asimila şi de a 
digera mâncarea. Stomacul elimină această 
hrană nedigerată. În plus, vomitarea poate fi 
indusă sub presiunea provocată de diverse 
condiții psihice, deoarece corpul şi psihicul au 
un profund efect unul asupra celuilalt. 

Al zecelea motiv vizează situația în care o 
persoană are o stare de greață şi vomită atunci 
când îi vede pe alții vomitând. 

Un doctor mi-a povestit odată că avea un 
nepot priceput la aplicarea de kohl (antimoniu, 
o pudră de culoare neagră folosită pentru ochi); 
atunci când aplica această pudră celor care 
sufereau de conjunctivită se trezea mai târziu în 
aceeaşi situație: prelua şi el conjunctivita. Acest 
lucru s-a întâmplat de mai multe ori, iar 
nepotul său a renunțat la profesia respectivă. L- 
am întrebat pe doctor despre cauza acelor stări 
pe care le trăia nepotul lui, iar el mi-a răspuns 
că organismul băiatului reacționa la starea 
oamenilor pe care el îi trata, contactând boala 

de care sufereau şi ei. El a mai adăugat faptul 
că a cunoscut cazul unui bărbat care a văzut o 
excrescență  benignă, un abces pe corpul 
altcuiva, şi a început să scarpine acea regiune 
chiar pe corpul său. Mai târziu i-a apărut şi lui 
o excrescenţă în acea zonă. 

Eu sunt de părere că psihicul afectează 
corpul într-o aşa manieră, încât anumite 
mecanisme din interiorul său se activează fără 
un motiv aparent. 


Vomitarea este potrivită ca remediu în 
zonele cu climat fierbinte şi pe vreme 
extrem de călduroasă 


În zonele cu climat arid şi în perioadele 
caniculare, anumite substanțe nocive devin mai 
uşoare şi astfel ajung să plutească; de aceea 
vomitarea devine o modalitate potrivită pentru 
eliminarea acestor amestecuri. Pe de altă parte, 
anumite substanțe dăunătoare care se găsesc 
în zonele cu climat mai rece, pe vreme 
friguroasă, devin mai vâscoase şi mai dificil de 
extras. În aceste situaţii este mai bine ca aceste 
mixturi nocive să fie eliminate prin diaree. 

Eliminarea unor astfel de amestecuri 
nocive are loc prin extragerea lor, fie prin cea 
mai îndepărtată ieşire, fie prin cea mai 
apropiată. De exemplu, există diverse 
amestecuri care nu sunt stabile şi încearcă fie 
să urce, fie să coboare. În cazul în care 
amestecul tinde să urce este mai bine să fie 
eliminat prin partea de jos. În situația în care 

acest amestec are tendința să coboare este mai 
bine să fie extras prin partea de sus. Atunci 
când amestecul devine stabil, este bine să fie 
eliminat pe calea cea mai apropiată. Atunci 
când amestecul începe să facă rău organelor 
situate în partea superioară, ar trebui tras în 
jos, prin părțile situate dedesubt, şi vice-versa. 
Atunci când amestecurile devin stabile este bine 
ca ele să fie eliminate prin intermediul celei mai 
apropiate căi. 

Profetul (Pacea şi binecuvântarea lui 
Allah fie asupra sa!) şi-a extras sânge de trei ori 
din venele brațelor, iar câteodată din venele de 
la nivelul capului sau din părțile superioare ale 
picioarelor, astfel încât sângele alterat să fie 
eliminat prin cea mai apropiată ieşire posibilă. 


Vomitarea curăţă stomacul de 
substanţele nocive 


Prin vomitare stomacul este întărit, 
vederea se îmbunătăţeşte, durerile de cap sunt 
eliminate, la fel ulcerele şi infecțiile de la nivelul 
rinichilor şi a prostatei. Tot prin vomitare sunt 
uşurate şi  alinate durerile caracteristice 
afecțiunilor cronice, cum ar fi lepra, hidropizia, 
paralizia parțială sau tremuratul. 

O persoană sănătoasă ar trebui să îşi 
inducă vomitarea o dată sau de două ori pe 
lună, de câte două ori, astfel încât corpul să se 
elibereze, prin cea de a doua operațiune de 
vomitare, de substanțele care au rezistat primei 
operațiuni. Vomitarea în exces este nocivă 

pentru stomac şi îi slăbeşte straturile 
protectoare. De asemenea, face rău dinţilor, 
vederii şi auzului. În plus, cei care suferă din 
cauza umflăturilor din interiorul gâtului sau de 
slăbiciunea pieptului, cei care au trahee îngustă 
sau aceia care constată că este dificil să vomite 
provocat, precum şi cei care sunt predispuşi să 
scuipe sânge atunci când varsă nu ar trebui să 
îşi provoace în mod intenționat vomitarea. 

Cei care au prostul obicei de a-şi umple 
stomacul cu mâncare şi de a-şi provoca apoi 
vomitarea vor afla că această metodă 
accelerează instalarea bătrâneții şi conduce la 
numeroase boli periculoase. 

Trebuie menționat că provocarea 
vomitării atunci când organismul suferă din 
cauza deshidratării, a intestinelor slăbite sau a 
funcționării deficitare, a  senilității sau a 
slăbiciunii generale a corpului, este periculoasă 
pentru sănătate. Cel mai bun moment pentru 
provocarea vomitării este pe timp de vară şi 
primăvara, nu iarna şi nici toamna. Atunci când 
se provoacă intenționat vomitarea, ar trebui 
acoperiți ochii, fața ar trebui spălată cu apă 
rece la sfârşit, iar apoi persoana ar trebui să 
bea suc de mere cu mastic şi apă de trandafiri. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la căutarea celor mai buni doctori 


Imamul Malik a relatat în Muwatta de la 
Zayd bin Aslam următoarele: „Pe timpul 

Profetului (Pacea şi binecuvântarea lui Allah fie 
asupra sa!) un om a fost rănit şi sângele din 
rană s-a coagulat. El a chemat doi doctori din 
Bani Amir pentru a-l examina. Apoi bărbatul a 
afirmat că Trimisul lui Allah (Pacea şi 
binecuvântarea lui Allah fie asupra sa!) i-a 
întrebat: «Cine este cel mai bun doctor dintre 
voi?», iar ei au răspuns: «Există preferință în 
medicină, o, Trimis al lui Allah (Pacea şi 
binecuvântarea lui Allah fie asupra sa!)?» El a 
spus atunci: «Cel Care a trimis boala a trimis 
şi leacul.»” 

Acest hadis ne sugerează că musulmanii 
ar trebui să caute cea mai bună autoritate în 
legătură cu fiecare chestiune şi în orice 
domeniu, pentru că o astfel de asistență 
specializată va garanta faptul că sarcina va fi 
îndeplinită în mod excelent. De exemplu, cei 
care au o nelămurire referitoare la un aspect 
care ține de religie ar trebui să apeleze la cel 
mai mare învățat pentru a le răspunde la 
întrebări. Cei care nu sunt siguri de direcția 
spre care ar trebui să se îndrepte pentru a-şi 
împlini rugăciunea ar trebui să îl imite pe cel 
care posedă cea mai bună cunoaştere. În acest 
fel i-a creat Allah pe robii Săi. De exemplu, cei 
care călătoresc pe uscat sau pe mare ar trebui 
să caute cea mai bună călăuzire, deoarece 
inimile lor se vor simți mai în siguranță 
urmărind calea trasată de experți sau fiind în 
prezența lor. Religia, mintea umană şi felul în 
care Allah a creat umanitatea, toate acestea 
subliniază aspectele menţionate în hadis. 

Afirmația Profetului (Pacea şi 
binecuvântarea lui Allah fie asupra sa!) — „Cel 
care a trimis boala a trimis şi leacul 
acesteia.” — o regăsim şi în alte hadisuri. De 
exemplu, Hilal bin Yasaf a spus: „Trimisul lui 
Allah (Pacea şi binecuvântarea lui Allah fie 
asupra sa!) a vizitat odată un om bolnav şi a 
spus: «Trimiteţi după un doctor!» Un om a zis: 
«Tu spui acest lucru, o, Trimis al lui Allah 
(Pacea şi binecuvântarea lui Allah fie asupra 
sa!)?» El a spus: «Da. Allah nu a trimis o boală 
fără să trimită şi leacul pentru aceasta.»” 
(Ahmad). 

În Sahihan se relatează că Profetul (Pacea 
şi binecuvântarea lui Allah fie asupra sa!) a 
spus: „Allah nu a trimis o boală pe pământ 
fără să trimită şi leacul pentru aceasta.” 

Există o divergență de opinii cu privire la 
sensul cuvintelor — a trimite boala şi leacul său. 
Unii oameni spun că a trimite pe pământ leacul 
semnifică faptul că robii lui Allah au devenit 
conştienţi de antidot. Această părere nu este 
validă; deşi Allah ne-a informat că pentru 
fiecare boală există un leac, Profetul (Pacea şi 
binecuvântarea lui Allah fie asupra sa!) a spus: 
„Aceia care îl cunosc sunt conştienţi de 
existenţa sa, iar cei care nu îl ştiu sunt 
ignoranţi în această privinţă.” 

Unii sunt de părere că afirmația 
Profetului (Pacea şi binecuvântarea lui Allah fie 
asupra sa!) indică faptul că Allah a creat aceste 
leacuri pe pământ, aşa cum ni se spune şi în alt 
hadis: 

„Allah nu creează o boală fără să 
coboare şi leacul ei.” În pofida faptului că 
această opinie este mai bună decât prima, tot 
nu este valabilă, deoarece a trimite jos are un 
sens mai precis şi mai specific decât a crea. 

Un alt grup de oameni susține opinia că 
această afirmaţie înseamnă că Allah trimite pe 
pământ leacul prin intermediul îngerilor care 
sunt responsabili de chestiunile omeneşti. Într- 
adevăr, îngerii sunt răspunzători de activitățile 
ce țin de viața lumească, mai ales de chestiunile 
care îi privesc pe oameni din momentul în care 
există ca fetuşi până când mor. Această opinie 
(potrivit căreia îngerii sunt trimişi jos cu leacul) 
este mai plauzibilă. 

Alți oameni susțin că majoritatea 
leacurilor coboară pe pământ odată cu ploaia, 
din moment ce ploaia este cea care face ca 
vegetația să crească, roadele pământului 
constituind diversele surse ale leacurilor. Mai 
trebuie adăugat faptul că ploaia aduce cu sine 
numeroase minerale pe care le poartă după ce 
cade de pe vârfurile munților, minerale ce sunt 
utilizate, la rândul lor, ca remedii. În plus, 
diverse specii de fructe, plante, chiar şi apa de 
izvor sunt utilizate ca leacuri şi remedii. 
Această opinie este mai bună decât cea 
menționată anterior, însă Allah ştie cel mai 
bine. 

Aceasta este înțelepciunea perfectă a lui 
Allah; El Îşi pune la încercare robii prin aceste 
afecțiuni şi totuşi îi ajută să găsească leacul. 
Tot El Îşi încearcă robii prin intermediul 
păcatelor, însă îi ajută să le şteargă prin 

manifestarea căinței, prin fapte bune şi prin 
răbdarea demonstrată în fața calamităţilor şi a 
nenorocirilor. Allah Îşi mai încearcă robii şi prin 
rău, dar le trimite îngeri care să îi ajute. Ei mai 
sunt încercaţi prin dorințe, însă li se permite să 
şi le satisfacă luând din substanţele bune, pure, 
dezirabile. Allah nu Şi-a încercat robii prin ceva 
care să nu îşi aibă antidotul; El le-a oferit tot 
timpul oamenilor metode de a rezista 
încercărilor. 

Astfel, în această privință, diferenţele 
dintre robii lui Allah rezidă în cunoaşterea pe 
care ei o dobândesc şi în obținerea acestor 
lucruri care i-ar putea ajuta. La Allah trebuie 
căutat ajutorul în orice situație. 


Îndrumarea Profetului (Pacea şi 
binecuvântarea lui Allah fie asupra sa!) în 
ceea ce priveşte căutarea de compensaţii de 
la cei care nu sunt calificaţi pentru a 
practica medicina 


Abu Daud, An-Nasaii şi Ibn Majah au 
relatat că Trimisul lui Allah (Pacea şi 
binecuvântarea lui Allah fie asupra sa!) a spus: 
„Cei care practică tibb, însă nu au 
cunoştinţele necesare acestei profesii sunt 
răspunzători pentru acţiunile lor.” (Acest 
hadis a fost relatat şi de Al-Hobm). 

Acest hadis prezintă trei tipuri de 
beneficii — din perspectivă lingvistică, religioasă 
şi medicală. Din punct de vedere lingvistic, 
cuvântul tibb atrage după sine ideea pregătirii 

pentru un anumit scop. De asemenea, implică 
noțiunea de excelenţă; în consecință, se referă 
şi la alte profesii în afară de cea de doctor. Ne 
putem referi la o persoană cu apelativul tabib 
(de obicei înseamnă doctor), atunci când 
respectivul este expert într-un anumit domeniu. 
Prin urmare competența într-un domeniu poate 
fi numită tibb, câteodată chiar şi în magie. 


În Sahih se relatează că “Aişah a spus: 
„Atunci când evreii i-au făcut vrăji Trimisului 
lui Allah (Pacea şi binecuvântarea lui Allah fie 
asupra sa!), doi îngeri stăteau alături de el, 
unul aproape de cap şi celălalt la picioarele lui, 
iar unul dintre ei a întrebat: «Ce s-a întâmplat 
cu el?» şi celălalt înger a zis: «Este matbub (atins 
de magie).» Primul înger a întrebat: «Cine a 
făcut tibb (vrăjitorie) asupra lui?» Cel de al 
doilea înger a răspuns: «Cutare evreu.” 

Abu Ubaid a spus că aceia asupra 
cărora s-a aruncat o vrajă se numesc matbub, 
atinşi de magie. Medicina poartă denumirea de 
tibb. 

Cuvântul tabib se referă la o persoană 
care are cunoştinţe în domeniul medicinii, deci 
doctorii sunt incluşi în această denominațţie. 

Din acest hadis înțelegem că doctorului 
incompetent i se cere să plătească pentru 
greşelile sale, deoarece a practicat o profesie 
fără a fi calificat pentru aceasta şi apoi le-a 
provocat rău oamenilor pe care, de fapt, i-a 
înşelat şi decepţionat. Prin urmare acei medici 
care nu sunt calificați pentru această profesie 
sunt responsabili pentru orice atingeri aduse 

sănătății, potrivit acordului la care au ajuns 
marii învățați. 

Al-Khattabi a spus: „Nu există nicio 
diferență cu privire la verdictul potrivit căruia 
cel care tratează un bolnav şi îi provoacă o 
vătămare este responsabil pentru faptele sale 
din punct de vedere financiar. Cei care se 
implică într-o profesie a cărei ştiinţă nu o 
stăpânesc sunt nişte agresori. Deci atunci când 
acțiunile lor conduc la o vătămare, agresorii 
trebuie să plătească pentru aceasta, din punct 
de vedere financiar, nu fizic, din moment ce 
persoana bolnavă a permis unor astfel de 
ignoranți să o trateze.” 

Există cinci feluri de doctori: medicul 
expert, care nu încalcă niciunul dintre 
drepturile profesiei sale şi se comportă într-un 
mod responsabil. Când o astfel de persoană se 
ocupă de un suferind, în cadrul unui act permis 
atât de religie, cât şi de bolnav, şi comite o 
greşeală, el nu va fi făcut responsabil. De 
exemplu, atunci când un doctor priceput în 
meseria sa practică circumcizia asupra unui 
băiat, în circumstanțe favorabile, însă organul 
suferă vreo vătămare, doctorul nu va fi făcut 
responsabil pentru această eroare. 

Cea de a doua categorie îi include pe acei 
doctori ignoranți care tratează o persoană 
suferindă şi îi aduc o vătămare. În cazul în care 
cel care a suferit vătămarea avea cunoştinţă 
despre faptul că doctorul nu era cunoscător, 
dar totuşi i-a permis să îi administreze 
tratamentul, atunci nu va putea cere nicio 
compensație. Acest verdict nu contrazice 

hadisul pe care l-am menționat la începutul 
acestui capitol. Cuvintele  hadisului indică 
faptul că aceia care trebuie să plătească pentru 
greşelile lor trebuie să fi înşelat bolnavul şi să îl 
fi determinat să creadă că sunt doctori 
pricepuți. 

Dacă cel suferind crede că o anumită 
persoană este un doctor bun şi îi permite să îl 
trateze, se impune ca medicul să îi ofere 
compensații celui afectat, pentru orice vătămare 
i-ar fi provocat. 

Atunci când un aşa-zis doctor prescrie 
un medicament pentru cel bolnav, iar acesta 
din urmă îşi administrează leacul, crezând că 
doctorul i l-a prescris bazându-se pe 
cunoştinţele sale, iar leacul îi aduce vreo 
vătămare, se cer compensaţii. Hadisul este clar 
în indicațiile referitoare la această categorie. 

Cea de a treia categorie cuprinde doctorii 
experți cărora li s-a acordat permisiunea de a 
trata o persoană, însă au comis o greşeală şi au 
vătămat un organ sănătos (nu ne referim la 
organul care făcea obiectul tratamentului), în 
această situație trebuie plătite compensații, 
pentru că este vorba despre o agresiune 
realizată în urma unei greşeli. Această persoană 
va plăti compensațţia din propriul său buzunar 
sau de la trezoreria islamică? Există două opinii 
cu privire la acest aspect. Dacă doctorul nu este 
musulman, va plăti compensațţia din banii săi, 
dar dacă doctorul este musulman, există 
divergențe de opinii, aşa cum am menționat mai 
devreme. 


149 


Din cea de a patra categorie face parte 
doctorul priceput care îi prescrie bolnavului un 
medicament nepotrivit, iar acesta moare în 
urma administrării acestuia. Şi asupra acestui 
subiect există două opinii; unii susțin că 
trezoreria islamică ar trebui să plătească acea 
compensație, în timp ce adepţii celeilalte opinii 
cer ca plata să fie efectuată din fondurile proprii 
ale doctorului. Ambele opinii i-au fost atribuite 
Imamului Ahmad. 

Din cea de a cincea categorie face parte 
doctorul învățat care a amputat un organ unei 
persoane bolnave psihic sau unui copil, fără a 
avea permisiunea de a face acest lucru, sau 
care a practicat o circumcizie asupra unui băiat 
fără permisiunea părinților lui, iar organul a 
suferit o vătămare. Unii învățați susțin că 
doctorului i se cere să plătească compensațţia, 
deoarece nu avusese permisiunea de a opera. 
Dacă tutorele sau părintele i-a permis 
doctorului să facă operaţia, acestuia nu i se va 
cere să plătească pentru greşeala sa. 

Este posibil ca doctorul care operează 
fără a avea acordul să nu plătească vreo 
compensație, deoarece el intenționase să facă 
un bine şi nu este răspunzător pentru 
vătămarea produsă. 

Hadisul de la începutul acestui capitol 
menționează astfel de profesii medicale cum ar 
fi: prescrierea de leacuri, aplicarea de kohl, 
medicina clasică, practicarea  circumciziei, 
extragerea de sânge şi realizarea de incizii, 
sudarea oaselor rupte, cauterizarea şi 
administrarea de injecții, medicina veterinară 

etc. Restricţionarea meseriei de doctor la un 
anumit domeniu al acestei profesii reprezintă o 
practică recentă. 

Doctorul priceput realizează următorii 
paşi atunci când tratează orice tip de boală. 

1. Stabileşte diagnosticul afecțiunii. 

2. Identifică toate cauzele ce au provocat 
afecțiunea. 

3. Examinează bolnavul pentru a decide 
dacă organismul său este capabil să lupte cu 
boala sau este mai slab decât aceasta. Dacă 
pacientul este suficient de puternic pentru a 
rezista, doctorul nu ar trebui să îi prescrie 
vreun medicament. 

4.  Examinează starea şi condiția 
pacientului. 

5. Examinează schimbările care intervin 
în starea pacientului. 

6. Examinează vârsta bolnavului. 

7. Analizează obiceiurile bolnavului şi 
obişnuințele acestuia. 

8. Investighează care au fost afecțiunile 
sezoniere. 

9. Ia în considerare locul de naştere al 
bolnavului. 

10. Ia în considerare condițiile 
atmosferice din perioada contactării bolii. 

11. Identifică medicamentele eficiente şi 
adecvate ce pot fi administrate. 

12, Examinează eficiența 
medicamentului şi modul corect de dozare. 

13. Doctorul nu intenționează doar să 
vindece afecțiunea, ci, de asemenea, să o 
prevină - ceea ce este şi mai important. Dacă 

tratamentul pentru vindecarea unei afecțiuni ar 
putea conduce la o suferință şi mai mare, 
doctorul ar trebui să permită ca afecțiunea 
curentă să rămână cantonată în corp şi să 
încerce să o amelioreze. De exemplu, unele 
probleme care ţin de orificiile venelor se tratează 
prin incizie sau prin secționare, dar un astfel de 
tratament ar putea conduce la alte suferințe 
acute. 

14. Alegerea şi prescrierea celui mai 
simplu leac în cadrul tratamentului, leac care 
să garanteze vindecarea. De exemplu, doctorul 
nu trebuie să prescrie medicamente fără a face 
o investigație referitoare la opţiunile de a trata 
pacientul prin intermediul unei diete. Nu ar 
trebui să prescrie mai multe leacuri sau 
medicamente complexe fără să ia în considerare 
opțiunile reprezentate de leacurile mai simple. 
Un semn care atestă faptul că doctorul este 
priceput constă în prescrierea consumării unor 
alimente care pot înlocui medicamentele; el 
trebuie să ia în considerare în primul rând 
leacurile simple, nu pe cele complexe. 

15. Doctorul examinează posibilitatea de 
a trata afecțiunea. Dacă află că nu este posibil 
să o trateze, ar trebui să îşi economisească 
energia şi să îşi salveze reputația, să evite a 
cădea pradă propriei sale lăcomii şi să nu 
pretindă că poate trata ceea ce este incurabil. 

Dacă boala este vindecabilă, doctorul 
trebuie să examineze posibilitatea de a vindeca 
complet pacientul sau, cel puţin, de a face boala 
mai suportabilă. Dacă în urma investigaţiilor 
află că nu poate nici să vindece, nici să 

micşoreze intensitatea bolii, trebuie să caute 
soluții prin care să oprească agravarea 
suferinței. În acest caz, leacul trebuie 
administrat cu scopul de a întări puterea 
organismului şi de a opri evoluția bolii. 

16. Doctorul nu ar trebui să extragă 
substanțele toxice înainte ca acestea să se fi 
stabilizat şi maturat. 

17. Medicul ar trebui să aibă cunoştinţe 
referitoare la suferințele inimii şi ale sufletului, 
precum şi în ceea ce priveşte gama de opțiuni 
eficiente în tratarea acestora. Acesta este unul 
dintre cele mai importante aspecte ale ştiinţei 
medicale, deoarece stările şi sentimentele inimii 
produc efecte asupra corpului fizic. Din acest 
motiv afirmăm că doctorul care este expert în 
astfel de afecțiuni ale inimii, pe lângă 
cunoştinţele sale cu privire la bolile care 
afectează corpul, este un medic perfect. Pe de 
altă parte, acela care nu are cunoştinţe cu 
privire la suferințele inimii, dar cunoaşte ceea 
ce ține de corp, este doctor doar pe jumătate. 
Cel care nu examinează starea inimii 
pacientului şi nu îl încurajează să îşi întărească 
sufletul şi corpul prin fapte bune, cum ar fi 
caritatea, interesul de a se apropia de Allah şi 
de a accede la o viață veşnică fericită, acela nu 
este doctor. Se poate afirma, mai degrabă, că 
este un fals medic. De fapt, cele mai bune 
leacuri constau în a face fapte bune, acte de 
caritate, pomenindu-L pe Allah şi implorându-L, 
căutând ajutorul Lui, invocându-l numele cu 
căință sinceră. Astfel de fapte bune au într- 
adevăr un profund efect asupra vindecării 

afecțiunilor, un efect mai puternic decât cel al 
leacurilor comune, oferindu-i celui suferind 
credința în aceste remedii divine. 

18. Îngăduinţa şi blândeţea manifestată 
față de bolnav; doctorul trebuie să se poarte cu 
răbdare, ca şi cum bolnavul ar fi un copil, 
abordându-l cu tact. 

19. Doctorul trebuie să exploateze 
diversitatea de leacuri medicale şi spirituale, 
folosindu-şi în acelaşi timp imaginația. 

20. Tratamentul pe care îl prescrie ar 
trebui să fie centrat pe cele şase principii care 
reprezintă fundamentul profesiei sale. În primul 
rând, doctorul trebuie să păstreze starea de 
sănătate. În al doilea rind, să încerce să 
recupereze sănătatea pierdută. Al treilea aspect 
se referă la vindecarea afecțiunii. În al patrulea 
rând trebuie cel puţin să diminueze intensitatea 
bolii. Al cincilea element priveşte ignorarea unui 
rău de dimensiuni mai mici şi tratarea răului 
mai mare. lar în al şaselea rând ar trebui să 
ignore binele mai mic, cu scopul de a obține o 
stare de bine mai însemnată. Ştiinţa medicală 
este centrată pe aceste şase principii de bază, 
iar acel medic care nu se bazează pe ele nu este 
un doctor în adevăratul sens al cuvântului. 
Allah ştie cel mai bine. 


Bolnavul trece prin patru stadii: 
1. Începutul; 

2. Stadiul intens; 

3. Stadiul de estompare; 

4. Sfârşitul perioadei de boală. 

Din moment ce persoana bolnavă trece 
prin aceste patru etape, doctorul trebuie să o 
examineze pe fiecare în mod separat şi să aplice 
tratamentul adecvat fiecăreia. De exemplu, dacă 
doctorul este de părere că organismul trebuie să 
elimine şi să secrete substanțele dăunătoare ce 
au fost maturate, el ar trebui să procedeze în 
acest sens. Dacă acest lucru nu este posibil 
atunci când boala s-a declanşat, mai ales dacă 
a intrat deja în progresie sau dacă organismul 
este slăbit, ori condiţiile atmosferice nu sunt 
prielnice, doctorul nu ar trebui să treacă la 
eliminarea acelor substanțe dăunătoare. Dacă 
el ignoră acest avertisment, organismul va fi 
ocupat să proceseze medicaţia dată şi nu se va 
concentra asupra luptei cu boala. Este ca şi 
cum i s-ar cere unui soldat care îşi păzeşte 
poziţia să facă şi altceva. În acest stadiu, 
doctorul ar trebui să fie preocupat de păstrarea 
forței organismului, cât de bine posibil. 

Atunci când evoluția bolii a fost stopată, 
doctorul ar trebui să demareze extragerea lor şi 
să trateze cauzele bolii. Este chiar mai bine ca 
acest lucru să se facă atunci când boala a 
început să se retragă şi este aproape de sfârşit. 
Această situație este similară cu cea în care 
inamicul a început să îşi piardă puterea, iar 
muniția sa se apropie de sfârşit; în aceste 
condiții capturarea sa devine mult mai uşoară. 
Atunci când duşmanul dă bir cu fugiţii este mai 
uşor de prins. Este cunoscut faptul că puterea 
duşmanului se află la nivelul maxim în 
momentul în care inițiază atacul. Exact aceasta 

este şi situația medicinii în raport cu 
organismul suferind. 

Doctorul priceput foloseşte cel mai uşor 
leac la început, iar apoi trece la medicația mai 
puternică. Doctorul trece de la medicațţia 
normală la cea forte, în afară de situația în care 
se teme ca puterea organismului să nu sece 
dacă nu foloseşte de la început cea mai 
puternică  medicaţie. Doctorul iscusit nu 
utilizează aceeaşi medicaţie într-un mod care i- 
ar permite corpului să se obişnuiască cu ea şi 
să o facă să îşi piardă astfel eficiența. Noi am 
menționat deja faptul că doctorul ar trebui să ia 
mai întâi în considerare posibilitatea de a 
prescrie o dietă înainte de a trece la 
administrarea de medicamente. Dacă doctorul 
nu este sigur cu privire la natura bolii, nu ar 
trebui să dea un tratament medicamentos 
înainte de a fi convins de corectitudinea 
diagnosticului său. Nu există niciun rău în 
administrarea unei medicaţii care nu are efecte 
secundare sau repercusiuni negative. 

Atunci când organismul este atacat de 
mai multe boli, doctorul începe cu 
administrarea unui medicament care poate să 
îndeplinească trei condiţii: să trateze boala care 
ar putea conduce şi la vindecarea altor 
suferințe; de exemplu, atunci când se confruntă 
cu un edem (o umflătură) şi un ulcer, începe 
prin a trata ulcerul. 

Cea de a doua condiție ce trebuie 
îndeplinită se referă la acordarea întâietății 
acelei boli care le-a cauzat pe celelalte. De 
exemplu, dacă doctorul se confruntă cu o 

embolie (obstrucționarea unei artere de către un 
embol, de obicei provocat de un conglomerat 
produs din sânge îngroşat, desprins dintr-o 
parte a sistemului circulator şi deplasat în altă 
arie) şi febra cauzată de o infecţie, trebuie să 
înceapă cu prima sursă a bolii. 

A treia condiţie se referă la cazul în care 
una dintre cele două boli este mai gravă decât 
cealaltă; atunci doctorul ar trebui să înceapă cu 
suferința acută, dar totodată să examineze 
modul în care progresează celelalte boli. 

Atunci când organismul este atacat atât 
de o boală, cât şi de o suferință care se 
manifestă prin simptome, doctorul începe prin a 
trata boala, în cazul în care afecțiunea 
simptomatică nu este mai puternică, cum ar fi, 
de exemplu, cazul constipației dureroase. 
Medicul va trata întâi durerea, apoi embolia. 
Dacă poate să înlocuiască eliminarea acestor 
substanțe dăunătoare cu înfometarea, postul 
sau somnul, el ar trebui să procedeze astfel. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la bolile contagioase şi instalarea 
carantinei 


Muslim a relatat că Jabir bin Abdullah a 
spus: „Din delegaţia de la Thagifs făcea parte şi 
un om care suferea de lepră. Profetul (Pacea şi 
binecuvântarea lui Allah fie asupra sa!) i-a 
trimis următoarea vorbă: «Întoarce-te, căci am 
acceptat deja jurământul tău de credință!» 

(bn Majah, Ahmad, Ibn Khuzaymah şi Ibn 
Jarir). 

Al-Bukhari a relatat că Profetul (Pacea şi 
binecuvântarea lui Allah fie asupra sa!) a spus: 
„Nu vă uitaţi lung la cel atins de lepră!” 
(Ahmad, At-Tayalisi, At-Tabarani şi Al-Kayhagi). 

În Sahihan se relatează că Profetul (Pacea 
şi binecuvântarea lui Allah fie asupra sa!) a 
spus: „Un om sănătos nu ar trebui adus 
alături de un bolnav.” (Abu Daud, Ahmad, Ibn 
Majah, Ahmad şi Al-Bayhaqy). 

Lepra este o boală extrem de gravă, 
provocată de acumulările de secreție biliară 
neagră în întregul corp, secreţii ce ajung să 
modifice starea organismului şi forma 
organelor. În stadiile finale, lepra poate produce 
coroziuni atât de grave, încât membrele afectate 
ajung să cadă şi să se dezintegreze. Lepra este 
supranumită boala leilor din trei motive. În 
primul rând, aceasta afectează leii (sau 
animalele sălbatice). În al doilea rând, această 
afecțiune produce încretțirea feței care ajunge să 
arate ca fața unui leu. Iar în al treilea rând, 
lepra este contagioasă şi îşi devorează victima 
exact aşa cum leul îşi devorează prada. 

Lepra este o afecțiune contagioasă, iar cei 
care se apropie de persoana care a contactat 
deja această boală vor fi deranjați de mirosul 
fetid; la fel se întâmplă în cazul celor care 
suferă de tuberculoză. 

Profetul (Pacea şi binecuvântarea lui 
Allah fie asupra sa!), plin de milă şi de 
compasiune față de comunitatea sa, le-a 
poruncit oamenilor să nu se expună la ceea ce 

ar putea să dăuneze corpului şi inimii. Nu 
există nicio îndoială cu privire la faptul că unele 
organisme sunt predispuse la a contacta 
anumite boli şi sunt afectate cu uşurinţă de 
mediul înconjurător, iar, după cum am 
menționat deja, lepra este o boală contagioasă. 
Câteodată, teama pe care o are cineva față de 
această boală ar putea atrage lepra, afectându-i 
astfel organismul, deoarece teama pregăteşte 
organele corpului pentru posibilitatea de a 
contacta boala. Câteodată, atunci când cineva 
simte mirosul fetid emis de persoane care au 
contactat o anumită boală, va ajunge şi el să se 
îimbolnăvească de acea maladie, dacă 
organismul său este cuprins de teama de a 
contacta boala. 

Unii sunt de părere că hadisurile pe care 
le-am menționat în acest capitol sunt respinse 
de alte hadisuri. Ei au adus drept dovadă ceea 
ce a spus Profetul (Pacea şi binecuvântarea lui 
Allah fie asupra sa!): „Nu există contagiere şi 
nici semne rele.” (Al-Bukhari, Muslim şi Abu 
Daud). 

Ar trebui să precizăm faptul că nu există 
nicio contradicție între hadisurile autentice. 
Atunci când apare vreo divergență între ele, este 
posibil ca unul dintre hadisuri să nu fie 
autentic sau se poate ca naratorul lui să fi făcut 
o eroare, în pofida faptului că hadisurile, în 
sine, sunt adevărate. Se poate şi ca unul dintre 
hadisurile care pare să contrazică un alt hadis 
să îl respingă într-adevăr pe celălalt. Nu există 
două hadisuri autentice care să aibă înțelesuri 
clare, directe şi să se contrazică unul pe celălalt 

în fiecare sens. Allah a interzis ca adevăratul 
Său Trimis să se contrazică vreodată, deci tot 
ceea ce Profetul (Pacea şi binecuvântarea lui 
Allah fie asupra sa!) a spus este adevărul pur, 
fără nicio urmă de îndoială. Câteodată se ivesc 
anumite probleme şi greşeli, realizate de 
naratorii hadisurilor sau cauzate de dificultatea 
de a înțelege adevăratul sens al unor hadisuri 
sau incapacitatea de a distinge între hadisurile 
autentice şi cele fabricate. 

Ibn Qutaibah a spus în a sa lucrare Al- 
Hadis, referindu-se la adversarii hadisurilor: „Ei 
spun: «Acestea sunt hadisuri care se contrazic 
unul pe celălalt. Ai relatat că Profetul (Pacea şi 
binecuvântarea lui Allah fie asupra sa!) a spus: 
“Nu există contagiere şi nici semne rele’. De 
asemenea, Profetului (Pacea şi binecuvântarea 
lui Allah fie asupra sa!) i s-a spus: “Crustele 
umede atacă buzele cămilelor, iar apoi cămilele 
se îmbolnăvesc de lepră”, iar Profetul (Pacea şi 
binecuvântarea lui Allah fie asupra sa!) a 
răspuns: ‘Ce anume a transferat boala la 
prima cămilă?” lar tu ai mai relatat: “Niciun 
om sănătos nu trebuie adus lângă unul 
bolnav şi evitaţi-l pe cel care suferă de lepră 
la fel cum vă feriţi de leu.’ Tot tu ai mai 
relatat că un om suferind de lepră a venit să 
depună mărturisirea de credință pentru a 
deveni musulman, iar Profetul (Pacea şi 
binecuvântarea lui Allah fie asupra sa!) i-a spus 
că legământul său a fost acceptat şi i-a poruncit 
să se întoarcă, fără a se întâlni cu el. El a mai 
spus: “Semnele rele se regăsesc în trei 

lucruri: în femeie, în animale şi în case’, iar 
toate aceste declaraţii se contrazic între ele.” 
Abu Muhammad (Ibn Qutaibah) a 
comentat astfel: „Noi spunem că nu există nicio 
contradicție, pentru că fiecare declarație are 
propriul său înțeles şi cadru temporar. Atunci 
când hadisul este utilizat în propriul său 
context, contradicția va fi dizolvată. Există două 
tipuri de contagiere, iar una dintre ele se 
transmite în aceeaşi modalitate în care are loc 
şi contaminarea cu lepră. De exemplu, atunci 
când mirosul celui afectat de lepră este simţit 
de către cei care vorbesc cu el şi stau aproape 
de el pentru o lungă perioadă de timp, aceştia 
ar putea să cadă victime ale bolii. De exemplu, 
cazul soției unui lepros care locuieşte în aceeaşi 
casă cu el şi este astfel contaminată. Copiii unei 
persoane ce suferă de această boală sunt 
vulnerabili şi se pot îmbolnăvi mai târziu 
(ereditar). În această situaţie se găsesc cei care 
suferă de tuberculoză, febră hectică şi cruste. 
Doctorii au poruncit ca aceia care suferă de 
tuberculoză şi lepră să fie evitați, nu pentru că 
s-ar teme că acele boli sunt contagioase, ci din 
cauza mirosului neplăcut pe care îl emit acei 
oameni, miros care i-ar putea afecta pe cei 
sănătoşi dacă ar fi expuşi la el o lungă perioadă 
de timp. Doctorii sunt departe de a crede în 
semne bune sau în semne rele. Acest argument 
este adevărat în situaţia nugbah, un fel de lepră 
umedă sau crustă ce atacă cămilele. Atunci 
când cămila infectată se amestecă cu alte 
cămile sănătoase, infecția se va transmite prin 
apă (din cauza rănilor deschise) sau prin 

mucusul produs de cămile. La aceasta s-a 
referit Profetul (Pacea şi binecuvântarea lui 
Allah fie asupra sa!) atunci când a spus: 
«Niciun om bolnav nu ar trebui adus lângă o 
persoană sănătoasă.» 

Profetului (Pacea şi binecuvântarea lui 
Allah fie asupra sa!) îi displăcea socializarea 
dintre oamenii bolnavi şi cei sănătoşi, pentru ca 
cei sănătoşi să nu fie expuşi la nicio substanță 
sau alergie produsă de organismele celor 
bolnavi. 

Cel de al doilea mod de contaminare îl 
vom explica referindu-ne la ciumă; de exemplu, 
ciuma apare într-o regiune geografică, iar 
oamenii încearcă să fugă de acolo, temându-se 
să nu se îmbolnăvească. Profetul (Pacea şi 
binecuvântarea lui Allah fie asupra sa!) a spus: 
„Dacă aceasta (ciuma) apare în ţinutul în 
care locuiţi, nu părăsiţi acel loc. Iar dacă 
apare într-un ţinut, nu intraţi în el.” Profetul 
(Pacea şi binecuvântarea lui Allah fie asupra 
sa!) le-a poruncit oamenilor să nu plece din 
ținutul afectat de ciumă, pentru a nu se gândi 
că prin fuga lor ar evita destinul hotărât de 
Allah. Pe de altă parte, Profetul (Pacea şi 
binecuvântarea lui Allah fie asupra sa!) le-a 
poruncit oamenilor să nu pătrundă într-un 
ținut contaminat de ciumă, deoarece, dacă vor 
rămâne în ținutul neafectat, inimile lor vor fi 
calme, iar viața lor liniştită. Aceste cuvinte se 
referă şi la soțul căruia i se întâmplă o 
nenorocire, iar el o atribuie piezei rele aduse de 
soție sau de casa în care locuiesc. La aceste 
aspecte se referea Profetul (Pacea şi 

binecuvântarea lui Allah fie asupra sa!) atunci 
când a spus: „Nu este nici contagiere...” 

Alții au spus că Profetul (Pacea şi 
binecuvântarea lui Allah fie asupra sa!) a 
recomandat ca aceia care au fost atinşi de lepră 
să fie evitaţi, dar este permis să mănânci 
împreună cu ei, aşa cum Profetul însuşi (Pacea 
şi binecuvântarea lui Allah fie asupra sa!) a 
făcut. 

Alții sunt de părere că aceste hadisuri 
conțin porunci specifice pentru anumite tipuri 
de oameni. De exemplu, unii oameni au o 
credință foarte puternică şi I se încredințează 
lui Allah, iar forța credinței lor îi va salva de 
bolile contagioase, exact în acelaşi mod în care 
puterile naturale ale organismului îndepărtează 
câteodată nocivitatea bolilor. Unii oameni, pe de 
altă parte, nu au o credință atât mare, iar 
Profetul (Pacea şi binecuvântarea lui Allah fie 
asupra sa!) le-a poruncit acestora să fie 
precauțţi. Profetul (Pacea şi binecuvântarea lui 
Allah fie asupra sa!) a implementat poruncile în 
ambele situații, astfel încât cel puternic să îi 
imite exemplul în funcție de încrederea sa în 
Allah. Pe de altă parte, cel slab îl poate imita de 
asemenea pe Profet (Pacea şi binecuvântarea lui 
Allah fie asupra sa!) — acesta i-a evitat pe cei 
bolnavi de lepră — şi manifesta astfel prudenţă. 
Ambele comportamente sunt corecte, însă unul 
este potrivit pentru cei care au credință 
puternică, în timp ce celălalt se potriveşte celor 
a căror credință este slabă. În consecinţă, 
ambele grupuri de credincioşi vor avea propria 

lor metodă care să se muleze pe situația 
fiecăruia. 

Pentru a oferi un alt exemplu, vom 
menționa faptul că Profetul (Pacea şi 
binecuvântarea lui Allah fie asupra sa!) a folosit 
focul în scopuri medicale, pentru cauterizare. În 
acelaşi timp i-a lăudat pe cei care se abțin de la 
utilizarea acesteia şi a menționat evitarea 
acesteia prin fapte bune, respingând superstiția 
manifestată prin credința în semne rele şi 
lăsând totul în seama lui Allah. Există 
numeroase alte exemple legate de acest subiect. 
Metoda adoptată de Profet (Pacea şi 
binecuvântarea lui Allah fie asupra sa!) este 
întotdeauna extrem de blândă, iar cei care o 
interpretează în mod corect vor elimina orice 
suspiciune că sunna autentică se contrazice. 

Alți oameni au susținut că porunca de a 
fugi de cei bolnavi de lepră împiedică transferul 
bolii, dat fiind că astfel ei nu se vor amesteca cu 
cei bolnavi şi nu vor simți mirosul atunci când 
aceştia se adună într-un număr mai mare. Cât 
despre vizitele de scurtă durată la cei bolnavi, 
atunci când există un scop bun, nu există 
niciun rău în acestea, iar contactarea bolii nu 
este posibilă în cazul unei expuneri atât de 
scurte. Profetul (Pacea şi binecuvântarea lui 
Allah fie asupra sa!) a interzis contactul de mai 
lungă durată cu cei bolnavi, dorind să păstreze 
starea de sănătate a vizitatorilor, dar a permis 
contactele scurte cu bolnavii, acestea fiind 
nevătămătoare. Deci unde este contradicția? 

Un alt grup de oameni susține faptul că 
acel om bolnav de lepră, împreună cu care 

Profetul (Pacea şi binecuvântarea lui Allah fie 
asupra sa!) a stat şi a mâncat, suferea de o 
formă uşoară a bolii. Există mai multe tipuri ale 
acestei boli, a căror gravitate variază, lucru 
valabil şi în cazul posibilităţii de contagiere. În 
astfel de cazuri este posibil contactul cu oameni 
care suferă de o formă mai uşoară a acestei boli 
ce nu se află într-un stadiu avansat de evoluție, 
deoarece contactarea bolii va fi evitată. Atunci 
când afecțiunea nu are posibilitatea de a evolua 
în organismul celui afectat, nu va fi capabilă să 
atace organismul unei alte persoane. 

Un alt grup de oameni au afirmat că 
înainte de Islam exista credința că bolile sunt 
contagioase în sine, fără a relaționa această 
chestiune de puterea şi voinţa lui Allah. Profetul 
(Pacea şi binecuvântarea lui Allah fie asupra 
sa!) a refuzat să creadă în ceea ce credeau ei şi 
a mâncat alături de o persoană care suferea de 
lepră pentru a dovedi că Allah este Acela care 
coboară boala şi Acela care aduce şi leacul. 
Profetul (Pacea şi binecuvântarea lui Allah fie 
asupra sa!) le-a interzis musulmanilor să se 
amestece cu cei bolnavi pentru a-i învăța că 
suferințele şi bolile sunt create de Allah pentru 
a produce un efect asupra oamenilor. Prohibiția 
instituită de el afirmă aceste efecte, în timp ce 
acțiunile sale ne învață că aceste efecte sunt 
controlate în totalitate de Allah, iar dacă El 
doreşte, aceste efecte nu vor avea nicio putere. 
Iar dacă El vrea, aceste efecte vor provoca ceea 
ce El a decis şi a vrut. 

În cele din urmă, unii susțin că aceste 
hadisuri ar putea fi respinse prin intermediul 

altor hadisuri, iar în situaţia în care nu putem 
relata hadisul ulterior care îl respinge pe cel 
anterior menţionat, ar trebui să ne abținem de 
la a prelungi discuția asupra acestui aspect. 


Îndrumarea Profetului (Pacea şi 
binecuvântarea lui Allah fie asupra sa!) 
referitoare la interdicţia de a folosi în scop 
medicinal ceea ce Allah a interzis 


Abu Daud a relatat că Abu Ad-Dardaa a 
relatat următoarele cuvinte ale Profetului (Pacea 
şi binecuvântarea lui Allah fie asupra sa!): 
„Allah a coborât atât boala, cât şi leacul şi a 
creat un leac pentru fiecare boală. Căutaţi 
vindecarea, însă nu folosiţi în scopuri 
medicinale ceea ce Allah a interzis.” (At- 
Tabarani). 

Al-Bukhari a relatat că Ibn Mas'ud a 
spus: „Într-adevăr, Allah nu v-a făcut leacuri 
din ceea ce este interzis pentru voi.” 

În Sunan (Abu Daud şi At-Tirmidhi) s-a 
relatat că Abu Hureira a spus: „Trimisul lui 
Allah (Pacea şi binecuvântarea lui Allah fie 
asupra sa!) nu a permis folosirea substanţelor 
impure (interzise) în scopuri medicinale.” 

Imamul Muslim a relatat că Tariq Ibn 
Suwayd Al-Ju'fi a spus că l-a întrebat pe Profet 
(Pacea şi binecuvântarea lui Allah fie asupra 
sa!) despre alcool, iar el nu i-a permis sau i-a 
spus că urăşte faptul că îl produce. Atunci 
acesta a zis: „Îl fabric doar în scopuri 
medicinale.” Profetul (Pacea şi binecuvântarea 

lui Allah fie asupra sa!) a răspuns: „Nu este un 
leac, ci mai degrabă este o boală.” 

În Sunan ni se relatează că Profetul 
(Pacea şi binecuvântarea lui Allah fie asupra 
sa!) a fost întrebat despre al-khamr (alcoolul) 
folosit în scopuri medicinale. Profetul (Pacea şi 
binecuvântarea lui Allah fie asupra sa!) a spus: 
„Într-adevăr acela nu este un leac, ci mai 
degrabă o boală.” (Abu Daud şi At-Tirmidhi). 

Muslim a relatat că Tariq Ibn Suwayd Al- 
Hadhrami a spus: „Am zis: «O, Trimis al lui 
Allah! În ţinutul nostru sunt nişte vii ale căror 
roade le stoarcem (pentru a obţine alcool) şi 
bem din acest produs.» El a spus: «Nu faceţi 
acest lucru!» M-am întors la el şi i-am spus: 
«Noi îl folosim în scopuri medicinale.» El a a 
spus: «Nu este un leac, ci mai degrabă este o 
boală.»” (Abu Daud şi At-Tirmidhi). 

An-Nasaii a relatat că un doctor a amintit 
de procedeul utilizării  broaştelor pentru 
producerea de medicamente, iar Profetul (Pacea 
şi binecuvântarea lui Allah fie asupra sa!) a 
interzis uciderea broaştelor pentru îndeplinirea 
acestui scop. (Abu Daud, Ahmad). 

A folosi pentru a produce medicamente 
ingrediente interzise de către Allah reprezintă 
un lucru rău, potrivit religiei şi gândirii 
islamice. Referitor la perspectiva religioasă, am 
menționat mai multe hadisuri ce ating acest 
subiect. 

Referitor la rațiune, Allah a interzis 
anumite substanțe, deoarece ele sunt impure. 
Allah nu a interzis niciun element bun şi 


167 


benefic musulmanilor, aşa cum a hotărât în 
cazul copiilor lui Israel: 

„Şi din pricina ticăloşiilor celor care 
s-au iudaizat noi le-am oprit o parte din 
bunătățile care le fuseseră îngăduite şi din 
pricina închiderii de către ei a drumului lui 
Allah pentru mulţi (dintre oameni).” (Sura 
An-Nisa’: 160). 

Allah a interzis o serie de elemente şi 
substanțe din cauza nocivităţii care se găseşte 
în ele, pentru a-şi salva robii de la ceva atât de 
dăunător. Nu este potrivit ca robii Săi să 
folosească aceste substanțe în scopuri 
medicale. Chiar dacă ele par să aibă vreun efect 
asupra bolii, atrag după sine o afecțiune mult 
mai serioasă a inimii, deoarece sunt impure. În 
acest caz, bolnavul care foloseşte ceea ce Allah 
i-a interzis, chiar dacă face acest lucru în 
scopuri medicinale, ar putea reuşi să 
îndepărteze boala fizică, însă inima sa îi va fi 
afectată de o suferință mai gravă. 

Musulmanilor li se cere să evite ceea ce 
Allah nu a permis, iar folosirea celor interzise în 
scopuri medicale demonstrează lipsa de 
respectare a prevederilor religioase. Acesta este 
exact opusul scopului urmărit de interdicția 
religioasă. 

Ceea ce a fost interzis de Allah reprezintă 
o boală în sine, aşa cum ni s-a transmis prin 
intermediul Trimisului Său (Pacea şi 
binecuvântarea lui Allah fie asupra sa!). Aşadar 
musulmanilor nu li se permite să folosească 
drept medicament ceea ce este interzis. 

Substanțele care au fost interzise 
afectează inima şi sufletul şi le fac impure, din 
moment ce tot ceea ce este ingerat are un efect 
asupra corpului. Atunci când o substanţă 
produce un efect negativ în organism, corpul va 
suferi această influență negativă. Ce să mai 
spunem despre substanțele care sunt impure şi 
nocive în sine? În acest caz, când substanța 
este  impură, organismul va deveni, de 
asemenea, impur. Allah a instituit interdicția 
asupra alimentelor, băuturilor şi veşmintelor 
impure, din cauza efectelor nocive pe care le au 
aceste substanțe asupra organismului uman şi 
a sufletului. 

Permisiunea de a utiliza în scopuri 
medicale aceste substanțe interzise va încuraja, 
ulterior, administrarea lor pentru a satisface 
dorința şi pofta, mai ales atunci când inimii 
ajung să îi placă asemenea substanțe. Astfel se 
întâmplă atunci când există credința că aceste 
substanțe vindecă afecțiunile organismului, 
făcându-le să devină dorite şi plăcute. Pe de 
altă parte, religia a închis calea către 
consumarea substanțelor interzise. Ar exista o 
contradicție dacă religia le-ar interzice, pe de o 
parte, şi ar permite utilizarea lor, pe de altă 
parte. 

Substanțele interzise pe care oamenii le- 
ar folosi pentru fabricarea de medicamente 
atrag după sine mai mult rău decât cel pe care 
ar putea să îl elimine din organism. De 
exemplu, alcoolul, căpetenia celor mai rele 
substanțe, pe care Allah nu l-a creat nici ca 
leac, nici ca remediu, este extrem de dăunător 

pentru creier, organul care controlează corpul, 
potrivit opiniilor susținute de medici şi de 
numeroşi învățați care au studiat fiqh 
(jurisprudenţa islamică). De exemplu, Hipocrate 
a spus, referindu-se la bolile grave: „Alcoolul 
produce efecte negative foarte grave asupra 
creierului, pentru că ajunge foarte repede la 
acesta, împreună cu alte substanțe dăunătoare 
care se găsesc în corp.” Autorul operei Al-Kamil 
a spus: „Consumarea alcoolului dăunează 
creierului şi sistemului nervos.” 

Există două alte categorii de 
medicamente nepermise care nu plac inimii, 
cum ar fi carnea de şarpe şi otrăvurile. Astfel de 
substanțe cad greu inimii şi stomacului (fără a 
menţiona pericolul reprezentat de ele însele) şi 
constituie o boală în sine, nu un leac. Mai 
există medicamente care nu sunt neplăcute în 
ele însele, de exemplu unele băuturi pe care le 
consumă femeile însărcinate. 

Aceste substanțe atrag după sine mai 
mult rău decât bine, iar mintea şi religia 
colaborează pentru a le face să devină 
nesuferite. 

Mai există o altă înțelepciune în spatele 
interdicției de a administra medicamente 
fabricate din substanțe interzise. Una dintre 
condițiile ce trebuie îndeplinite pentru ca 
medicamentul să aibă efect este ca acela care 
şi-l administrează să creadă că acesta îşi va 
face efectul şi va atrage după sine vindecarea, 
prin binecuvântarea lui Allah. Într-adevăr, tot 
ceea ce este benefic este şi binecuvântat, şi cu 
cât este mai benefic, cu atât conține mai multe 

binecuvântări. lar cea mai mare binecuvântare 
se găseşte în substanța cu cele mai multe 
beneficii. Pe de altă parte, musulmanul 
consideră că tot ceea ce a fost interzis de către 
Allah nu aduce beneficii şi nici nu conține 
binecuvântări. În consecinţă, nu va avea 
încredere în substanța interzisă, iar organismul 
său nu o va accepta. Cu cât este mai puternică 
credința robului, cu atât acesta va uri mai mult 
substanța interzisă şi o va considera impură. În 
acest caz, dacă el îşi va administra o substanță 
interzisă, aceasta va fi o boală pentru el, nu un 
leac, în afară de situaţia în care el crede că este 
pură şi astfel ura lui față de acea substanţă va 
scădea. 

Prin urmare credinciosul nu va accepta 
substanțele care au fost interzise, ci va 
considera că ele reprezintă o boală; altfel, şi-ar 
contrazice propriile credințe. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul celui afectat de 
păduchi şi eliminarea acestora 


În Sahihan se relatează că Kab bin 
Ujrah a spus: „Aveam păduchi şi m-au dus la 
Trimisul lui Allah (Pacea şi binecuvântarea lui 
Allah fie asupra sa!), cu păduchii căzându-mi 
pe față, iar Profetul (Pacea şi binecuvântarea lui 
Allah fie asupra sa!) a zis: «Nu mi-am dat 
seama că problema ta a ajuns în stadiul 

acesta!» Apoi Profetul (Pacea şi binecuvântarea 
lui Allah fie asupra sa!) i-a cerut să îşi radă 
părul de pe cap şi fie să postească timp de trei 
zile, fie să hrănească şase sărmani sau să 
sacrifice o oaie”. (Relatat de Ahmad). 

Există două cauze ce pot genera apariția 
păduchilor pe cap şi pe corp: interne şi externe. 
Cauzele externe sunt reprezentate de igiena 
precară şi de substanțele impure care pot 
ajunge pe suprafața epidermei. Cele interne se 
referă la substanțele nocive pe care corpul le 
expulzează prin epidermă şi care putrezesc apoi 
din cauza umidității din pori. Apoi apar 
păduchii care se hrănesc cu aceste substanțe 
descompuse. De multe ori păduchii apar după 
ce persoana a suferit din cauza mai multor boli 
şi afecțiuni, pentru că în astfel de cazuri regulile 
de igienă sunt ignorate. Copiii sunt victimele 
predilecte ale păduchilor din cauză că se joacă 
cu obiecte umede şi sunt, în general, neglijenți. 
Profetul (Pacea şi binecuvântarea lui Allah fie 
asupra sa!) a poruncit ca fiii lui Ja'far să fie raşi 
în cap, deoarece acesta este cel mai bun leac 
pentru păduchi - expune pielea la razele 
soarelui şi permite evaporarea umidității 
dăunătoare. Ulterior, pe pielea capului ar trebui 
aplicate unguente care să împiedice înmulțirea 
păduchilor şi să îi ucidă. 

Raderea părului are la bază trei cauze: 
realizarea unui ritual permis, a unei inovaţii 
sau a unui act specific politeismului şi 
realizarea unei metode de vindecare. Prima 
dintre ele este legată de hajj şi umra. Cea de a 

doua cauză constă în consacrarea actului de a 
te rade pe cap altcuiva decât lui Allah. 

Raderea părului de pe cap reprezintă un 
act de umilință şi adorare; din acest motiv, el 
constituie un ritual ce desăvârşeşte hayj-ul. 
Imamul Şafii este de părere că raderea părului 
de pe cap reprezintă un fundament esenţial al 
hajj-ului, din moment ce implică înclinarea 
capului cu umilință în fața Domnului; de 
asemenea, reprezintă un onorabil act de 
adorare. Ar mai trebui menţionat faptul că 
atunci când arabii voiau să umilească un 
războinic captiv, înainte de a-l elibera, întâi îi 
rădeau părul de pe cap. Mai târziu au apărut 
cei care îi învățau pe oameni despre falsa 
călăuzire şi despre rău, care încercau să 
dobândească ei înşişi dreptul de a conduce şi ai 
căror preoți se concentrau asupra politeismului 
şi inovațţiilor. Astfel de îndrumători voiau ca 
ucenicii lor să îi adore pe ei, cei care îi 
călăuzeau pe calea greşită. În consecinţă, îi 
încurajau pe elevii lor să îşi radă părul de pe 
cap de dragul lor, la fel cum îi ademeneau să se 
prosterneze în fața lor, dând o altă denumire 
acestui act şi pretinzând că nu este o 
prosternare, ci doar o înclinare a capului în fața 
profesorului. Pe Allah! Şi ce înseamnă 
prosternarea în fața lui Allah dacă nu a cădea 
cu fruntea la pământ în fața Lui? Tot acei 
profesori îi momeau pe elevi să jure în fața lor, 
să se căiască în fața lor şi să jure pe numele lor! 
Aceasta înseamnă să îi transformi pe acei 
profesori în asociaţi ai lui Allah. Allah a spus: 

„Nu se cuvine ca un om căruia Allah i- 
a dăruit Cartea, Cârmuirea şi Profetia să 
spună apoi lumii: «Fiţi adoratorii mei, şi nu 
ai lui Allah», ci [se cuvine să spună]: «Fiţi 
supuşi Domnului, pentru că voi ați învățat 
[pe alții] Cartea şi ați iscodit-o!. Şi el nu vă 
va putea porunci să-i luaţi pe îngeri şi pe 
profeti drept Domni. Oare ar putea să vă 
poruncească necredinta după ce ati fost 
supuşi [ai lui Allah, musulmani]?!” (Sura “Al 
Imran: 79-80). 

Rugăciunea este cel mai elevat act de 
adorare. Totuşi îndrumătorii cei devianți, aşa- 
zişii învățați şi tiranii, au împărțit actele de 
rugăciune. De exemplu, ei şi-au atribuit cel mai 
înalt element din rugăciune, prosternarea, lor 
înşile. lar unii aşa-zişi învățați au cerut ca alții 
să se prosterneze în fața lor, aşa cum procedăm 
atunci când ne rugăm la Allah! Cât despre 
tirani, ei au cerut ca oamenii să se ridice în 
picioare în prezența lor. Oamenii liberi şi sclavii 
trebuie să stea în picioare în fața dictatorilor, în 
timp ce aceştia din urmă stau jos. 

Trimisul lui Allah (Pacea şi 
binecuvântarea lui Allah fie asupra sa!) a 
interzis împlinirea oricăruia dintre aceste trei 
acte pentru altcineva în afară de Allah. 

Profetul (Pacea şi binecuvântarea lui 
Allah fie asupra sa!) a interzis prosternarea în 
fața altcuiva decât a lui Allah. El a spus: 
„Nimeni nu ar trebui să se prosterneze în 
faţa unei alte persoane.” 

Profetul (Pacea şi binecuvântarea lui 
Allah fie asupra sa!) l-a criticat pe Mu'ath 

atunci când acesta s-a prosternat în fața lui. 
Din moment ce prosternarea în fața creaturilor 
este strict interzisă, aşa cum ni se 
demonstrează prin sunna Profetului, cei care 
permit astfel de acte încearcă să acapareze 
drepturi ce I se cuvin lui Allah sau Profetului 
(Pacea şi binecuvântarea lui Allah fie asupra 
sa!). Prosternarea este unul dintre elementele 
esențiale ale rugăciunii. Atunci când politeistul 
permite ca prosternările să fie făcute în fața 
creaturilor, el acordă permisiunea de a adora pe 
altcineva în afară de Allah. Profetul (Pacea şi 
binecuvântarea lui Allah fie asupra sa!) a fost 
întrebat odată: „Atunci când îl vedem pe unul 
dintre frații noştri, ar trebui să ne plecăm în 
fața lui?” El a răspuns: „Nu.” A fost întrebat 
apoi: „Ar trebui să îl îmbrățişăm şi să îl 
sărutăm?” El a spus: „Nu.” Apoi i s-a pus 
întrebarea: „Ar trebui să dăm mâna cu el?” Iar 
el a spus: „Da.” 


Cel care se înclină atunci când salută pe 
cineva realizează tot un act de adorare, pentru 
că Allah ne-a spus: 

„Intraţi pe poartă cu smerenie 
Iplecaţi, cu umilință.]” (Sura Al-Bagara: 58). 

În plus, prosternarea şi intrarea pe 
poartă nu se pot face concomitent; prosternarea 
menționată în acest verset se referă la înclinare. 

Profetul (Pacea şi binecuvântarea lui 
Allah fie asupra sa!) a interzis ca musulmanii să 
stea ridicați în picioare ca semn de respect față 
de cineva, aşa cum făceau nemusulmanii în 

vechime. Nu a permis ca acest lucru să fie făcut 
în timpul rugăciunii şi le-a poruncit 
musulmanilor să îl urmeze pe cel care îi 
conduce în rugăciune; dacă el stă aşezat în 
timpul împlinirii rugăciunii, din cauza unei boli, 
ceilalți ar trebui să se aşeze şi ei, deşi sunt 
sănătoşi. Altfel, ei ar sta în picioare, în timp ce 
imamul ar fi aşezat, şi, deşi ar sta în picioare 
pentru Allah, nu ar fi permis. Ce să spunem 
atunci de cazul în care ar sta în picioare din 
respect față de altcineva? 

Cei ignoranțţi şi prost călăuziți I-au adus 
asociați lui Allah în cadrul actelor de adorare, 
prosternându-se astfel în fața altcuiva decât a 
lui Allah. Ei stau în picioare în fața creaturilor 
aşa cum fac atunci când se roagă. De 
asemenea, ei jură, fac legăminte, îşi rad părul 
de pe cap, sacrifică animale, întreprind tawaf 
(înconjoară de mai multe ori un anumit obiect 
sau o persoană), iubesc, se tem şi dau ascultare 
altcuiva decât lui Allah aşa cum Îi dau 
ascultare lui Allah sau chiar într-o măsură mai 
mare. Ei pun semnul egal între Allah, 
Stăpânitorul lumilor, Cel pe care Îl adoră, şi 
creație. Aceştia sunt duşmanii înțelepciunii cu 
care au fost trimişi Profeţii (Pacea lui Allah fie 
asupra lor!), ei pun semnul egal între Allah şi 
creația Sa. Ei sunt cei care vor rosti pe când vor 
fi în Foc, certându-se cu falsele zeități pe care 
obişnuiau să le venereze: 

„Pe Allah! Noi am fost în rătăcire 
învederată, când v-am făcut pe voi egali cu 
Stăpânul lumilor!” (Sura Aş-Şuara: 97-98). 

Ei sunt acei oameni despre care Allah a 
spus: 

„Dar sunt printre oameni [şi unii] care 
Îi fac în afară de Allah semeni pe care îi 
iubesc asemenea iubirii pentru Allah. Dar 
cei care cred sunt mai stăruitori în iubirea 
pentru Allah.” (Sura Al-Baqara: 165). 

Toate acestea se numără printre actele de 
şirk (politeism, asocierea altcuiva cu Allah în 
cadrul actelor de adorare), păcat care nu poate 
fi iertat de către Allah. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul celor afectaţi de 
deochi 


Imamul Muslim (precum şi Ahmad, Ibn 
Hibban, Al-Hakim şi At-Tabarani) a relatat că 
Ibn Abbas a transmis că Trimisul lui Allah 
(Pacea şi binecuvântarea lui Allah fie asupra 
sa!) a spus: „Deochiul există şi dacă ar fi ceva 
care să preceadă predestinarea, acela ar fi 
deochiul.” 

Muslim a relatat că Anas a spus: 
„Profetul (Pacea şi binecuvântarea lui Allah fie 
asupra sa!) a permis utilizarea formulelor 
islamice de rugăciune (ruqyah /  remediile 
divine) pentru a elimina febra, deochiul şi 
rănile.” 

În două dintre cărţile de hadisuri 
autentice, Abu Hureira a spus că Trimisul lui 
Allah (Pacea şi binecuvântarea lui Allah fie 

asupra sa!) a menţionat: „Deochiul există.” 
(Abu Daud, Ibn Majah şi Ahmad). 

Abu Daud a relatat că Aişah (Allah să fie 
mulțumit de ea!) a spus: „Aceluia care a 
deochiat o altă persoană i s-a poruncit să 
facă abluţiunea, iar cel care a fost atins de 
deochiul său [ar trebui] să se spele cu acea 
apă.” (Al-Bukhari, Muslim, An-Nasaii, Ibn 
Majah, Abu Na'im). 

Aşa cum se menționează în Sahihan, 
Aişah (Allah să fie mulțumit de ea!) a spus 
următoarele: 

„Profetul (Pacea şi binecuvântarea lui 
Allah fie asupra sa!) mi-a poruncit mie sau a 
poruncit să folosim formule islamice de 
rugăciune pentru a îndepărta deochiul.” 

At-Tirmidhi a relatat următoarele de la 
Asma’ Bint Umaya: „Am zis: «O, Trimis al lui 
Allah, copiii lui Ja'far sunt de obicei atinşi de 
deochi. Ar trebui să rostesc o formulă de 
rugăciune islamică pentru ei?» El a spus: «Da. 
Dacă există ceva care să  preceadă 
predestinarea, acela ar fi deochiul.»” (An- 
Nasa'i şi Ahmad). 

Imamul Malik a relatat că Amir Bin 
Rabiah l-a văzut odată pe Sahl bin Hunaif 
făcând baie şi a spus: „Pe Allah! Nu am văzut 
niciodată o piele mai moale decât aceasta, ... 
nici măcar la o fecioară!” Sahl a căzut la 
pământ. Profetul (Pacea şi binecuvântarea lui 
Allah fie asupra sa!) a venit apoi la Amir, furios 
încă, şi i-a spus: „De ce şi-ar ucide vreunul 
dintre voi fratele? De ce nu ai spus Tabrik / 
fie ca Allah să binecuvânteze? Fă o baie 

pentru asta!” Amir şi-a spălat fața, mâinile, 
coatele, genunchii, picioarele, precum şi o parte 
din veşmântul său într-un vas cu apă şi a 
turnat apa folosită peste Sahl. Imediat Sahl şi-a 
revenit. (An-Nasa'i, Ibn Majah, Ahmad). 

Malik a adăugat: „Deochiul există, aşa 
că împliniţi abluţiunea pentru aceasta.” 

Într-un alt hadis relatat de Abdul Razzaq 
se spune: „Deochiul există, iar dacă este ceva 
care să  preceadă predestinarea, ar fi 
deochiul. Atunci când cineva este atins de 
deochi, ar trebui să facă o baie.” 

At-Tirmidhi a spus: „Celui care îi 
deoache pe alţii ar trebui să i se poruncească 
să îşi cufunde mâna într-un vas cu apă, să îşi 
spele gura, iar apoi să verse apa înapoi în 
vas. După aceea să îşi spele faţa în acel vas, 
iar apoi să îşi cufunde mâna stângă în apă şi 
să toarne apă peste genunchiul drept, 
deasupra vasului, iar după aceasta să îşi 
cufunde mâna dreaptă în apă şi să toarne apa 
peste genunchiul stâng. După aceea să îşi 
spele veşmântul în vas, iar apa rămasă să nu 
fie vărsată pe jos, ci să fie turnată deasupra 
capului celui pe care l-a deochiat, din spate, 
toată odată.” 

Există două feluri de deochi: cel care vine 
de la oameni şi cel aruncat de ginni Umm 
Salama a relatat că Profetul (Pacea şi 
binecuvântarea lui Allah fie asupra sa!) a văzut 
odată o fată tânără a cărei față avea o anumită 
expresie şi a spus: „Căutaţi o formulă de 
rugăciune islamică pentru ea, pentru că a 
fost atinsă de deochi.” (Al-Bukhari, Muslim, 

Al-Hakim, Abu  Na'im, Al-Ismaïli şi At- 
Tabarani). 

Abu Saïd a relatat: „Profetul (Pacea şi 
binecuvântarea lui Allah fie asupra sa!) 
obişnuia să caute adăpost de ginni şi de 
deochiul oamenilor.” (At-Tirmidhi şi An- 
Nasaï). 

Unii oameni nu au judecata limpede, nu 
văd sau nu aud bine şi resping ideea că 
deochiul poate fi dăunător, pretinzând că este o 
superstiție, o credință falsă. Aceştia sunt 
ignoranti, judecata lor este strâmbă, iar mintea 
lor încețoşată. Ei sunt departe de a dobândi 
cunoaşterea sufletului şi a inimii, precum şi a 
efectului acestora asupra firii. 

Cele mai luminate minți ale oricărui 
popor nu neagă existența deochiului, deşi există 
divergențe de opinii cu privire la cauzele şi 
efectele produse de acesta. Unii afirmă că aceia 
care deoache simt răutate în inimile lor, iar 
privirea lor este nocivă, precum privirea 
şarpelui care îşi fixează prada înainte de a o 
ucide. 

Unii susțin că este posibil ca puterile 
invizibile emise de cel care deoache să pătrundă 
în corpul celui care a fost deocheat şi să-l 
vatăme. Alții susțin că Allah trimite răul asupra 
persoanei afectate de deochi, nu omul, însă 
aceasta este explicația oferită de către cei care 
neagă existența diverselor puteri spirituale care 
există în lume. Allah a oferit puteri speciale 
unora dintre creaturile Sale, puteri care au efect 
asupra restului creației. De exemplu, sufletul 
are o foarte mare putere asupra corpului — 

nimeni nu poate nega acest aspect. Ați observat 
probabil cum fața unei persoane sfioase se 
înroşeşte în momentul în care privirea sa cade 
asupra unui lucru nepotrivit? Sau devine 
galbenă atunci când priveşte un lucru care 
stârneşte teamă? Puteţi vedea efectul deochiului 
asupra oamenilor şi slăbiciunea pe care o 
provoacă trupurilor lor. 

Deochiul este de fapt efectul exercitat de 
către suflet asupra victimei. Sufletele sunt 
diferite raportat la esența, puterea, 
caracteristicile şi calitățile proprii. Prin urmare 
sufletul unei persoane invidioase poate să 
aducă vătămări grave victimei, de aceea Allah i- 
a cerut Trimisului Său (Pacea şi binecuvântarea 
lui Allah fie asupra sa!) să caute adăpost la El 
de deochi. 

Existența unui efect negativ generat de o 
persoană invidioasă asupra celei invidiate nu 
poate fi negat. Este real faptul că un suflet 
răutăcios şi invidios face mult rău celui invidiat. 
În mod asemănător, vipera când este furioasă 
exercită un efect special asupra victimei. 
Profetul (Pacea şi binecuvântarea lui Allah fie 
asupra sa!) a menţionat că vipera cu coadă 
scurtă şi vipera dungată au capacitatea de a 
afecta ochii şi de a provoca în mod spontan 
avortul. 

Efectele pe care le-am menționat nu se 
rezumă doar la contactul fizic, după cum cred 
cei care au puține cunoştinţe despre firea 
lucrurilor sau despre religie. Toate aceste efecte 
pot fi provocate şi prin privire, direcționarea 

puterii sufletului asupra victimei, prin 
imaginație şi semne rele etc. 

Este posibil ca persoana invidioasă să fie 
oarbă, însă atunci când lui sau ei i se descrie 
ceva anume, sufletul său invidios afectează 
obiectul descris şi îi face rău, în pofida faptului 
că nu îl poate zări. Allah i-a spus Profetului Său 
(Pacea şi binecuvântarea lui Allah fie asupra 
sa!): 

„Aceia care nu cred aproape că te 
doboară cu privirile lor, când aud 
Îndemnarea [CoranulJ.” (Sura Al-Qalam: 51); 

„Spune: «Eu caut adăpost la Stăpânul 
revărsatului zorilor, împotriva răului 
[venind] de la ceea ce El a creat și împotriva 
răului întunericului care se aşterne și 
împotriva răului vrăjitoarelor care suflă în 
noduri și împotriva răului pizmuitorului, 
când pizmuiește.»” (Sura Al-Falaq: 113). 

Oricine îi deoache pe alții este invidios, 
însă reciproca nu este valabilă. Din moment ce 
invidia înglobează  deochiul, la nivelul 
înțelesului general, cel care se fereşte de invidie 
va dobândi şi refugiu față de deochi. 

Deochiul constă în vătămarea sănătăţii 
cuiva printr-o privire plină de invidie şi răutate. 
Dacă persoana asupra căreia se îndreaptă 
această privire nu este pregătită să se apere, 
deochiul îi va produce o vătămare. Dacă ea este 
pregătită, este posibil ca săgețile să se întoarcă 
spre cel care le-a aruncat. Este asemănător cu 
ceea ce se întâmplă atunci când aruncăm o 
minge de un perete şi ea se întoarce spre cel ce 
a aruncat-o. Deochiul are ca punct de plecare 

acel moment în care persoana invidioasă vede 
ceva ce îi place, iar privirea sa otrăvită îl atinge 
pe cel invidiat. 

Este posibil ca o persoană să se deoache 
pe sine însăşi, iar acesta este cel mai dăunător 
tip de invidie. Este posibil, câteodată, ca o 
persoană să arunce deochiul asupra altcuiva 
doar prin natura sa invidioasă. 


Medicina profetică destinată tratării 
celor afectaţi de vrăji (de deochi) cuprinde 
mai multe categorii 


Abu Daud a relatat de la Sahl ibn Hunaif: 
„Am ajuns în apropierea unei ape, am înaintat 
şi am făcut baie, însă când am terminat, am 
simțit că am febră.” Atunci când i s-a relatat 
acest lucru Trimisului lui Allah (Pacea şi 
binecuvântarea lui Allah fie asupra sa!), el a 
spus: „Porunceşte-i lui Abu Thabit să caute 
adăpost (pentru Sahl, la Allah) recitând una 
dintre formulele islamice de rugăciune!” Am 
spus: „O, stăpâne! Este vreo formulă islamică 
de rugăciune din care să derive beneficii?” El a 
spus: „Nu există nicio formulă islamică de 
rugăciune care să nu elimine deochiul, febra 
şi muşcătura (de şarpe sau scorpion).” 

Există mai multe rugăciuni care pot fi 
rostite; de exemplu, recitarea primului capitol 
din Coran, Mu'awwizatan (surele 113 şi 114 din 
Coran) şi Ayat Al-Kursi (2: 255). 

Mai pot fi recitate şi numeroase formule 
profetice. De exemplu, se pot rosti următoarele 

cuvinte: „Caut adăpost prin Cuvântul Perfect 
al lui Allah de răul pe care El l-a creat!” 

Se mai poate recita: „Caut adăpost prin 
Cuvintele Perfecte ale lui Allah de orice 
diavol şi suflet rău şi de orice deochi!” 

Pe lângă acestea, se mai poate recita: 
„Caut adăpost prin Cuvintele Perfecte ale lui 
Allah, pe care niciun suflet bun sau rău nu ar 
putea să Îl cuprindă vreodată, de răul a ceea 
ce El a creat, făcut şi iniţiat; de răul a orice 
ar putea cobori din cer sau urca spre el; de 
răul a ceea ce El a creat pe pământ şi ceea ce 
rodeşte din acesta; de răul încercărilor nopţii 
şi ale zilei şi de ceea ce vine în timpul nopţii 
sau al zilei, în afară de cel care vine cu o 
treabă cinstită, o, Milostivule!” 

Putem include şi rugile: „Caut adăpost 
prin Cuvintele Perfecte ale lui Allah de Mânia 
Sa şi de chin, de răul robilor Săi şi de 
şoaptele diavolilor sau de ceea ce ar putea 
urma!” 

Se mai poate recita şi următoarea rugă: 
»O, Allah! Caut adăpost la a Ta faţă şi prin 
Cuvintele Tale Perfecte de răul oricărei 
creaturi care se află doar în Mâinile Tale! O, 
Allah! Soldaţii Tăi nu vor fi nicicând înfrânți, 
iar promisiunea Ta nu va fi niciodată 
încălcată! Toată lauda şi adorarea Ți se cuvin 
doar Ţie!” 

Omul se poate ruga şi astfel: „Caut 
adăpost în faţa lui Allah, mai măreaţă decât 
orice altceva, şi prin Cuvintele Sale Perfecte 
pe care nicio creatură bună sau malefică nu 
le-ar putea întrece vreodată, şi prin Numele 

lui Allah, fără egal în perfecţiune, cele pe 
care le ştiu şi cele care îmi sunt 
necunoscute, de răul pe care El l-a creat, 
format şi căruia i-a dat fiinţă, de răul 
oricărei creaturi pe care nu o pot învinge şi 
de răul fiecărei creaturi pe care numai Tu o 
stăpâneşti! Cu siguranţă, Domnul meu este 
pe Calea cea Bună!” 

Formulele profetice pentru rugăciune mai 
cuprind următoarele rugi: „O, Allah! Tu eşti 
Domnul meu, nimeni nu mai este vrednic de 
adorare în afară de Tine! Depind de Tine 
(întru totul). Tu eşti Stăpânul Măreţului 
Tron. Ceea ce vrea Allah se întâmplă, iar 
ceea ce nu vrea El să se întâmple nu va fi 
nicicând. Nu există putere şi forţă decât la 
Allah. Ştiu că Allah poate face orice şi 
cunoaşterea Lui cuprinde totul, iar El ţine 
socoteala a tot. O, Allah! Caut adăpost la 
Tine de răul din mine, de răul şi de şirk-ul 
(politeismul) lui Şeitan, precum şi de răul 
oricărei creaturi pe care numai Tu o 
stăpâneşti! Cu siguranţă, Domnul meu se 
află pe Calea cea Dreaptă!” 

Se mai poate recita şi următoarea rugă: 
„Caut adăpost la Allah, Cel în afară de care 
nu există altă divinitate! El este Domnul 
meu şi Domnul a tot ceea ce există. Caut 
adăpost la Domnul meu, Stăpânitorul a tot 
ceea ce există! Eu depind de Cel Veşnic, fără 
de sfârşit. Caut la El îndepărtarea răului 
pentru că nu există putere şi nici forţă fără 
ajutorul lui Allah! Allah îmi este de ajuns ca 
sprijin şi ce Ajutător minunat este El! Allah 

îmi este de ajuns mie, robul dintre robi. 
Creatorul îmi este suficient. Susţinătorul îmi 
este de ajuns. Într-adevăr, Allah, Cel în a 
Cărui putere se regăsesc toate, Care oferă 
adăpost când nimeni nu poate să 
adăpostească ceva de El! Allah îmi este de 
ajuns.” 

Cei care rostesc aceste diferite rugi şi 
formule islamice de rugăciune vor înțelege cu 
siguranță imensa lor valoare şi beneficiile care 
derivă din acestea şi, în consecință, vor 
recunoaşte cât de multă nevoie au de ele. 
Aceste rugăciuni apără oamenii de efectele 
deochiului şi vor îndepărta răul acestuia, dacă 
i-a atins deja, doar în funcție de gradul de 
credință, puterea sufletului, măsura în care 
depind de Allah, precum şi de puterea inimii 
celui care le recită. Aceste rugi sunt veritabile 
arme, iar eficiența lor depinde de îndemânarea 
celui care le foloseşte. 

Cel care se teme că i-ar putea atinge pe 
alții prin deochi trebuie să respecte îndrumarea 
din hadis: „Profetul (Pacea şi binecuvântarea lui 
Allah fie asupra sa!) i-a spus lui Amir bin 
Rabi'ah: «De ce nu ai rostit tabrik (Baraka 
Allah / fie ca Allah să binecuvânteze) pentru 
el?» 

Apoi se poate spune Ma şa Allah (ceea ce 
Allah a vrut), la quw'ata ila bilah (Nu există 
nicio putere în afară de Allah) pentru a 
îndepărta răul deochiului. Hişam bin Urwah a 
relatat că tatăl său obişnuia să spună: „Ceea ce 
vrea Allah să se întâmple cu siguranță se va 
întâmpla. Nu există nicio putere în afară de 

Allah!”, de fiecare dată când vedea ceva ce îi 
plăcea sau atunci când intra în vreuna dintre 
grădinile sale. 

Îngerul Jibriil i-a recitat Profetului (Pacea 
şi binecuvântarea lui Allah fie asupra sa!) 
formula unei rugăciuni islamice pe care Muslim 
a relatat-o în Sahih: „În numele lui, Allah 
rostesc formule islamice de rugăciune pentru 
binele tău, să te ferească de orice boală care 
te-ar putea vătăma şi de răul adus de orice 
suflet hain sau de ochiul celui invidios! Allah 
te va vindeca; în numele lui Allah, rostesc 
formule islamice de rugăciune pentru binele 
tău!” (At-Tirmidhi şi An-Nasa"). 

Unii dintre pioşii predecesori au afirmat 
că nu există niciun rău în a scrie cu cerneală 
câteva versete din Coran, iar hârtia pe care au 
fost scrise să fie apoi trecută prin apă; cel 
suferind va bea apa respectivă. Mujahid a emis 
o declaraţie în acest sens, la fel şi Abu Qilabah. 
Se relatează că Ibn Abbas a poruncit ca două 
versete din Coran să fie scrise pentru o femeie 
care se confrunta cu o sarcină dificilă; apoi 
acestea au fost spălate cu apă, iar ea a băut-o. 
Ayub a spus: „L-am văzut pe Abu Qilabah 
scriind câteva versete din Coran, apoi le-a 
trecut prin apă şi a dat apa pentru a fi băută de 
către cineva care suferea de o boală.” 

Celui care deoache ar trebui să i se 
poruncească să îşi spele membrele şi capetele 
veşmintelor sale sau organele genitale, potrivit 
unei alte opinii, începând din partea dreaptă, 
apoi să verse apa deasupra capului aceluia pe 
care l-a atins cu deochiul, venind din spatele 

său şi fără să îl avertizeze. Acesta este un leac 
pe care doctorii nu ar putea să îl înțeleagă prin 
intermediul ştiinţei lor. Cei care resping astfel 
de formule de rugăciune islamică nu vor 
beneficia niciodată de ele, pentru că ei nu cred 
că din acestea derivă o serie de beneficii. 

Din moment ce doctorii nu reuşesc să 
explice numeroase fenomene naturale din 
această lume, de ce ar respinge astfel de forțe şi 
efecte de natură religioasă? Din spălarea cu apă 
rezultă un beneficiu real, iar experienţa este un 
martor al acestei realități. Mânia va dispărea 
din inimă, dacă se aşează mâna pe pieptul celui 
nervos. Este ca şi cum cel care se confruntă cu 
un om care are o torță aprinsă în mână şi 
intenționează să o arunce spre el, ar turna apă 
deasupra flăcării până când aceasta s-ar stinge. 
Din acest motiv Profetul (Pacea şi 
binecuvântarea lui Allah fie asupra sa!) i-a 
poruncit celui care deoache să Îi ceară lui Allah 
să binecuvânteze ceea ce el a invidiat, astfel 
încât gândurile rele să dispară şi să fie înlocuite 
de rugăciune, care este de fapt un act de 
caritate. Remediul trebuie să fie compatibil cu 
boala pentru a putea să aibă efect asupra 
acesteia. Este posibil ca, în momentul în care 
cineva deoache un alt om, capătul veşmântului 
său să fie învăluit de o putere anume (sau acest 
lucru se poate întâmpla cu organele sale 
genitale), iar această putere să fie apoi 
transferată persoanei sau obiectului invidiat. 
Atunci când acestea sunt spălate cu apă, 
puterea negativă va fi îndepărtată. După cum 
am menționat deja, această chestiune se află în 

legătură cu spiritele rele care se vor opri din 
activitatea lor malefică dacă sunt atinse de apă. 
Apa ajută la răcorirea inimii şi astfel se vindecă 
şi cel care era pe cale să îi deoache pe ceilalți. 
Se întâmplă uneori ca o insectă otrăvitoare să 
înțepe pe cineva, apoi insecta să fie ucisă, iar 
cel afectat să se simtă mai uşurat. Acest lucru 
se poate întâmpla din cauză că persoana 
suferindă simte bucurie în momentul în care 
insecta este ucisă, iar sentimentul de fericire 
ajută la vindecarea mai rapidă a rănii otrăvite. 
Pe scurt, atunci când acela care deoache este 
stropit cu apă, răul la care s-a gândit sau pe 
care l-a simțit va fi şi el înlăturat odată cu apa. 

Dacă cineva întreabă: „Spălarea cu apă 
ajută agresorul, dar ce putem spune în legătură 
cu victima?” Prin turnarea apei peste victima 
deochiată este stins efectul produs de deochi, 
precum şi gândurile ascunse din inima 
agresorului. Apa poate fi utilizată pentru a 
stinge verigi de fier încinse în foc, dar este şi un 
medicament în acelaşi timp; toți doctorii sunt 
de acord cu această afirmaţie. Este normal ca 
aceeaşi apă care a fost folosită pentru stingerea 
deochiului să fie utilizată şi pentru a salva 
victima de deochi şi de efectele produse de 
acesta. 

Comparaţia dintre medicina profetică şi 
cea practicată de doctori este similară celei 
dintre actele medicale întreprinse de doctori şi 
cele ale vracilor. Această comparație este, de 
fapt, nepotrivită, deoarece diferența dintre 
profeți şi medici este mult mai mare decât cea 
dintre doctori şi cei care nu sunt calificați să 

practice medicina. Ar fi trebuit să descoperiți 
până acum relația frățească dintre religie şi 
înțelepciune, precum şi faptul că ele nu se 
contrazic niciodată una pe cealaltă. Allah 
călăuzeşte pe calea cea dreaptă pe cine vrea El 
şi deschide porțile succesului celor care bat la 
astfel de uşi. Doar El este izvorul tuturor 
binecuvântărilor şi al dovezilor fără putință de 
tăgadă. Lupta împotriva deochiului va avea mai 
mult succes dacă omul ar ascunde o parte 
dintre binecuvântările sale față de ceilalți. 

De exemplu, Al-Baghawi a relatat odată 
că Usman a văzut un băiat frumos şi a 
poruncit astfel: „Înnegriţi-i gropița din bărbie, 
astfel încât deochiul să nu îl atingă!” 

Al-Khattabi a relatat în Gharib Al-Hadis: 
„Se spune că Usman a văzut odată un băiat 
frumos şi a ordonat: «Ascundeţi-i gropița din 
bărbie cu culoare neagră!” Usman a vrut să 
ascundă gropița din bărbia băiatului frumos 
pentru ca el să nu fie atins de deochi. 

Abu Abdullah Al-Tayyahi a relatat o altă 
formulă care ajută la îndepărtarea deochiului. 
În timp ce călătorea ca să împlinească hajjul 
sau la jihad, călărea pe un animal bun. În 
caravană era un bărbat care nu putea să se uite 
la vreun lucru fără să nu îl facă să piară. Lui 
Abu Abdullah i s-a spus: „Păzeşte-ţi cămila de 
privirea acestui bărbat!” Atunci el a spus: „Răul 
nu are cum să-mi atingă cămila.” Persoana care 
deochea a fost informată în legătură cu 
răspunsul dat de Abu Abdullah şi a aşteptat un 
moment în care acesta nu era prezent şi s-a 
uitat la cămilă, iar ea a căzut din picioare. Abu 

Abdullah a venit şi i s-a spus că omul respectiv 
îi deochease cămila şi că aceasta suferea; acesta 
a văzut cămila şi a spus: „Arătaţi-mi care este 
bărbatul acela!” Când a ajuns în dreptul lui, a 
spus: „În numele lui Allah, o piedică ce reţine, o 
stâncă puternică şi o stea orbitoare: îi cer 
deochiului să se întoarcă la cel care l-a aruncat 
şi să cadă asupra celor care-i sunt lui mai dragi 
(se referea la cel invidios)! Allah a spus: 

«Acela care a creat şapte ceruri unul 
peste altul, fără să vezi nici o nepotrivire în 
creația Celui Milostiv [Ar-Rahman]. Întoarce- 
ți privirea! Oare vezi tu vreo crăpătură? 
Întoarce-ţi iarăşi privirea, de două ori! 
Privirea se va intoarce la tine umilită şi 
slabă!» (Sura Al-Mulk: 3-4). 

Apoi omul care deochease cămila şi-a 
pierdut lumina ochilor, iar cămila a fost 
vindecată.” 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul bolilor (în general) prin 
formule islamice de rugăciune 


Muslim a relatat de la Abu Said Al- 
Khudri că Jibriil a venit la Profet (Pacea şi 
binecuvântarea lui Allah fie asupra sa!) şi i-a 
spus: „O, Muhammed! Te plângi de vreo 
suferință?” El a răspuns: „Da.” Apoi îngerul 
Jibriil a spus: „În numele lui Allah, rostesc 
formule islamice de rugăciune pentru binele 
tău, să te ferească de orice boală care te-ar 

putea vătăma şi de răul adus de orice suflet 
hain sau de ochiul celui invidios! Allah te va 
vindeca! În numele lui Allah, rostesc formule 
islamice de rugăciune pentru binele tău!” 

Dacă cineva întreabă: „Ce ai de spus în 
legătură cu hadisul relatat de Abu Daud: „Nu 
există nicio formulă islamică de rugăciune în 
afară de aceea pentru deochi sau febră.” 

Pentru a răspunde la această întrebare, 
menționăm în primul rând că hadisul respectiv 
nu neagă faptul că aceste formule pot fi folosite 
şi în alte circumstanțe. Se afirmă doar că ele 
funcționează cel mai bine în cazul deochiului şi 
al febrei, indiferent de tipul celei din urmă. 
Acest aspect este confirmat de relatarea în care 
ni se spune că, atunci când a fost atins de 
deochi, Sahl ibn Hunaif l-a întrebat pe Profet 
(Pacea şi binecuvântarea lui Allah fie asupra 
sal): „Aceste formule islamice de rugăciune 
atrag după sine binele?” Profetul (Pacea şi 
binecuvântarea lui Allah fie asupra sa!) i-a 
răspuns astfel: „Nu există nicio formulă 
islamică de rugăciune (care să funcționeze 
mai bine decât) în cazurile de deochi şi 
febră.” 

Numeroase hadisuri permit, în general, 
rostirea de formule islamice de rugăciune. De 
exemplu, Muslim a relatat că Profetul (Pacea şi 
binecuvântarea lui Allah fie asupra sa!) a 
permis utilizarea de formule islamice de 
rugăciune în cazurile de deochi, febră şi namlah 
(înțepătură de furnică sau plăgi deschise). 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la recitarea Surei Al-Fatiha ca 
tratament aplicat celui care a fost muşcat 
(de un animal) 


În Sahihan (dar şi în At-Tirmidhi, Ibn 
Majah şi Ahmad) se relatează de la Abu Said Al- 
Khudri următoarele: „Unii dintre companionii 
Profetului (Pacea şi binecuvântarea lui Allah fie 
asupra sa!) au pornit într-o călătorie şi au mers 
până au ajuns la nişte triburi arabe (pe timp de 
noapte). Le-au cerut acestora să fie tratați ca 
oaspeți, însă ei au refuzat. Apoi căpetenia 
tribului a fost muşcată de un şarpe (sau 
înțepată de un scorpion), iar ei au încercat tot 
ce le stătea în putere pentru a-l vindeca, însă în 
zadar. Atunci unii dintre ei le-au spus celorlalți: 
«Nimic nu i-a făcut bine. Mergeţi la oamenii care 
au fost aici pe timp de noapte; poate vreunul 
dintre ei are vreun leac.» Au mers la grupul 
companionilor Profetului (Pacea şi 
binecuvântarea lui Allah fie asupra sa!) şi le-au 
spus: «Căpetenia noastră a fost muşcată de un 
şarpe (sau înțepată de un scorpion) şi noi am 
făcut tot ce am putut, însă nimic nu i-a 
îmbunătăţit starea. Aveţi voi ceva care ar putea 
ajuta?» Unul dintre ei a răspuns: «Da, pe Allah! 
Pot să recit o formulă islamică de rugăciune, 
dar, din moment ce voi ați refuzat să ne primiți 
ca oaspeți, nu o voi rosti decât dacă ne plătiți 
pentru aceasta.» Ei au căzut de acord să le ofere 
o turmă de oi. Apoi unul dintre ei a recitat Sura 
Al-Fatiha: «Laudă lui Allah, al lumilor 

Stăpânitor» şi a suflat asupra căpeteniei care 
s-a însănătoşit (a fost eliberată de boală), s-a 
ridicat şi a început să meargă, fără să mai arate 
vreun semn de suferință. Le-au plătit ceea ce 
hotărâseră, iar unii dintre companioni au 
sugerat să împartă între ei ceea ce primiseră, 
însă cel care recitase a spus: «Să nu împărțim 
nimic până nu ajungem la Profet (Pacea şi 
binecuvântarea lui Allah fie asupra sa!) şi îi 
povestim totul, apoi vedem ce ne spune.» Aşa că 
s-au dus la Profet (Pacea şi binecuvântarea lui 
Allah fie asupra sa!) şi i-au povestit totul. 
Trimisul lui Allah (Pacea şi binecuvântarea lui 
Allah fie asupra sa!) a întrebat atunci: 

«Cum aţi ştiut că Sura Al-Fatiha poate 
fi recitată ca o formulă islamică de 
rugăciune?» Apoi a adăugat: «Aţi făcut ceea ce 
trebuia. Împărţiţi între voi (ceea ce aţi 
câştigat) şi lăsaţi-mi o parte!»” 

Este bine cunoscut faptul că anumite 
tipuri de discurs au un profund efect şi atrag 
după sine numeroase beneficii, aşa cum ne 
demonstrează şi experiența. Putem să adăugăm 
ceva pe lângă Cuvintele Stăpânitorului lumii, 
care sunt deasupra cuvintelor creaturilor, aşa 
cum şi Allah se află deasupra creației Sale? 
Cuvintele lui Allah sunt depozitarul leacului 
suprem; ele reprezintă imunitatea perfectă, 
călăuzirea dreaptă şi îndurarea care cuprinde 
tot ceea ce există. Dacă ar fi fost revelate unui 
munte, acesta s-ar fi transformat în praf în fața 
Măreției lui Allah. Allah a spus: 

„Noi pogorâm prin Coran ceea ce este 
tămăduire şi îndurare pentru drept- 

credincioşi şi nu face decât să sporească 
pierderea celor nelegiuiți.” (Sura Al-Isra’: 
82); 

„Cât despre cei care cred şi săvârşesc 
fapte bune, El le va da răsplata cuvenită 
lor.” (Sura ‘Al Imran: 57). 

Ce ar putea gândi o ființă umană despre 
deschizătoarea Coranului, Al-Fatiha, prima 
sură, care nu poate fi comparată cu niciun 
verset sau capitol revelat în Coran, în Tora, în 
Zubur (psalmii revelați Profetului David - Pacea 
lui Allah fie asupra sa!)... Al-Fatiha conţine 
înțelesurile generale ale Cărților Divine revelate 
de Allah. Cuprinde Numele şi Atributele lui 
Allah, cum ar fi Allah, Rabb (Domnul), Ar- 
Rahman (Cel Mai Milostiv) şi Ar-Rahim (Cel 
Îndurător). Tot în această sură se afirmă 
Învierea, precum şi Unicitatea lui Allah şi 
Stăpânirea Sa absolută. Se face referire la 
dependenţa creației de ajutorul lui Allah şi de 
călăuzirea Lui, precum şi la faptul că El este 
Singurul care poate oferi astfel de 
binecuvântări. Sura conține cele mai valoroase 
aspecte de care au nevoie creaturile Sale: 
călăuzirea pe calea cea dreaptă, care implică 
dobândirea cunoaşterii cu privire la Numele şi 
Atributele Sale, ascultarea poruncilor Sale, 
reținerea de la ceea ce El a interzis şi 
menținerea pe calea cea dreaptă până la 
sfârşitul vieţii lumeşti. Întâlnim aici şi referiri 
asupra categoriilor principale de ființe umane: 
cei care au dobândit privilegiul de a cunoaşte 
adevărul şi care acceptă tot ceea ce implică 
acesta şi îl preferă mai presus de orice; cei care 

au stârnit mânia lui Allah, care resping 
adevărul, deşi îl cunosc, precum şi cei care s-au 
îndepărtat de la calea cea dreaptă. Tot în Sura 
Al-Fatiha se afirmă ideea predestinării şi sunt 
menționate poruncile ce trebuie ascultate în 
Islam, Numele şi Atributele lui Allah, Învierea şi 
Profeția. Acest capitol purifică inima şi 
aminteşte de dreptatea şi generozitatea divină; 
de asemenea, el interzice toate inovațiile şi 
procedeele vătămătoare. Toate virtuțile acestui 
capitol au fost menţionate în cartea Madariju 
As-Salikin. 

Cu siguranță, Al-Fatiha este cel mai bun 
remediu, deoarece cuprinde aspecte esențiale, 
cum ar fi umilința în fața lui Allah, preamărirea 
Sa, binecuvântările ce Îi sunt atribuite Lui, 
căutarea ajutorului şi sprijinului doar de la El, 
invocarea numele Său pentru susţinerea şi 
călăuzirea pe calea cea dreaptă - unica 
îndrumare ce aduce beneficii şi îndepărtează 
suferința. 

Se relatează că următoarea formulă 
islamică de rugăciune se regăseşte în Al-Fatiha: 

„Numai pe Tine Te adorăm, numai la 
Tine cerem ajutor.” (Sura Al-Fatiha: 5). 

Într-adevăr, aceste cuvinte sunt extrem 
de puternice şi reprezintă cel mai bun remediu 
pentru suferință. Ele implică abandonul sincer 
şi total față de Allah, Unicul care poate oferi 
adăpost şi ajutor. Invocarea Numelui lui Allah 
pentru a primi sprijinul necesar în ceea ce ne 
propunem reprezintă cea mai bună rugăciune 
pe care o putem folosi. 

Odată, pe când mă aflam în Mekka, m- 
am îmbolnăvit şi nu aveam acces la vreun 
doctor sau medicament. Aşa că am căutat un 
remediu în Al-Fatiha. Am băut apa Zem-Zem 
peste care recitasem Al-Fatiha. Prin această 
metodă mi-am găsit vindecarea, iar de atunci 
m-am obişnuit să apelez la ea de fiecare dată 
când simțeam vreo durere. Recitarea Surei Al- 
Fatiha ca rugăciune benefică în tratarea 
afecțiunilor provocate de otrăvuri reprezintă un 
minunat secret, deoarece Allah a creat un 
remediu pentru fiecare boală, aşa cum am 
menționat deja. Cel care spune rugăciunea are 
influență asupra celui aflat în suferință, 
susținându-l în procesul de vindecare, cu voia 
lui Allah. Dacă persoana care recită rugăciunea 
o face din toată inima şi cu toată forța, 
adăugând şi o parte din aerul şi umezeala din 
corpul său prin intermediul salivei, toate 
acestea vor mări efectul remediului. Cu 
siguranță, acest amestec dintre inimă şi suflet 
care se regăseşte în toate remediile divine va 
funcționa ca un medicament administrat 
trupului. 

Cel care rosteşte formula islamică de 
rugăciune are un avantaj asupra forțelor 
malefice (inclusiv a  şerpilor veninoşi), din 
moment ce adaugă cuvintelor formulei saliva 
sa, precum şi puterea sa interioară. Cu cât este 
mai puternică inima sa, cu atât formula recitată 
va deveni şi mai eficientă. Mai există un secret 
la baza utilizării salivei în cadrul aplicării 
remediului divin, care este folosit şi de forțele 
rele, după cum ne-a spus Allah: 

„Şi împotriva răului vrăjitoarelor care 
suflă în noduri...” (Sura Al-Falaq: 4). 

Trupul este afectat într-o foarte mare 
măsură de ceea ce simte inima, iar suflatul în 
aer şi scuipatul intensifică această simţire. Cei 
care se ocupă cu vrăjitoria leagă nişte noduri şi 
suflă în ele cuvintele vrăjii care au efect asupra 
victimei chiar dacă el sau ea nu se află acolo. 
Astfel, forțele răului ajută la transferarea 
cuvintelor vrăjii şi a efectelor acestora asupra 
victimei. Atunci când forțele binelui contraatacă 
prin intermediul formulei islamice de 
rugăciune, va câştiga acea forță combatantă 
care se va dovedi mai puternică. Lupta dintre 
forțele binelui şi răului este similară cu războiul 
real purtat între oameni. Forțele spirituale 
utilizează şi implică corpuri materiale în luptele 
dintre ele. Cel care este preocupat doar de viața 
lumească nu va simți nimic din acest război; el 
va fi ataşat de mediul în care crede, adică 
lumea materială, şi va fi departe de tărâmul 
forțelor spirituale, incapabil să simtă efectul lor 
asupra umanității. 

Pe scurt, rugăciunea va avea efectul 
scontat în lupta împotriva forțelor malefice şi va 
înlătura efectul lor dăunător, dacă forța 
spirituală pozitivă a celui ce se roagă este 
îndeajuns de puternică, iar acesta simte 
puterea şi aprofundează înțelesurile Surei Al- 
Fatiha; respirația care însoţeşte recitarea are 
rolul ei. Allah ştie cel mai bine. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul aplicat înţepăturilor 
de scorpion 


Capitolul Al-Ikhlas conține aspectele 
esențiale ale credinței, diverse elemente din 
tawhid (Unicitatea lui Allah) şi, evident, 
afirmarea Unicității lui Allah; implicit, sunt 
negate toate formele de şirk (asocierea altor 
entități lui Allah în cadrul actelor de adorare). 
Se afirmă că Allah este Întreținătorul, iar apoi 
sunt menționate o serie de atribute ale 
perfecțiunii Sale. În consecinţă, creaturile Îl 
caută pe Allah pentru tot ceea ce au nevoie. Tot 
în acest capitol sunt negate chestiunile legate 
de ideea că Allah ar putea avea un tată, un fiu 
sau un asociat; de aceea se spune că acest 
capitol valorează cât o treime din Coran. Unul 
dintre Numele lui Allah, As-Samad 
(Întreţinătorul), menţionat în acest capitol, 
cuprinde toate tipurile de perfecțiune, 
subliniindu-se, astfel, ideea superiorității Sale 
absolute. Un alt Nume al lui Allah este A-Ahad 
(Unul), negându-se astfel existența vreunui 
asociat. Acestea sunt cele trei principii 
fundamentale ale tawhid-ului (unicitatea lui 
Allah ca Stăpânitor, unicitatea adorării lui Allah 
şi unicitatea Numelor şi Atributelor Sale). 

În Mu’awwizatan (capitolele 113 şi 114 
din Coran) ni se recomandă să cerem ajutor de 
la Allah în momentele noastre de suferință 
provocate de răul lăsat de El, dar şi de răul 
generat de creaturile Sale, fie ele materiale sau 

spirituale. A căuta adăpost de noapte, atunci 
când se iveşte semnul de început al acesteia 
(luna), înseamnă a căuta adăpost în fața 
spiritelor rele care ies la iveală şi care, în timpul 
întunericului, capătă puteri noi. 

Cel de al doilea capitol din Mu'awwizatan 
(sura 114: An-Nas) se referă la căutarea de 
adăpost față de răul pe care îl fac oamenii, cât 
şi ginni. Deci prin cele două Mu'awwizatan se 
caută izbăvire de toate felurile de rău care pot 
exista. De aceea Trimisul lui Allah (Pacea şi 
binecuvântarea lui Allah fie asupra sa!) l-a 
sfătuit pe Uqbah bin Amir să le recite după 
orice rugăciune, potrivit relatării lui At- 
Tirmidhi. Sfatul Profetului (Pacea şi 
binecuvântarea lui Allah fie asupra sa!) 
cuprinde un minunat secret şi un beneficiu 
care ajută la îndepărtarea răului în intervalul 
dintre două rugăciuni. Profetul (Pacea şi 
binecuvântarea lui Allah fie asupra sa!) a 
descris astfel Mu'awwizatan-ul: „Nimeni dintre 
cei care caută adăpost nu pot găsi vreun 
refugiu măcar asemănător cu acesta!” 

S-a relatat că, atunci când Profetul 
(Pacea şi binecuvântarea lui Allah fie asupra 
sa!) a căzut victimă magiei, vraja aruncată 
asupra lui avea unsprezece noduri, legate între 
ele, iar asupra fiecăruia fusese rostită o 
incantație specială. De fiecare dată când Jibriil 
recita un verset din Mu'auwwizatan, unul dintre 
noduri se dezlega; astfel, toate cele unsprezece 
noduri au fost dezlegate. Apoi Profetul (Pacea şi 
binecuvântarea lui Allah fie asupra sa!) a fost 

vindecat şi s-a simțit ca şi cum ar fi fost eliberat 
dintr-un lanț. 

Cât despre vindecarea înțepăturii de 
scorpion, sarea este unul dintre cele mai 
eficiente remedii. Autorul lucrării Al-Qanun a 
spus: „Sarea ar trebui presărată pe un bandaj 
cu seminţe de in pentru a vindeca înțepătura de 
scorpion.” Sarea ajută la dizolvarea otrăvii, 
pentru că durerea arzătoare pe care o produce 
aceasta trebuie  răcorită.  Umezeala din 
semințele de in potoleşte durerea, în timp ce 
sarea este folositoare pentru extragerea şi 
înlăturarea otrăvii. Allah ştie cel mai bine. 

Muslim a relatat de la Abu Hureira 
următoarele: „Un om a venit la Profet (Pacea şi 
binecuvântarea lui Allah fie asupra sa!) şi i-a 
spus: «O, Trimis al lui Allah, azi-noapte am fost 
înțepat de un scorpion, ceea ce mi-a adus multă 
suferință!» Profetul (Pacea şi binecuvântarea lui 
Allah fie asupra sa!) a spus atunci: «Dacă 
înainte de a merge la culcare ai fi spus 
aceste cuvinte: Caut adăpost prin Cuvintele 
Perfecte ale lui Allah de răul a ceea ce El a 
creat, nu te-ar fi rănit.»” (Ahmad). 

Se ştie că remediile divine ajută omul 
după ce a contactat boala, dar sunt folositoare 
şi pentru a o preveni. Remediile naturiste, pe de 
altă parte, ajută doar după ce boala s-a 
manifestat deja. Rugăciunea fie împiedică 
apariția unei afecțiuni, fie o fac să fie mult mai 
uşoară, odată ce aceasta a atacat deja, în 
funcție de forța sufletească sau de puterea 
inimii bolnavului. 


201 


Cât despre prevenire, în Sahihan se 
relatează că Aişah (Allah să fie mulțumit de ea!) 
a spus: „De fiecare dată, înainte de a merge 
la culcare, Trimisul lui Allah obişnuia să 
sufle în palme şi apoi să recite Qul huwa 
Allahu Ahad (Al-Ikhlas) şi Mu'awwizatan. 
Apoi îşi ştergea fața şi, atât cât putea, 
trupul.” 

În Sahihan se relatează că Profetul (Pacea 
şi binecuvântarea lui Allah fie asupra sa!) a 
spus: „Acela care recită noaptea ultimele 
două versete din Sura Al-Bagara va fi 
protejat, căci aceste două versete vor fi de 
ajuns pentru el.” 

Muslim a relatat că Profetul (Pacea şi 
binecuvântarea lui Allah fie asupra sa!) a spus: 
„Cel care se află într-un anumit loc şi spune: 
«Caut adăpost prin Cuvintele Perfecte ale lui 
Allah de răul a ceea ce El a creat», atunci 
niciun rău nu-l va atinge până când va părăsi 
acel loc.” 

Abu Daud a relatat că Trimisul lui Allah 
(Pacea şi binecuvântarea lui Allah fie asupra 
sa!) obişnuia să spună atunci când călătorea: 
»O, tinutule! Allah este Domnul meu şi 
Domnul tău! Caut adăpost la Allah de răul 
tău şi de răul din tine şi al tuturor celor care 
te străbat! Caut adăpost la Allah de lei, de 
tirani sau ginni, şerpi ori scorpioni, de toţi 
cei care viețuiesc în acest ţinut, precum şi 
de cel născut (fiul lui Adam) şi de 
descendenţii săi!” 

Cel de al doilea beneficiu ce derivă din 
ruqyah, restabilirea stării de sănătate, a fost 

discutat deja atunci când am analizat 
vindecarea unui bolnav prin recitarea Surei Al- 
Fatiha şi a rolului unei ruqyah pentru 
vindecarea înțepăturilor de scorpion. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea bolii namlah 


Am menționat hadisul relatat de Anas în 
Sahih Muslim, hadis în care ni se spune că 
Allah a permis folosirea de ruqyah pentru orice 
fel de febră, deochi, precum şi împotriva 
namlah. 

Abu Daud a relatat următoarele de la Aş- 
Şifaa bint Abdullah: „Trimisul lui Allah a venit 
la mine pe când mă aflam la Hafsa şi a spus: 
«De ce nu ai învăţat-o pe Hafsa (soţia lui 
Abdullah) ruqyah pentru namlah, aşa cum ai 
învăţat-o să scrie?» 

Cuvântul namlah, din punct de vedere 
literal, înseamnă furnică, iar boala este numită 
astfel pentru că se manifestă ca o umflătură 
care apare pe părțile laterale ale corpului, 
asemănătoare muşcăturii de furnică. Există trei 
tipuri ale acestei boli. 

Al-Khallal a relatat că Aş-Şifaa bint 
Abdullah obişnuia să recite ruqyah pentru 
namlah şi în perioada de dinainte de Islam. 
Când a emigrat în Medina, locul unde se afla 
Profetul (Pacea şi binecuvântarea lui Allah fie 
asupra sa!), după ce depusese jurământul de 
credință în Mekka, ea a spus: „O, Trimis al lui 

Allah (Pacea şi binecuvântarea lui Allah fie 
asupra sa!), obişnuiam să recit ruqyah pentru a 
mă apăra de namlah încă din vremea jaihiliya-ei 
(perioada de dinainte de Islam) şi vreau să o 
recit şi pentru tine!” A recitat-o astfel: „În 
numele lui Allah! Fie ca răul să fie înlăturat 
până se întoarce de acolo de unde a venit, fără 
să facă rău cuiva! O, Allah! Înlătură răul, o, 
Stăpânitor al oamenilor!” A rostit acestea 
asupra unei crengi curate, de şapte ori, apoi a 
ales un loc curat şi a frecat creanga aceea de o 
piatră curată cu oțet din vin acru şi apoi a uns 
zona afectată cu acest amestec. Tot în acest 
hadis se menționează obligaţia pe care o au 
femeile de a învăța să scrie şi să citească. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul aplicat muşcăturilor 
de şarpe 


Am menționat deja hadisul în care 
Profetul (Pacea şi binecuvântarea lui Allah fie 
asupra sa!) a spus: „Nicio ruqyah nu este mai 
eficientă decât cea  recitată pentru 
vindecarea de deochi şi de febră.” 

Ibn Majah a spus că Aişah (Allah să fie 
mulțumit de ea!) a relatat următoarele: 
„Trimisul lui Allah (Pacea şi binecuvântarea 
lui Allah fie asupra sa!) a permis recitarea de 
ruqyah pentru muşcăturile de şarpe şi 
înţepăturile de scorpion.” Ibn Şihab Az-Zuhri 
a relatat astfel: „Unul dintre companionii 

Profetului a fost muşcat de un şarpe. Profetul 
(Pacea şi binecuvântarea lui Allah fie asupra 
sa!) a întrebat: «Este cineva care poate recita 
ruqyah?» Ei au răspuns: «O, Trimis al lui Allah! 
Copiii lui Al-Hazm obişnuiau să recite o ruqyah 
pentru  muşcăturile de şarpe, însă au 
abandonat această practică atunci când tu ai 
interzis acest lucru» Atunci el a spus: 
«Chemaţi-l pe Umarah bin Hazm!» lar când ei l- 
au chemat, a recitat ruqyah asupra victimei şi 
Profetul (Pacea şi binecuvântarea lui Allah fie 
asupra sa!) nu a avut nicio obiecţie. Deci 
Profetul (Pacea şi binecuvântarea lui Allah fie 
asupra sa!) i-a permis să folosească această 
metodă, iar Umarah a recitat ruqyah asupra 
victimei.” (Bukhari, Muslim, An-Nasa"). 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul ulcerului şi a altor răni 


În cele două culegeri de hadisuri 
autentice se relatează că Aişah (Allah să fie 
mulțumit de ea!) a spus: „Ori de câte ori cineva 
se plângea de un ulcer (ori de vreo crăpătură a 
pielii) sau de o rană, Trimisul lui Allah îşi punea 
degetul în țărână (după ce îl introducea în 
gură), apoi îl ridica spunând: «În numele lui 
Allah: ţărâna noastră este umezită de saliva 
unora dintre noi; fie ca bolnavul nostru să se 
însănătoşească, cu voia  Stăpânitorului 
nostru!” 

Acesta este un remediu simplu şi care 
are efect asupra mai multor tipuri de ulcer şi de 
răni proaspete, mai ales atunci când nu există 
niciun medicament la îndemână. Nisipul, care 
este rece şi umed, se găseşte în majoritatea 
ținuturilor din întreaga lume şi are proprietatea 
de a absorbi umezeala care se acumulează în 
jurul ulcerului sau a rănii. Această umezeală 
împiedică vindecarea rapidă, pe cale naturală, 
mai ales în cazul celor care trăiesc în regiuni 
călduroase. Majoritatea ulcerelor şi rănilor sunt 
însoţite de febră, iar în condiţii de caniculă 
durerea pe care o simt cei care au sensibilitate 
la căldură se va intensifica. Din moment ce 
nisipul pur este rece şi uscat, mai răcoros decât 
majoritatea remediilor folosite în acest scop, 
răcoarea nisipului va potoli fierbințeala cauzată 
de rană, mai ales dacă nisipul este spălat şi 
uscat în prealabil. Nisipul curat absoarbe o 
importantă cantitate din umezeala dăunătoare, 
fiind un puternic agent absorbant. În plus, 
nisipul curat ajută la răcorirea fierbințelii din 
organul suferind, ceea ce îi va întări puterea de 
a rezista (imunitatea), punând astfel capăt 
durerii, cu voia lui Allah. 

Hadisul ne indică faptul că ar trebui ca 
acela care caută vindecarea să îşi înmoaie 
degetul în salivă şi să-l aşeze pe nisipul curat ce 
i se va lipi de deget. Apoi ar trebui să pună 
degetul deasupra organului afectat sau a rănii 
şi să recite ruga menționată în hadis, rugă care 
va face remediul şi mai eficient. 

Există două opinii referitoare la afirmația 
Profetului (Pacea şi binecuvântarea lui Allah fie 

asupra sa!) despre nisip, unii susținând că se 
referă la nisipul de pe întregul pământ, iar alții 
că este vorba doar despre nisipul din Medina. 
Nu există nicio urmă de îndoială că unele tipuri 
de nisip ar constitui remedii mai eficiente (în 
comparaţie cu altele din alte regiuni) pentru 
unele boli. Galinus a spus: „În Alexandria am 
văzut mulți oameni care sufereau de hidropizie 
severă sau de dureri de splină şi foloseau 
nisipul din Egipt ca unguent pentru picioare, 
coapse, mâini, spate sau coaste, iar acest 
remediu le făcea bine.” Tot el a mai spus: „Prin 
urmare acest unguent (nisipul umezit) ar putea 
ajuta în tratarea tumorilor membrelor sau a 
ulceraţiilor.” În continuare, a spus: „Am auzit 
cum pe mulți oameni, ale căror trupuri s-au 
umflat din cauza sângerărilor excesive, acest 
remediu preparat din nămol i-a ajutat. Şi mai 
ştiu şi că alții au folosit acest leac pentru boli 
care atacaseră diverse organe, boli care au fost 
astfel eradicate.” 

Un alt autor a avut următoarea opinie: 
„Nisipul adus din Kannus, cunoscută drept 
insula Masticului, este un foarte bun purificator 
şi face astfel încât carnea din jurul zonelor 
ulceroase să crească.” 

Există mai multe sortimente de nisip cu 
efect vindecător, dar ce putem spune despre 
nisipul din cea mai binecuvântată regiune de pe 
fața pământului, mai ales atunci când este 
amestecat cu saliva Profetului (Pacea şi 
binecuvântarea lui Allah fie asupra sa!)? Aceste 
binecuvântări sunt completate de ruga recitată 
de Profet (Pacea şi binecuvântarea lui Allah fie 

asupra sa!), rugă în care a pomenit numele lui 
Allah şi a abandonat totul în Mâinile Lui. Am 
menţionat deja faptul că efectul pe care îl are 
recitarea oricărei ruqyah depinde de puterea 
credinţei celui care o rosteşte; de asemenea, se 
ține cont de ecoul pe care aceasta îl are în inima 
celui bolnav. Niciun doctor musulman onorabil 
şi întreg la minte nu ar putea nega acest lucru. 
Dar dacă vreuna dintre aceste calități lipseşte, 
nu are decât să spună ceea ce vrea! 
Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul aplicat durerilor, în 
general, prin formule de rugăciune islamică 


Muslim (Ibn Majah, Ahmad şi At- 
Tabarani) a relatat în Sahih faptul că Usman 
bin Abu Al-As i-a spus Profetului (Pacea şi 
binecuvântarea lui Allah fie asupra sa!) că simte 
o durere constantă în trupul său, încă din ziua 
în care a devenit musulman. Profetul (Pacea şi 
binecuvântarea lui Allah fie asupra sa!) a spus 
atunci: „Aşează-ţi mâna pe acel loc de unde 
izvorăşte durerea şi spune de trei ori: «În 
numele lui Allah!» Apoi spune: «Caut adăpost 
la Măreţia şi Puterea lui Allah de răul 
suferinţei care m-a lovit şi care m-a 
îngrijorat!» de şapte ori.” 

Remediul menţionat aici implică 
pomenirea numelui lui Allah, încredințarea 
tuturor problemelor lui Allah şi protejarea de 
suferință. Dacă ruga este recitată mai des, 
efectul ei va spori şi eficiența va creşte, aşa cum 
se întâmplă şi atunci când medicaţia este 

administrată în mod constant, până când boala 
este eliminată complet. 

În Sahihan se relatează că Profetul (Pacea 
şi binecuvântarea lui Allah fie asupra sa!) 
obişnuia să îi viziteze pe bolnavii din familia sa 
şi îi atingea cu mâna sa dreaptă, spunând: „O, 
Allah, Stăpânitor al omenirii! Înlătură ceea 
ce mă afectează şi coboară asupra mea 
vindecarea! Doar Tu poţi să-mi aduci 
vindecarea, nu există nicio vindecare în 
afară de aceea pe care o dai Tu, o vindecare 
care şterge orice urmă de boală!” 

Ultima formulă islamică de rugăciune 
implică implorarea lui Allah prin intermediul 
Stăpânirii şi Îndurării Sale perfecte în vederea 
vindecării. Formula islamică de rugăciune ne 
aminteşte că Allah este Unicul care aduce 
vindecarea şi nu există nicio vindecare cu 
excepţia celei aduse de către El. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul şocului resimţit în 
urma dezastrelor şi calamităţilor 


Allah a spus: 


„Vă vom încerca cu puțină spaimă, 
foamete, lipsire de bunuri, de suflete şi de 
roade, dar binevesteşte celor răbdători, care 
dacă s-a abătut asupra lor vreo nenorocire 
spun: «Noi suntem ai lui Allah şi noi la El ne 

întoarcem!» Aceia sunt cei peste care se 
pogoară binecuvântarea Domnului lor şi 
îndurarea Lui şi aceia care sunt călăuziți.” 
(Sura Al-Baqara: 155-157). 


În Musnad (de Imam Ahmad) se relatează 
că Profetul (Pacea şi binecuvântarea lui Allah fie 
asupra sa!) a spus: „Oricine asupra căruia se 
abate o nenorocire şi care spune: «Într- 
adevăr! Lui Allah îi aparținem şi cu adevărat 
la El ne vom întoarce! O, Allah! Răsplăteşte- 
mă pentru nenorocirea care s-a abătut 
asupra mea şi înlocuieşte-o cu ceea ce este 
mai bun!», va fi răsplătit de către Allah 
pentru acest necaz şi va înlocui cu ceea ce 
este mai bun orice a pierdut el.” 


Cuvintele acestui hadis sunt într-adevăr 
eficiente şi oferă un bun remediu celor asupra 
cărora s-au abătut nenorociri sau calamităţi. În 
aceste cuvinte se regăsesc două aspecte de 
extremă importanţă care, dacă vor fi cunoscute 
de robii lui Allah, vor diminua şocul produs de 
nenorocire. În primul rând, tot ceea ce ţine de 
robul lui Allah, de familia şi de averea sa, Îi 
aparține în mod exclusiv lui Allah şi constituie 
doar ceva împrumutat robului Său. Atunci când 
Allah ia înapoi din ceea ce i-a împrumutat 
robului, El este Proprietarul care ia înapoi ceea 
ce Îi aparţine. Ceea ce Allah îi dă robului Său 
este precedat şi urmat de perioade de non- 
existenţă, iar robul se va afla în posesia acelui 
lucru pentru o anumită perioadă de timp, din 
momentul în care acesta ia ființă. Robii lui Allah 

nu sunt nici creatorii a ceea ce posedă, nici 
proprietarii şi nici nu au capacitatea de a 
proteja astfel de posesiuni. Robii lui Allah pot fi 
asemănațţi cu nişte angajaţi care fac ceea ce li se 
porunceşte să facă; ei nu sunt adevărații 
proprietari. 


Robii se întorc la Allah, adevăratul 
Stăpânitor; vor părăsi această viață lumească, 
mai devreme sau mai târziu, şi o vor lăsa în 
urmă. Robii se vor întoarce la Allah aşa cum au 
fost ei creați inițial: fără nicio posesiune, fără 
soție sau familie, avere ori vreun trib din care să 
facă parte. În acel moment nimeni nu va lua cu 
sine decât faptele bune şi rele. Dat fiind că 
acest lucru se întâmplă în legătură cu orice este 
oferit de către Allah robilor Săi, începând cu 
primul moment de existență şi până la 
dispariția acelui dar, de ce ar trebui ca robii să 
se mândrească cu ceea ce au sau să se 
întristeze în momentul în care pierd ceva? 
Atunci când robii îşi amintesc de începutul şi 
sfârşitul a tot ceea ce există, acest gând îi va 
ajuta să elimine tristeţea şi depresia cauzată de 
pierderea suferită. 


Aceste suferinţe vor fi uşurate dacă robii 
îşi vor da seama că nu le stă în putere să evite 
ceea ce se abate asupra lor, nici să atragă 
asupra lor ceea ce nu le-a fost destinat. Allah a 
spus în Coran: 


„Nicio nenorocire nu se îndreaptă pe 
pământ şi nici în sufletele voastre fără ca 

ea să nu se afle într-o carte, înainte ca noi 
să o pricinuim. Acesta este un lucru uşor 
pentru Allah. Pentru ca voi să nu fiți trişti 
pentru ceea ce ați pierdut şi nici să vă prea 
bucurați pentru ceea ce el vă dăruieşte. și 
Allah nu-l iubeşte pe cel trufaş şi lăudăros.” 
(Sura Al-Hadid: 22-23). 


Tristeţea provocată de nenorocire va fi 
alinată dacă robul se va gândi profund la ceea 
ce Allah i-a oferit, comparativ cu ceea ce a 
pierdut. Va descoperi că acele lucruri care i-au 
rămas şi i-au fost dăruite în imensa bunătate a 
lui Allah valorează mult mai mult decât ceea ce 
a pierdut. Allah le-a promis credincioşilor ceva 
mai bun decât ceea ce au pierdut, cu condiția 
ca ei să aibă răbdare în fața calamităților. Dacă 
Allah vrea, El poate spori sau agrava 
nenorocirea. 


Șocul produs de nenorociri poate fi 
uşurat prin cercetarea situaţiei celor din jur. 
Credinciosul îşi va da seama că, oriunde şi-ar 
îndrepta atenţia, în orice direcție, oamenii trec 
prin încercări şi mai grele. Iar dacă cineva ar 
cerceta întreaga lume, ar observa că toți 
oamenii suferă din cauza unei nenorociri: 
pierderea unei ființe iubite, un dezastru 
neaşteptat etc. El îşi va da seama că toate 
bucuriile acestei vieți lumeşti nu sunt decât vise 
întrezărite sau umbre trecătoare; chiar şi atunci 
când această viață pământească aduce bucurii, 
ele sunt însoţite de lacrimi sau de nenorociri şi 
mai mari. Dacă viața lumească ne oferă o 

bucurie, se poate să treacă mai mult timp până 
la apariția unei alte astfel de fericiri. Niciun loc 
în care va sta omul nu va aduce doar lucruri 
bune, ci şi pierderi sau lecţii din care acesta va 
trebui să înveţe ceva. Dacă una dintre zilele 
acestei vieți este una fericită, se poate ca ea să 
ascundă răul zilelor ce vor urma. 


Ibn Mas'ud a spus: „Fiecare bucurie va fi 
urmată de tristeţe, iar nicio casă nu se va 
umple de bucurie pentru ca mai târziu să nu fie 
încercată de tristeţe.” 


Ibn Sirin a spus: „Orice râset va fi urmat 
de plâns.” 


În continuare, vom menţiona următoarele 
cuvinte ale lui Hind bint An-Nu'man: „Ne 
număram pe vremuri printre cei mai puternici 
oameni, iar autoritatea noastră era respectată. 
Puțin după aceea, pe la apusul soarelui, am 
devenit dintre cei mai neînsemnațţi. Este una 
dintre promisiunile lui Allah aceea că nu va 
umple o casă de bucurie fără ca mai târziu să 
abată tristețea asupra acesteia.” 


Odată, un om i-a cerut lui Hind să îi 
povestească prin ce trecuse, iar ea i-a spus: 
„Ne-am trezit într-o dimineaţă, iar toți arabii ne 
căutau cu înfrigurare. Atunci când a căzut 
noaptea, tuturor arabilor le era milă de noi.” 


Sora ei, Hurqa, şi-a amintit plângând de 
vremurile în care cei din familia ei erau la 

apogeul puterii. Atunci când a fost întrebată de 
ce plângea, dacă o supărase cineva, ea a 
răspuns: „Nu. Însă familia mea a trăit în confort 
odinioară şi mi-am amintit că nicio casă nu are 
parte de bucurii fără ca într-o zi să nu fie 
afectată de tristeţe.” 


Ishaq bin Talha a spus: „Am trecut pe la 
ea (Hurqga) într-o zi şi i-am spus: «Ce ştii tu 
despre lecţiile care au ca temă istoria regilor?» 
Ea a spus: «Binecuvântările de care ne bucurăm 
azi sunt mai bune decât cele de ieri. Citim în 
cărți că oamenii care locuiesc într-o casă nu se 
vor bucura de vreo binecuvântare fără să nu 
treacă printr-o încercare într-o altă zi. Iar o zi 
plină de bucurii nu va trece fără să ascundă o 
altă zi pe care o vor uri.” 


Vindecarea şocurilor produse de dezastre 
şi nenorociri este mai rapidă pentru cei care 
ştiu că tristețea şi durerea nu vor îndepărta 
nenorocirea, ci doar îi vor spori intensitatea. 
Trebuie să ştim că pierderea răsplăţii cuvenite 
în urma manifestării răbdării şi mulțumirii este 
mult mai mare decât nenorocirea în sine, iar 
răsplata este mila şi călăuzirea cea dreaptă 
promisă de Allah. 


Vindecarea mai poate avea loc prin 
realizarea faptului că durerea aduce consolare 
în inima duşmanului, tristețe în inimile 
prietenilor; ea Îl mânie pe Stăpânitorul Lumilor 
şi îl bucură pe diavol, distruge răsplăţile şi 
slăbeşte inima. Pe de altă parte, cel care rabdă 

şi este mulțumit cu ceea ce i s-a dat îl va 
înlătura pe diavol şi va reuşi să îi dejoace 
comploturile, Îl va mulţumi pe Domnul, îşi va 
bucura prietenii şi îi va întrista pe duşmani. 
Într-o astfel de situaţie, cel afectat de nenorocire 
va fi cel care va rosti cuvinte de încurajare către 
prietenii săi — nu ei i le vor spune lui. Aceasta 
este atitudinea corectă şi perfectă după care 
tânjesc toţi; lovirea feței şi rostirea de cuvinte 
urâte sau exprimarea nemulțumirii față de ceea 
ce Allah a decis nu reprezintă un comportament 
islamic. 


Prin adoptarea unei atitudini 
caracterizate de răbdare şi mulțumire, în 
situațiile dificile, se poate manifesta o stare de 
fericire, linişte şi confort ce poate fi mult mai 
puternică decât ceea ce s-a pierdut în urma 
dezastrului. Răsplata robului răbdător este 
suficientă (şi dacă aceasta ar fi o casă 
construită în Paradis) pentru meritul său de a-L 
lăuda pe Domnul şi a-şi abandona problemele 
în Mâinile Sale. Este mai bine să se gândească 
la dimensiunile dezastrului cu care se 
confruntă cel care a pierdut şi mai mult decât el 
sau la situația în care şi-ar pierde toate 
răsplăţile pe care le-ar fi acumulat pentru Viaţa 
de Apoi prin răbdarea dovedită în confruntarea 
cu nenorocirea. 


At-Tirmidhi a relatat de la Profet (Pacea şi 
binecuvântarea lui Allah fie asupra sa!) 
următoarele: „În ziua Învierii vor fi unii care 
îşi vor dori ca pielea lor să fi fost sfâşiată cu 

foarfecele în timpul vieţii lumeşti, atunci 
când vor vedea ce răsplată primesc cei care 
au suportat cu răbdare nenorocirile vieții 
pământeşti.” 


Unii dintre cei care i-au urmat pe cei din 
Medina au spus odată: „Dacă nu ar fi fost 
nenorocirile din această viață lumească, ne- 
am fi trezit fără nicio răsplată în ziua 
Învierii.” 


Pentru vindecarea durerii şi a supărării 
este nevoie ca inima să simtă mulțumire şi să 
caute răsplata lui Allah, deoarece nu există 
nimic care să fie de neînlocuit în afară de 
Mulțumirea lui Allah. Vindecarea mai implică 
conştientizarea efectului pe care nenorocirea îl 
are asupra omului. Aceia care sunt împăcațţi în 
fața nenorocirilor vor avea parte de mulțumire 
sufletească, în timp ce cei care se înfurie vor 
dobândi doar mânie. Nenorocirea îl afectează pe 
om în măsura în care acesta îi permite. Omul ar 
trebui să aleagă între cele mai bune dintre 
răsplăți şi cele mai negative consecințe. Dacă 
omul ajunge să simtă furie şi neîncredere, 
numele său va fi înscris în cartea celor pierduti. 
În cazul în care omul simte durere şi 
abandonează vreuna dintre obligaţiile sale sau 
comite o faptă interzisă, numele lui va fi scris în 
cartea celor care îşi neglijează îndatoririle. lar 
dacă nenorocirile l-au determinat pe om să se 
plângă şi să devină nerăbdător, se va număra 
printre aceia care comit nedreptăţi față de ei 
înşişi. Acela care respinge ceea ce Allah a 

hotărât sau Îi pune la îndoială înţelepciunea 
este ca şi cum ar fi deschis uşa care duce către 
ipocrizie. Pe de altă parte, numele aceluia care 
este răbdător şi ferm de dragul lui Allah va fi 
scris printre cele ale oamenilor răbdători. Cel 
care simte mulțumire îşi va regăsi numele scris 
printre cele ale oamenilor care sunt satisfăcuți. 
Iar acela care Îl laudă şi Îl preamăreşte pe Allah 
va avea numele scris în categoria acelora care 
sunt recunoscători şi se va aşeza sub steagul 
celor care Îl preamăresc pe Allah. Dacă 
nenorocirea l-a determinat pe vreun rob să fie 
nerăbdător în a-L întâlni pe Allah, numele lui va 
fi scris printre cele ale oamenilor sinceri în 
iubirea lor pentru Allah. 


Ahmad şi At-Tirmidhi au relatat astfel de 
la Profet (Pacea şi binecuvântarea lui Allah fie 
asupra sa!): „Atunci când Allah iubeşte un 
popor, îl supune unor încercări. Dacă ei sunt 
mulțumiți, atunci vor fi răsplătiți. Iar cei care 
se înfurie vor culege doar mânie.” 


Indiferent cât de intens este resimţită 
nefericirea, omul va fi forțat, mai devreme sau 
mai târziu, să renunţe la acea chestiune, dar 
atunci nu îşi va primi răsplata pentru răbdarea 
pe care ar fi trebuit să o demonstreze. 


Un înţelept a spus odată: „Înțeleptul se 
poartă din prima zi în care nenorocirea l-a lovit 
exact aşa cum se poartă ignorantul la câteva 
zile de la nenorocire. Cei care nu suportă cu 

răbdare vor fi forțați să uite, la fel cum se 
întâmplă şi cu animalele.” 


În Sahih se relatează că Profetul (Pacea şi 
binecuvântarea lui Allah fie asupra sa!) a spus: 
„Într-adevăr, răbdarea se demonstrează în 
momentul în care nenorocirea loveşte.” 


Al-Aşath bin Qays a spus: „Să aveţi 
răbdare atunci când este vorba despre credință 
şi aşteptaţi răsplata numai de la Allah! Altfel 
veţi fi obligaţi să uitaţi la fel cum se întâmplă cu 
animalele.” 


Printre mijloacele de vindecare a durerii 
se numără cunoaşterea faptului că unul dintre 
cele mai bune remedii constă în a fi de acord cu 
ceea ce Domnul a hotărât pentru fiecare, pentru 
că printre secretele iubirii se numără şi acordul 
întru toate dintre cei doi îndrăgostiți. Cei care 
pretind că iubesc nu sunt de acord cu ceea ce îi 
place ființei iubite şi caută ceea ce îi displace, 
deşi acest lucru i-ar provoca mânia şi ar sta ca 
mărturie a falsităţii iubirii declarate. 


Abu Ad-Darda a spus odată: „Atunci 
când Allah ia o hotărâre, Îi place ca hotărârea 
Lui să fie acceptată.” Imran bin Al-Husain 
obişnuia să spună, pe când era bolnav: „Ceea ce 
Îi place Lui cel mai mult este cel mai plăcut 
(lucru) şi pentru mine.” Abu Al-Aliyah a relatat 
cuvinte asemănătoare. Acest remediu 
funcționează doar în cazul acelora care simt o 
iubire sinceră faţă de Allah. 

Pentru vindecarea durerii este necesar ca 
omul să-şi dea seama ce anume îi aduce mai 
multă bucurie, ce îi este mai drag şi dăinuie 
mai mult: a se declara mulțumit de nefericirea 
care l-a lovit sau bucuria de a primi răsplata de 
la Allah. Atunci când omul alege varianta 
superioară, ar trebui să Îi mulțumească lui 
Allah pentru călăuzirea cea dreaptă. Iar cel care 
alege opțiunea mai puţin benefică ar trebui să 
ştie că vătămarea adusă minţii, inimii şi 
credinței sale sunt mai grave decât atingerea 
care i-a fost adusă prin acel dezastru. 


Omul ar mai trebui să ştie că Allah, Cel 
care şi-a încercat robul prin nenorocirea care l- 
a lovit, este Cel mai Înţelept, Cel mai Milostiv, 
iar nefericirea nu a fost coborâtă asupra omului 
cu scopul de a-l distruge, de a-l pedepsi sau de 
a-l copleşi. Nenorocirea este un test al răbdării, 
al mulțumirii pentru tot ceea ce Allah a oferit, 
precum şi al credinţei. Allah vrea să-l audă pe 
robul său  implorându-L, rugându-l şi 
umilindu-se în fața Lui, căutând adăpost la El, 
iar inima robului trebuie să fie plină de umilință 
în fața Lui, explicându-l toate durerile sale. 


Şeikh-ul Abdul Qadir a rostit următorul 
sfat: „Fiule! Nenorocirea nu a coborât asupra ta 
pentru a te distruge, ci era menită să îți pună la 
încercare răbdarea şi credința. Fiule! Soarta 
este ca un leu, iar leii nu se hrănesc cu leşuri.” 
Mâhnirea poate fi asemănată cu o baie de foc 
care îl curăță pe credincios de impurități. lar 
drept-credinciosul va ajunge fie la fel de curat 

ca aurul, fie va rămâne plin de răutate! Atunci 
când acest foc nu îi va aduce niciun beneficiu în 
această viață lumească, el va trebui să se 
confrunte cu Focul Iadului care este mult mai 
puternic. Robul ar trebui să ştie că, dacă este 
încercat prin foc în decursul vieții pământeşti, 
este mult mai bine pentru el decât să treacă 
prin această încercare în viața veşnică. În plus, 
robul nu are nicio altă opțiune în afară de aceea 
de a fi încercat în vreunul din aceste două 
moduri, aşa că ar trebui să aprecieze 
binecuvântările pe care Allah le revarsă asupra 
lui atunci când îl încearcă cu foc în această 
viață lumească. 


Dacă nu ar fi existat mâhnirile inerente 
vieții din această lume, robul ar fi devenit 
arogant, mândru, iar inima sa s-ar fi întărit, 
ceea ce l-ar fi condus, în cele din urmă, la 
distrugere. În Mila Sa incomensurabilă, Cel 
Milostiv îşi încearcă uneori robul cu supărări 
care au rolul de a preveni un eventual 
comportament nepotrivit, iar astfel este 
menţinută starea de sănătate sufletească a 
robului lui Allah. Acestea mai au rolul de a 
elimina anumite substanţe alterate din corpul 
său. Toată lauda I se cuvine Celui care trimite 
atât Îndurarea, cât şi mâhnirile, Care încearcă 
robii prin binecuvântările pe care le acordă! 


Dacă nu ar fi existat această mânie pe 
care Allah o trimite asupra robilor Săi, al cărei 
remediu consistă în mâhniri şi încercări, aceştia 
ar fi devenit aroganțţi şi s-ar fi complăcut în 

comiterea de nedreptăţi şi agresiuni. Când Allah 
ia hotărârea de a-și revărsa bunătatea asupra 
unui rob, îl încearcă cu mâhniri şi nefericiri în 
funcţie de gradul de credință al acestuia. 
Aceasta este modalitatea în care Allah înlătură 
bolile distructive care i-ar putea atinge pe robii 
Săi (păcatele şi poftele), până când robul este 
purificat şi călăuzit pe calea cea dreaptă, iar 
Allah îi oferă cea mai înaltă distincţie care poate 
exista în această viaţă lumească: aceea de a-l fi 
rob. Acest rob va putea beneficia de cea mai 
bună dintre răsplăți în viața veşnică: aceea de a 
sta în apropierea lui Allah şi de a-L privi. 


Mâhnirile sunt vindecate mai rapid 
atunci când omul este conştient de faptul că 
amărăciunea acestei vieţi este însăşi dulceața 
vieţii veşnice — Allah o va transforma astfel. Cel 
care duce o viață dulce în timpul existenţei 
efemere de pe pământ nu va gusta decât din 
amărăciunea vieții veşnice: acceptarea mâhnirii 
de scurtă durată, în schimbul căreia se va 
dobândi o viață dulce pentru eternitate, este cu 
siguranță preferabilă situației inverse. 


Cel care nu înțelege aceste aspecte 
trebuie să îşi amintească cuvintele Celui Care 
deține adevărul suprem: „Paradisul este 
înconjurat de greutăți, în vreme ce Iadul e 
înconjurat de plăceri.” 


Pregătiți-vă pentru ceea ce Allah le-a pus 
deoparte robilor Săi credincioşi, celor care I se 


supun Lui: fericire veşnică şi cele mai înalte 

realizări! Luaţi aminte la chinul şi tristețea 
eternă, precum şi la umilința pe care Allah a 
pregătit-o pentru robii Săi neascultători şi 
risipitori: 


„Spune: «Fiecare purcede după 
orânduiala lui, însă Domnul vostru ştie mai 
bine cine este mai bine călăuzit pe drum!»” 
(Sura Al-Isra’: 84). 


Fiecare caută ceea ce i se potriveşte şi 
ceea ce merită. Să nu credeţi că remediile mai 
sus menționate au fost explicate într-un mod 
redundant; atât medicul, cât şi pacientul aveau 
nevoie ca acestea să fie explicate în mod clar. 
Allah ştie cel mai bine. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratamentul celui cuprins de 
mâhnire, supărare şi depresie 


În Sahihan se relatează de la Trimisul lui 
Allah (Pacea şi binecuvântarea lui Allah fie 
asupra sa!) următorul hadis: „Nu există altă 
divinitate demnă de adorare în afară de 
Allah, Cel Măreţ, Cel Îndurător! Nu există 
nicio altă divinitate vrednică de adorare în 
afară de Allah, Stăpânitorul Măreţului Tron! 
Nu există nicio altă divinitate demnă de 
adorare în afară de Allah, Stăpânitorul celor 
şapte ceruri, Domnul întregului pământ şi al 
Nobilului Tron!” 

În Sunan lui Abu Daud, Abu Bakrah 
relatează următoarele cuvinte ale Profetului 
(Pacea şi binecuvântarea lui Allah fie asupra 
sa!): „Aceasta este ruga pe care ar trebui să o 
rostească cei care au fost cuprinşi de 
mâhnire: «O, Allah! Caut Îndurarea Ta! Nu 
mă lăsa să depind doar de mine însumi nici 
măcar pentru o clipă şi ajută-mă să reuşesc 
în treburile mele! Nu există nicio altă 
divinitate în afară de Tine!»” 


Abu Daud a relatat de la Asmaa Bint 
“Umays următoarele cuvinte ale Profetului 
(Pacea şi binecuvântarea lui Allah fie asupra 
sa!): „Dacă ar fi să te învăţ câteva cuvinte pe 
care să le rosteşti atunci când eşti cuprinsă 
de tristeţe, ar fi acestea: «Allah este Stăpânul 
meu, iar Lui nu Îi asociez pe nimeni şi 
nimic!” 


Imamul Ahmad a relatat că Ibn Mas'ud a 
spus că Profetul (Pacea şi binecuvântarea lui 
Allah fie asupra sa!) a zis: „Oricând vreunul 
dintre robii lui Allah este afectat de tristeţe 
sau supărare şi el spune: «O, Allah! Sunt 
robul Tău, fiul robului Tău şi al roabei Tale! 
Mă aflu în Mâinile Tale. Hotărârea pe care o 
iei în legătură cu mine se va împlini, cu 
siguranță. Judecata pe care o emiţi cu privire 
la mine este în mod cert corectă. Te implor 
prin intermediul tuturor numelor cu care 
Singur Te-ai numit sau le-ai revelat în cartea 
Ta, sau le-ai dezvăluit unora dintre creaturile 
Tale, sau le-ai păstrat în ştiinţa celor 

nevăzute! Te rog să faci Coranul viaţa inimii 
mele, lumina pieptului meu, îndepărtarea 
tristeţii şi sfârşitul suferințelor mele!» Apoi 
Allah va înlătura tristețea şi depresia şi le va 
înlocui cu bucurii.” 


At-Tirmidhi a relatat că Sad bin 
Abu Waqqas a relatat de la Trimisul lui Allah 
(Pacea şi binecuvântarea lui Allah fie asupra 
sa!) următoarele: „Rugăciunea rostită de Thu 
An-Nun (lona) pe când se afla în pântecele 
balenei: «La illaha ilia Anta [nimeni nu are 
dreptul de a fi adorat în afară de Tine (0, 
Allah)], Preamărit (şi Preaslăvit) eşti Tu 
[deasupra a tot ceea ce ei aduc ca asociat]! 
Într-adevăr, mă număr printre aceia care au 
greşit!» 


Niciun musulman nu va rosti această 
rugă cu privire la o anumită problemă fără a 
nu primi un răspuns pozitiv din partea lui 
Allah.” 


În  Musnad-ul Imamului Ahmad se 
găseşte următoarea relatare: „De fiecare dată 
când Profetul (Pacea şi binecuvântarea lui Allah 
fie asupra sa!) era îngrijorat cu privire la o 
anumită problemă, se refugia în rugăciune.” 


În Coran găsim următoarele cuvinte ale 
lui Allah: 


„Căutaţi liman în răbdare şi în 
rugăciune (As-Salat)!” (Sura Al-Baqara: 45). 

În Sunan ni se relatează următoarele: 
„Reîntoarceţi-vă la jihad, pentru că acesta 
este una dintre uşile Paradisului prin care 
Allah îndepărtează tristețea şi depresia din 
inimi!” 


Ibn Abbas a relatat de la Profet (Pacea şi 
binecuvântarea lui Allah fie asupra sa!) acest 
hadis: „De fiecare dată când intensitatea 
tristeții şi a durerii sporesc în inima cuiva, 
să repete de mai multe ori: «Nu există putere 
şi forță decât la Allah!” În Sahihan se 
menţionează faptul că această rugă reprezintă 
comoara Paradisului, în timp ce At-Tirmidhi a 
relatat că aceasta ar fi una dintre uşile prin 
care se poate pătrunde în Paradis. 


Remediile pe care le-am menționat sunt 
clasificate în cincisprezece categorii. Dacă 
acestea nu sunt de ajuns pentru a înlătura 
mâhnirea, supărarea şi depresia, înseamnă că 
această afecțiune a ajuns într-un stadiu cronic 
şi este nevoie ca ea să fie înlăturată în 
întregime. 


Primul remediu se regăseşte în afirmarea 
unicităţii lui Allah în cadrul Stăpânirii Sale. Al 
doilea constă în afirmarea Unicităţii lui Allah în 
cadrul actelor de adorare. Al treilea leac constă 
în credința în tawhid (Nu există nicio altă 
divinitate în afară de Allah, iar Muhammed este 
Trimisul Său), al patrulea este reprezentat de 
preamărirea lui Allah cu referire la 
corectitudinea cu care Acesta judecă robul, 

nepedepsindu-l fără motiv. Al cincilea remediu 
este reprezentat de actul prin care robul 
recunoaşte că el însuşi a săvârşit nedreptatea. 
Cea de a şasea etapă este reprezentată de 
implorarea lui Allah în modurile care Îi plac cel 
mai mult, invocându-L prin Numele şi 
Atributele Sale, cum ar fi Al-'Hayy (Veşnicul), 
Al-Qayyum (Cel care îi susţine pe toți şi pe 
toate). În al şaptelea rând, omul ar trebui să 
depindă numai de Allah şi să se bazeze numai 
pe El în orice situație. În cea de a opta etapă 
din cadrul remediului robul afirmă că îşi pune 
speranța doar în Allah. În al nouălea rând, 
robul trebuie să depindă într-adevăr numai de 
Allah şi să lase toate chestiunile care îl privesc 
în seama Lui, recunoscând faptul că totul se 
află doar în Mâinile Sale şi că El face orice 
doreşte. De asemenea, el trebuie să recunoască 
şi faptul că hotărârea pe care o ia Allah în 
legătură cu robul Său va ajunge să se 
împlinească şi că decizia Lui este într-adevăr 
corectă. 


Cea de a zecea etapă a remediului constă 
în alinarea inimii prin cuvintele divine ale 
Coranului, transformarea acestei cărți sfinte în 
ceea ce dă viață inimii, aşa cum izvorul de apă 
pură  potoleşte setea vieţuitoarelor. Robul 
trebuie să folosească lumina Coranului pentru 
a spulbera întunecimea provocată de dorinţe şi 
de pofte. Coranul trebuie să îl însoțească pe rob 
în toate momentele sale de solitudine, să 
constituie confortul care  uşurează orice 
încercare şi remediul care îndepărtează orice 

boală care atacă inima robului. Pe scurt, 
Coranul ar trebui să fie cel care elimină 
tristețea, cel care pune sfârşit depresiei şi 
mâhnirii. Cel de al unsprezecelea element 
constă în întoarcerea către istighfar, căutarea 
iertării lui Allah. În al doisprezecelea rând este 
nevoie ca omul să se căiască în fața lui Allah. 
Elementul cu numărul treisprezece se referă la 
realizarea jihad-ului (străduința) pe calea lui 
Allah. În al paisprezecelea rând - împlinirea 
rugăciunii. Elementul al cincisprezecelea se 
referă la cunoaşterea faptului că toată puterea 
şi cunoaşterea Îi aparțin Aceluia care le 
cuprinde pe toate în Mâinile Sale. 


Modul în care  remediile divine 
acționează asupra bolilor 


Allah l-a creat pe fiul lui Adam, inclusiv 
organele corpului acestuia, iar fiecare organ 
poate atinge o anumită stare de perfecțiune. În 
consecință, atunci când starea vreunuia dintre 
organe se îndepărtează de perfecțiune, 
organismul va simți durere. Allah a creat o 
anumită stare de perfecțiune şi pentru inimă, 
cea care conduce toate organele. Atunci când 
inima îşi pierde starea de perfecțiune, va fi 
afectată de diverse suferințe şi boli cum ar fi, de 
exemplu, tristețea, durerea şi chinul. Atunci 
când ochii îşi pierd simțul vederii (pentru care 
au fost creați) sau când urechile îşi pierd simțul 
auzului, ori când limba îşi pierde capacitatea de 

a grăi, pentru care a şi fost creată, se poate 
afirma că aceste organe şi-au pierdut 
perfecțiunea. 


Inima a fost creată pentru a dobândi 
cunoaştere despre Creatorul său, pentru a-L 
iubi şi a-L adora doar pe EI, pentru a fi 
mulțumită de El şi a se bucura de sentimentul 
de iubire pe care îl simte față de El, pentru a se 
simți împlinită prin El. Inima a mai fost creată 
şi pentru a se baza pe Allah, pentru a iubi şi uri 
de dragul Său; ea trebuie să fie credincioasă din 
iubire față de El, să urască ceea ce urăşte El şi 
să Îl pomenească tot timpul. Inima a fost creată 
pentru a-L iubi mai mult decât pe oricine 
altcineva sau mai presus de orice altceva; ea 
trebuie să Îl adore mai mult decât pe oricine 
altcineva. 


Nu pot fi dobândite nici bucurii, nici 
fericire şi nici încântare fără a prezerva mai 
întâi aceste calități care reprezintă hrana, 
starea de sănătate şi viața inimii. Atunci când 
inima îşi pierde sursa de hrană, sănătatea şi 
viața, ea va fi atacată din toate părţile de 
tristețe, mâhnire şi alte astfel de afecțiuni care 
vor continua să se manifeste. 


Cele mai grave boli care pot ataca inima 
sunt şirk-ul (politeismul, a-l asocia parteneri lui 
Allah), păcatele, uitarea, ignorarea acţiunilor 
care Îi sunt pe plac lui Allah, abandonarea 
practicii de a încredința totul în seama lui Allah 
sau de a depinde în totalitate de El, respingerea 

hotărârilor luate de El şi manifestarea îndoielii 
referitoare la avertizările şi promisiunile Sale, 
precum şi ignorarea acestora. 


Atunci când ne gândim la bolile care 
afectează inima vom descoperi că motivele mai 
sus menționate sunt singurele care se ascund 
în spatele acestor afecțiuni. În consecinţă, 
singurele remedii eficiente ale acestor boli sunt 
acțiunile complet opuse acestora sau 
antidoturile conţinute de remediile profetice. Am 
afirmat în paginile anterioare că această boală 
poate fi înlăturată de ceea ce I se opune şi că 
starea de sănătate este menținută prin 
utilizarea unor practici cu care organismul este 
deja obişnuit şi a căror descriere o regăsim în 
cadrul remediilor profetice. 


Tawhid-ul este cel care deschide uşa 
către toate tipurile de bine, cum ar fi fericirea, 
bucuria, exaltarea şi delectarea robului. Prin 
căința sinceră în fața lui Allah sunt extrase 
toate aspectele dăunătoare şi pline de păcat ce 
conduc la îmbolnăvirea inimii. Tawhid-ul este 
ca o dietă pentru inimă, protejând-o de 
substanţele dăunătoare, închizând uşile care 
pot conduce către ceea ce este nociv. Uşile către 
fericire şi toate categoriile de bine se vor 
deschide prin tawhid; căinţa şi căutarea iertării 
vor închide uşile care conduc către rău. 


Doctorii din vechime au spus „Oricine 


încearcă să dobândească o stare bună de 
sănătate a corpului ar trebui să micşoreze 

cantitățile de hrană şi de lichide consumate. 
Oricine caută bunăstarea inimii sale trebuie să 
abandoneze păcatul.” Thabit a spus: „Starea de 
bine a corpului cere consumarea unei cantități 
mai mici de hrană, iar confortul sufletului se 
regăseşte în comiterea unui număr mai mic de 
păcate, în timp ce starea de bine a limbii constă 
în a vorbi mai puţin.” 


Păcatele sunt ca o otravă administrată 
inimii: dacă nu o distrug, o vor slăbi. Atunci 
când inima este mai slabă, va manifesta şi mai 
puţină eficiență în combaterea afecțiunii. 


Cel mai grav lucru care i se poate 
întâmpla inimii este generat de satisfacerea 
poftelor şi dorințelor acesteia; ignorarea 
acestora reprezintă însă cel mai eficient 
remediu. Ar trebui să menționăm că originea 
ignoranței şi a nedreptății se regăseşte în ego-ul 
fiecăruia. Ego-ul este ignorant şi crede că 
vindecarea sa constă în satisfacerea propriei 
dorințe, deşi aceasta conduce către distrugerea 
şi moartea sa. Din cauză că ego-ul este nedrept, 
nu acceptă remediul recomandat de doctorul 
bine intenționat. În consecință, atunci când 
ego-ului i se prescrie ceea ce îi întreține 
afecțiunea în loc de ceea ce ar putea să îl 
vindece, acceptă aspectul nociv şi refuză 
administrarea leacului prescris. Ego-ul preferă 
boala, nu vindecarea, pe care încearcă să o 
evite, iar astfel multe alte afecțiuni şi boli vor 
porni din acest punct, medicul nu va reuşi să 
pună un diagnostic corect şi vindecarea nu va fi 

uşoară. Cea mai mare calamitate rezultată 
constă în faptul că ego-ul se va absolvi pe sine 
însuşi de orice vină şi va învinui apoi atât 
destinul, cât şi pe Domnul său, la început doar 
în interior, iar apoi în mod explicit. 


Când persoana suferindă atinge acest 
stadiu nu există nicio speranţă de vindecare, în 
afară de cazul în care Mila Domnului său îi vine 
în ajutor, iar Allah îi permite să înceapă o nouă 
viață, oferindu-i şi susținerea necesară în 
acelaşi timp. Din acest motiv, regăsim noțiunea 
de tawhid în hadisul relatat de Ibn Abbas 
referitor la rugăciunea împlinită în momente de 
restrişte, anume tawhid-ul supremaţiei lui Allah 
în Stăpânire şi acte de adorare, preamărirea Sa 
şi pomenirea faptului că El este Cel mai 
Îngăduitor. Aceste două atribute (măreţia şi 
blândeţea) trebuie adăugate pentru a spori 
perfecțiunea unor atribute cum ar fi priceperea, 
mila, bunătatea şi iertarea. Acelaşi hadis face 
referire la Stăpânirea lui Allah, exercitată 
asupra lumilor de sus şi de jos, precum şi 
asupra Tronului. Afirmarea Stăpânirii Perfecte a 
lui Allah implică direcționarea actelor de 
adorare doar către El, în cadrul tawhid-ului, 
precum şi a-L iubi, a asculta doar de El, a avea 
speranţă doar în El, a-L preamări şi a te supune 
doar față de El. Referirea la Măreţia Perfectă a 
lui Allah mai necesită afirmarea şi atribuirea 
fiecărui tip de perfecțiune Lui, precum şi 
negarea oricărui defect şi a oricărei asemuiri cu 
creaţia. În atributul de Cel mai Îndurător este 

necesară afirmarea perfecțiunii Îndurării Sale şi 
a Bunătăţii manifestate față de creaţia Sa. 


Când inima are acces la un astfel de 
aspect, va încerca să dobândească aceste 
calități care derivă din iubirea față de Allah şi 
din Preamărirea Lui în cadrul tawhid-ului. 
Atunci inima va cădea în exaltare şi încântarea 
pe care o va resimți îi va permite să treacă peste 
stările de mâhnire, tristeţe şi durere. S-a 
demonstrat că, de fiecare dată când bolnavul 
aude ceva care aduce fericire şi bucurie inimii 
sale, organismul lui va reuşi să reziste bolii într- 
un mod mai eficient. 


Dacă omul mâhnit va compara 
sentimentele deprimante care îl încearcă în acel 
moment cu minunatele înțelesuri ale rugăciunii, 
îşi va da seama că aceste cuvinte au capacitatea 
de a elibera inima de depresia care pusese 
stăpânire asupra ei, înlocuind-o cu entuziasmul 
ce însoţeşte fericirea şi bucuria. Doar cei care 
au trecut prin astfel de sentimente, cei ale căror 
inimi sunt pline de lumina adevărului care 
însoţeşte aceste sentimente, doar ei vor acorda 
atenția necesară unui astfel de subiect. 


Afirmația Profetului (Pacea şi 
binecuvântarea lui Allah fie asupra sal!): 
„Aplicaţi regulile islamice sau cel puţin 
controlaţi-vă |pornirile] conform lor! Satana 
(forțele răului) ne ispiteşte sinele (nafs) şi 
încearcă să îl încurajeze să păcătuiască. 

Aceasta dăunează sufletului şi noi suntem 
responsabili.” 


»O, Tu, Cel Viu, Veşnicul! Caut cu 
ardoare Mila Ta!” 


Această rugă are un efect special în 
înlăturarea durerii. Allah Cel Viu - acesta este 
un atribut care include fiecare categorie a 
calităților perfecte, în timp ce atributul Veşnicul 
implică Acţiunile Perfecte ale lui Allah. De aceea 
Cel Viu (Al-Hayy), Veşnicul (Al-Qayyum) se 
numără printre cele mai puternice Nume ale lui 
Allah; dacă El este invocat prin vreunul dintre 
acestea, El va răspunde, iar dacă va fi implorat 
prin intermediul lor, va oferi. 


Viața trăită într-un mod perfect este 
chiar opusul bolii şi al lipsurilor, pentru că 
locuitorii Paradisului nu mor, nu sunt niciodată 
cuprinşi de tristețe, depresie sau de vreo altă 
afecțiune. Când viața ajunge la sfârşit, vor fi 
subliniate aspectele negative ale acțiunilor 
săvârşite. Din moment ce El este Veşnic Viu, va 
fi întotdeauna Atotputernic. Cel Veşnic Viu nu 
are niciun defect. Atotputernicul (Al-Qayyum) 
poate să facă orice doreşte. Prin implorarea lui 
Allah cu aceste Nume, Cel Viu (Al-Hayy), Veşnic 
(Al-Qayyum), se obţin efecte uimitoare. 


Tot legat de acest aspect adăugăm faptul 
că Profetul (Pacea şi binecuvântarea lui Allah fie 
asupra sa!) obişnuia să se roage la Allah 
invocând Stăpânirea Sa asupra lui Jibriil, 

Michail şi Israfiil, pentru a fi călăuzit şi a da 
răspunsurile corecte în cazul divergenţelor 
apărute între oameni, prin Voința Sa, deoarece 
inima trăieşte atunci când primeşte călăuzirea 
cea dreaptă. Cei trei îngeri ale căror nume sunt 
pomenite în cadrul acestei rugi sunt 
responsabili de elementele şi necesităţile vieţii 
lumeşti. De exemplu, Jibriil este responsabil de 
coborârea  revelaţiei care hrăneşte inima. 
Michail este responsabil de împărțirea 
mijloacelor de subzistență, ceea ce reprezintă 
viața corpului. Israfiil este cel însărcinat cu 
misiunea de a sufla în goarnă; în acel moment 
va fi dat semnalul pentru reînvierea sufletelor 
care se vor întoarce în corpurile lor. Implorarea 
lui Allah prin intermediul Stăpânirii pe care o 
exercită asupra acestor trei îngeri, care sunt 
responsabili de diferite aspecte ale vieții, are un 
efect special care ajută la obținerea lucrurilor pe 
care omul le caută şi după care tânjeşte. 


Atunci când Allah este invocat prin acest 
Nume, Al-Qayyum, rugăciunii i se va răspunde 
într-un mod special şi se va pune capăt tristeții. 
În Sunan şi în lucrarea Sahih a lui Abu Hatim 
se relatează că Profetul (Pacea şi 
binecuvântarea lui Allah fie asupra sa!) a spus: 
„Cele mai măreţe Nume ale lui Allah se 
regăsesc în aceste două versete: «Domnul 
vostru este un Domn Unic. Nu există 
divinitate în afară de El. El este cel 
Milostiv, Îndurător.» (Sura Al-Bagara: 163) şi 
în: «Alif, Lam, Mim. Allah! Nu există altă 
divinitate în afară de El, Cel Viu [Al-Hayy], 

Cel Veşnic [Al-Qayyum].» (“Al ‘Imran: 1-2).” 
At-Tirmidhi a afirmat că acest hadis este 
autentic. 


În Sunan şi în Sahih-ul lui Ibn Hibban se 
relatează că Anas a spus: ,... «O, Allah! Îţi cer în 
numele laudei ce Ţi se cuvine doar Ție! Nu 
există nicio altă divinitate demnă de adorare în 
afară de Tine, Mannan (Cel extrem de Generos), 
Creatorul cerului şi al pământului! O, Tu, Cel 
căruia I se cuvine toată Preamărirea şi Cinstea! 
O, Hayy Qayyum!» Profetul (Pacea şi 
binecuvântarea lui Allah fie asupra sa!) a spus: 
«L-a implorat pe Allah prin cele mai măreţe 
Nume ale Sale; dacă este chemat prin ele, El 
răspunde, iar când I se cere, El oferă.» 


Profetul (Pacea şi binecuvântarea lui 
Allah fie asupra sa!) obişnuia să spună atunci 
când făcea dusa: „O, Hayy, o, Qayyum!” 
Profetul (Pacea şi binecuvântarea lui Allah fie 
asupra sa!) rostea: „O, Allah, caut mila Ta! Nu 
mă lăsa să depind de mine însumi nici măcar 
pentru o clipă şi ajută-mă să reuşesc în 
treburile mele! Nu există nicio divinitate 
demnă de adorare în afară de Tine!” 


Această rugă cuprinde invocarea lui 
Allah, în ale Cărui Mâini se află toate 
binecuvântările. Ruga face referire la 
dependenţa totală de Allah, la abandonarea 
tuturor problemelor în Mâinile Sale şi la 
implorarea ajutorului ce poate conduce la 
reuşită. De asemenea, este menționată ruga de 

a nu-i permite robului să se bazeze doar pe sine 
însuşi şi invocarea lui Allah prin amintirea 
unicităţii Sale. Toate acestea au un efect special 
cu privire la înlăturarea mâhnirii. Aceasta este 
şi situația care se aplică următoarei afirmaţii a 
Profetului (Pacea şi binecuvântarea lui Allah fie 
asupra sa!): „Allah este Domnul meu şi nu îi 
aduc niciun asociat.” Cât despre hadisul 
relatat de Ibn Ma'sud: „O Allah, sunt robul 
Tău, fiul robului Tău...” În această relatare 
sunt cuprinse aspecte care ţin de înțelepciunea 
divină şi ale căror explicaţii nu se regăsesc în 
nicio altă carte, precum şi secretele supunerii 
față de Allah. 


În hadis se afirmă statutul de rob al lui 
Allah a persoanei care face mărturisirea, 
precum şi a tatălui şi mamei acestuia; robul se 
află în Mâna lui Allah, iar El face ceea ce vrea 
cu robul Său. Robul nu poate să-şi producă 
niciun beneficiu şi niciun rău, nici să dea viață 
sau să provoace moartea ori învierea fără Allah. 
Slujitorul lui Allah nu are acces la nimic cu 
privire la sine însuşi. El este asemenea unui 
prizonier aflat în posesia Stăpânului său, supus 
complet puterii şi autorităţii Sale. 


Profetul (Pacea şi binecuvântarea lui 
Allah fie asupra sa!) a afirmat: „Hotărârea pe 
care o iei Tu cu privire la mine se va împlini, 
cu siguranță, iar judecata ta asupra mea este 
într-adevăr dreaptă.” 

Acest fragment din hadisul mai sus 
menționat conține două dintre cele mai 
importante aspecte ale Unităţii (tawhid-ului). În 
primul rând, se afirmă predestinarea şi faptul 
că hotărârea luată de Allah cu privire la robii 
Săi va fi executată, cu siguranţă, iar aceştia nu 
pot nici să fugă şi nici să le evite. 


Hotărârile luate de Allah sunt într-adevăr 
corecte, iar în ele nu se regăseşte nicio 
nedreptate la adresa robului Său. Ele sunt 
întotdeauna în conformitate cu dreptatea şi 
bunătatea. Nedreptatea reprezintă un defect 
care se constituie într-un tip de nevoie, 
ignoranță sau abuz. Un astfel de comportament 
nu poate fi niciodată atribuit Lui, deoarece 
Cunoaşterea Sa este atotcuprinzătoare, iar El 
nu are nevoie de nimeni şi de nimic, în vreme ce 
tot ceea ce există depinde de El, Cel mai Corect 
Diriguitor al tuturor lucrurilor ce ţin de viața 
tuturor celor de pe pământ. Niciuna dintre 
hotărârile lui Allah nu are cum să fie deficitară 
din perspectiva Înţelepciunii sau a Perfecţiunii, 
exact în aceeaşi manieră în care niciuna dintre 
ele nu poate scăpa Puterii sau Voinţei Sale. 
Înţelepciunea lui Allah este Atotcuprinzătoare, 
caracter ce se aplică Puterii şi Voinţei Sale; de 
aceea profetul Hud (Pacea lui Allah fie asupra 
sa!) le-a spus celor din neamul său care voiau 
să îl sperie cu idolii lor: 


>»... «Noi nu zicem decât că te-a ajuns 


un rău de la unul din zeii noştri!» A zis el: 
«Eu Il iau pe Allah ca martor şi voi, de 

asemenea, fiți martori că eu sunt nevinovat 
pentru ceea ce voi luați ca asociați în locul 
Lui! Deci vicleniți cu toții împotriva mea, 
fără să-mi daţi niciun răgaz! Eu mă încred 
în Allah - Domnul meu şi Domnul vostru!și 
nu este vietate pe care El să nu o fină de 
chica ei. Domnul meu este pe drumul cel 
drept!” (Sura Hud: 54-56). 


Acest verset ne indică faptul că, deşi toți 
robii depind în totalitate de Allah, iar El face 
ceea ce doreşte cu privire la tot ceea ce ţine de 
ei, El se află pe calea cea dreaptă şi nu decide 
niciodată ceva imperfect din punctul de vedere 
al înţelepciunii, dreptăţii, bunătății şi milei. 
Afirmația Profetului (Pacea şi binecuvântarea lui 
Allah fie asupra sa!): „Hotărârea pe care o iei 
Tu cu privire la mine se va împlini, cu 
siguranță” este asemenea acestor cuvinte ale 
lui Allah: 


„Si nu este vietate pe care El să nu o 
fină de chica ei” (Sura Hud: 56). 


Cealaltă afirmaţie făcută de Profet (Pacea 
şi binecuvântarea lui Allah fie asupra sa!): „... 
iar judecata Ta asupra mea este într-adevăr 
dreaptă.” este asemănătoare cu următoarele 
cuvinte din Coran: 


„Domnul meu este pe drumul cel 
drept!” (Sura Hud: 56). 

Profetul (Pacea şi binecuvântarea lui 
Allah fie asupra sa!) L-a implorat pe Allah prin 
toate Numele pe care El le-a dezvăluit robilor 
Săi, cele care le sunt cunoscute, precum şi cele 
care au rămas ascunse față de ei şi păstrate în 
taina necunoscutului, ştiute doar de Allah, a 
căror cunoaştere nu a ajuns nici la îngeri, nici 
la vreunul dintre  Trimişii Săi. Această 
rugăciune este una dintre cele mai bune şi mai 
iubite de către Allah. De asemenea, ea este cea 
mai benefică raportat la posibilitatea de a obține 
prin ea ceea ce omul doreşte. 


Profetul (Pacea şi binecuvântarea lui 
Allah fie asupra sa!) L-a rugat pe Allah să facă 
astfel încât Coranul să devină lumina inimii 
sale, să fie asemenea unui izvor care potoleşte 
setea vieţuitoarelor. El L-a rugat pe Allah să 
transforme Coranul într-un remediu pentru 
tristeţea şi durerea sa; Coranul funcționează ca 
un remediu care înlătură o boală, permițându-i 
corpului să îşi recapete starea de sănătate şi 
tinereţea. Profetul (Pacea şi binecuvântarea lui 
Allah fie asupra sa!) L-a mai rugat pe Allah ca 
acest Coran să fie cel care înlătură rugina şi 
impuritățile inimii. Atunci când acest remediu 
este folosit de o persoană cu inima sinceră, se 
va dovedi eficient în a înlătura durerea şi a face 
loc sănătăţii şi energiei. 


Cât despre rugăciunea pe care a făcut-o 
Zhin An-Nun (lona), aceasta conţine o afirmare 
a  tawhid-ului (unității) şi  preamărirea 
Perfecțiunii lui Allah. Slujitorul lui Allah îşi 


239 


recunoaşte nedreptatea şi păcatele pe care le-a 
comis, transformând astfel ruga într-un 
remediu extrem de eficient de a combate 
tristețea, durerea şi  mâhnirea. Această 
rugăciune reprezintă un mod extrem de eficient 
de a obține apropierea de Allah şi îndeplinirea 
dorinței robului.  Tawhid-ul (Unitatea) şi 
preamărirea lui Allah implică afirmarea tuturor 
tipurilor de perfecțiune ale lui Allah, precum şi 
negarea oricărei deficiențe în cadrul demersului 
de a te apropia de El. Robul care îşi recunoaşte 
propria nedreptate îşi afirmă astfel credința cu 
privire la religie, răsplată şi pedeapsă. Tot prin 
această rugă el se umileşte şi se căieşte în fața 
lui Allah, cerându-I iertare şi reafirmându-şi 
statutul de slujitor al lui Allah, precum şi 
datoria sa de a-L asculta pe Allah. Există patru 
aspecte prin care robul Îl imploră pe Allah în 
rugăciunile sale: tawhid (Unitatea), preamărirea 
lui Allah, afirmarea statutului de rob al lui 
Allah şi recunoaşterea greşelilor. 


În hadisul relatat de Abu Umamah: „O, 
Allah! Caut adăpost la Tine de tristețe şi de 
mâhnire!”, se face referire la căutarea de 
adăpost de opt elemente. Patru dintre acestea 
sunt relaționate între ele: durerea şi mâhnirea, 
neputința şi lenea, laşitatea şi zgârcenia, 
datoriile şi dominația exercitată de bărbați. 
Atunci când o chestiune pe care omul o urăşte 
îi atinge inima, este vorba fie despre o grijă 
prezentă care îl întristează, fie despre una 
viitoare care ar putea să îi prejudicieze 
interesele importante. 

Atunci când omul nu-şi poate atinge 
interesele vitale, este fie din cauza propriei 
incapacități, fie din cauză că nu doreşte să 
acționeze. Când omul nu obține o serie de 
beneficii care s-ar dovedi folositoare pentru alții 
şi pentru el însuşi, este fie din cauză că este laş 
sau zgârcit, ori din cauză că nu doreşte să 
cheltuie din banii săi. Dacă robul este copleşit, 
acest lucru este cauzat de nedreptăţile celor din 
jur. Acest hadis ne face cunoscută modalitatea 
prin care trebuie să căutăm adăpost de toate 
felurile de rău care există. 


Căutarea iertării are un efect profund 
asupra înlăturării durerii, mâhnirii, tristeţii şi 
depresiei. Acesta este un fapt asupra căruia au 
căzut de acord înțelepții tuturor popoarelor. 
Păcatele şi erorile atrag după sine durere, 
mâhnire, teamă, tristeţe şi suferințe ale inimii. 
După o vreme, cei care sunt obişnuiţi să comită 
păcate şi să împlinească fapte rele se obişnuiesc 
să facă acest lucru şi încep să se plictisească de 
ele. Apoi comit greşeli pentru a îndepărta 
depresia şi sentimentul de singurătate care îi 
încearcă. Din moment ce acestea sunt efectele 
pe care le au asupra inimii păcatele şi greşelile, 
singurul remediu care poate fi aplicat pentru 
înlăturarea acestei stări este căutarea iertării şi 
exprimarea căinţei în fața lui Allah. 


Cât despre rugăciune, aceasta are un 
profund efect asupra omului, aducând uşurare 
şi alinare inimii, întărind-o şi oferindu-i bucurie 
şi exaltare. Rugăciunea este liantul dintre inima 

sau sufletul omului şi Allah, facilitând apariția 
unor stări de fericire prin apropierea de El, prin 
pomenirea Lui; omul simte fericire atunci când 
vorbeşte cu El sau când stă în picioare în fața 
Lui, folosindu-şi întregul corp şi toate forțele 
trupului cu scopul de a-şi manifesta supunerea 
în fața Lui. Prin rugăciune, fiecărui organ şi 
membru al corpului i se oferă dreptul de a sluji 
unui nobil scop, iar inima este eliberată de 
pomenirea creaţiei, de interacțiunea cu ea sau 
de conversaţia purtată cu aceasta. Atenţia 
inimii şi a membrelor va fi astfel concentrată 
doar asupra Domnului şi Creatorului, fiind 
eliberată, în acelaşi timp, de iritarea cauzată de 
duşmanul său, diavolul, pe parcursul 
rugăciunii. Acesta este motivul care face ca 
rugăciunea să reprezinte unul dintre cele mai 
eficiente medicamente, remedii şi surse de 
energie, fiind potrivită pentru inimile care se 
află într-o stare bună de sănătate. Inimile 
suferinde sunt asemănătoare cu trupurile 
afectate de vreo boală; ele nu pot fi hrănite cu 
mâncăruri gustoase, normale. 


Rugăciunea reprezintă una dintre cele 
mai bune căi de a dobândi binecuvântări atât în 
această viață lumească, cât şi în cea veşnică, 
îndepărtând răul din această existenţă, precum 
şi din cea ulterioară. Rugăciunea descurajează 
căderea în păcat, vindecă bolile inimii şi aduce 
lumină acesteia, iar în acelaşi timp ridică 
nivelul de energie al membrelor şi al corpului. 
Ruga atrage după sine binecuvântări, 
îndepărtează nedreptatea, îi ajută pe cei 

oprimațţi, împrăştie poftele inimii, îndepărtează 
chinurile, sporeşte mila, uşurează nenorocirile 
şi ajută împotriva multor boli care atacă 
organele interne. 


Ibn Majah a relatat în Sunan că Abu 
Hureira a spus: „Trimisul lui Allah (Pacea şi 
binecuvântarea lui Allah fie asupra sa!) m-a 
văzut pe când dormeam, suferind de o durere 
de stomac. El mi-a spus: «O, Abu Hureira! Te 
deranjează stomacul?» (a rostit aceste cuvinte 
în persană). l-am spus: «Da, Trimis al lui Allah!» 
El a spus atunci: «Ridică-te şi împlineşte 
rugăciunea, pentru că rugăciunea este un 
leac!” Unii relatează că aceste cuvinte nu îi 
aparțin Profetului (Pacea şi binecuvântarea lui 
Allah fie asupra sa!), ci lui Abu Hureira care i 
le-ar fi spus lui Mujahid. 


Atunci când inima doctorului ipocrit nu 
este mulțumită de toate aceste aspecte, îi 
vorbim în termeni medicali. Îi spunem că 
rugăciunea reprezintă o activitate fizică pentru 
trup şi pentru suflet, deoarece implică diverse 
mişcări şi poziţii, cum ar fi statul în picioare, 
înclinarea, prosternarea, aşezarea pe suprafața 
solului, precum şi mişcările care preced şi 
succed acestor poziţii, iar pe parcursul acestora 
sunt folosite majoritatea  încheieturilor. 
Majoritatea organelor interne sunt supuse şi ele 
unui efort fizic în timpul rugăciunii, de 
exemplu, stomacul, intestinele sau restul 
organelor corpului care au rol în prelucrarea 
alimentelor. Cine poate nega faptul că aceste 

acțiuni şi mişcări întăresc corpul, mai ales 
atunci când sufletul este alinat în timpul 
rugăciunii? Corpul va fi întărit, iar durerea va 
trece pe plan secund. 


Boala ipocriziei, respingerea mesajului cu 
care au fost trimişi toți Profeţii lui Allah şi 
alegerea ateismului nu îşi găsesc vindecarea 
decât în foc. Allah ne-a spus în Coran: 


„V-am prevenit pe voi despre un foc ce 
arde cu flacără, unde nu va arde decât cel 
mişel, care tăgăduieşte şi întoarce spatele.” 
(Sura Al-Layl: 14-16) 


Cât despre efectul jihad-ului asupra 
înlăturării tristeţii şi mâhnirii, acesta este clar 
evidenţiat: atunci când inima este forțată să 
tolereze ceea ce e rău şi această caracteristică 
devine dominantă şi vizibilă, vor spori tristețea, 
depresia, teama şi îngrijorarea. Însă atunci 
când sufletul înfăptuieşte un tip de jihad de 
dragul lui Allah, Allah va transforma toată acea 
tristețe şi durere în fericire şi putere. Allah a 
spus: 


„Luptaţi-vă împotriva lor, căci Allah îi 
va pedepsi prin mâinile voastre şi-i va 
acoperi de ruşine şi vă va ajuta să-i biruiți 
şi va tămădui piepturile unor oameni drept- 
credincioşi şi va alunga mânia din inimile 
lor! Si Allah va primi căința aceluia de la 

care El voieşte, căci Allah este Atoateştiutor 
[şi Inţelept].” (Sura At-Tawba: 14-15). 


Niciun alt act nu este la fel de puternic 
precum  jihad-ul în a înlătura tristețea, 
mâhnirea şi neliniştea inimii. 


Cât despre efectul pe care îl are 
mărturisirea: „Nu există nicio divinitate demnă 
de adorare în afară de Allah” în eliminarea 
depresiei, acesta a fost dovedit. Prin această 
sintagmă se face referire la încredințarea 
tuturor chestiunilor ce îl privesc pe om, precum 
şi a forței şi puterii în seama lui Allah Unicul. 
Tot ceea ce ţine de om Îi este încredințat lui 
Allah, fără a-l nega supremaţia cu privire la 
niciun aspect; de asemenea, se face referire şi la 
capacitatea Sa de a modifica orice, la Unica Sa 
Puterile în toate lumile. 


S-a afirmat faptul că nu există niciun 
înger care să coboare sau să urce către ceruri 
fără a rosti cuvintele: „Nu există nicio putere 
sau forță în afară de Allah.” Precizăm faptul că 
aceste cuvinte au un profund efect în izgonirea 
diavolului. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la vindecarea fricii şi a insomniei 

At-Tirmidhi a relatat în Sunan cum i s-a 
plâns Khalid odată Profetului (Pacea şi 
binecuvântarea lui Allah fie asupra sa!) 
spunându-i că nu reuşeşte să doarmă bine 
noaptea. Profetul (Pacea şi binecuvântarea lui 
Allah fie asupra sa!) a spus: „Atunci când 
mergi la culcare să spui: «O, Allah! Stăpân al 
celor şapte ceruri şi a tot ceea ce se 
regăseşte sub ele, Stăpân al pământurilor şi 
al tuturor roadelor lor, Stăpân al diavolilor şi 
al tuturor celor pe care ei îi călăuzesc pe 
calea  pierzaniei! Caut adăpost la Tine 
împotriva răului venit din partea creaţiei 
Tale şi împiedică-i să comită vreun rău sau 
vreo nedreptate împotriva mea! Într-adevăr, 
cei care au găsit adăpost la Tine sunt 
puternici, cinstită este Preamărirea Ta şi nu 
există nicio divinitate vrednică de adorare în 
afară de Tine!” 


At-Tirmidhi a relatat că Trimisul lui Allah 
(Pacea şi binecuvântarea lui Allah fie asupra 
sa!) obişnuia să le spună companionilor să 
recite aceste cuvinte atunci când simt vreo 
teamă în sufletele lor: „Caut adăpost prin 
Cuvintele Perfecte ale lui Allah de Mânia şi 
Pedeapsa Sa, precum şi de răul robilor Săi şi 
de şoaptele diavolilor! Caut adăpost la Tine, 
Stăpânul tuturor, de prezența celor rele!” 


Ibn “Umar îşi învăța copiii să rostească 
aceste cuvinte şi le scria pentru cei care nu 
reuşeau să le memoreze. Nu există nicio urmă 
de îndoială că aceste cuvinte sunt cele mai 

potrivite şi eficiente în înlăturarea tuturor 
felurilor de rău. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la tratarea arsurilor 


De cele mai multe ori, arsurile sunt 
cauzate de foc, care este chiar elementul din 
care diavolul a fost creat; flacăra se potriveşte 
naturii lui Şeitan şi răului pe care încearcă să îl 
realizeze. Diavolul este cel care ajută focul să 
facă rău. De obicei, flacăra încearcă să domine 
şi să distrugă. Aceste două chestiuni, 
dominarea şi devastarea, reprezintă calea la 
care face diavolul chemare, iar prin ele conduce 
umanitatea către pierzanie. Atât focul, cât şi 
diavolul caută să îşi impună dominația şi să 
răspândească suferință, dar Allah Gloriosul 
intervine de fiecare dată pentru a elimina relele 
şi faptele diavolului. 


Preamărirea lui Allah are efect în 
potolirea şi stingerea flăcării, pentru că Măreţia 
lui Allah  copleşeşte totul. Atunci când 
musulmanii Îl preamăresc pe Allah, rugăciunea 
lor va face ca focul şi eforturile diavolului să 
pălească, iar astfel focul va fi stins, cu voia lui 
Allah. Am utilizat această metodă şi am verificat 
acurateţea sa. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la menţinerea stării de sănătate 


Păstrarea unei stări bune de sănătate 
necesită o bună hidratare, astfel încât corpul să 
poată rezista căldurii. Umezeala ţine piept 
căldurii, în timp ce temperaturile înalte conduc 
spre maturare diverse substanțe şi ajută 
organismul să elimine reziduurile acumulate. În 
lipsa hidratării, căldura excesivă i-ar dăuna 
organismului şi nu ar permite ca organele să 
funcţioneze în mod corespunzător; uscăciunea 
exagerată îi permite căldurii să ardă trupul şi să 
îl usuce. Dacă luăm separat una dintre aceste 
două stări, fie umezeala, fie fierbinţeala, 
observăm că oricare dintre ele are nevoie de 
cealaltă pentru a susține organismul şi a-i 
permite să funcționeze. Căldura consumă 
umiditatea şi se evită astfel putrezirea sau 
descompunerea. Atunci când vreuna din aceste 
stări devine dominantă, constituția corpului va 
fi modificată, survenind astfel o serie de 
schimbări. 


Aşa cum am afirmat deja, căldura 
descompune umezeala, forțând organismul să 
încerce să înlocuiască apa pierdută prin 
consumarea de hrană şi lichide. Atunci când în 
organism există un nivel prea ridicat de 
umezeală, căldura nu reuşeşte să o 
descompună şi astfel corpul va fi afectat în mod 
negativ. În acest caz, mai multe boli vor ataca 

organismul. Toate aceste aspecte se regăsesc în 
următoarele cuvinte ale lui Allah: 


„Mâncaţi şi beți, însă nu _ întreceți 
măsura...” (Sura Al-A'raf: 31). 


Allah îi îndrumă pe robii Săi să fie 
cumpătaţi, să nu consume mâncăruri şi băuturi 
decât în măsura în care acestea aduc beneficii 
organismului, hrănindu-l şi restabilind nivelul 
de energie. Cantitatea (de alimente şi lichide) 
care ar trebui consumată nu trebuie să 
depăşească echivalentul energiei epuizate deja 
de corp, la care se adaugă cea necesară pentru 
o bună funcționare a organismului. Altfel, 
hrana în exces va atrage după sine afecțiuni şi 
starea de sănătate va fi alterată, iar aceasta se 
aplică atât atunci când omul mănâncă în exces, 
cât şi atunci când se alimentează cu o cantitate 
prea mică de hrană. 


Puținele cuvinte pe care Allah le-a rostit 
cu privire la această situaţie reprezintă cheia 
menţinerii unei stări bune de sănătate. 


Scopul aflat la baza căutării unui 
tratament pentru sine însuşi şi pentru cei din 
jur este reprezentat de menţinerea organismului 
într-o stare bună de sănătate până la sfârşitul 
existenței pământeşti, nu de păstrarea tinereţii 
şi sănătăţii pentru totdeauna - un ideal ce nu 
poate fi atins în decursul vieţii lumeşti. Ţelul pe 
care încearcă doctorii să îl atingă implică 
protejarea nivelului de hidratare de orice ar 

putea să îl destabilizeze, precum şi îndepărtarea 
acelor factori care ar putea să modifice 
temperatura normală a corpului. Doctorul 
echilibrează balanța dintre puterile sau stările 
corpului, aşa cum Allah a creat cerurile şi 
pământul: în mod corect şi bine proporționat. 
De fapt, întreaga creaţie prosperă atunci când 
există corectitudine şi echilibru. 


Cei care studiază îndrumările Profetului 
(Pacea şi binecuvântarea lui Allah fie asupra 
sa!) îşi vor da seama de faptul că acestea 
reprezintă cea mai bună călăuzire pentru 
menţinerea stării de sănătate a corpului. 
Păstrarea stării de sănătate depinde de 
alimentarea şi de hidratarea într-o manieră 
moderată, precum şi de folosirea veşmintelor, a 
casei, aerului, somnului, stării de veghe, 
mobilităţii, stării de leneveală, a sexului, a 
eliminării materiilor excedentare din corpul 
uman şi de păstrarea a tot ceea ce este necesar 
şi important în cea mai bună formă. Atunci 
când aceste nevoi sunt satisfăcute într-o 
manieră adecvată, ţinându-se cont de 
particularitățile corpului, de ținutul în care 
locuieşte omul, vârstă şi obiceiuri personale, 
este mai probabil ca el să se bucure de o stare 
de bine şi de sănătate până când se apropie 
momentul mortii sale. 


O stare bună de sănătate este una dintre 
cele mai mari binecuvântări trimise de Allah 
omenirii, precum şi una dintre cele mai 
însemnate răsplăți acordate de El. De fapt, o 

stare bună de sănătate este cea mai bună 
dintre toate binecuvântările lumeşti, iar cei care 
au fost înzestrați cu o bună înţelegere ar trebui 
să se străduiască să îşi mențină starea de 
sănătate şi să o apere de ceea ce ar putea să o 
modifice. 


Al-Bukhari a relatat în Sahih de la 
Trimisul lui Allah (Pacea şi binecuvântarea lui 
Allah fie asupra sa!) următoarele: „Există două 
binecuvântări pe care oamenii le irosesc: 
sănătatea şi timpul liber.” 


At-Tirmidhi a relatat că Abdullah bin 
Mihsan Al-Ansari a zis că Trimisul lui Allah 
(Pacea şi binecuvântarea lui Allah fie asupra 
sa!) a spus: „Pentru cel care se trezeşte 
sănătos dimineaţa, în siguranța casei sale şi 
cu hrana necesară pentru acea zi, este ca şi 
cum i-ar fi fost dăruită întreaga viață a 
acestei lumi.” 


At-Tirmidhi a relatat de la Abu Hureira 
aceste cuvinte ale Profetului (Pacea şi 
binecuvântarea lui Allah fie asupra sa!): „Prima 
binecuvântare despre care va fi întrebat 
robul în ziua Învierii va fi: «(Şi nu ţi-am dat 
un trup sănătos şi nu ţi-am potolit setea cu 
apă rece?»” 


Acesta este motivul pentru care unii 
dintre pioşii predecesori au spus că versetul: 

„Apoi veți fi întrebaţi, în ziua aceea, 
despre plăceri” (Sura At-Takathur: 8) 


face referire la starea de sănătate. 


Imam Ahmad a relatat că Abu Bakr As- 
Siddiq a spus: „L-am auzit pe Trimisul lui Allah 
(Pacea şi binecuvântarea lui Allah fie asupra 
sa!) spunând: „Cereţi-l lui Allah să vă aflaţi în 
siguranță şi într-o stare bună de sănătate, 
pentru că într-adevăr nimeni nu poate să 
aibă ceva mai bun, în afară de certitudinea 
credinţei, decât o stare bună de sănătate!” 


Profetul (Pacea şi binecuvântarea lui 
Allah fie asupra sa!) a alăturat starea de bine 
din această viață lumească cu aceea din viața 
veşnică. Reuşita robului în ambele vieți nu 
poate fi completă dacă nu cuprinde certitudinea 
credinţei şi o stare generală de bine. Credinţa 
sinceră îndepărtează chinurile Vieţii de Apoi, iar 
starea de bine înlătură afecțiunile care ar putea 
ataca corpul şi inima în această viață lumească. 


Profetul (Pacea şi binecuvântarea lui 
Allah fie asupra sa!) a spus: „Cereţi de la Allah 
iertare, bunăstare şi sănătate! Într-adevăr, 
nimeni nu poate să dobândească o 
binecuvântare mai bună, în afară de 
certitudinea credinţei, decât o stare bună de 
sănătate.” 


Cele trei chestiuni menționate în hadisul 
prezentat mai sus implică înlăturarea răului 

înfăptuit în trecut prin dobândirea iertării, cele 
din prezent — prin bunăstare, iar cele din viitor 
prin obținerea imunităţii în raport cu greşelile 
comise; astfel, robul se va elibera de chinuri. 
Într-adevăr, aceste cuvinte implică 
continuitatea unei stări de bine integrale. 


Abdur-Rahim bin Abu Laila a spus că 
Abu Ad-Dardaa a spus: „O, Trimis al lui Allah 
(Pacea şi binecuvântarea lui Allah fie asupra 
sa!), mie îmi place mai mult să dobândesc o 
stare bună de sănătate pentru care să fiu 
recunoscător decât să fiu încercat şi apoi să 
demonstrez răbdare.” Trimisul lui Allah (Pacea 
şi binecuvântarea lui Allah fie asupra sa!) a 
spus atunci: „Şi Trimisului lui Allah îi place 
sănătatea... întocmai ca şi ţie.” 


Se mai relatează că Ibn Abbas ar fi spus: 
„Un beduin a venit la Profet (Pacea şi 
binecuvântarea lui Allah fie asupra sa!) şi l-a 
întrebat: «Ce ar trebui să cer după ce termin de 
împlinit cele cinci rugăciuni?» Profetul (Pacea şi 
binecuvântarea lui Allah fie asupra sa!) a spus: 
«Cere-l lui Allah să te bucuri de sănătate!» 
Bărbatul a repetat întrebarea, iar Profetul 
(Pacea şi binecuvântarea lui Allah fie asupra 
sa!) i-a răspuns la fel. Când beduinul a rostit 
aceeaşi întrebare pentru a treia oară, Profetul 
(Pacea şi binecuvântarea lui Allah fie asupra 
sa!) i-a răspuns astfel: «Cere-l lui Allah să te 
bucuri de bunăstare atât în această viaţă, cât 
şi în Cea de Apoi!” 

Dacă sănătatea este atât de importantă, 
ar trebui ca noi să precizăm şi să studiem 
îndrumările profetice cu privire la menţinerea 
stării de sănătate; astfel, vom ajunge să ne dăm 
seama de perfecțiunea călăuzirii Profetului 
(Pacea şi binecuvântarea lui Allah fie asupra 
sa!) şi în această privință. Prin îndrumările sale, 
robul dobândeşte sănătatea corpului şi a inimii, 
atât în decursul acestei vieți lumești, cât şi în 
cea veşnică. Robul caută ajutorul lui Allah în 
toate problemele sale; cu toţii depindem doar de 
El şi nu există putere sau forță în afară de 
Allah. 


Profetul (Pacea şi binecuvântarea lui 
Allah fie asupra sa!) nu s-a limitat la a mânca 
un singur fel de mâncare 


Un astfel de obicei ar fi dăunător pentru 
natura umană. Corpul s-ar putea confrunta cu 
o stare de slăbiciune sau chiar cu moartea în 
situația în care ar fi alimentat cu un singur tip 
de hrană. Atunci când organismul cuiva este 
obişnuit cu un singur fel de mâncare, el nu va 
accepta altceva.  Restrângerea obiceiurilor 
alimentare la un singur tip de aliment, chiar 
dacă ar fi vorba despre cel mai hrănitor, este 
dăunătoare şi periculoasă. 


Profetul (Pacea şi binecuvântarea lui 
Allah fie asupra sa!) obişnuia să consume 
alimente specifice dietei poporului său, cum ar 
fi carne, fructe, pâine, curmale, precum şi 

altele, menţionate în paginile anterioare ale 
acestei cărți. 


Atunci când gustul unui anumit aliment 
trebuia atenuat, Profetul (Pacea şi 
binecuvântarea lui Allah fie asupra sa!) folosea 
chiar opusul acestuia, de exemplu calitatea 
caldă a curmalelor era neutralizată prin 
răcoarea pepenelui. Dacă nu găsea un alt 
aliment pentru neutralizarea unui fel de 
mâncare, consuma din acesta atât cât îi era 
necesar, fără a face excese. 


Când Profetului (Pacea şi binecuvântarea 
lui Allah fie asupra sa!) nu îi plăcea un anumit 
fel de mâncare, se abținea de la a-l consuma şi 
nu se forța să îl mănânce. Acesta este unul 
dintre cele mai importante aspecte cu privire la 
menţinerea stării de sănătate. Atunci când omul 
mănâncă un fel de mâncare care nu îi stârneşte 
pofta, aspectele negative ale acelui aliment vor 
contrabalansa beneficiile pe care le-ar putea 
aduce. 


Abu Hureira a spus: „Trimisul lui Allah 
(Pacea şi binecuvântarea lui Allah fie asupra 
sa!) nu a criticat niciodată vreun fel de 
mâncare. Dacă îi plăcea, mânca. Altfel, nu 
mânca.” 


Atunci când Profetului (Pacea şi 
binecuvântarea lui Allah fie asupra sa!) i s-a 
oferit carne de şopârlă (dhabb), nu a mâncat 
din ea. A fost întrebat: „Este interzis să mâncăm 

din ea?” El a spus: „Nu. Dar nu se numără 
printre alimentele pe care obişnuiesc să le 
consume cei din comunitatea mea şi nu îmi 
place.” 


Profetul (Pacea şi binecuvântarea lui 
Allah fie asupra sa!) obişnuia să consume 
alimente caracteristice unui regim alimentar 
obişnuit, iar atunci când i se oferea ceva ce nu 
făcea parte dintre acestea, iar el nu avea poftă 
să mănânce acea hrană, se abținea. Nu le-a 
interzis însă celor care erau obişnuiţi cu acea 
hrană sau celor cărora le era poftă de ea să o 
consume. 


Profetului (Pacea şi binecuvântarea lui 
Allah fie asupra sa!) îi plăcea să mănânce carne, 
în special pulpele din față sau partea superioară 
a oii. Chiar aceasta este partea care a fost 
otrăvită atunci când i s-a oferit acea oaie 
Profetului (Pacea şi binecuvântarea lui Allah fie 
asupra sa!). 


În Sahihan se relatează că Profetului 
(Pacea şi binecuvântarea lui Allah fie asupra 
sa!) i s-a adus odată nişte carne, iar lui i s-a 
oferit tocmai acea parte care îi plăcea. Abu 
‘Ubaid a povestit că Dhiba'ah bint Az-Zubair a 
spus că a sacrificat o oaie în casa sa. Profetul 
(Pacea şi binecuvântarea lui Allah fie asupra 
sa!) i-a transmis: „Hrăneşte-ne şi pe noi din 
ea!” Ea i-a spus Trimisului lui Allah (Pacea şi 
binecuvântarea lui Allah fie asupra sa!): „A mai 
rămas doar gâtul şi îmi este ruşine să îl trimit 

Trimisului lui Allah (Pacea şi binecuvântarea lui 
Allah fie asupra sa!).” Cel care transmitea 
mesajele Profetului s-a întors la Profet (Pacea şi 
binecuvântarea lui Allah fie asupra sa!) şi i-a 
spus ce s-a întâmplat. Trimisul lui Allah (Pacea 
şi binecuvântarea lui Allah fie asupra sa!) i-a 
spus: „Întoarce-te la ea şi spune-i să îl 
trimită, pentru că gâtul este acea parte care 
călăuzeşte oaia şi se află mai aproape de 
lucrurile bune şi mai departe de cele 
vătămătoare.” 


Nu există nicio îndoială asupra faptului 
că, în cazul cărnii de oaie, nu există părți mai 
puţin grase decât gâtul, picioarele din față şi 
coapsa. Sunt uşor de digerat şi nu cad greu la 
stomac. Metoda adoptată de Profet (Pacea şi 
binecuvântarea lui Allah fie asupra sa!) în 
această privinţă satisface cele trei reguli de bază 
cu privire la alimentaţie: să fie benefică şi 
folositoare, să nu cadă greu la stomac, să poată 
fi digerată rapid. Alimentele care întrunesc 
aceste caracteristici sunt cele mai benefice; a 
mânca o cantitate mică din astfel de alimente 
este mai bine decât a mânca mari cantități din 
alte feluri de mâncare. 


Profetului (Pacea şi binecuvântarea lui 
Allah fie asupra sa!) îi plăcea să consume 
dulciuri şi miere. Carnea, mierea şi dulciurile 
sunt cele mai bune mâncăruri şi aduc cele mai 
multe beneficii corpului, ficatului şi altor organe 
interne. Consumarea acestor alimente are un 
profund efect asupra menţinerii stării de 

sănătate şi puterii, celor care sunt deja 
suferinzi le dăunează consumarea acestor tipuri 
de alimente. 


Profetul (Pacea şi binecuvântarea lui 
Allah fie asupra sa!) obişnuia să mănânce pâine 
în combinaţie cu orice aliment avea la 
dispoziţie. Câteodată mânca pâine cu carne, 
alteori o combina cu pepene sau cu curmale. 
Odată Profetul (Pacea şi binecuvântarea lui 
Allah fie asupra sa!) a pus o curmală uscată pe 
o bucată de pâine şi a spus că acel fruct 
reprezintă condimentul bucății de pâine. Pâinea 
din făină de orz este rece şi uscată, în vreme ce 
curmalele sunt fierbinți şi umede, deci 
consumarea acestor alimente combinate este 
cea mai bună decizie, mai ales în cazul acelora 
care sunt obişnuiţi cu această hrană (de 
exemplu: locuitorii din Medina). Câteodată 
Profetul (Pacea şi binecuvântarea lui Allah fie 
asupra sa!) mânca pâine cu oțet, spunând: „Ce 
condiment bun este oţetul!” Această laudă a 
fost adusă oţetului din cauză că era singurul 
condiment disponibil în casă în acel moment, 
nu pentru că ar fi mai bun decât alte feluri de 
mâncare, aşa cum cred unii oameni neştiutori. 
În hadis ni se relatează că Profetul (Pacea şi 
binecuvântarea lui Allah fie asupra sa!) a venit 
odată la una dintre soțiile sale şi, atunci când i 
s-a oferit nişte pâine, a întrebat dacă au 
condimente în casă. Ea i-a răspuns că aveau 
doar oţet, iar el a zis: „Ce condiment bun este 
oţetul!” 

Adăugarea unui condiment pe pâine este 
benefică pentru starea de sănătate. Aici folosim 
această denumire generică de condiment, 
deoarece atunci când aceste elemente sunt 
adăugate pâinii ea capătă un gust mai bun şi 
ajută la menţinerea stării de sănătate. 


Profetul (Pacea şi binecuvântarea lui 
Allah fie asupra sa!) obişnuia să mănânce acele 
fructe sezoniere caracteristice regiunii în care se 
afla, deoarece consumul de fructe reprezintă 
una dintre cele mai bune metode de păstrare a 
sănătăţii; în Înţelepciunea Sa imensă, Allah a 
decis ca fiecare ținut să aibă propriile sale specii 
de fructe, potrivite şi benefice în timpul 
sezonului. Atunci când oamenii consumă aceste 
fructe, ele vor fi de folos în păstrarea stării de 
bine şi de sănătate, servind, în acelaşi timp, ca 
medicamente. Pe de altă parte, cei care se abțin 
de la consumarea fructelor specifice regiunii în 
care locuiesc se vor număra printre cele mai 
suferinde persoane, fiind private de o stare 
bună de sănătate. 


Cantitatea de apă conținută de diversele 
fructe reprezintă căldura favorabilă a acelui 
anotimp şi a pământului din care au rodit. 
Stomacul va reuşi să le matureze şi va înlătura 
răul pe care acestea ar putea să îl aducă, cu 
condiția ca ele să nu fie consumate în cantităţi 
excesive; omul nu trebuie să îşi forțeze 
organismul să suporte ceea ce nu îi face bine. 
Pe de altă parte, omul nu ar trebui să amestece 
hrana nedigerată din stomac cu fructe, nici să 

bea apă în timpul în care are loc digestia. 
Fructele ar trebui consumate doar după ce 
conținutul stomacului a fost digerat, în special 
pentru a preveni constipaţia. Pentru cei care 
consumă fructele într-o manieră potrivită, la 
momentul oportun şi în cele mai bune condiţii, 
ele vor acționa ca nişte leacuri sau remedii 
pentru el. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la poziţia corectă în timpul servirii 
mesei 


Profetul (Pacea şi binecuvântarea lui 
Allah fie asupra sa!) a spus: „Nu mănânc 
atunci când sunt întins pe o parte.” şi a mai 
zis: „Mă aşez aşa cum se aşează sclavul şi 
mănânc la fel cum mănâncă şi el.” 


Poziţia în care omul stă întins pe o parte 
dăunează stomacului, pentru că împiedică 
deplasarea hranei prin circuitul corect şi 
ajungerea sa în stomac; în acea poziție se 
exercită presiune asupra stomacului şi nu i se 
permite să se deschidă astfel încât hrana să 
treacă prin el. 


Această poziție în care omul stă întins pe 
o parte în timp ce mănâncă reprezintă o 
practică a oamenilor aroganțţi, iar Profetul 
(Pacea şi binecuvântarea lui Allah fie asupra 
sa!) a spus: „... şi mănânc la fel cum mănâncă 
sclavul.” 


260 


Profetul (Pacea şi binecuvântarea lui 
Allah fie asupra sa!) obişnuia să stea în picioare 
pe când mânca. Îşi punea genunchii pe sol şi se 
aşeza pe laba piciorului stâng sau pe partea 
superioară a piciorului drept, în semn de 
umilință față de Domnul său şi din respect față 
de hrană şi de cei prezenţi. Aceasta este cea mai 
bună poziție care poate fi adoptată în timpul 
mesei, deoarece organele corpului se vor afla în 
poziția corectă, iar bunele maniere vor fi şi ele 
respectate. 


După cum am declarat deja, cea mai 
bună poziţie în timpul mesei este cea în care 
omul stă drept, pentru că organele corpului se 
vor afla în poziția lor naturală. Cea mai rea 
poziție este cea în care omul stă înclinat pe o 
parte, pentru că esofagul şi organele 
responsabile de digerarea hranei vor fi apăsate 
în această poziţie şi vor exercita o presiune 
foarte mare asupra stomacului. 


Este posibil ca Profetul (Pacea şi 
binecuvântarea lui Allah fie asupra sa!) să se fi 
referit la faptul că nu stă întins pe perne, cum 
fac oamenii aroganţi sau cei care vor să 
mănânce mai mult. Profetul (Pacea şi 
binecuvântarea lui Allah fie asupra sa!) 
obişnuia să mănânce atât cât simţea nevoia să 
mănânce, ca şi sclavii. 

Profetul mânca folosind trei degete 


Aceasta este una dintre cele mai bune 
metode de a mânca. Atunci când omul 
mănâncă utilizând un deget sau două degete, îi 
va afecta apetitul şi nici nu va cuprinde o 
cantitate de mâncare suficientă, iar el ar 
termina de mâncat într-o perioadă de timp mai 
lungă. Organele responsabile de prelucrarea 
hranei nu vor fi satisfăcute cu o cantitate atât 
de mică de hrană în fiecare îmbucătură şi vor 
trece printr-o perioadă de inactivitate chiar în 
timp ce omul se alimentează. Dacă omul 
mănâncă o cantitate foarte mică de alimente, 
nu se va bucura niciodată de hrana ingerată şi 
nici nu se va simţi confortabil. Cel care 
mănâncă utilizînd toate cele cinci degete va 
trimite stomacului, la fiecare îmbucătură, o 
cantitate mai mare de hrană decât cea care 
poate fi digerată. Organele corpului vor fi forțate 
să prelucreze o cantitate de hrană prea mare, 
iar astfel persoana nu se va bucura de hrană şi 
nici corpul nu se va simţi confortabil pe 
parcursul procesului de digestie. Cea mai bună 
cale de a mânca este aceea în care sunt utilizate 
trei degete, aşa cum făcea Profetul (Pacea şi 
binecuvântarea lui Allah fie asupra sa!), precum 
şi cei care i-au urmat exemplul. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la anumite combinaţii de alimente 

Profetul (Pacea şi binecuvântarea lui 
Allah fie asupra sa!) nu combina niciodată 
alimente cum ar fi peşte cu lapte, lapte şi 
mâncăruri acre, două feluri de mâncare 
(fierbinți sau reci), două tipuri de alimente 
vâscoase, ori două feluri de alimente ce puteau 
provoca uşor constipația sau diareea, nici două 
feluri de mâncare care cad greu la stomac, dar 
nici două feluri de mâncare cu consistență 
lichidă sau două alimente care să producă 
acelaşi efect. El nu amesteca nici două feluri de 
mâncare ce puteau produce efecte opuse 
asupra organismului (de exemplu: constipatie şi 
diaree), dar nici alimente uşor digerabile cu 
mâncăruri gătite sau prăjite, care cad greu la 
stomac; de asemenea, nu combina nici alimente 
uscate cu hrană proaspătă, nu mânca nici ouă 
în combinaţie cu lapte sau carne cu lapte. Când 
mâncarea era încălzită, nu o consuma atunci 
când era încă fierbinte; nu se atingea de 
mâncarea veche, reîncălzită a doua zi. Profetul 
(Pacea şi binecuvântarea lui Allah fie asupra 
sa!) nu mânca mâncăruri sărate sau 
conservate, cum ar fi murăturile, de exemplu. 
Toate aceste alimente sunt dăunătoare şi 
înrăutăţesc starea sănătății. 


Profetul (Pacea şi binecuvântarea lui 
Allah fie asupra sa!) obişnuia să neutralizeze 
substanțele vătămătoare conţinute de unele 
alimente  consumându-le în combinaţie cu 
opusul lor, dacă era posibil. Atunci când hrana 
era de natură fierbinte, îi neutraliza efectul prin 
combinarea cu alimente hidratante, de exemplu 

curmalele coapte le mânca împreună cu 
castraveți, iar curmalele uscate erau combinate 
cu unt. Obişnuia să bea apa rezultată în urma 
înmuireii curmalelor pentru a neutraliza efectul 
mâncărurilor care cad greu la stomac. Profetul 
(Pacea şi binecuvântarea lui Allah fie asupra 
sa!) obişnuia câteodată să mănânce la cină doar 
câteva curmale. 


Abu Nu'aim a menţionat că Profetul 
(Pacea şi binecuvântarea lui Allah fie asupra 
sa!) obişnuia să descurajeze obiceiul de a dormi 
imediat după servirea mesei, deoarece împovăra 
inima. Doctorii recomandă o scurtă plimbare 
după ce s-a luat cina, chiar dacă ar fi vorba 
doar de câţiva paşi; a dormi imediat după cină 
este foarte dăunător. Doctorii musulmani sunt 
de părere că omul ar putea să împlinească 
rugăciunea după ce a servit cina, astfel încât 
hrana să treacă în partea inferioară a 
stomacului, unde va fi digerată cu uşurinţă. 


Profetul nu bea nici apă, nici lapte în 
timp ce mânca, pentru că lichidele alterează 
hrana, mai ales dacă acestea au temperatură 
prea scăzută sau prea ridicată. 


Nu este recomandabil să se bea apă 
imediat după efectuarea unor activități fizice, 
când organismul este obosit, după întreţinerea 
de relaţii intime, înainte şi imediat după 
consumarea de alimente sau după ce au fost 
ingerate fructe. Nu este recomandat să se bea 
apă nici după ce s-a făcut baie sau imediat ce 


264 


omul s-a trezit din somn. În toate aceste situații 
consumul de apă ar dăuna sănătăţii, iar omul 
nu ar trebui să se gândească la beneficiile pe 
care le-ar putea dobândi consumând lichide în 
timpul mesei. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la ingerarea de lichide 


Călăuzirea pe care ne-a transmis-o 
Profetul (Pacea şi binecuvântarea lui Allah fie 
asupra sa!) cu privire la modul în care ar trebui 
să ne hidratăm este cea mai benefică pentru 
menţinerea stării de sănătate. Profetul (Pacea şi 
binecuvântarea lui Allah fie asupra sa!) 
obişnuia să amestece miere cu apă rece, iar 
aceasta reprezintă una dintre cele mai eficiente 
metode de păstrare a sănătăţii, la care doar cei 
mai buni doctori ar fi putut să se gândească. 
Consumarea mierii pe stomacul gol dizolvă 
mucozităţile, purifică straturile protectoare ale 
stomacului şi  diluează  vâscozitatea şi 
reziduurile produse de organism; de asemenea, 
temperatura stomacului va creşte un pic. 
Mierea astfel consumată ajută la dizolvarea 
parțială a cheagurilor formate în stomac, 
rinichi, ficat sau prostată. Dintre toate 
dulciurile, mierea aduce cele mai multe beneficii 
stomacului. 

Ar trebui să menţionăm faptul că mierea 
le poate dăuna celor care suferă de bilă, 
deoarece agravează această afecțiune. În acest 
caz, efectul nociv poate fi neutralizat prin 
administrarea concomitentă a oţetului; această 
metodă face ca mierea să devină benefică. 
Mierea aduce mult mai multe beneficii decât 
oricare altă băutură pe bază de zahăr, mai ales 
pentru cei care nu sunt obişnuiţi cu astfel de 
lichide. 


Atunci când o persoană consumă o 
băutură dulce cu care organismul nu este 
obişnuit, nu va beneficia de ea în aceeaşi 
măsură în care ar fi beneficiat de miere, pentru 
că în acest caz intră în ecuaţie obiceiurile 
personale. Aceste obiceiuri pe care le are fiecare 
dintre noi sunt cele care înlătură fundamentele 
expuse şi stabilesc alte baze. 


Dacă o băutură se caracterizează atât 
prin dulceaţă, cât şi prin răcoare, ea va fi 
benefică pentru organism şi va reprezenta una 
dintre cele mai bune metode de a-i păstra 
sănătatea, precum şi starea de bine a 
sufletului; de asemenea, forța trupului va spori, 
iar unele organe, cum ar fi ficatul sau inima, 
vor funcționa mai bine. Când băutura este rece 
şi dulce, organismul va tânji după ea şi 
consumarea acesteia îi va aduce beneficii şi îl va 
hrăni; băutura va fi digerată cu rapiditate, 
făcând transferul de substanțe către celelalte 
organe ale corpului în mod eficient. 

Apa rece potoleşte setea, menţine nivelul 
de hidratare al organismului, regenerează 
trupul, înmoaie alimentele consumate şi ajută 
la transferul rapid al lichidului în organism. 


Există o serie de divergențe între opiniile 
exprimate de doctori, în sensul că unii dintre ei 
afirmă că apa reprezintă un nutrient, deoarece 
organismul este întărit, mai ales atunci când 
lichidul este consumat în momentul în care 
trupul are nevoie de el. Tot ei afirmă că există 
numeroase asemănări între organismele 
oamenilor şi animalelor, ambele specii trecând 
printr-un proces de creştere şi dezvoltare. La 
rândul lor, plantele cresc şi au propriile lor 
simțuri şi mişcări. Din moment ce ele se 
hrănesc cu apă, cum se poate nega faptul că 
apa reprezintă şi un nutrient, ... se întrebau 
acei doctori. 


Ei au completat această afirmație 
specificând că nu neagă faptul că majoritatea 
substanțelor hrănitoare pentru organismul 
uman provin din alimente. Ei doar infirmă 
afirmația potrivit căreia apa nu conține nicio 
substanță nutritivă. Apoi au adăugat că 
alimentele oferă nutrienți în funcție de 
cantitatea de apă pe care o conțin. 


Aceşti doctori au mai afirmat că apa este 
o sursă de viață atât pentru animale, cât şi 
pentru plante. Au spus că nu există nicio 
îndoială cu privire la faptul că această 
substanță este mai apropiată de resursele într- 

adevăr vitale, deci va oferi o nutriție superioară. 
Dar dacă această substanţă ar fi însăşi resursa 
vieţii? 


Allah a spus: 


»[...] şi din apă am făcut tot ce este 
lucru viu.” (Sura Al-Anbiya: 30). 


Acei doctori întreabă cum se poate ca 
însăşi sursa vieţii să nu ofere hrană trupului? 


Tot ei amintesc de faptul că o persoană 
însetată îşi va recăpăta puterea şi energia în 
momentul în care îşi satisface setea. Este 
posibil ca omul să reducă consumul de hrană şi 
să se bazeze exclusiv pe apă. Însă cel însetat nu 
îşi va rezolva problema dacă se alimentează cu 
o mare cantitate de hrană. Ei au mai adăugat: 
„Nu negăm faptul că apa ajută la transferul 
nutrienților către diverse părți şi organe ale 
corpului. Infirmăm doar afirmaţia potrivit căreia 
apa nu are nicio valoare nutritivă.” 


Un alt grup de doctori a negat faptul că 
apa ar putea avea valenţe nutritive; luată 
separat, aceasta nu este capabilă să susțină 
viața sau să ajute corpul să crească sau să 
restaureze nivelul de hidratare care a fost 
afectat prin expunerea la căldură. Cei care se 
opun părerii lor nu neagă aceste aspecte, ci 
afirmă doar că orice substanţă oferă hrană într- 
un anumit mod, în funcţie de natura sa. De 
exemplu, mirosul plăcut hrăneşte într-un fel, 

iar acest aspect face ca valoarea nutritivă a apei 
să fie evidenţiată şi mai clar. 


Pe scurt, atunci când apa rece este 
amestecată cu o substanţă dulce, cum ar fi 
mierea, stafidele, curmalele sau zahărul, se va 
transforma în una dintre cele mai benefice 
substanţe care pot pătrunde în corpul omenesc 
și într-adevăr îi vor menține sănătatea. Acesta 
este motivul pentru care băutura preferată a 
Profetului (Pacea şi binecuvântarea lui Allah fie 
asupra sa!) era rece şi dulce. Apa caldă poate 
induce flatulența și nu face bine corpului şi 
organismului. 


Din moment ce apa ţinută peste noapte 
este mai bună decât cea abia extrasă, Profetul 
(Pacea şi binecuvântarea lui Allah fie asupra 
sa!) a întrebat astfel atunci când a intrat în 
grădina lui Abu At-Taihan: „Aveţi cumva niște 
apă care să fi fost păstrată în burduf peste 
noapte?” IĮ s-a adus niște apă și a băut din ea. 
(Abu Daud, Ibn Majah și Ahmad). Acest hadis a 
fost inclus în colecția lui Bukhari care a relatat 
că Profetul (Pacea şi binecuvântarea lui Allah fie 
asupra sa!) a spus: „Dacă aveţi nişte apă în 
burduf (să-mi aduceți)! Dacă nu, vom sorbi 
(din fântână).” 

Apa care nu este recent extrasă e 
asemănătoare cu aluatul care conține drojdie; 
cea păstrată în burduf este ca și aluatul fără 
drojdie. Atunci când apa este păstrată peste 
noapte, substanţele poluante care o încarcă, 
cum ar fi depunerile de sol și de nisip, se vor 

sedimenta pe fundul recipientului. Se relatează 
că Profetului (Pacea şi binecuvântarea lui Allah 
fie asupra sa!) îi plăcea apa păstrată astfel, aşa 
cum a spus Aişah (Allah să fie mulțumit de 
ea!):  „Trimisului lui Allah (Pacea şi 
binecuvântarea lui Allah fie asupra sa!) i s-a 
adus apă proaspătă scoasă din fântâna cu apă 
pentru băut.” 

Apa păstrată în burdufuri, mai ales în 
cele fabricate din piele, are un gust mai bun 
decât apa ţinută în vase din argilă. De aceea 
Profetul (Pacea şi binecuvântarea lui Allah fie 
asupra sa!) cerea apă care a fost păstrată în 
burdufuri din piele, nu în altfel de vase. Atunci 
când apa este ţinută în burdufuri din piele, ea 
va fi filtrată prin porii pielii, iar gustul său va 
deveni mai bun. Apa păstrată în vase din argilă 
care permit filtrarea acesteia este mai bună 
decât cea ţinută în vase care nu permit filtrarea. 
Profetul (Pacea şi binecuvântarea lui Allah fie 
asupra sa!) avea cele mai înțelepte metode şi cel 
mai nobil suflet; el a oferit cea mai bună 
călăuzire cu privire la orice chestiune. El i-a 
arătat comunităţii sale cele mai bune metode și 
căi de a ajunge la ceea ce este bine pentru 
inima şi trupul lor atât în această viață 
lumească, cât şi în cealaltă. 

Aişah (Allah să fie mulțumit de ea!) a 
spus că Profetului (Pacea şi binecuvântarea lui 
Allah fie asupra sa!) îi plăceau cel mai mult 
lichidele reci, cu gust dulce. Această declaraţie 
ar putea indica faptul că Profetul obișnuia să 
bea apă proaspătă, cu gust dulce, abia scoasă 
din fântână sau luată de la izvor. De asemenea, 

este posibil ca ea să se fi referit la faptul că el 
obișnuia să bea apă amestecată cu miere sau 
lichidul rezultat după înmuierea curmalelor sau 
a stafidelor în apă. Opinia corectă susține faptul 
că declarația ei putea să implice ambele 
înțelesuri. 

Cuvintele Profetului (Pacea şi 
binecuvântarea lui Allah fie asupra sa!): „Dacă 
aveţi niște apă în burduf. Dacă nu, vom sorbi 
(din fântână).” ne indică faptul că este permis 
să se bea apă direct cu gura, din fântână sau 
din vas. Numeroși doctori avertizează cu privire 
la această metodă și susțin că dăunează 
stomacului. Se pare că Profetul (Pacea şi 
binecuvântarea lui Allah fie asupra sa!) a făcut 
acest lucru doar cu scop demonstrativ, pentru a 
arăta că este permis. Pentru cel care soarbe 
direct dintr-o sursă de apă cum ar fi un izvor 
sau dintr-o apă curgătoare, acest lucru este 
nociv dacă stă în poziţia întins pe burtă. Dacă 
apa este băută direct cu gura dintr-un recipient 
suspendat, din poziţia în picioare, nu este nicio 
diferență între a bea astfel sau folosind căușul 
palmelor. 


Profetul (Pacea şi binecuvântarea lui 
Allah fie asupra sa!) şi-a îndrumat 
comunitatea să bea din poziția aşezat 


Profetul (Pacea şi binecuvântarea lui 


Allah fie asupra sa!) le-a poruncit musulmanilor 
să nu bea apă în timp ce stau în picioare şi le-a 

ordonat celor care beau în timp ce se află în 
această poziție să vomite. Totuși el a băut în 
timp ce stătea în picioare, potrivit unor relatări 
autentice. Unii sunt de părere că acest fapt este 
mai relevant decât porunca de a nu bea din 
poziția ridicat. Alţii au susținut opinia potrivit 
căreia a bea apă în timp ce omul se află în 
picioare este doar nerecomandat, nu interzis. 
Un alt grup a afirmat că nu există nicio 
contradicție între cele două hadisuri. Profetul 
(Pacea şi binecuvântarea lui Allah fie asupra 
sa!) a băut în timp ce se afla în picioare, dacă 
simțea nevoia să se hidrateze, de exemplu 
atunci când a ajuns la izvorul Zem-Zem şi i s-a 
oferit o găleată de apă din care a băut în timp 
ce se afla în picioare. 

Acela care bea în această poziție poate să 
atragă numeroase afecțiuni, iar lichidul pe care 
îl consumă nu îi potolește setea; apa nu se va 
așeza în stomac astfel încât să fie trimisă spre 
restul corpului prin intermediul ficatului. În 
acest caz, apa va cobori cu repeziciune spre 
stomac și îi va agrava starea, ea nefiind digerată 
cum trebuie. Dacă acest obicei este doar 
ocazional, nu va fi dăunător. 


Apa se bea din trei sorbituri 
Muslim a relatat că Anas a spus că 
Trimisul lui Allah (Pacea şi binecuvântarea lui 


Allah fie asupra sa!) obişnuia să soarbă apa, 
oprindu-se pentru a respira de trei ori, şi 

spunea: „Această metodă potoleşte setea şi 
(apa) este mai savuroasă şi mai igienică.” 

Acest hadis ne indică faptul că Profetul 
(Pacea şi binecuvântarea lui Allah fie asupra 
sa!) obişnuia să înlăture vasul din care bea de 
la gura sa, să respire şi apoi să soarbă din nou. 
Într-un alt hadis, Profetul (Pacea şi 
binecuvântarea lui Allah fie asupra sa!) a 
poruncit să nu se respire în interiorul cănii, ci 
aceasta să fie îndepărtată de la gură, iar 
expirația să se realizeze la distanță de ea. Aşa 
cum a afirmat Profetul (Pacea şi binecuvântarea 
lui Allah fie asupra sa!), această metodă este 
foarte benefică, în ceea ce priveşte potolirea 
setei, şi mai igienică. Atunci când apa pătrunde 
la anumite intervale de timp în stomacul 
înfierbântat şi însetat, cea de a două sorbitură 
va potoli setea rămasă după prima înghițitură 
de apă, iar cea de a treia va potoli setea de după 
primele două sorbituri. Acest procedeu se 
mulează mai bine pe temperatura din stomac, 
astfel încât acesta să nu fie brusc invadat de 
substanțe reci. Atunci când apa este băută 
dintr-o singură înghițitură, va potoli doar 
parțial setea, spre deosebire de  sorbirea 
acesteia din trei înghițituri. 

Procedeul pe care ni l-a arătat Profetul 
(Pacea şi binecuvântarea lui Allah fie asupra 
sa!) oferă rezultate mai bune decât cel în care 
apa este băută dintr-o singură înghițitură, din 
moment ce apa împrăştie căldura instinctivă 
sau o slăbeşte, stricând astfel echilibrul termic 
al stomacului şi al ficatului. Apa poate cauza 
multe alte suferințe, mai ales celor care trăiesc 

în regiuni călduroase, cum ar fi Yemen şi Hijaz, 
în special în timpul verii. Sorbirea apei dintr-o 
singură înghițitură este periculoasă pentru 
astfel de oameni, deoarece căldura lor 
instinctivă este slabă, mai ales atunci când 
vremea este caldă, după cum am menționat 
deja. 

Afirmația Profetului (Pacea şi 
binecuvântarea lui Allah fie asupra sa!): 
„Această metodă potoleşte setea şi (apa) este 
mai  savuroasă şi mai igienică.” este 
asemănătoare cu ceea ce ne-a spus Allah: 

+... atunci voi cheltuiți-o după cum 
doriți, cu plăcere!” (Sura An-Nisa“: 4). 

Când băutura este sorbită dintr-o 
singură înghițitură, există posibilitatea ca omul 
să se înece, din cauza cantității prea mari de 
lichid. Însă atunci când se respiră în timp ce se 
bea nu există nicio astfel de teamă. 

At-Tirmidhi a relatat că Profetul (Pacea şi 
binecuvântarea lui Allah fie asupra sa!) a spus: 
„Nu beţi dintr-o singură înghiţitură, aşa cum 
face cămila! Mai bine beţi de două ori şi de 
trei ori şi pomeniţi numele lui Allah înainte 
de a bea şi mulţumiţi-l atunci când 
terminaţi!” 

Pomenirea numelui lui Allah înainte de a 
începe să bem şi mulțumirea adusă Lui la 
sfârşit are un efect foarte important în 
savurarea băuturii şi îndepărtează în acelaşi 
timp orice potențial aspect negativ. Imamul 
Ahmad a spus: „Mâncarea este perfectă atunci 
când are patru calități: asupra ei a fost pomenit 
numele lui Allah, înainte de a începe să fie 


274 


consumată, când I se aduc mulțumiri lui Allah, 
după ce a fost mâncată, când din ea mănâncă 
mulți şi când provine din surse permise, pure.” 


Acoperirea vaselor şi închiderea 
burdufurilor de apă 


Muslim a relatat în Sahih că Jabir bin 
Abdullah a spus: „L-am auzit pe Trimisul lui 
Allah (Pacea şi binecuvântarea lui Allah fie 
asupra sa!) spunând: «Acoperiţi vasele şi 
înnodaţi burdufurile de apă, pentru că există 
o anumită zi din an când se coboară o boală 
ce cade în orice vas care nu e acoperit şi în 
orice burduf care nu este legat, pe lângă care 
trece.» 

Acest hadis conține un tip de 
înțelepciune divină la care doctorii nu au acces 
pornind de la propria lor ştiinţă. Laith bin Sa'd, 
unul dintre naratorii acestui hadis, a spus: 
„Nemusulmanii ştiu despre ce zi este vorba - 
este una dintre zilele lunii ianuarie - şi 
încearcă să se ferească de răul ei.” 

Profetul (Pacea şi binecuvântarea lui 
Allah fie asupra sa!) a poruncit ca vasele să fie 
acoperite, fie chiar şi cu o creangă, astfel încât 
acela care le acoperă să deprindă acest obicei. 
În plus, atunci când vasul este acoperit cu o 
creangă, insectele şi târâtoarele nu vor cădea în 
mâncare, ci vor trece pe deasupra. 

Profetul (Pacea şi binecuvântarea lui 
Allah fie asupra sa!) ne-a poruncit să pomenim 
numele lui Allah atunci când acoperim vasele, 

pentru a ne proteja de Şeitan, de insecte şi de 
animale. 

Nu este permis să se bea apă direct din 
burduf. Al-Bukhari a relatat că Ibn Abbas a 
afirmat: „Trimisul lui Allah (Pacea şi 
binecuvântarea lui Allah fie asupra sa!) nu a 
permis consumarea apei direct din burduf.” 

Sfatul menţionat în acest hadis implică 
numeroase beneficii. De exemplu, atunci când o 
persoană bea direct din burduf, va respira în 
interiorul acestuia şi îi va da apei un miros 
respingător. În plus, apa poate curge cu 
presiune în organism şi va face rău stomacului. 
Mai este posibil ca o insectă să cadă în burduf, 
iar cel care bea apă direct din acesta o va înghiți 
fără să îşi dea seama. Nu mai detaliem faptul că 
acela care bea direct din burduf îşi va umple 
stomacul cu aer şi astfel apa nu va mai avea 
suficient spațiu. 


Interdicţia de a bea dintr-o cană 
ciobită 


Abu Daud a relatat în Sunan că Abu 
Said Al-Khudri a spus: „Trimisul lui Allah 
(Pacea şi binecuvântarea lui Allah fie asupra 
sa!) a interzis să se bea din partea ciobită a 
cănii şi să se sufle în băutură.” 

Acest hadis îi învață pe musulmani 
bunele maniere. De exemplu, dacă cineva bea 
apă din partea ciobită a unei căni poate înghiți 
substanțele acumulate în jurul porțiunii sparte. 
Este posibil ca acela care bea dintr-un astfel de 

vas să nu poată să îşi savureze băutura; 
murdăria şi grăsimea adunate în zona părții 
ciobite nu se curăță complet atunci când cana 
este clătită. Mai trebuie să menţionăm că 
porțiunea ciobită a unei căni nu este benefică. 
Unul dintre noi a văzut odată un om 
cumpărând bunuri de calitate inferioară şi i-a 
spus: „Nu cumpăra! Tu nu ştii că Allah nu a 
binecuvântat lucrurile de calitate îndoielnică?” 
În plus, este posibil ca porțiunea ciobită a cănii 
să provoace leziuni ale gurii. 

Dacă se expiră aerul în interiorul cănii, 
se va transfera respirația fetidă a celui care face 
acest lucru în lichid. Acesta este motivul pentru 
care Profetul (Pacea şi binecuvântarea lui Allah 
fie asupra sa!) a interzis expirarea aerului sau 
suflarea lui în ceea ce bem. În hadisul relatat de 
At-Tirmhidi, Ibn Abbas a spus: „Trimisul lui 
Allah (Pacea şi binecuvântarea lui Allah fie 
asupra sa!) a interzis direcționarea respirației 
către interiorul vasului (sau a cănii), precum şi 
suflatul în aceasta.” 

Unii poate vor întreba: „Atunci cum 
rămâne cu hadisul din Sahihan în care Anas a 
relatat: «Trimisul lui Allah (Pacea şi 
binecuvântarea lui Allah fie asupra sa!) 
obişnuia să respire de trei ori în timp ce bea.” 
Vom răspunde că noi credem în acest hadis, iar 
această relatare nu contrazice  hadisul 
menționat anterior, pentru că înseamnă doar că 
Profetul (Pacea şi binecuvântarea lui Allah fie 
asupra sa!) nu sorbea tot conținutul cănii dintr- 
o singură înghițitură. 

Profetul (Pacea şi binecuvântarea lui 
Allah fie asupra sa!) obişnuia să bea laptele 
fie nediluat, fie amestecat cu apă 


Consumarea laptelui dulce de către cei 
care locuiesc în zone cu climat arid este extrem 
de benefică pentru menţinerea sănătăţii şi 
pentru hidratarea corpului şi a ficatului. Acest 
lucru este valabil mai ales atunci când 
animalele care dau lapte au păscut în zone în 
care creşte pelin, lavandă, limbariță etc., 
deoarece laptele pe care îl dau după ce se 
alimentează cu astfel de plante reprezintă atât 
un aliment, cât şi un medicament. 

At-Tirmidhi a relatat că Profetul (Pacea şi 
binecuvântarea lui Allah fie asupra sa!) a spus: 
„Atunci când vreunul dintre voi mănâncă, să 
spună: «O, Allah! Binecuvântează (hrana 
aceasta) pentru noi şi dă-ne ceea ce este mai 
bun decât ea!» Cu siguranţă, laptele este 
singura hrană sau băutură care este 
suficientă.” 

În continuare, Muslim a relatat: 
„Trimisul lui Allah (Pacea şi binecuvântarea lui 
Allah fie asupra sa!) obişnuia să prepare nabith 
(câteva curmale înmuiate în apă) la căderea 
serii şi să bea apa respectivă în dimineaţa zilei 
următoare, pe parcursul următoarei nopți şi zile 
şi într-o altă noapte, precum și în ziua care 
urma acesteia, până la “asr. Dacă mai rămânea 
ceva, îi dădea unui servitor sau poruncea ca 
apa să fie aruncată.” 

Nabith-ul menționat în acest hadis se 
prepară din câteva curmale înmuiate în apă, 

pentru a o îndulci, şi se foloseşte atât la 
băuturi, cât şi la mâncăruri. Unul dintre cele 
mai importante beneficii ale consumării nabith- 
ului rezidă în întărirea corpului şi în păstrarea 
stării de sănătate. Profetul (Pacea şi 
binecuvântarea lui Allah fie asupra sa!) nu 
obişnuia să consume nabith-ul mai vechi de trei 
zile, temându-se că ar fi putut începe să se 
altereze şi deveni intoxicant. 


Îndrumarea Profetului (Pacea şi 
binecuvântarea lui Allah fie asupra sa!) în 
privinţa vestimentaţiei 


Îndrumarea Profetului (Pacea şi 
binecuvântarea lui Allah fie asupra sa!) 
referitoare la vestimentaţie este cea mai bună 
călăuzire, deoarece aceste veșminte 
recomandate de el sunt cele care aduc cele mai 
multe beneficii corpului, precum şi cele mai 
uşor de îmbrăcat şi de înlăturat. 

Profetul (Pacea şi binecuvântarea 
lui Allah fie asupra sa!) obişnuia să poarte un 
veşmânt exterior şi izar (care acoperea corpul), 
deoarece astfel de articole vestimentare sunt 
cele mai delicate acoperăminte pentru corp. 
Profetului (Pacea şi binecuvântarea lui Allah fie 
asupra sa!) îi plăcea să poarte şi cămăşi, unele 
dintre articolele sale vestimentare preferate. 

Ceea ce Profetul (Pacea şi binecuvântarea 
lui Allah fie asupra sa!) obişnuia să poarte 
reprezintă cel mai benefic mod de a te îmbrăca; 
hainele sale nu aveau mâneci excesiv de lungi 
sau de largi. Mai degrabă se poate spune că 

mânecile îi ajungeau până la încheieturi şi nu 
erau mai lungi decât mâinile sale, pentru că 
acest lucru le-ar fi făcut să fie mai greu de 
purtat şi ar fi îngreunat mişcările. În plus, 
mânecile nu erau mai scurte decât încheietura 
mâinilor pentru a nu expune mâinile la frig sau 
căldură. 

Mai trebuie menţionat faptul că 
veşmintele şi cămăşile Profetului (Pacea şi 
binecuvântarea lui Allah fie asupra sa!) nu îi 
ajungeau până la glezne, ci, de obicei, până la 
jumătatea picioarelor. Altfel, dacă ar fi fost mai 
lungi, i-ar fi stânjenit mişcările şi l-ar fi făcut să 
se simtă incomod. Nu erau nici mai scurte 
decât ceea ce am descris mai sus; astfel, 
coapsele nu îi erau expuse la frig sau la 
căldură. 

Turbanul Profetului (Pacea şi 
binecuvântarea lui Allah fie asupra sa!) nu era 
excesiv de mare şi nu incomoda capul. Nu era 
nici foarte mic - altfel nu ar fi fost suficient 
material pentru a proteja capul de căldură şi de 
frig. Dimensiunile sale erau medii, iar el 
obişnuia să petreacă unul dintre faldurile 
materialului pe sub bărbie pentru a-şi proteja 
gâtul de căldură şi de frig şi pentru a ţine 
turbanul fixat pe cap atunci când călărea pe cal 
sau cămilă, precum şi atunci când se afla în 
luptă. 

Mulţi oameni folosesc un fel de dispozitiv 
de siguranță în loc să îşi petreacă o parte a 
turbanului pe sub bărbie, deşi cele două 
metode nu pot fi comparate în ceea ce priveşte 
beneficiul adus sau chiar aspectul estetic. 

Dacă analizăm tipurile de articole 
vestimentare pe care Profetul (Pacea şi 
binecuvântarea lui Allah fie asupra sa!) le 
purta, vom trage concluzia că acestea sunt într- 
adevăr cele mai bune pentru corp şi sănătate, 
precum şi cele mai puțin extravagante şi uşor 
de purtat. 

De cele mai multe ori, Profetul (Pacea şi 
binecuvântarea lui Allah fie asupra sa!) 
obişnuia să poarte şosete (khuffj pe când 
călătorea; picioarele aveau nevoie de un astfel 
de acoperământ pentru a le proteja de efectele 
căldurii şi ale frigului. Căteodată obișnuia să 
poarte şosete şi atunci când nu călătorea. 

Profetul (Pacea şi binecuvântarea lui 
Allah fie asupra sa!) obişnuia să poarte haine de 
culoare albă sau cu dungi. Nu purta veşminte 
complet roşii, negre sau vopsite. 

Cât despre veşmântul de culoare roşie 
despre care se relatează că Profetul (Pacea şi 
binecuvântarea lui Allah fie asupra sa!) îl purta, 
era o haină din Yemen, colorată în roşu şi 
negru, cu dungi albe. Am mai menționat acest 
aspect înainte şi am afirmat faptul că unii 
oameni au greşit atunci când au afirmat că 
Profetul (Pacea şi binecuvântarea lui Allah fie 
asupra sa!) purta haine de culoare roşie. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la spaţiul în care se locuieşte 


Profetul (Pacea şi binecuvântarea lui 
Allah fie asupra sa!) ştia că viața aceasta 
lumească nu este altceva decât o etapă prin 
care trec toți oamenii, pe durata vieţii lor 
pământeşti, în drum spre viața veşnică. 
Preocupările legate de construirea de case, de 
înfrumusețarea şi extinderea acestora nu a 
făcut parte dintre îndrumările sale şi nici dintre 
cele ale companionilor sau a tuturor celor care 
l-au urmat şi l-au luat drept model. Locurile în 
care au trăit ei pot fi asemănate cu cele mai 
bune adăposturi destinate călătorilor, în sensul 
că protejau locatarii de frig, căldură, privirile 
celorlalți, chiar şi de teama că locuința s-ar 
putea prăbuşi peste ei din cauza greutăţii sale 
prea mari. Animalele sălbatice nu intrau în 
aceste case, din cauza dimensiunilor lor, iar 
vântul nu le afecta, înălțimea lor nefiind 
exagerată. Casele nu erau construite sub 
nivelul solului, pentru că ar fi fost dăunător 
pentru locatari, şi nici nu erau înălțate prea 
mult deasupra solului. Acestea sunt cele mai 
bune prototipuri pentru case, cele care aduc 
cele mai multe beneficii şi cel mai puţin reci sau 
calde. Nu erau nici atât de mici, încât locatarii 
să devină iritați din cauza dimensiunilor lor 
reduse, nici foarte spațioase, deoarece oamenii 
nu ar fi putut să beneficieze de tot spațiul aflat 
în exces. Casele lor nu aveau băi, astfel încât 
nu îi deranjau pe ceilalți cu mirosuri neplăcute. 

În locuințele lor mirosea a proaspăt, pentru că 
Profetul (Pacea şi binecuvântarea lui Allah fie 
asupra sa!) prefera mirosurile plăcute, iar în 
casa lui mirosea frumos întotdeauna. De fapt, 
sudoarea Profetului (Pacea şi binecuvântarea lui 
Allah fie asupra sa!) era unul dintre cele mai 
plăcute parfumuri care există; la fel se poate 
spune despre mirosul corpului său. 

Nu există nicio urmă de îndoială că 
aceasta este descrierea celui mai bun model 
pentru case, cel mai potrivit pentru corp şi 
pentru păstrarea sănătăţii. 


Îndrumarea Profetului (Pacea şi 
binecuvântarea lui Allah fie asupra sa!) 
referitoare la somn 


Cei care citesc despre îndrumările 
Profetului (Pacea şi binecuvântarea lui Allah fie 
asupra sa!) cu privire la starea de veghe şi cea 
de somn vor afla că programul său era cel mai 
bun şi mai benefic pentru organism, pentru 
sănătatea organelor şi forța corpului. Obişnuia 
să meargă la somn în prima parte a nopții şi se 
trezea la începutul ultimei părți, când folosea 
siwak-ul (periuţa de dinți naturală), făcea 
abluțiunea şi se ruga cât timp îi permitea Allah 
să facă acest lucru. În consecință, organismul, 
organele şi corpul îşi luau partea de somn, 
odihnă şi activitate fizică de care aveau nevoie 
şi, în acelaşi timp, obțineau răsplata completă 
(de la Allah). Prin această metodă, inima şi 

corpul vor rămâne într-o stare binecuvântată în 
această viaţă şi în Viaţa de Apoi. 

Profetul (Pacea şi binecuvântarea lui 
Allah fie asupra sa!) nu dormea în exces şi nici 
nu îşi priva organismul de programul de somn 
de care avea nevoie, iar din acest punct de 
vedere metoda sa era una perfectă. Obişnuia să 
doarmă atunci când somnul era cel mai bine 
primit de către organism; se întindea pe partea 
dreaptă şi Îl pomenea pe Allah în rugile sale 
până când îl copleşea somnul. Organismul lui 
nu era împovărat de hrană în exces sau de prea 
multe lichide. Nu dormea nici direct pe podea, 
nici pe un pat înalt. Avea covoare confecționate 
din frunze, obişnuia să se rezeme de o pernă şi 
câteodată îşi punea mâna sub obraz. 


Acum vom analiza metodele benefice şi 
nocive de a dormi. 


Somnul este o stare pe parcursul căreia 
căldura instinctivă a corpului devine inactivă, 
iar corpul se odihneşte. Există două feluri de 
somn: normal şi anormal. Somnul normal 
implică odihna forţelor interioare şi a simțurilor. 
Cel anormal (de exemplu, cel denumit somn 
greu) îl întâlnim în cazul unui accident sau al 
unei boli. 

Există două beneficii ale somnului: 
simțurile se odihnesc şi scapă de oboseala care 
le copleşise; ele vor lua o pauză de la activităţile 
obositoare care au loc în starea de veghe. Cel de 
al doilea beneficiu se referă la digerarea hranei 
şi la conducerea diverselor amestecuri, stări şi 

temperaturi către maturare (procesarea 
toxinelor care trebuie eliminate din organism). 
În timpul somnului, energia instinctivă sau 
căldura corpului se concentrează asupra 
procesului de digestie; de aceea temperatura 
corpului scade şi omul care doarme trebuie să 
se acopere cu o învelitoare. 

Cea mai bună poziție pentru somn este 
aceea în care omul este întins pe partea 
dreaptă, astfel încât hrana stă în stomac în mod 
confortabil, stomacul fiind înclinat spre stânga, 
după cum am menționat deja. Se poate ca omul 
să stea întins şi pe partea stângă, astfel încât 
procesul de digestie să fie grăbit, deoarece 
stomacul se sprijină de ficat. Apoi ar trebui să 
se întoarcă din nou pe partea dreaptă, pentru a 
ajuta stomacul să împingă hrana în partea de 
jos; omul stă pe partea dreaptă nu doar când 
începe să doarmă, ci şi la sfârşitul perioadei de 
somn. Cel care doarme pe partea stângă în mod 
regulat îi face rău inimii, deoarece organele 
corpului vor apăsa asupra inimii cu greutatea 
lor. 

Una dintre cele mai nocive modalități de 
a dormi este cea în care omul este întins pe 
spate; odihna în această poziție, fără a adormi, 
nu este însă dăunătoare. 

Cel care doarme pe burtă doarme în cel 
mai rău mod posibil. Ahmad şi Ibn Majah au 
relatat următoarele de la Abu Umamah: 
„Profetul (Pacea şi binecuvântarea lui Allah fie 
asupra sa!) a trecut pe lângă un om care 
dormea în moschee, întins cu fața în jos (pe 
burtă), şi l-a atins cu piciorul, spunând: 


285 


«Ridică-te, căci acesta este un somn 
diavolesc!»” 

Hipocrate a spus în cartea sa: „Dacă o 
persoană suferindă doarme pe burtă, iar acest 
obicei nu se manifestă doar atunci când este 
bolnav, înseamnă fie că există o slăbiciune în 
mintea sa, fie că suferă din cauza unei dureri 
de stomac.” Cei care au dat explicaţii pe 
marginea cărții lui Hipocrate au spus că ela 
dorit să indice faptul că o astfel de persoană 
doarme cu fața în jos, ceea ce este un obicei 
nociv, în loc să aplice poziția corectă de somn, 
fără a oferi însă vreo explicație rezonabilă. 

Bunele obiceiuri din timpul somnului 
ajută forțele naturale ale organismului să îşi 
ducă la îndeplinire sarcinile, iar acest aspect 
contribuie la întărirea sănătății psihice a 
omului. Somnul din timpul zilei este dăunător 
pentru sănătate şi produce dereglări ale 
hidratării organismului, dă paloare omului, 
dăunează splinei, înmoaie nervii, conduce la 
lenevire şi slăbeşte dorințele; unica excepţie o 
constituie somnul de la amiază din perioadele 
călduroase. Cel mai nociv tip de somn este cel 
din primele ore ale zilei şi de după-amiază. Ibn 
Abbas l-a văzut odată pe fiul său dormind în 
primele ore ale dimineții şi i-a spus: „Trezeşte- 
te! Tu dormi în timpul orelor în care mijloacele 
de trai se împart!” 

Se spune că somnul din timpul zilei este 
de trei feluri: un bun obicei — se referă la a 
dormi în jurul amiezii, un obicei neglijent - a 
dormi dimineața devreme; fură timpul omului și 
îl face să neglijeze atât chestiunile privind viața 

lumească, cât şi cele referitoare la viața veşnică; 
nebunia - somnul de după “asr (după-amiază). 
Acesta este motivul pentru care unii dintre noi 
au spus: „Cei care dorm după “asr şi îşi pierd 
minţile nu se pot învinui decât pe ei înşişi”. 

Somnul din primele ore ale dimineții 
împiedică dobândirea mijloacelor de existență; 
acesta este intervalul orar în care creaturile ies 
pentru a-şi căuta hrana. A dormi în timpul 
acestor ore, când hrana este împărțită, conduce 
la pierderea şansei omului de a-şi câştiga 
existența, cu excepţia aceluia care doarme din 
cauza unei necesități, a unei nevoi. Ar mai 
trebui menţionat că acest tip de somn este 
dăunător pentru organism, deoarece produce o 
amorțire a simțurilor şi se amestecă în procesul 
de eliminare a conținutului stomacului, a 
substanțelor care ar trebui descompuse prin 
intermediul activităţilor fizice. În plus, somnul 
din timpul primelor ore ale dimineții generează 
o toropeală a simţurilor şi o slăbiciune 
generalizată a corpului, mai ales dacă omul 
merge la culcare înainte de a se ușura (de a 
merge la toaletă), fără să facă mișcare şi să 
realizeze diverse activităţi fizice sau fără a-şi ține 
stomacul ocupat (prin ingerarea de alimente). 
Aceasta este o suferință gravă în sine, capabilă 
să conducă la mai multe afecţiuni. 

Cel care doarme direct sub razele 
soarelui poate trezi o serie de afecțiuni ce se 
găsesc în corpul lui în stare latentă; la fel şi 
dacă doarme cu o parte a corpului expusă la 
soare și cealaltă adăpostită la umbră. Abu Daud 
a relatat că Abu Hureira a spus că Trimisul lui 

Allah (Pacea şi binecuvântarea lui Allah fie 
asupra sa!) a spus: „Dacă unul dintre voi 
stătea la umbră şi apoi umbra s-a retras şi o 
parte a corpului a rămas expusă la soare, în 
timp ce cealaltă era umbrită, să se mute din 
acel loc.” (Al-Hakim). 

Ibn Majah şi Abu Daud au relatat 
următorul hadis: „Trimisul lui Allah (Pacea şi 
binecuvântarea lui Allah fie asupra sa!) nu a 
permis să se stea între umbră şi razele 
soarelui.” 

Acest hadis ne indică faptul că nu este 
permis ca o persoană să doarmă într-un loc în 
care corpul său ar fi expus parțial la soare şi 
parțial la umbră. 

În plus, în Sahihan se relatează că Al- 
Bara bin “Azib a spus că Trimisul lui Allah 
(Pacea şi binecuvântarea lui Allah fie asupra 
sa!) a zis: „De fiecare dată când te duci la 
culcare, fă abluţiunea așa cum o faci înainte 
de rugăciune, întinde-te pe partea dreaptă şi 
spune: «O, Allah! Îţi încredinţez Ție sufletul 
meu, îmi întorc faţa către Tine şi Îţi 
încredințez treburile mele şi mă las în Voia 
Ta, cu speranţă şi teamă de Tine! Nu există 
un adăpost sau refugiu sigur departe de Tine, 
ci numai cu Tine! O, Allah! Cred în cartea ta 
(Coranul) pe care ne-ai revelat-o şi în 
Profetul Tău (Muhammed) pe care Tu l-ai 
trimis!» Aceste cuvinte să fie ultimele pe 
care le rostiți în fiecare seară, pentru că, 
dacă veți muri chiar în acea noapte, veţi 
muri într-o stare de fitrah (sau în religia 
islamică).” 

Al-Bukhari a relatat că Aişah (Allah să 
fie mulțumit de ea!) a spus: „După ce Trimisul 
lui Allah (Pacea şi binecuvântarea lui Allah 
fie asupra sa!) împlinea cele două rakah 
(unități de rugăciune - voluntare) în zorii 
zilei, se întindea pe partea dreaptă.” 

Se spune că înţelepciunea ascunsă în 
sfatul de a dormi pe partea dreaptă este aceea 
că persoana respectivă nu doarme în exces. Din 
moment ce inima este înclinată spre stânga, 
adoptarea acestei poziții în timpul somnului nu 
îi permite inimii să stea în locul ei normal şi 
astfel cel care doarme se va trezi în momentul 
în care se simte neliniștit. Dacă se doarme pe 
partea stângă, inima va sta așezată foarte 
confortabil şi astfel persoana va dormi în exces, 
pierzând un timp preţios ce ar fi putut fi folosit 
pentru a se ocupa de propria sa existență sau 
de religie. 

Din moment ce somnul este asemănător 
cu moartea, Cel Etern nu are cum să doarmă şi 
nici nu I se potrivește o astfel de caracteristică. 
Cei care vor ajunge în Paradis nu vor avea 
nevoie de somn pentru a se odihni. În timp ce 
dorm, oamenii trebuie să fie protejaţi de tot felul 
de rele şi nenorociri; din moment ce numai 
Allah este Cel care poate să îndeplinească 
aceste nevoi umane, Profetul (Pacea şi 
binecuvântarea lui Allah fie asupra sa!) ne-a 
învățat să rostim rugi, folosind cuvinte care 
arată încrederea, teama şi nerăbdarea, înainte 
de a merge să dormim. Prin aceste cuvinte omul 
invocă protecția lui Allah pentru sine însuși şi 
corpul său. Profetul (Pacea şi binecuvântarea 


289 


lui Allah fie asupra sa!) ne-a sfătuit să ne 
reamintim de încrederea pe care o avem în Allah 
şi să facem astfel încât aceste cuvinte să fie 
ultimele pe care le rostim înainte de a adormi. 
Oricine poate muri în timp ce doarme, însă va 
intra în Paradis dacă aceste mărturisiri de 
credință vor fi ultimele cuvinte rostite în 
decursul vieții lumeşti. 

Profetul (Pacea şi binecuvântarea lui 
Allah fie asupra sa!), prin îndrumările sale, a 
subliniat beneficiile aduse inimii, corpului şi 
sufletului, în timp ce omul este treaz sau 
doarme, atât pentru această viață lumească, cât 
şi pentru următoarea. Pacea şi binecuvântările 
lui Allah să se reverse asupra celui prin care 
comunitatea sa a dobândit toate aceste 
binecuvântări! 

Afirmația Profetului (Pacea şi 
binecuvântarea lui Allah fie asupra sa!): „Îţi 
încredințez ie sufletul meu...” semnifică 
faptul că I se supune Lui precum robul în fața 
stăpânului său. Întoarcerea feţei către Allah se 
referă la direcționarea întregii atenţii către 
Domnul Lumilor, cu sinceritate, cu intenţie 
curată, fiind conştienţi că suntem doar robi, 
umili şi ascultători față de El. Allah a spus: 

„Dacă ei se împotrivesc ție 
(Muhammed - Pacea şi binecuvântarea lui Allah 
fie asupra sa!), spune-le: «M-am supus în fata 
lui Allah, eu şi cei care m-au urmat!” (Sura 
“Al Imran: 20). 

Chipul (fața) este cea mai onorabilă parte 
a corpului, precum şi locul în care se oglindeşte 
sufletul. 

A încredința totul lui Allah aduce 
supunere şi bucurie în inimă; omul este 
mulțumit de ceea ce Allah decide şi alege, de 
ceea ce vrea El şi Îl mulţumeşte pe El. A lăsa 
totul în seama lui Allah reprezintă una dintre 
cele mai onorabile dovezi ale supunerii față de 
Allah. 

A te lăsa în voia lui Allah e un semn al 
intensității credinţei şi a măsurii în care 
depindem de El. Cel care se bazează pe o 
fundație foarte fermă nu se va teme că ar putea 
să cadă. 

În interiorul inimii se regăsesc două 
tipuri de forțe: prima dintre ele este căutarea, 
cea care completează nerăbdarea, şi fuga, cea 
care întregește teama. Robul îşi caută propriul 
interes şi fuge de orice ar putea să-i facă rău. 
Prin urmare Profetul (Pacea şi binecuvântarea 
lui Allah fie asupra sa!) a îmbinat ambele forțe 
în acest hadis, spunând: „cu nerăbdare şi 
teamă”. 

Apoi Profetul (Pacea şi binecuvântarea lui 
Allah fie asupra sa!) L-a lăudat pe Domnul său, 
recunoscând faptul că robul nu are unde să se 
ascundă de Allah şi nu găsește adăpost decât la 
Allah. Allah este Cel la care robul caută 
adăpost, doar El îl poate salva de El Însuși. Într- 
un alt hadis, Profetul (Pacea şi binecuvântarea 
lui Allah fie asupra sa!) a spus: „Caut adăpost 
prin Mulţumirea Ta de Mânia Ta şi prin 
Iertarea Ta de Pedeapsa Ta, și caut adăpost 
la Tine de Tine!” 

Deci numai Allah îi oferă robului Său 
adăpost şi îl salvează de la chinul care s-a 

abătut asupra omului tot prin voința Lui. 
Nenorocirea şi binecuvântarea sunt amândouă 
de la Allah. În plus, robul Îi cere lui Allah să îl 
apere de ceea ce El ar putea să abată asupra lui 
(nenorociri şi încercări) şi caută adăpost la 
Allah. Doar El este Stăpân peste toate şi nimic 
nu se întâmplă decât dacă vrea El. 

»Și dacă Allah te atinge cu un rău, [să 
ştii că] nu este cine să-l îndepărteze decât 
numai El! Iar dacă El îți voiește un bine, nu 
este nimeni care să poată respinge harul 
Său. El îi atinge cu aceasta pe cei care 
voiește El dintre robii Săi, iar El este 
Iertător, Îndurător.” (Sura Yunus: 107); 

„Spune: «Cine este acela care vă va 
apăra pe voi de Allah, dacă El vă vrea un 
rău sau dacă El vă va dori vouă îndurare?» 
Nu vor găsi pentru ei [aceia care-și încalcă 
legământul față de Allah] ocrotitor și ajutor 
afară de Allah.” (Sura Al-Ahzab: 17). 

Profetul (Pacea şi binecuvântarea lui 
Allah fie asupra sa!) a terminat ruga afirmându- 
şi credința în Cartea lui Allah şi în Trimisul 
Său, ceea ce reprezintă calea de a accede la cea 
mai mare fericire atât în această viață, cât şi în 
următoarea. Aceasta este îndrumarea Profetului 
(Pacea şi binecuvântarea lui Allah fie asupra 
sa!) cu privire la modul în care ar trebui să ne 
pregătim înainte de culcare. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la trezire 


Profetul (Pacea şi binecuvântarea lui 
Allah fie asupra sa!) obişnuia să se trezească 
odată cu cântecul cocoşilor; apoi Îl lăuda pe 
Allah, Îi afirma Măreţia şi Unicitatea, rostea 
rugi şi folosea siwak-ul (un beţişor natural 
folosit pentru curățarea dinţilor). După aceasta 
îşi făcea abluțiunea şi stătea în fața Domnului 
său  recitând din Cuvintele Sale (Coran), 
preamărindu-L şi punându-şi speranţa în El, cu 
nerăbdare şi teamă. Ce alte acțiuni ar putea fi 
mai benefice decât acestea pentru sănătatea 
inimii, a corpului şi a sufletului, precum şi 
pentru putere, pentru a aduna beneficii atât în 
viața lumească, cât şi în cea care va urma? 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la activităţile fizice 


Cât despre călăuzirea Profetului (Pacea şi 
binecuvântarea lui Allah fie asupra sa!) 
referitoare la cum ar trebui să ne comportăm 
atunci când suntem ocupați sau când 
dispunem de timp liber, vom menţiona o serie 
de îndrumări care ne vor demonstra 
perfecțiunea sfaturilor sale. 

Organismul depinde de hrană şi de apă 
pentru a supraviețui; aceasta reprezintă o 
certitudine. La fel și faptul că nu toate 

alimentele sunt digerate atunci când sunt 
consumate. O parte din hrană rămâne în 
organism şi, pe măsură ce trece timpul, aceste 
substanțe se acumulează în diverse forme şi 
cantități în interiorul corpului. Aceste 
acumulări dăunează organismului, deoarece 
formează cheaguri care astupă anumite vase şi 
îngreunează corpul. Dacă aceste substanţe 
nocive sunt eliminate prin intermediul 
administrării unor medicamente, organismul 
este afectat, deoarece majoritatea acestor 
substanțe prezintă diverse grade de toxicitate; 
de fapt, astfel de medicamente extrag şi 
substanțele benefice din organism, nu doar pe 
cele nocive. 

Cheagurile produse de substanțele 
reziduale sunt dăunătoare, indiferent dacă 
rămân în organism sau sunt extrase. Activitatea 
fizică reprezintă una dintre cele mai bune 
metode de a evita acumularea acestor 
substanțe. Mişcarea încălzeşte organele, 
împrăştie substanțele rămase şi le împiedică să 
se acumuleze odată cu trecerea timpului. 
Corpul se va obişnui astfel să fie energic şi 
uşor, datorită activităţii fizice, iar preluarea 
substanțelor nutritive din alimente va fi 
optimizată, încheieturile se vor întări, iar 
muşchii şi ligamentele vor deveni mai puternice. 
Activitatea fizică moderată face ca organismul 
să devină imun în fața majorităţii afecțiunilor şi 
modificărilor stărilor psihice, cu condiţia de a fi 
realizată la momentul potrivit şi în circumstanțe 
propice. 

Activitatea fizică ar trebui să aibă loc 
după ce hrana a fost digerată. Activităţile fizice 
moderate sunt cele care dau culoare obrajilor şi 
hrănesc corpul. Activităţile care fac corpul să 
transpire sunt exagerate. 

Orice organ folosit în mod regulat în 
cadrul unui tip de activitate fizică va deveni mai 
puternic, mai ales atunci când aceasta este 
practicată sub forma unui sport plăcut, cu care 
organismul este obişnuit. Cei care practică 
activități sportive în mod regulat îşi vor întări 
corpul, iar cei care îşi exersează memoria vor 
avea parte de o memorie mai bună. Există un 
tip de sport potrivit fiecărui organ, o activitate 
fizică bună pentru fiecare dintre ele. De 
exemplu, pieptul are nevoie de practicarea 
recitării, iar acela care face acest lucru ar trebui 
să înceapă prin a vorbi într-o tonalitate joasă, 
iar ulterior să sporească intensitatea glasului 
său. Pentru auz este nevoie să se asculte variate 
sunete şi voci, realizându-se o trecere graduală 
de la cele joase către cele puternice. Limba are 
nevoie să vorbească, ochiul trebuie să vadă, în 
timp ce picioarele au nevoie să meargă, iar 
ritmul de mers ar trebui mărit în mod treptat. 

Călăria, tragerea cu arcul, luptele şi 
alergatul sunt sporturi benefice pentru întregul 
corp. Acest tip de exerciţii fizice au capacitatea 
de a disipa afecțiunile cronice, cum ar fi lepra, 
hidropizia sau constipația. 

Inima are nevoie de o activitate care să 
implice acumularea de cunoştinţe, 
comportamentul frumos, precum are nevoie să 
simtă fericire, bucurie, răbdare, curaj, abţinere, 

dorința de a împlini fapte bune etc. Răbdare, 
iubire, curaj şi bunătate - toate acestea se 
numără printre cele mai bune tipuri de 
activitate fizică benefică pentru sinele interior. 
Atunci când inima se obişnuieşte cu aceste 
tipuri de activități, pas cu pas, toate aceste 
atribute îşi vor găsi un loc bine stabilit în 
interiorul său şi se vor transforma în 
caracteristici stabile ale respectivei persoane. 

Pe scurt, atunci când analizăm 
îndrumarea Profetului (Pacea şi binecuvântarea 
lui Allah fie asupra sa!) în această privință, ne 
dăm seama de perfecțiunea instrucțiunilor sale, 
precum şi de beneficiile pe care le implică, de 
faptul că menţin buna sănătate şi puterea 
trupească. Aceste aspecte sunt benefice nu doar 
pentru viața lumească, ci şi pentru cea care va 
veni. 

Nu există nicio îndoială că rugăciunea 
păstrează sănătatea corpului şi ajută la 
dizolvarea substanțelor reziduale care sunt în 
exces. De asemenea, menține nivelul credinței 
şi aduce fericire atât în această viață, cât şi în 
cea care va veni. Rugăciunea împlinită în timpul 
nopţii păstrează sănătatea şi ajută la uşurarea 
suferințelor acute, energizează corpul, inima şi 
sufletul în mod profund. În Sahihan se relatează 
că Profetul (Pacea şi binecuvântarea lui Allah fie 
asupra sa!) a spus: „Şeitan leagă trei noduri 
la capul oricăruia dintre voi, dacă acesta 
doarme. La fiecare nod el citeşte şi recită 
următoarele cuvinte: «Noaptea este lungă, 
aşa că dormi!» Atunci când omul se trezeşte 
şi Îl pomeneşte pe Allah, unul dintre noduri 

este desfăcut. Când face abluţiunea, cel de al 
doilea nod e desfăcut. Când împlineşte 
rugăciunea, se desface şi al treilea nod şi 
omul se trezeşte dimineaţa plin de energie, 
cu inima bună. Altfel se va trezi [simţindu- 
se] leneş, iar inima îi va fi plină de răutate.” 

Postul, unul dintre stâlpii Islamului, 
menţine starea de sănătate şi reprezintă o 
activitate fizică pentru corp şi pentru suflet; 
nimeni nu ar putea să nege aceste realități, în 
afară de cei al căror suflet este distrus. 

Jihad-ul — şi ceea ce implică el prin 
diversele mişcări şi activități — reprezintă unul 
dintre cele mai bune mijloace de a păstra 
puterea şi starea bună de sănătate, fermitatea 
inimii şi a corpului, precum şi de a extrage 
substanțele toxice care se acumulează în corp. 
Tot prin intermediul jihad-ului sunt înlăturate 
tristețea, durerea, angoasa şi depresia. Doar 
aceia care au avut parte de această vindecare 
cunosc realitățile respective. Hajj-ul şi 
împlinirea restului obligațiilor islamice, cursele 
de cai, oferirea de ajutor altor oameni pentru a 
le rezolva treburile şi pentru a le respecta 
drepturile, vizitarea celor bolnavi, participarea 
la înmormântări, parcurgerea pe jos a drumului 
către moschee pentru împlinirea rugăciunii din 
ziua de vineri sau a rugăciunilor realizate în 
congregație, împlinirea abluțiunii sau îmbăierea 
- toate aceste acțiuni au efecte similare şi aduc 
beneficii asemănătoare. 

Toate acțiunile menţionate ajută la 
păstrarea stării de sănătate şi ajută corpul să 
elimine într-un mod natural toxinele solide şi 

lichide. Mai există încă un beneficiu care se 
adaugă acestora: ele ajută la dobândirea 
lucrurilor benefice în această viață lumească, 
dar şi în cea veşnică, şi feresc de rău. 

Ar trebui să ne dăm seama de faptul că 
îndrumarea Profetului (Pacea şi binecuvântarea 
lui Allah fie asupra sa!) în legătură cu toate 
aceste aspecte reprezintă cea mai bună 
călăuzire. Îndrumarea sa cu privire la 
tratamentele pentru inimă şi corp, la păstrarea 
stării de bine a acestora şi la îndepărtarea 
răului este excepțională. Nu mai este necesară 
nicio dovadă pentru cei care au primit 
călăuzirea corectă; tot ceea ce trebuia spus a 
fost menţionat deja. Într-adevăr, toate realizările 
provin doar de la Allah. 

Îndrumarea Profetului (Pacea şi 
binecuvântarea lui Allah fie asupra sa!) cu 
referire la activităţile sexuale 


Călăuzirea Profetului (Pacea şi 
binecuvântarea lui Allah fie asupra sa!) în 
această privință este cea mai bună, deoarece 
păstrează starea de sănătate, oferă mulțumire 
şi subliniază scopurile pe care această activitate 
ar trebui să le atingă. 

Relaţiile intime sunt menite să 
îndeplinească trei scopuri principale pe care le 
vom enunța în continuare: reproducerea şi 
perpetuarea speciei umane, până în ziua în care 
se va ajunge la numărul de oameni pe care 
Allah l-a intenţionat. Cel de al doilea scop este 
eliminarea lichidului (spermei). Al treilea scop 
se referă la satisfacerea dorințelor sexuale şi la 

plăcerea resimţită atunci când este împlinit 
acest act din care derivă numeroase 
binecuvântări. Acest din urmă scop este 
singurul care va fi împlinit în Paradis, pentru că 
acolo nu va exista reproducere şi nici acumulări 
de spermă care să trebuiască să fie eliminate. 

Cei mai buni doctori afirmă faptul că 
sexul este una dintre cele mai bune metode de a 
menține sănătatea. Galinus a spus: „Esența 
spermei constă în căldură şi aer, iar aceasta 
este fierbinte şi umedă din cauză că este 
produsă din sângele pur care hrăneşte organele 
esențiale.” 

Unii dintre noi au spus: „Bărbatul ar 
trebui să fie atent la trei lucruri: să nu ignore 
mersul pe jos, astfel încât, atunci când va avea 
nevoie să realizeze această activitate, să fie în 
stare să depună efortul; să nu se abțină de la 
mâncare, pentru că intestinele sale se vor 
micşora; să nu se abțină de la activitatea 
sexuală, deoarece atunci când apa din fântână 
nu este extrasă, aceasta va seca.” 

Muhammad bin Zakariyya a spus: 
„Oricine ignoră activitatea sexuală pentru o 
lungă perioadă de timp va avea nervii slăbitți, 
fluxul nervos va fi blocat, iar dimensiunile 
organului sexual masculin vor fi micșorate. Am 
văzut nişte oameni care s-au abținut de la 
relații intime, pretinzând că țin un fel de post, 
iar corpurile lor au devenit mai reci, mişcările 
lor au fost restricționate şi au fost atinşi de 
depresii inexplicabile. Pofta de mâncare şi 
capacitatea de a digera au scăzut şi ele.” 

Activitatea sexuală ajută la practicarea 
coborârii privirii, combate poftele, permite 
abținerea de la relaţii intime ilegale şi aduce 
aceleaşi beneficii şi soției. Atunci când sperma 
este folosită într-un mod permis, atât bărbatul, 
cât şi soția sa vor avea beneficii atât în viața 
lumească, cât şi în cea veşnică. 

Acesta este motivul pentru care Profetul 
(Pacea şi binecuvântarea lui Allah fie asupra 
sa!) obişnuia să îşi împlinească dorințele în 
modul permis şi spunea: „Am fost creat să îmi 
placă femeile şi parfumurile din această 
lume.” 

Ar mai trebui să menționăm faptul că 
Profetul (Pacea şi binecuvântarea lui Allah fie 
asupra sa!) îşi încuraja comunitatea să se 
căsătorească:  „Căsătoriţi-vă, pentru că 
numărul vostru va fi în întrecere cu cel al 
altor popoare!” 

Ibn Abbas a spus: „Cei mai buni oameni 
din acest popor sunt cei care au cel mai mare 
număr de soții (până la patru).” Profetul (Pacea 
şi binecuvântarea lui Allah fie asupra sa!) a mai 
spus: „Mă căsătoresc cu femei, mănânc 
carne, dorm, stau să împlinesc qiyam, 
postesc şi rup postul. Oricine îmi ignoră 
sunna nu face parte din comunitatea mea.” 

El a adăugat: „O, voi, oameni tineri! 
Oricine îşi poate permite să se căsătorească 
să facă acest lucru, pentru că vă ajută să vă 
coborâţi privirile (şi a nu privi la ceea ce este 
interzis) şi protejează organele sexuale (de la 
activităţi sexuale nepermise). Iar cei care nu 

îşi pot permite ar trebui să postească, pentru 
că postul îi va vindeca.” 

Ibn Majah a relatat în Sunan că Ibn 
Abbas a zis că Profetul (Pacea şi binecuvântarea 
lui Allah fie asupra sa!) a spus: „Nu vedem un 
adăpost mai bun pentru cei care se iubesc 
decât căsătoria.” 

Muslim a relatat în Sahih că Abdullah 
bin “Umar a transmis de la Profet (Pacea şi 
binecuvântarea lui Allah fie asupra sa!) 
următoarele: „Viaţa acestei lumi este plăcere, 
iar cea mai mare bucurie din această lume 
este o soţie virtuoasă.” 

An-Nasa'i a relatat că Abu Hureira a 
spus: „Trimisul lui Allah (Pacea şi 
binecuvântarea lui Allah fie asupra sa!) a fost 
întrebat: «Cine este cea mai bună dintre femei?» 
El a spus: «Aceea de care (soțul său) este 
mulțumit atunci când o priveşte, care îl 
ascultă atunci când îi porunceşte ceva şi 
care evită să nu îi dea ascultare în privința 
lucrurilor pe care el le urăşte, în ce o 
priveşte pe ea şi banii lui.»” 

În Sahihan se relatează că Profetul (Pacea 
şi binecuvântarea lui Allah fie asupra sa!) a 
spus: „Femeia poate fi luată în căsătorie din 
patru motive: bogăția, statutul, frumusețea 
şi religia sa. Aşadar căsătoreşte-te cu femeia 
religioasă, fie ca mâna ta să fie umplută cu 
nisip! [o expresie cu sens benefic]”. 

Tot Profetul (Pacea şi binecuvântarea lui 
Allah fie asupra sa!) obişnuia să încurajeze 
căsătoria cu femeile care puteau avea copii; îi 
displăceau căsătoriile cu acele femei care nu 

puteau face copii. Abu Daud a relatat că Ma'gil 
bin Yasar a spus: „Un om a venit la Profet 
(Pacea şi binecuvântarea lui Allah fie asupra 
sa!) şi a spus: «Am auzit de o femeie frumoasă, 
bogată şi vreau să mă căsătoresc cu ea, însă ea 
nu poate face copii. Ar trebui să mă însor cu 
ea?» El a răspuns: «Nu.» Bărbatul a venit pentru 
a doua oară şi Profetul (Pacea şi binecuvântarea 
lui Allah fie asupra sa!) nu i-a permis. lar a 
treia oară, Profetul (Pacea şi binecuvântarea lui 
Allah fie asupra sa!) a spus: «Căsătoriţi-vă cu o 
femeie blândă care poate face copii, pentru 
că eu mă voi întrece -— în ce priveşte numărul 
vostru - cu alte popoare!» 

At-Tirmidhi a relatat de la Profet (Pacea şi 
binecuvântarea lui Allah fie asupra sa): 
„Printre tradițiile  Profeţilor se numără 
acestea patru: căsătoria, folosirea siwak-ului 
(beţişorul natural de curăţat dinţii), folosirea 
parfumului şi a henna-ei.” 

Soţul ar trebui să îşi alinte soția înainte 
de a întreţine relaţii intime cu ea, sărutând-o şi 
atingându-i limba câteodată. Trimisul lui Allah 
(Pacea şi binecuvântarea lui Allah fie asupra 
sa!) obişnuia să facă acest lucru cu soțiile lui. 
Abu Daud relatează în Sunan: „Profetul (Pacea 
şi binecuvântarea lui Allah fie asupra sa!) 
obişnuia să o sărute pe Aişah şi să îi atingă 
limba.” 

Jabir bin “Abdullah a spus: „Trimisul lui 
Allah (Pacea şi binecuvântarea lui Allah fie 
asupra sa!) nu permitea relațiile intime înainte 
de mângâiere (a soției).” 

Este permis ca aceia care întrețin relații 
intime să repete actul pentru a doua oară după 
ce fac abluțiunea. Muslim a relatat în Sahih că 
Abu Saïd Al-Khudri a spus că Trimisul lui Allah 
(Pacea şi binecuvântarea lui Allah fie asupra 
sa!) a dat următorul sfat: „Când unul dintre 
voi are relaţii cu soţia sa şi apoi vrea să 
repete actul, să facă abluţiunea.” 

A face o baie sau a realiza abluțiunea 
după ce au fost întreținute relații intime 
reîimprospătează nivelul de energie, dă noi 
puteri şi curăță ceea ce ar fi putut rămâne pe 
suprafața corpului după actul sexual (spermă, 
de exemplu). În plus, acesta este un act de 
purificare şi curățare. Căldura interioară va 
reveni la nivelul inițial, după ce crescuse în 
timpul actului sexual. A face o baie după 
întreținerea de relații intime îndeplineşte 
criteriile a ceea ce Allah preferă (curăţenia) şi 
înlătură ceea ce El urăşte (impurităţile). Deci a 
face o baie după actul sexual este una dintre 
cele mai bune căi de a-ți păstra propria 
sănătate şi vigoarea corpului. 


Cele mai bune relaţii intime sunt cele 
care au loc după ce hrana a fost digerată 


În acel moment căldura, răceala, 
uscăciunea şi umiditatea interioară a corpului 
au valori moderate. Relaţiile intime întreținute 
când stomacul este plin sunt mai dăunătoare 
decât cele care au loc atunci când el este gol. 
Aceasta este situația în care corpul simte 

umezeala în exces, comparativ cu uscăciunea, 
precum şi căldura, opusul răcelii. Relaţiile 
intime ar trebui întreținute în momentul în care 
dorința se aprinde şi corpul este pregătit în mod 
natural să se angajeze în acest act, nu doar 
pentru că omului i-a trecut prin cap acest 
lucru. 

Omul nu ar trebui să îşi stârnească 
apetitul sexual atunci când corpul lui nu este 
excitat în mod natural, nici să se forțeze să 
întrețină relații intime. Pe de altă parte, dacă 
apetitul său sexual este trezit, el ar trebui să îşi 
satisfacă aceste dorințe. Ar trebuie evitate 
relaţiile intime cu o femeie bătrână, cu cei foarte 
tineri care nu sunt pregătiți încă pentru acest 
lucru sau nu îl doresc, cu o femeie suferindă, 
cu o femeie care nu este frumoasă sau cu o 
femeie pe care bărbatul o urăşte. Întreţinerea de 
relații sexuale în una dintre aceste condiții 
slăbeşte dorința şi impulsul sexual. 

Femeile din Paradis, huriile, nu au fost 
atinse de nicio altă persoană înaintea soţilor lor 
credincioşi din Paradis, iar aceasta este o 
binecuvântare din partea lui Allah, o calitate 
care le face să fie şi mai atrăgătoare. „Aişah i-a 
spus odată Profetului (Pacea şi binecuvântarea 
lui Allah fie asupra sa!): «Dacă treci pe lângă un 
copac ale cărui frunze au fost mâncate şi pe 
lângă un alt copac care nu a fost încă atins, din 
care dintre aceştia i-ai permite cămilei tale să 
pască?» El a răspuns: «Din copacul care nu a 
fost atins.” 

Ea se referea la faptul că el nu a fost 
căsătorit cu nicio virgină în afară de ea. 

Relaţiile intime cu o femeie aflată la 
menstruație nu sunt permise de religie şi prin 
însăşi natura lucrurilor, deoarece este extrem 
de nociv şi toţi doctorii au avertizat asupra 
acestui lucru. 

Ar mai trebui menționat faptul că poziția 
sexuală cea mai bună este aceea în care soțul 
stă deasupra soției, după ce a alintat-o şi a 
sărutat-o deja. Acesta este şi motivul pentru 
care soția este numită câteodată firaş (saltea 
sau pat). Profetul (Pacea şi binecuvântarea lui 
Allah fie asupra sa!) a spus odată: „Fiul 
aparţine firaş-ului.” 

Aceasta (poziția mai sus menționată) face 
parte din responsabilitățile pe care le are 
bărbatul față de soție, după cum a spus Allah: 

„Bărbaţii sunt  proteguitori ai 
muierilor...” (Sura An-Nisa’: 34). 

În plus, tot Allah a spus: 

„Ele (femeile) vă sunt veşmânt vouă, 
iar voi le sunteți veşmânt lor.” (Sura Al- 
Baqara: 187). 

Poziția sexuală cea mai indicată, pe care 
am descris-o în rândurile de mai sus, este 
preluată din minunata descriere făcută femeii şi 
soțului ei prin acest verset, ei fiind veşmânt 
unul pentru celălalt. 

Se relatează că Oamenii Cărţii obişnuiau 
să întrețină relații cu soțiile lor în timp ce 
stăteau întinşi pe o parte, afirmând că această 
poziție este cea mai confortabilă pentru femeie. 

Cât despre cei din tribul Quraiş şi Ansari, 
ei obişnuiau să întrețină relaţii intime cu soțiile 
pe la spate (relaţii pe cale vaginală), iar evreii îi 

criticau pentru aceste practici. Apoi Allah a 
revelat: 

„Soțiile voastre sunt ogor pentru voi. 
Veniti la ogorul vostru când şi cum voiți...” 
(Sura Al-Bagara: 223). 

În Sahihan se relatează că Jabir “Ai a 
spus: „Evreii obişnuiau să spună că, dacă un 
bărbat întreținea relaţii intime cu soţia lui 
pe la spate, copilul din pântecele femeii va 
avea ochii saşii.” Apoi Allah a revelat 
următoarele: 

„Soțiile voastre sunt ogor pentru voi. 
Veniti la ogorul vostru când şi cum voiți...” 
(Sura Al-Bagara: 223). 

Într-o altă variantă a acestui hadis, 
relatată de Muslim, Profetul (Pacea şi 
binecuvântarea lui Allah fie asupra sa!) a 
comentat astfel acest verset: „Dacă doriţi pe la 
spate, dacă doriţi din faţă, însă într-o 
singură deschizătură (vaginul).” 

Relaţiile sexuale anale cu soția nu au fost 
permise de niciun profet şi este o gravă eroare 
că unii oameni relatează că unii dintre salafi le- 
au permis bărbaţilor să întrețină relaţii sexuale 
pe cale anală cu soțiile lor. 

Abu Daud a relatat în Sunan că Abu 
Hureira a transmis de la Profet (Pacea şi 
binecuvântarea lui Allah fie asupra sa!) 
următoarele: „Blestemat fie cel care are 
relaţii intime cu o femeie prin anusul ei!” 

Ahmad şi Ibn Majah au relatat că 
Profetul (Pacea şi binecuvântarea lui Allah fie 
asupra sa!) a spus: „Allah nici nu se va uita la 

acela care a întreţinut relaţii intime anale cu 
soţia lui.” 

At-Tirmidhi şi Ahmad au mai menționat 
o altă variantă a acestui hadis, variantă 
conform căreia Profetul (Pacea şi 
binecuvântarea lui Allah fie asupra sa!) a spus: 
„Oricine întreţine relaţii intime cu soţia sa 
în timp ce ea se află la menstruaţie sau pe 
cale anală şi oricine merge la un ghicitor şi 
crede ceea ce acesta îi spune, el nu a crezut 
în ceea ce Allah a trimis pe pământ prin 
Muhammed.” 

Într-o altă relatare a lui Al-Bayhagi, 
Profetul (Pacea şi binecuvântarea lui Allah fie 
asupra sa!) a spus: „Oricine are relaţii intime 
cu un bărbat sau cu o femeie pe cale anală a 
comis un act de kufr (necredinţă).” 

Se mai relatează că Trimisul lui Allah 
(Pacea şi binecuvântarea lui Allah fie asupra 
sa!) a spus: „Allah spune adevărul fără sfială; 
să nu aveţi relaţii intime pe cale anală cu 
femeile!” 

At-Tirmidhi a relatat că Talq bin Ali a 
spus că Trimisul lui Allah (Pacea şi 
binecuvântarea lui Allah fie asupra sa!) a spus: 
„Nu faceţi sex cu femeile prin deschizăturile 
lor din spate! Allah nu se sfieşte să grăiască 
adevărul.” 

Ibn “Adi a relatat în cartea sa Al-Kamil că 
Abdullah bin Mas'ud a povestit că Profetul 
(Pacea şi binecuvântarea lui Allah fie asupra 
sa!) a spus: „Nu întreţineţi relaţii intime prin 
anus cu femeile!” 

Abu Than a relatat următoarele spuse ale 
Profetului (Pacea şi binecuvântarea lui Allah fie 
asupra sa!): „Oricine întreţine relaţii intime 
cu bărbaţi sau cu femei pe cale anală a comis 
un act de necredinţă.” 

Ismaïl bin Aiyaş a relatat că Jabir a 
narat că Profetul (Pacea şi binecuvântarea lui 
Allah fie asupra sa!) a spus: „Fiţi timizi în faţa 
lui Allah, însă Allah nu se sfieşte să grăiască 
adevărul: să nu aveţi relaţii intime cu 
femeile pe cale anală!” 

Ad-Darqutni a relatat acest hadis cu un 
alt lanț de naratori: „Allah nu se sfieşte să 
grăiască adevărul: sexul anal cu femeile nu 
este permis!” 

Al-Baghawi a relatat că Qatadah a fost 
întrebat odată despre acela care întreține relații 
intime cu soția sa pe cale anală, iar Qatadah a 
relatat ceea ce i-a spus lui Profetul (Pacea şi 
binecuvântarea lui Allah fie asupra sal): 
„Aceasta este sodomie (sau homosexualitate) 
minoră.” 

Imamul Ahmad a relatat că Ibn Abbas a 
spus: 

„„„„ “Soţiile voastre sunt ogor pentru 
voi...» (Sura Al-Baqara: 223). 

Acest verset a fost revelat cu referire la 
unii oameni din tribul Ansar. Ei au venit la 
Profet (Pacea şi binecuvântarea lui Allah fie 
asupra sa!) şi l-au întrebat, iar el le-a răspuns: 
«Întreţineţi relaţii intime cu soțiile voastre 
oricum doriţi, însă evitaţi pe cele pe cale 
anală!»” 

În  Musnad-ul Imamului Ahmad se 
relatează că Ibn Abbas a spus că Umar bin Al- 
Khattab a venit la Profet (Pacea şi 
binecuvântarea lui Allah fie asupra sa!) şi a 
spus: „O, Trimis al lui Allah (Pacea şi 
binecuvântarea lui Allah fie asupra sa!), sunt 
distrus!” Profetul (Pacea şi binecuvântarea lui 
Allah fie asupra sa!) l-a întrebat: «Ce te-a 
distrus?» Umar a spus: «Mi-am întors aseară 
firaş-ul (soţia) invers (adică a întreţinut cu ea 
relaţii intime pe la spate, pe cale vaginală).» 
Profetul (Pacea şi binecuvântarea lui Allah fie 
asupra sa!) nu i-a răspuns, iar la puţin timp 
după aceea Allah a revelat versetul: 

“Soţțiile voastre sunt ogor pentru voi. 
Veniti la ogorul vostru când şi cum voiți...» 
(Sura Al-Baqgara: 223). 

Profetul (Pacea şi binecuvântarea lui 
Allah fie asupra sa!) a spus: „Dacă doriţi, 
puteţi să întreţineţi relaţii intime prin faţă 
sau prin spate, însă evitaţi menstruaţia şi 
calea anală.” 

At-Tirmidhi a relatat că Ibn Abbas a 
relatat de la Profet (Pacea şi binecuvântarea lui 
Allah fie asupra sa!) următoarele: „Allah nu se 
va uita la un bărbat care a întreţinut relaţii 
intime pe cale anală cu un bărbat sau cu o 
femeie.” 

‘Uqbah bin “Amir a relatat că Trimisul lui 
Allah (Pacea şi binecuvântarea lui Allah fie 
asupra sa!) a spus: „Blestemat fie oricine 
întreţine relaţii cu femeile pe cale anală!” 

Musnad Al-Harith bin Abi Usamah a 
relatat că Abu Hureira şi Ibn Abbas au spus: 

„Trimisul lui Allah (Pacea şi binecuvântarea lui 
Allah fie asupra sa!) ne-a ţinut un discurs chiar 
înainte de a muri şi era ultima cuvântare pe 
care Profetul (Pacea şi binecuvântarea lui Allah 
fie asupra sa!) a ţinut-o în Medina înainte de a 
merge către Allah. El a spus: «Oricine întreţine 
relaţii pe cale anală cu o femeie sau cu un 
bărbat, sau cu un băiat, când va veni în Ziua 
Judecăţii va emite un miros mai fetid decât 
leşul putrezit. Oamenii din jur vor fi 
deranjaţți de mirosul lui până când va intra în 
Iad. Iar Allah îi va distruge toate răsplăţile şi 
nu va accepta de la el nicio rugăciune şi 
niciun post. Şi va fi băgat într-un sicriu din 
foc în care va fi ferecat cu cuie făurite din 
foc.»” Abu Hureira a comentat pe marginea 
acestui hadis: „Acest lucru i se va întâmpla 
oricui nu s-a căit (după ce a comis un act de 
sodomie).” 

„Un bărbat a venit la Trimisul lui Allah 
(Pacea şi binecuvântarea lui Allah fie asupra 
sa!) şi l-a întrebat despre relaţiile intime cu 
femeile, pe la spate. Profetul (Pacea şi 
binecuvântarea lui Allah fie asupra sa!) a spus: 
«Este permis.» După ce bărbatul a plecat, 
Profetul (Pacea şi binecuvântarea lui Allah fie 
asupra sa!) l-a chemat din nou şi l-a întrebat: 
«Ce anume ai întrebat? Dacă te referi la 
faptul că ai întreţinut relaţii intime pe la 
spate, dar în vagin, atunci este permis. Cât 
despre relaţiile pe la spate, în anus, acestea 
nu sunt permise. Allah nu se sfieşte să 
rostească adevărul. Să nu aveţi relaţii intime 
pe cale anală cu femeile!»” 

Allah a mai spus: 

„Şi intrați la ele după cum Allah v-a 
poruncit.” 

Mujahid a spus: „L-am întrebat pe Ibn 
Abbas despre semnificația cuvintelor lui Allah: 

«Şi intrați la ele după cum Allah v-a 
poruncit.» 

El a spus: «Să întreţineți relaţii cu ele 
prin singura deschizătură permisă şi nu vă este 
permis să aveți relații cu ea când este la 
menstruație.»” 

“Ali bin Abi Talhah a comentat astfel: „Se 
făcea referire la vagin.” 

Acest verset ne demonstrează clar că nu 
este permis să se întrețină relații intime pe cale 
anală. 

În primul rând, Allah a permis sexul doar 
în acel loc pe unde pot fi creați urmaşii, nu în 
anus, care este un loc nociv. Locul în care sunt 
creați descendenții este  subințeles din 
cuvintele: 

we. aşa cum v-a poruncit Allah |intrați 
la ele oricum doriți, cu condiția să fie doar în 
vagin]” (Sura Al-Baqara: 222). 

Relațiile intime cu soția, în cadrul cărora 
penetrarea are loc pe la spate, în vagin, sunt 
permise, pentru că Allah a spus: 

»„Veniţi la ogorul vostru când şi cum 
voiți...” (Sura Al-Baqara: 223). 

Deci din orice parte doriți, prin față sau 
prin spate. Ibn Abbas a completat spunând: ,... 
adică prin vagin.” 

Allah nu a permis relaţiile intime pe cale 
vaginală atunci când femeia este afectată de o 

stare dăunătoare pentru o perioadă de timp 
determinată (menstruaţia). Ce să mai zicem 
despre sexul anal, practicat în acea 
deschizătură interzisă, care va afecta şi locul 
reproducerii. Întreţinerea de relații sexuale pe 
cale anală cu o femeie îl va încuraja pe bărbat 
să facă acest lucru şi cu băieți. 

Printre drepturile pe care soția le are 
asupra soțului ei se numără şi acela de a se 
bucura de o activitate sexuală naturală, iar 
relațiile intime anale nici nu îi satisfac acest 
drept, nici nu îi împlinesc dorința. 

Calea anală nu a fost creată pentru acest 
act şi nici nu este potrivită pentru acesta, spre 
deosebire de vagin. Cei care se abțin de la sexul 
normal, pe cale vaginală, şi întrețin relații pe 
cale anală au deviat de la poruncile lui Allah, de 
la înțelepciunea Lui divină. 

Sexul anal este foarte dăunător pentru 
bărbat, iar cei mai înţelepţi doctori avertizează 
cu privire la acest aspect. Anusul este locul 
mizeriei şi al murdăriei. Totuşi bărbatul stă cu 
fața îndreptată către el şi îl cuprinde (în timpul 
actului sexual pe cale anală)... 

Sexul anal este extrem de nociv şi pentru 
femeie, deoarece este împotriva firii, complet 
nenatural şi nepotrivit. În plus, sexul anal 
conduce la depresie şi mâhnire şi atrage după 
sine ura şi înstrăinarea soților. 

Sexul anal  înnegreşte fața, aduce 
suferință pieptului, stinge flacăra inimii şi dă o 
culoare pământie feței, culoare care va deveni 
un semn particular al celor care se implică în 
această activitate reprobabilă. Pe de altă parte, 


312 


sexul anal aduce ură (între cei care participă la 
acest act) şi curând îi va face pe cei doi să se 
separe. 

Natura bună a ambilor participanți va fi 
distrusă treptat, cu excepția cazului în care se 
căiesc cu inima plină de sinceritate în fața lui 
Allah. Sexul anal şterge toate calitățile pozitive 
şi le înlocuieşte cu opusul lor. Această activitate 
reprobabilă reuşeşte să distrugă sentimentele 
de afecțiune şi bunele relații dintre cei doi 
practicanți care vor ajunge să se blesteme şi să 
se urască reciproc. 

Sexul anal este unul dintre principalele 
motive care stau în spatele distrugerii 
binecuvântărilor; el atrage după sine chin şi 
dezastre. Cel care se implică în aşa ceva va 
ajunge să fie blestemat şi urât de către Allah; El 
îi va ignora pe cei care se dedau la acest act şi 
nu se va uita la ei. Ce fapte bune mai pot aduna 
aceşti oameni mai târziu, ce rău şi-ar putea dori 
ei să evite? Ce fel de viață vor duce ei, dacă 
blestemul lui Allah a căzut asupra lor, odată cu 
ura, ignorarea şi respingerea lor? 

De asemenea, sexul anal stârpeşte 
timiditatea, iar aceasta este însăşi viața inimii. 
Atunci când inima îşi pierde sfiala, va ajunge să 
îi placă ceea ce trebuie displăcut şi va uri ceea 
ce ar trebui să fie plăcut. Astfel, inima va cădea 
în ruină şi va fi distrusă. 

Sexul anal alterează natura umană şi o 
îndepărtează de la calea trasată de Allah, 
generând un comportament animalic sau chiar 
mai josnic. Atunci când natura umană este 
alterată şi schimbată, inima, faptele omului şi 

călăuzirea vor fi şi ele modificate. Celui care se 
dedă la un asemenea act îi vor deveni plăcute 
lucrurile rele şi faptele rele; el va deveni complet 
confuz în ceea ce priveşte condiția, faptele şi 
vorbirea sa. Niciun alt act, în afară de sexul 
anal, nu îl poate face pe om atât de nepoliticos 
şi de nesăbuit în a face fapte rele. 

Sexul anal îl umileşte, îl degradează pe 
om şi îi aduce nefericirea. În cele din urmă, 
sexul anal va face ca acela care îl practică să fie 
urât de către toți, el va displăcea tuturor, iar 
oamenii vor simți dispreț şi dezgust față de el. 

Fie ca pacea şi binecuvântările lui Allah 
să se reverse asupra celui a cărui îndrumare le 
oferă celor care îl urmează fericirea în această 
viață lumească, precum şi în cea veşnică! Pe de 
altă parte, distrugerea şi nefericirea din această 
viață şi din următoarea reprezintă rezultatele 
devierii de la călăuzirea sa şi de la cele cu care a 
fost trimis pe pământ. 


Există două tipuri de activitate 
sexuală nocivă 


Unul dintre ele este cel declarat ca atare 
de către religie, iar celălalt este cel care sfidează 
natura. 

Există o gradație cu privire la tipurile de 
relații intime pe care religia le interzice; unele 
sunt mai rele decât altele. Activitatea sexuală 
interzisă pentru o anumită perioadă de timp 
este mai puțin periculoasă decât cea interzisă 
cu desăvârşire. De exemplu, este interzisă 

întreținerea de relații intime în timpul postului, 
în starea de ihram, în timpul izolării (itikaf), pe 
durata menstruației etc. Nu este stipulată vreo 
pedeapsă atunci când vreuna dintre aceste 
interdicții limitate este încălcată. 

Cel de al doilea tip, interzis complet, se 
împarte în două categorii. Prima categorie se 
referă la ceea ce este interzis pentru eternitate, 
cum ar fi căsătoria cu o persoană cu care nu 
este permis mariajul (unul dintre cele mai rele 
tipuri de activităţi sexuale interzise). Încălcarea 
poruncilor din această categorie se pedepseşte 
cu moartea, potrivit unor învățați printre care 
se numără Ahmad bin Hanbal. Există şi un 
hadis autentic care susține acest verdict. Cea 
de a doua categorie este interzisă în totalitate, 
însă nu pentru eternitate: de exemplu, 
comiterea de adulter sau desfrânarea, act 
întreprins de două persoane care, teoretic, s-ar 
putea căsători. În cazul adulterului se încalcă 
două drepturi: dreptul lui Allah şi cel al soțului. 
Dacă o femeie a fost forțată să realizeze un 
astfel de act, atunci se vor încălca trei drepturi 
(cel al lui Allah, al soțului ei şi propriul ei 
drept). Dacă ea are familie şi rude, ei vor fi 
dezonorațţi de acel viol şi astfel se va încălca un 
al patrulea drept. lar dacă femeia nu se afla pe 
lista femeilor interzise pentru căsătorie acelui 
bărbat, măcar teoretic, atunci un al cincilea 
drept va fi încălcat. Gravitatea unui astfel de act 
diferă în funcție de numărul de prohibiţii pe 
care le violează. 

Există un gen de activitate sexuală care 
este dăunătoare pentru natura umană, fie din 


315 


cauza formei pe care o îmbracă, fie din cauza 
felului în care este împlinită. De exemplu, a 
întreține relații intime excesiv de des va slăbi 
forța corpului şi va dăuna nervilor. În plus, va 
provoca tremurat convulsiv, paralizie facială şi 
spasme. Va slăbi vederea şi restul funcțiilor 
corpului, atrăgând după sine şi pierderea 
căldurii şi energiei corpului, lărgind vasele de 
sânge şi expunându-le la acumularea de 
substanțe dăunătoare. 

Cel mai bun moment pentru întreținerea 
de relații intime este după ce hrana din stomac 
a fost digerată, însă nu atunci când stomacul 
este gol, deoarece în această situație este posibil 
ca actul sexual să conducă la formarea de 
cheaguri de sânge; nu este bine nici atunci 
când omul este obosit, după ce a făcut baie, 
după ce a vomat sau când este nervos, trist, 
deprimat, preocupat sau extrem de fericit. 

Cel mai potrivit moment de a întreține 
relaţii intime este după căderea nopţii, mai ales 
după ce hrana a fost digerată. După aceea se 
face baie sau se împlineşte abluțiunea, apoi se 
trece la somn şi astfel organismul îşi recapătă 
puterea. Nu trebuie ca omul să se implice în 
alte activități după aceea, pentru că acest lucru 
ar fi foarte dăunător. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la stăvilirea pasiunii 

Aceasta este o afecțiune care atacă 
inima. Această suferință este diferită de alte 
boli, dacă ne raportăm la simptome şi 
vindecare. În momentul în care această 
afecțiune devine acută, doctorii nu vor fi 
capabili să o vindece, iar cel afectat de ea nu va 
fi capabil să suporte efectele sale. 

Allah a menționat acest subiect 
(pasiunea), făcând referire la două tipuri de 
oameni: femeile şi cei care iubesc băieții tineri. 
De exemplu, Allah ne-a spus povestea soției lui 
Al-‘Aziz (conducătorul Egiptului) şi a profetului 
Yusuf (Pacea fie asupra sa!). El a vorbit şi 
despre cel de al doilea tip, referindu-se la 
profetul Lot (Pacea fie asupra sa!). Îngerii au 
venit să îl viziteze pe profetul Lot (Pacea fie 
asupra sa!): 

„Şi au venit locuitorii cetății [la el] 
bucuroşi. Le-a zis: «Aceştia sunt oaspeții 
mei, deci nu-mi faceți ruşine! Şi fiţi cu frică 
de Allah şi nu mă faceţi de ocară!» Au zis ei: 
«Dar, oare, nu ţi-am oprit noi [să aperi] 
lumea?» A zis: «lată-le pe fiicele mele 
acestea, dacă voiţi voi să faceți |[ceva]!» Pe 
viața ta, [o, Muhammed,]! Ei rătăceau în 
aiureala lor!” (Sura Al-Hijr: 67-72). 

Există o afirmație falsă propagată de cei 
care nu îi acordă Profetului (Pacea şi 
binecuvântarea lui Allah fie asupra sa!) 
respectul şi aprecierea care i se cuvin şi afirmă 
că Profetul (Pacea şi binecuvântarea lui Allah fie 
asupra sa!) a văzut-o odată pe Zainab bint Jahş 
şi a spus: „Toată lauda I se cuvine Celui care 
aduce schimbare în inimi după cum vrea El!” 

În continuare, ei susțin că Profetul (Pacea şi 
binecuvântarea lui Allah fie asupra sa!) a fost 
afectat de această suferință - pasiunea - şi că 
inimii lui i-a plăcut de ea. Totuşi, susțin ei, el i- 
a poruncit lui Zayd să o păstreze şi să nu 
divorțeze de ea, până când Allah a revelat în 
Sura Al-Ahzab: 

„si i-ai spus aceluia asupra căruia 
Allah şi-a trimis harul Său, cum şi tu ai 
trimis harul tău asupra lui: «Păstreaz-o 
pentru tine pe soața ta şi fii cu frică de 
Allah!» Tu ai ţinut ascuns în sufletul tău 
ceea ce Allah a voit să descopere. Tu te-ai 
temut de oameni, măcar că Allah este mai 
vrednic să te temi de El. Apoi, când Zayd a 
întrerupt orice legătură cu ea, Noi Ti-am 
dat-o ție să-ți fie soață, pentru ca drept- 
credincioşii să nu mai aibă reținere în 
privința soțiilor fiilor lor adoptivi, dacă 
aceştia întrerup orice legături cu ele. Şi 
porunca lui Allah trebuie să fie împlinită.” 

Cei care au emis această afirmaţie falsă 
au mai spus şi că acest verset face referire la 
pasiune. În consecinţă, unii dintre ei au adunat 
material pentru o carte despre pasiune în care 
au menționat numele mai multor profeți care au 
fost afectați de această suferință, inclusiv al 
Profetului nostru (Pacea şi binecuvântarea lui 
Allah fie asupra sa!). Acest fapt nu denotă decât 
ignoranța pe care aceşti oameni o au în ceea ce 
priveşte Coranul şi Trimişii, precum şi o 
incapacitate cognitivă care generează 
deformarea adevăratelor înțelesuri ale 
cuvintelor lui Allah. De asemenea, prin această 

afirmaţie falsă Profetul (Pacea şi binecuvântarea 
lui Allah fie asupra sa!) este acuzat de o faptă 
de care el nu s-a făcut vinovat. 

Zayd bin Harithan pe care Profetul 
(Pacea şi binecuvântarea lui Allah fie asupra 
sa!) îl adoptase înainte de Islam, fiind numit pe 
atunci Zayd bin Muhammad, s-a căsătorit cu 
Zainab bint Jahş. Zainab nu era umilă în fața 
soțului ei, aşa că el i-a cerut sfatul Profetului 
(Pacea şi binecuvântarea lui Allah fie asupra 
sa!), întrebând dacă ar trebui să divorțeze de ea. 
Trimisul lui Allah (Pacea şi binecuvântarea lui 
Allah fie asupra sa!) i-a spus: „Păstrează-ţi 
soţia şi fii cu teamă faţă de Allah!” 

Profetul (Pacea şi binecuvântarea lui 
Allah fie asupra sa!) s-a gândit că, dacă Zayd ar 
fi divorțat de ea, el s-ar fi căsătorit cu ea după 
aceea. Însă Profetul (Pacea şi binecuvântarea lui 
Allah fie asupra sa!) a ascuns acest gând în 
inima sa, deoarece s-a temut de ceea ce vor 
spune oamenii dacă el s-ar fi căsătorit cu fosta 
soție a fiului său adoptiv. Din acest motiv Allah 
a menționat în versetul citat mai sus 
binecuvântările Sale asupra Profetului (Pacea şi 
binecuvântarea lui Allah fie asupra sa!) şi i-a 
poruncit să nu se teamă de ceea ce ar putea 
spune oamenii, el făcând ceva ce Allah i-a 
permis. Allah i-a reamintit Profetului (Pacea şi 
binecuvântarea lui Allah fie asupra sa!) că ar 
trebui să manifeste teamă numai față de El şi 
că nu ar trebui să ezite în a face ceea ce Allah i- 
a permis, din teamă față de oameni. 

Apoi Allah i-a spus Profetului (Pacea şi 
binecuvântarea lui Allah fie asupra sa!) că El i-a 

dat-o pe Zainab în căsătorie, după ce Zayd 
divorțase de ea, astfel încât comunitatea sa să îi 
imite exemplul şi să ştie că este permisă 
căsătoria cu fosta soţie a fiului adoptiv. Acesta 
este motivul pentru care Allah a grăit: 

+. dar dacă nu ati intrat încă la ele, 
atunci nu este păcat pentru voi — nevestele 
fiilor voştri din mădularele voastre (vă sunt 
interzise spre căsătorie)...” (Sura An-Nisa’: 
23). 

Iar în acest capitol, Allah a spus: 

„Muhammed nu este tată nici unuia 
dintre bărbații voştri” (Sura Al-Ahzab: 40), 

în timp ce la începutul capitolului, Allah 
a zis: 

„Și nu i-a făcut pe copiii voştri înfiaţi 
să fie asemenea fiilor voştri. Acestea sunt 
cuvinte ce ies din gurile voastre.” (Sura Al- 
Ahzab: 4). 

Deci să ne gândim în profunzime la 
modul în care Allah l-a apărat pe Profet (Pacea 
şi binecuvântarea lui Allah fie asupra sa!), 
combătând aceste acuzaţii false ce fuseseră 
îndreptate împotriva lui. Izbânda se găseşte 
doar la Allah. Într-adevăr, Profetul lui Allah 
(Pacea şi binecuvântarea lui Allah fie asupra 
sa!) îşi iubea soțiile, mai ales pe Aişah, care-i 
era cea mai dragă dintre toate. Totuşi iubirea 
lui față de ele nu a atins nivelul iubirii perfecte 
păstrate doar pentru Domnul său. Profetul 
(Pacea şi binecuvântarea lui Allah fie asupra 
sa!) a afirmat odată: „Dacă ar fi fost să aleg un 
foarte bun prieten dintre toţi oamenii de pe 
pământ, l-aş fi ales pe Abu Bakr.” Într-o altă 

relatare a spus: „Prietenul tău [el însuşi, 
Muhammed] este prietenul apropiat al Celui 
mai Milostiv.” 

Pasiunea trezită de aspecte exterioare 
afectează doar inimile goale. Aceasta afectează 
inimile care sunt private de iubirea față de 
Allah, care Îl ignoră pe El şi preferă pe 
altcineva. Atunci când inima este plină de 
iubire față de Allah şi de nerăbdarea de a-L 
întâlni, această iubire va contracara suferința 
dragostei şi pasiunea trezită de anumite aspecte 
exterioare. De aceea Allah a spus despre 
profetul Yusuf (Pacea fie asupra sa!): 

„Astfel [am făcut Noi], ca să 
îndepărtăm răul şi fapta ruşinoasă de el, 
căci el era unul dintre robii Noştri aleşi.” 
(Sura Yusuf: 24). 

Înțelegem că sinceritatea reprezintă o 
cauză şi un leac care îndepărtează pasiunea ce 
ar putea conduce la păcat şi desfrânare, ceea ce 
reprezintă culmea pasiunii. Atunci când cauza 
care se află în spatele afecțiunii este 
îndepărtată, efectele bolii vor fi şi ele şterse. 

Unii dintre noi au descris odinioară 
pasiunea ca fiind actul unei inimi golite de orice 
altceva în afară de ceea ce reprezintă obiectul 
pasiunii. Allah a spus: 

„Și inima maicii lui Moise a devenit 
goală. Si puţin a lipsit ca ea să nu dea totul 
în vileag, dacă Noi nu i-am fi întărit inima 
pentru ca ea să fie dintre cei credincioşi.” 
(Sura Al-Qasas: 10). 

Acest verset indică faptul că inima 
mamei lui Moise era golită de orice grijă, în 

afară de cea manifestată față de Moise, din 
cauza marii iubiri şi a afecțiunii pe care i-o 
purta. Pasiunea este formată din două părți: 
iubirea față de un obiect şi nerăbdarea de a 
intra în posesia acelui obiect. Atunci când unul 
dintre aceste două elemente nu există, nu 
există nici pasiunea. 

Suferința cauzată de pasiune a stârnit 
mirarea multor înţelepţi, iar unii dintre ei au 
emis o serie de judecăți în această privință, însă 
ele nu ar trebui luate în serios. 

Noi spunem că înţelepciunea lui Allah a 
decis cu privire la creația Sa şi că există o serie 
de asemănări între obiecte şi oameni, ambele 
categorii fiind conduse de ceea ce le place şi 
evitând ceea ce nu este asemănător cu obiectul 
pasiunii lor. Secretul armoniei care există în 
această lume rezidă în asemănările dintre 
variatele creaturi. Diverse lucruri (şi oameni) 
au, în consecință, o înclinaţie către obiecte 
asemănătoare, în timp ce acelea care nu 
seamănă între ele se ignoră reciproc. Allah a 
spus: 

„El este Cel care v-a creat dintr-un 
singur suflet [Adam] şi din el a făcut-o şi pe 
perechea lui [Hawwa’ - Eva], lângă care el 
să poată găsi linişte.” (Sura Al-A'raf: 189). 

Allah a creat acest motiv care îl 
determină pe bărbat să se simtă atras de femeie 
şi să simtă, în consecință, pasiune față de ea. În 
esență, cei doi sunt asemănători. Motivul 
atracției (dintre bărbat şi femeie) nu rezidă doar 
în frumuseţe, luată ca imagine exterioară, ci şi 
în asemănarea dintre obiceiurile lor, 

îndrumările şi particularităţile lor, toate acestea 
servind la aprinderea pasiunii. 

În Sahih se relatează că Profetul (Pacea şi 
binecuvântarea lui Allah fie asupra sa!) a spus: 
„Sufletele sunt asemănătoare cu soldaţii 
aleşi. Aceia care se recunosc între ei se vor 
împrieteni, iar aceia care nu se regăsesc unii 
în alţii vor rămâne despărțiți.” 

În completare, Imamul Ahmad a relatat 
în Musnad motivul care stă la baza relatării 
acestui hadis: „O femeie din Mekka obişnuia să 
îi facă pe oameni să râdă, iar atunci când a 
venit în Medina a împărțit locuinţa cu o femeie 
de acolo care, la rândul ei, putea să îi facă pe 
oameni să râdă. Atunci Profetul (Pacea şi 
binecuvântarea lui Allah fie asupra sa!) a spus: 
«Aceste suflete sunt la fel ca soldaţii aleşi.»” 

Religia lui Allah oferă aceleaşi verdicte în 
chestiuni asemănătoare; nu face diferenţă între 
aspectele similare şi nici nu alătură chestiuni 
lipsite de asemănare între ele. Cei care gândesc 
contrariul se află în eroare, din cauza lacunelor 
pe care le au în cunoaşterea lor referitoare la 
religie sau a inexistenței efortului personal de a 
dobândi cunoaştere. Câteodată greşeala lor se 
regăseşte în relaționarea dintre religie şi ceva ce 
nu face parte din aceasta, fără a se putea 
prevala de vreo autoritate care să poată justifica 
acel aspect. Prin Înţelepciunea şi Dreptatea lui 
Allah, creația Sa şi legile sale au fost 
fundamentate pe asimilarea ce are loc între cele 
asemănătoare şi diferenţierea dintre cele care 
nu se aseamănă. Acest aspect este valabil în 
viața lumească şi în Ziua Învierii. Allah a spus: 

„Adunaţți-i pe aceia care au fost 
nedrepți şi pe semenii lor, împreună cu 
aceia pe care i-au adorat, în locul lui Allah, 
şi duceţi-i pe ei pe drumul Iadului!” (Sura 
As-Saffat: 22-23). 

Iar în Sura At-Takwir, Allah a grăit: 

„Când sufletele se vor împerechea [cu 
trupurile lor] [cele bune se vor alătura celor 
bune, iar relele celor rele]...” (Sura At-Takwir: 
7). 

Fiecare persoană va fi legată de cei care îi 
seamănă. Cei care se iubesc unul pe celălalt de 
dragul lui Allah vor fi reuniți în Paradis, iar cei 
care țin unul la celălalt de dragul lui Satana vor 
ajunge împreună în lad. Fiecare va ajunge în 
grupul celor cu care se aseamănă, fie că îi place 
sau nu. Al-Hakim a relatat că Profetul (Pacea şi 
binecuvântarea lui Allah fie asupra sa!) a spus: 
„Dacă un om iubeşte un popor, li se va 
alătura acelor oameni (în Ziua Învierii).” 

Există mai multe feluri de iubire. Cel mai 
bun şi cel mai onorabil dintre acestea este 
iubirea de dragul lui Allah -— trebuie să iubim 
ceea ce El iubeşte, precum şi pe El şi pe 
Trimisul Său. 

Un alt fel de iubire este cel care izvorăşte 
în condițiile în care mai mulți oameni au 
aceeaşi religie şi sunt călăuziți pe aceeaşi cale 
sau sunt reuniți prin intermediul unei relații 
comune, al unui meşteşug pe care îl practică 
sau al unui țel pe care tind să îl atingă. Un alt 
tip de iubire este acela în care se tânjeşte după 
ceva aflat în proprietatea obiectului iubit, de 
exemplu o anumită poziție socială, bani, 

cunoaştere sau orice altă caracteristică 
similară. Aceasta este o iubire materială care se 
dizolvă în momentul în care țelul a fost atins. 

Iubirea care se naşte datorită existenței 
unei serii de similitudini nu dispare, cu excepția 
situației în care apare un motiv capabil să o 
înlăture. Acest gen de dragoste exclude 
pasiunea, deoarece este o iubire împărtăşită de 
suflet şi de inimă. Nicio altă suferință nu poate 
produce efecte mai profunde decât pasiunea, 
efecte cum ar fi obsesia, slăbiciunea, 
îngrijorarea sau chiar distrugerea. 

Unii ar pune întrebarea următoare: „Din 
moment ce motivul aflat în spatele afecțiunii 
este legătura şi compatibilitatea sufletelor, de ce 
există situații în care sentimentele dintre cele 
două părți nu sunt împărtăşite? Câteodată 
iubirea se regăseşte doar la una dintre părti, 
deşi ați afirmat că motivul acesteia rezidă în 
similitudinea şi compatibilitatea dintre suflete.” 

Acesta este răspunsul: există cauze a 
căror manifestare împiedică  împărtăşirea 
iubirii. Iubirea nutrită doar de una dintre părți 
este rezultatul colaborării a trei cauze: o 
deficiență a sentimentului de iubire, pentru că 
acesta a fost accidental, nu real. În acest caz 
este posibil ca persoana iubită să simtă chiar 
antipatie față de cealaltă persoană. A doua 
cauză se referă la situația în care însăşi 
persoana iubită face astfel încât dragostea să fie 
neîmpărtăşită; de exemplu, există puncte slabe 
în cadrul particularităților sale, a formelor, a 
căii pe care o urmează, a acțiunilor sale, a 
aspectului etc. În al treilea rând, din cauza unui 

motiv specific care împiedică persoana iubită să 
împărtăşească aceleaşi sentimente. Atunci când 
nu există niciuna dintre aceste cauze, iar 
iubirea este adevărată, ea va fi împărtăşită de 
ambele părți. 

Printre principalele motive care au făcut 
ca necredincioşii să nu îi iubească pe Trimişii 
lui Allah mai mult decât pe ei înşişi, familiile şi 
urmaşii lor se numără aroganța, invidia şi 
dorința de a accede la un anumit statut social. 
Odată cu înlăturarea acestor bariere din inimile 
celor care i-au urmat pe Trimişi, iubirea lor față 
de ei a devenit într-adevăr mai mare decât cea 
pe care o simțeau față de ei înşişi sau față de 
soțiile, copiii şi averea lor. 

Obţinerea obiectului iubirii reprezintă 
vindecarea sa. 

Din moment ce dragostea reprezintă una 
dintre suferințe, în general, există o vindecare 
pentru aceasta sau, de fapt, există chiar mai 
multe modalități de vindecare. Dacă acela care 
tânjeşte are la dispoziție o cale legală de a 
obține obiectul iubirii sale, aceasta îi va aduce 
vindecarea. În Sahihan se relatează că Ibn 
Mas'ud a transmis următoarele spuse ale 
Profetului (Pacea şi binecuvântarea lui Allah fie 
asupra sa!): „O, voi, oameni tineri! Oricare 
dintre voi îşi permite să se căsătorească, să 
facă acest lucru! Cei care nu îşi pot permite, 
să recurgă la post, pentru că acesta va fi un 
leac pentru ei.” 

Profetul (Pacea şi binecuvântarea lui 
Allah fie asupra sa!) a îndrumat oamenii 
oferindu-le cele mai bune metode de a obţine 

ceea ce ei iubesc; aici distingem o metodă 
majoră şi una minoră. Le-a poruncit bărbaților 
să recurgă la prima alegere, căsătoria, care 
reprezintă cel mai bun leac pentru această 
afecțiune. Prin urmare oamenii nu ar trebui să 
dea întâietate altor soluţii, având deja una 
recomandată de către Profet (Pacea şi 
binecuvântarea lui Allah fie asupra sa!). 

Ibn Majah a relatat că Profetul (Pacea şi 
binecuvântarea lui Allah fie asupra sa!) a spus: 
„Niciodată nu am văzut ceva precum 
căsătoria pentru cei care se iubesc.” 

Acesta este înțelesul indicat de către 
Allah atunci când a permis căsătoria atât 
femeilor libere, cât şi sclavelor, când este 
necesar. Allah a spus: 

„Allah voieşte să {vă  uşureze 
[datorinţele,] căci omul a fost creat slab.” 
(Sura An-Nisa’: 28). 


Când nu există metode legale de a 
obţine obiectul iubirii 


Dacă nu există nicio metodă legitimă 
prin care cel care iubeşte să poate obține 
obiectul iubit sau dacă cel cuprins de iubire 
este incapabil să îl obțină, pasiunea se va 
transforma într-o afecțiune dificilă, iar cel 
suferind va simți că nu îşi poate satisface 
dorința. Atunci când inima este deznădăjduită 
în legătură cu un anumit aspect, se ştie foarte 
bine că nu va mai încerca să atingă acel 
obiectiv. 

Dacă afecțiunea, pasiunea, încă mai 
supravieţuieşte pe fondul acestei stări de 
deznădejde, atunci persoana va fi nevoită să 
caute o altă soluție, adecvată stării sale psihice. 
Persoana afectată de pasiune ar trebui să se 
convingă pe sine însăşi de faptul că iubirea 
inimii sale, reprezentată de ceea ce nu poate 
obține, este o nebunie; această situație este 
similară celei în care o persoană care iubeşte 
soarele nu are altă soluție decât să se ridice 
până la acesta. Toată lumea înțelege faptul că 
aceasta reprezintă o nebunie. 

Dacă obiectul iubirii nu poate fi atins din 
cauza unei bariere legale, ridicate de religie, ar 
trebui să se convingă pe sine însăşi că nu este 
posibil să ajungă la obiectul pasiunii sale din 
cauză că Allah nu a permis ca acest lucru să se 
întâmple. Ar trebui să ştie că, pentru propria sa 
siguranţă, ar trebui să abandoneze chestiunea 
respectivă şi să fie sigur că este imposibil să o 
obțină vreodată. 

Dacă inima unei persoane o îndeamnă la 
rău şi niciuna dintre aceste metode de 
vindecare nu funcționează, robul ar trebui să 
abandoneze chestiunea respectivă din teama de 
a nu pierde ceea ce îi este mai drag, mai benefic 
şi care îi oferă mai multă fericire şi bucurie. În 
acest caz, persoana suferindă îşi va da seama 
de diferența dintre cele două idealuri. Omul nu 
ar trebui să prefere bucuria ce durează o 
singură oră şi în curând se transformă în 
durere fericirii eterne, deoarece nu există 
termen de comparaţie între cele două. 
Realitatea bucuriei trăite pentru o scurtă 

perioadă de timp este ca un miraj, ca un vis în 
timpul zilei care se va sfârşi curând şi va 
dispărea; responsabilitatea însă va persista. 

De asemenea, ar trebui să fie conştient 
de faptul că aceasta ar putea conduce la o 
pierdere dureroasă, mai gravă decât pierderea 
obiectului râvnit. lar astfel ceea ce pierde se va 
multiplica, pentru că nu se va pierde doar 
obiectul dorit, ci se va ajunge şi la un final 
detestabil. Când îşi va da seama de aceste 
aspecte, pierderea obiectului râvnit va deveni 
mai puțin gravă în inima sa, iar răbdarea - mult 
mai valoroasă. Mintea, religia, onoarea şi 
natura umană îi cer persoanei suferinde să aibă 
răbdare în cazul pierderii unui obiect mai puțin 
iubit, pentru că în această situație răbdarea îi 
va aduce bucurie, încântare şi fericire. Pe de 
altă parte, ignoranța, iubirea efemerului, 
nedreptatea şi imaturitatea îi cer să prefere 
obiectul mai puțin dezirabil, indiferent de 
consecințe. Cei cărora Allah le oferă 
înțelepciune vor fi salvați de acest final trist. 

Atunci când inima cuiva nu acceptă 
soluția menționată mai sus, ar trebui să se 
gândească la repercusiunile negative pe care le- 
ar atrage satisfacerea poftelor sale şi la ce 
anume ar pierde satisfăcându-şi poftele. Ar 
trebui să îşi dea seama că satisfacerea poftelor 
sale reprezintă principala cauză a finalului 
nefericit al acestei vieți lumeşti, deoarece îl 
împiedică pe rob să îşi folosească mintea şi să 
îşi controleze acțiunile; mintea ar trebui să fie 
utilizată pentru a-l conduce pe om la situații 
benefice. 

Dacă inima nu acceptă remediile mai sus 
menționate, ar trebui să încerce să îşi 
amintească defectele obiectului după care 
tânjeşte, precum şi acele caracteristici care nu 
îi plac, astfel încât să ajungă să îi displacă şi 
obiectul. Când va medita asupra acestui 
subiect, îşi va da seama că acele caracteristici 
sunt mai numeroase decât calităţile care l-au 
determinat să îi placă acel obiect. Ar putea să îi 
întrebe pe vecinii aceluia sau aceleia care face 
obiectul pasiunii despre atributele şi 
comportamentul său. La fel cum calitățile atrag 
şi conduc spre iubire, defectele îndepărtează 
acest sentiment. Apoi ar trebui să pună în 
balanță cele două aspecte şi să adopte cea mai 
bună şi mai plăcută cale. Nu ar trebui să fie ca 
aceia care se duc cu sacul la pomul lăudat. Ar 
trebui să pătrundă dincolo de exteriorul 
înfrumusețat şi să perceapă adevărata realitate 
a lucrurilor, să treacă dincolo de forma 
frumoasă la răul interior al inimii. 

Dacă niciunul dintre aceste remedii nu 
funcționează, nu mai rămâne nicio cale de 
urmat în afară de a-L căuta pe Allah, Cel care 
răspunde la chemările celor aflați în restrişte 
atunci când numele Său este invocat. Să se 
arunce cel care nu mai are scăpare în fața Uşii 
Sale, căutându-l ajutorul, plin de umilință, 
ascultător şi docil... 

Cei care vor izbândi ar trebui să se 
comporte onorabil şi să îşi păstreze relaţiile în 
secret, pentru a nu-l expune pe cel iubit în fața 
oamenilor şi să îi facă astfel rău, să îi încalce 
drepturile. 

Îndrumarea Profetului (Pacea şi 
binecuvântarea lui Allah fie asupra sa!) cu 
privire la menţinerea stării de sănătate prin 
utilizarea parfumurilor 


Mirosurile plăcute şi parfumurile sunt o 
hrană pentru suflet, iar sufletul este dinomul ce 
pune în mişcare forțele corpului uman. 
Parfumul ajută creierul, inima şi organele 
interne şi aduce alinare inimii şi sufletului. 
Parfumurile sunt cele mai potrivite şi favorabile 
leacuri pentru suflet, constituind şi o hrană în 
acelaşi timp. Există o strânsă legătură între 
sufletele bune şi parfumurile aromate. Din 
acest motiv, parfumurile i-au fost unele dintre 
cele mai dragi elemente din această viață 
lumească celui mai pur dintre toți oamenii, 
Profetul (Pacea şi binecuvântarea lui Allah fie 
asupra sa!). 

Al-Bukhari a relatat că Profetul (Pacea şi 
binecuvântarea lui Allah fie asupra sa!) 
obişnuia să accepte întotdeauna un parfum 
atunci când îi era dăruit. Muslim a relatat că 
Trimisul lui Allah (Pacea şi binecuvântarea lui 
Allah fie asupra sa!) a spus: „Cel căruia i se 
oferă raihan (busuioc) nu ar trebui să îl 
refuze, pentru că este uşor de folosit şi are 
un parfum plăcut.” 

Abu Daud şi An-Nasa'"i au relatat că 
Profetul (Pacea şi binecuvântarea lui Allah fie 
asupra sa!) a spus: „Cel căruia i se oferă un 

parfum nu trebuie să îl refuze, pentru că este 
uşor de folosit şi are o aromă plăcută.” 

Ibn Abi Şaiban a relatat că Trimisul lui 
Allah (Pacea şi binecuvântarea lui Allah fie 
asupra sa!) avea un recipient care conținea 
parfum; el obişnuia să se parfumeze. Profetul 
(Pacea şi binecuvântarea lui Allah fie asupra 
sa!) a spus: „Dreptul lui Allah asupra fiecărui 
musulman este ca acesta să facă o baie (cel 
puţin o dată) la şapte zile, iar dacă are 
parfum, să folosească câte puţin din acesta.” 

Îngerilor le place parfumul, în timp ce 
diavolilor le displace, pentru că acestora din 
urmă le sunt dragi mirosurile fetide; sufletele 
bune apreciază parfumurile de calitate. Fiecare 
suflet înclină către ceva şi merită să capete ceea 
ce îi place. Bărbaţii răi sunt pentru femeile rele 
şi invers, iar bărbaţii buni sunt pentru femeile 
bune, reciproca fiind valabilă. Deşi această 
afirmație se aplică femeilor şi bărbaţilor în 
general, ea poate fi extinsă la orice fel de faptă, 
vorbire, băutură, veşmânt şi parfum. 


Îndrumarea Profetului (Pacea şi 
binecuvântarea lui Allah fie asupra sa!) cu 
privire la păstrarea sănătăţii ochilor 


Ibn Abbas a relatat: „De fiecare dată 
când Profetul oamenilor îşi punea kohl, 
obişnuia să îl aplice de trei ori la ochiul 
drept, începând şi terminând cu el, şi de 
două ori la ochiul stâng.” 

Abu Daud a relatat că Profetul (Pacea şi 
binecuvântarea lui Allah fie asupra sa!) a spus: 
„Cei care folosesc kohl ar trebui să îl aplice 
de un număr impar de ori.” 

Numărul de aplicări al kohl-ului ar trebui 
să fie impar atunci când este folosit la ambii 
ochi: de trei ori la ochiul drept şi de două ori la 
cel stâng. Sau de câte trei ori la fiecare ochi, 
după cum a spus Imamul Ahmad. 

Kohl-ul menține sănătatea ochilor, 
ascute vederea şi curăță ochii, înlăturând 
substanțele nocive şi aducând, în acelaşi timp, 
un plus de frumusețe. Când kohl-ul este utilizat 
înainte de a merge la culcare, acesta este 
benefic pentru ochi; ochii vor rămâne imobili, 
iar kohl-ul va avea efect maxim. Cel mai eficient 
tip de kohl, în această privință, poartă numele 
de ithmid. 

Ibn Majah a relatat în Sunan că Abdullah 
bin “Umar a spus că Profetul (Pacea şi 
binecuvântarea lui Allah fie asupra sa!) a oferit 
următorul sfat: „Folosiţi ithmid (antimoniu), 
deoarece curăţă ochiul şi face genele să 
crească.” (Al-Hakim). 

Ibn Majah a relatat în Sunan că Ibn 
Abbas a spus că Profetul (Pacea şi 
binecuvântarea lui Allah fie asupra sa!) a 
afirmat: „Cel mai bun dintre toate felurile de 
kohl este ithmid-ul (antimoniul), pentru că 
acesta curăţă vederea şi face genele să 
crească.” (At-Tirmidhi, Ibn Majah, Ibn Hibban, 
Al-Hakim, At-Tabamni şi Abu Nairn). 

LISTĂ ÎN ORDINE ALFABETICĂ 


LITERA HAMZAH 
1. Ithmid-ul (antimoniul) 


Ithmuid-ul este piatra de kohl de culoare 
neagră. Cel mai bun tip de ithmid se găseşte în 
Asfahan (Iran), însă şi în zonele dinspre vest. 
Cel mai bun ithmid este acela care se 
fragmentează rapid şi conţine particule 
strălucitoare. Partea sa interioară este lucioasă 
şi nu conține impurități. Kohl-ul are tendința 
de a rămâne rece şi uscat; este benefic pentru 
ochi prin acţiunea sa revigorantă şi prin 
fortificarea nervului optic. Ithmid-ul dizolvă 
excrescențele de carne din jurul ulcerelor şi 
curăță zona limitrofă a acestora. Atunci când 
ithmid-ul este amestecat cu miere pură, de 
consistență apoasă (nu groasă), uşurează 
durerile de cap. Atunci când este măcinat şi 
amestecat cu grăsime moale poate fi folosit ca 
bandaj pentru zone cu arsuri, precum şi pentru 
prevenirea bătăturilor; vindecă arsurile pielii. 
Ithmid-ul este cel mai bun tip de kohl pentru 
ochi, mai ales în cazul bătrânilor a căror vedere 
a slăbit. Într-o astfel de situaţie, este cel mai 
bine ca antimoniul să fie amestecat cu nişte 
mosc. 

2. Utruy (lămâia) 


În Sahih se relatează că Profetul (Pacea şi 
binecuvântarea lui Allah fie asupra sa!) a spus: 
„Credinciosul care citeşte din Coran poate fi 
asemănat cu _ utrujj-ul: gustul său este 
minunat, iar parfumul său este plăcut.” 

Consumul de  utrujj aduce multe 
beneficii. Există patru elemente componente ale 
acestui fruct: coaja, inima (pulpa fructului), 
stratul dintre coajă şi pulpă, seminţele. Fiecare 
dintre aceste patru elemente are propria sa 
tendință: cojile, de exemplu, sunt fierbinți şi 
uscate, în timp ce pulpa este fierbinte şi umedă. 
Stratul care separă coaja de pulpă este rece şi 
uscat, în vreme ce semințele sale sunt fierbinți 
şi uscate. 

Coaja de lămâie are multe beneficii. De 
exemplu, atunci când este aşezată printre 
haine, previne apariția mucegaiului. Aroma sa 
împrospătează aerul fetid şi poluat. Tot cojile de 
lămâie îmbunătățesc aroma mâncărurilor şi 
împrăştie mirosurile fetide. Atunci când coaja 
este amestecată cu mâncarea, ajută sistemul 
digestiv. Autorul  Qanun-ului a afirmat 
următoarele: „Stratul alb din interiorul cojii de 
lămâie este benefic în cazul muşcăturilor de 
şarpe, iar coaja este folosită ca bandaj pentru 
rănile produse astfel. Cenuşa rezultată în urma 
arderii cojilor devine un unguent eficient pentru 
cei care suferă de lepră.” 

Pulpa  lămâii alină  fierbințeala din 
stomac, este folositoare celor care suferă de bilă 
şi subjugă vaporii fierbinți. Al-Ghafigi a spus: 

„Consumarea pulpei (de lămâie) uşurează 
suferințele provocate de hemoroizi.” 

Esenţa extrasă din învelişul dintre coajă 
şi pulpă constipă, uşurează bila, linişteşte 
pulsaţiile fierbinți, controlează  vărsăturile 
cauzate de proasta funcționare a bilei, iar 
atunci când este administrată sub formă de 
băutură sau amestecată cu kohl uşurează 
neplăcerile provocate de icter. Acest extract este 
şi un stimulent al poftei de mâncare; constipă şi 
ajută în situaţiile în care diareea este cauzată 
de bilă. Esenţa extrasă din învelişul dintre coaja 
şi pulpa lămâii linişteşte dorința femeii şi 
combate petele apărute pe piele, atunci când 
este folosită ca unguent. Acest extract ajută şi 
la vindecarea herpesului. Eficienţa pe care o are 
acest extract în îndepărtarea cernelii ne este 
demonstrată de următorul experiment: atunci 
când atinge un material pătat cu cerneală, 
înlătură pata în mod eficient. Stratul dintre 
coaja şi pulpa utruyj-ului are efect de alinare şi 
răcorire,  potoleşte  fierbințeala ficatului, 
întăreşte stomacul, elimină excesul de bilă 
(precum şi depresia care însoţeşte această 
afecțiune), potoleşte setea. 

Semințele lămâii au efect de 
descompunere şi de uscare. Ibn Masawaih a 
afirmat despre lămâie: „Atunci când învelişul 
semințelor este înlăturat şi preparat (gătit), iar 
apoi administrat sub formă de băutură, în 
amestec cu apă caldă, ajută împotriva 
otrăvurilor mortale, dacă se beau în jur de două 
măsuri, ambele într-o cantitate de aproximativ 
douăzeci şi cinci de grame. Atunci când 

semințele sunt măcinate şi aşezate pe o 
înţepătură, au un efect benefic. În plus, ele au 
capacitatea de a constipa şi de a da o aromă 
plăcută. Multe dintre aceste beneficii se 
regăsesc şi în pulpa lămâii.” 

Se mai afirmă că „semințele ajută şi în 
cazul  înțepăturilor de scorpioni, când se 
administrează două măsuri din acestea, cu apă 
caldă; ele pot fi măcinate şi aşezate pe zona 
afectată.” În plus, „seminţele ajută în cazul 
ingerării oricărui tip de otravă sau al 
înțepăturilor veninoase.” 

Se relatează că unul dintre conducătorii 
persani s-a înfuriat pe doctorii săi şi a ordonat 
ca aceştia să fie azvârliți în temniță. Le-a permis 
să aleagă un singur aliment pe care să îl 
consume pe perioada captivităţii, iar ei au ales 
lămâia. Au fost întrebaţi: „Pe ce considerente ați 
făcut această alegere?” şi au răspuns astfel: „Se 
transformă rapid într-un tip de parfum, 
aspectul său este plăcut, coaja sa miroase 
frumos, pulpa lămâii este un fruct, stratul 
dintre coajă şi pulpă este un aliment, semințele 
sunt un antidot şi conține, de asemenea, 
grăsimi.” 

Într-adevăr, un aliment atât de benefic 
merită să fie comparat cu cea mai bună dintre 
creații, adică cu credinciosul care recită din 
Coran. Ar mai trebui menționat faptul că unor 
oameni le place să privească pur şi simplu 
lămâile, din cauză că aspectul lor este plăcut şi 
reconfortant. 

3. Aruzz (orezul) 


Există două hadisuri false cu privire la 
orez. În primul se afirmă următoarele: „Dacă ar 
fi fost un om, ar fi fost răbdător”. În cel de al 
doilea hadis: „Tot ceea ce rodeşte din pământ 
are atât o boală, cât şi un leac, cu excepţia 
orezului care este o vindecare şi nu are nicio 
boală (sau efecte secundare).” Am menționat 
aceste hadisuri fabricate pentru ca oamenii să 
nu i le atribuie, în mod eronat, Profetului (Pacea 
şi binecuvântarea lui Allah fie asupra sa!). 

Orezul este considerat a fi cea mai 
nutritivă cereală (după grâu). Orezul este o 
substanță benefică, deoarece îngustează 
cavitatea intestinală, îmbracă stomacul cu un 
strat protector şi îl întăreşte. Doctorii din India 
susțin că orezul este cel mai benefic fel de 
mâncare dacă este gătit cu lapte de vacă. 
Orezul este hrănitor, îmbogățeşte corpul cu 
elemente nutritive, măreşte producția de 
spermă şi purifică. 


4. Arz (pinul) 


Arz-ul este pinul. Trimisul lui Allah 
(Pacea şi binecuvântarea lui Allah fie asupra 
sa!) a menționat pinul atunci când a spus: 
„Drept-credinciosul se aseamănă cu acea 
plantă de culoare verde pe care vântul o 
îndoaie, lăsând-o dreaptă câteodată şi 
îndoind-o altădată. Ipocritul se aseamănă cu 
arz-ul: va rămâne cu rădăcinile adânc înfipte 
în pământ, până când, deodată, se va usca 

complet.” Semințele de pin sunt fierbinți şi 
umede. Este o substanţă relaxantă, care tinde 
spre maturare; înțepăturile pot fi evitate dacă 
semințele de pin sunt scufundate în apă. 
Semințele pinului sunt dificil de digerat, însă 
sunt hrănitoare, potolesc tusea şi absorb 
umiditatea sau vaporii care se acumulează în 
plămâni. Aceste semințe energizează producția 
de spermă, însă constipă, dezavantaj ce poate fi 
evitat prin administrarea concomitentă de 
semințe amare de rodie. 


5. Izkher-ul 


În Sahih se menţionează faptul că 
Profetul (Pacea şi binecuvântarea lui Allah fie 
asupra sa!) a spus, pe când era în Mekka, 
despre plantele acestui oraş: „Să nu îi tăiaţi 
plantele!” Al-Abbas a spus: „În afară de izkh'er, 
o, Trimis al lui Allah (Pacea şi binecuvântarea 
lui Allah fie asupra sa!), pentru că servitorii 
locuitorilor din Mekka au nevoie de el şi îl 
folosesc în casele lor.” Profetul (Pacea şi 
binecuvântarea lui Allah fie asupra sa!) a spus: 
„În afară de izkh'er.” 

Această plantă este fierbinte în cea de a 
doua etapă şi uscată în prima fază. Este o 
substanță uşoară care deschide cheagurile şi 
orificiile venelor. Are capacitatea de a mări 
fluxul urinar şi cel menstrual, dizolvă pietrele şi 
tumorile din stomac, ficat şi rinichi; poate fi 
administrată sub forma unei băuturi sau 
aplicată sub formă de cataplasmă. Tulpinile 
acestei plante vor întări atât coroana dinților, 


339 


cât şi pereții stomacului; de asemenea, vor 
potoli greaţa şi vor redresa stomacul. 


LITERA B'AA 
1. Battikh (pepene verde) 


Abu Daud şi At-Tirmidhi au relatat că 
Profetul (Pacea şi binecuvântarea lui Allah fie 
asupra sa!) obişnuia să consume pepene verde 
cu curmale coapte şi spunea: „Fierbinţeala 
acestei substanţe (curmalele) neutralizează 
răcoarea celuilalt (a pepenelui).” 

Există mai multe hadisuri referitoare la 
pepenele verde, însă niciunul dintre ele nu este 
autentic, cu excepţia celui mai sus menționat. 

Pepenele verde este răcoros, umed şi 
dulce. Funcţionează ca un purificator al 
stomacului şi intestinelor, este eliminat din 
stomac mult mai rapid în comparaţie cu 
castravetele şi se amestecă rapid cu orice 
substanțe aflate în interiorul stomacului. Este 
bine ca pepenele verde să fie consumat cald; 
dacă este rece, trebuie combinat cu ghimbir 
pentru a contracara eventualele efecte 
dăunătoare. 

Pepenele verde ar trebui consumat 
înainte de masă, pentru că altfel va produce o 
stare de greață. Unii doctori susțin că, dacă este 
consumat înainte de masă, pepenele va curăța 
stomacul şi va înlătura suferințele.” 

2. B'alalh (curmale) 


An-Nisai şi Ibn Majah au relatat în 
Sunan-ul lor că “Aişah a afirmat că Trimisul lui 
Allah (Pacea şi binecuvântarea lui Allah fie 
asupra sa!) a dat următorul sfat: „Să mâncaţi 
curmale proaspete amestecate cu curmale 
uscate, pentru că atunci când Satana îl va 
vedea pe fiul lui Adam mâncând curmale 
proaspete şi curmale uscate va spune: «Fiul 
lui Adam a reuşit să trăiască până când a 
ajuns să mănânce noul şi vechiul 
împreună.»” 

Iar într-o altă relatare, Profetul (Pacea şi 
binecuvântarea lui Allah fie asupra sa!) a spus: 
„Curmale proaspete şi curmale uscate, 
pentru că Satana se întristează atunci când 
îl vede pe fiul lui Adam consumându-le, aşa 
că spune: «Fiul lui Adam a trăit până când a 
ajuns să mănânce noul şi vechiul 
împreună.»” 

Unii dintre doctorii musulmani au 
comentat astfel: „Profetul (Pacea şi 
binecuvântarea lui Allah fie asupra sa!) le-a 
poruncit musulmanilor să combine curmalele 
proaspete cu cele uscate, nu pe cele verzi cu 
cele uscate. Curmalele proaspete sunt reci şi 
uscate, iar cele uscate sunt fierbinți; ele îşi 
armonizează reciproc efectul. Pe de altă parte, 
atât curmalele verzi, cât şi cele uscate sunt 
fierbinţi, deşi cele uscate sunt şi mai fierbinți.” 
Din punct de vedere medical este mai bine să se 
evite consumarea a două tipuri de hrană care 
înclină fie către fierbințeală, fie către răcoare. 

Hadisul ne indică faptul că medicul are 
dreptate atunci când încearcă să neutralizeze 
efectele medicamentelor şi a alimentelor cu alte 
ingrediente sau mâncăruri care sunt capabile 
să menţină o bună stare de sănătate. Curmalele 
proaspete sunt reci şi uscate şi aduc beneficii 
gurii, gingiilor şi stomacului. Totuşi 
consumarea lor nu face bine pieptului şi 
plămânilor din cauza asprimii pe care o 
prezintă. În plus, curmalele sunt dificil de 
digerat şi nu sunt foarte nutritive. Pentru a 
exemplifica vom face o comparaţie între 
curmalele proaspete şi strugurii necopţi: ambele 
generează flatulență şi balonare, mai ales dacă 
se consumă şi apă după ingerarea lor. Pentru a 
neutraliza efectele secundare ar trebui ca 
acestea să fie mâncate în combinaţie cu 
curmale uscate sau miere şi unt. 


3. Busr (curmale verzi) 


În Sahih se relatează că Profetul (Pacea şi 
binecuvântarea lui Allah fie asupra sa!), Abu 
Bakr şi ‘Umar au fost invitați la Abu Al-Haitham 
bin At-Taihan, iar el le-a adus un ciorchine de 
curmale, similar cu cel de struguri ca structură. 
Profetul (Pacea şi binecuvântarea lui Allah fie 
asupra sa!) a întrebat: „De ce nu ai ales nişte 
curmale coapte pentru noi?”, iar Abu Al- 
Haitham a răspuns „Am vrut ca tu să alegi ceea 
ce preferi: curmale verzi sau coapte.” 

Curmalele verzi sunt fierbinți şi uscate, 
iar uscăciunea lor este mai puternică decât 
fierbinţeala. În plus, ele extrag umezeala 

excesivă, îmbracă pereții stomacului, relaxează 
intestinele şi ajută gingiile şi gura. Cele mai 
bune curmale verzi sunt cele moi şi dulci. Însă 
consumul unei cantități prea mari de busr 
(curmale verzi) conduce la obstrucţii sau 
formarea de dopuri pe pereții intestinelor. 


4. Baydh (ouăle) 


Ouăle proaspete sunt mai bune decât 
cele vechi, iar cele mai bune dintre ele sunt 
ouăle de găină. Ouăle nu sunt reci, însă tind să 
capete această calitate. 

Autorul Qanun-ului a spus: „Gălbenuşul 
este fierbinte şi umed şi curăță sângele, însă nu 
are proprietăți nutritive. Este digerat rapid dacă 
este încă moale.” Altcineva a afirmat: 
„Gălbenuşul de ou uşurează durerea, alină 
gâtul şi traheea, ajută gâtul şi potoleşte setea; 
este util în ulcerul localizat în plămâni, ficat şi 
prostată. Elimină asprimea, mai ales atunci 
când este amestecat cu uleiul obținut din 
migdale dulci. Maturează şi înmoaie orice 
substanță străină ce se află în piept şi potoleşte 
iritarea gâtului.” 

Atunci când albuşul este utilizat sub 
formă de picături pentru ochi, răcoreşte 
tumorile fierbinți din acea zonă şi uşurează 
durerea. Dacă este folosit ca unguent şi este 
întins pe față, previne arsurile solare. Când este 
întins pe frunte, sub formă de unguent, ajută la 
alinarea suferințelor produse de dizenterie. 

Autorul Qanun-ului a menționat ouăle la 
categoria medicamente şi leacuri pentru inimă. 

A completat: „Gălbenuşul are un efect puternic, 
ajutând la întărirea inimii. Prezintă trei beneficii 
principale: este asimilat rapid, nu produce 
multe substanţe reziduale, fluidizează sângele.” 


5. Basal (ceapa) 


Abu Daud a relatat în Sunan că, atunci 
când a fost întrebată despre ceapă, Aişah a 
răspuns astfel: „Ultima masă servită de Profet 
(Pacea şi binecuvântarea lui Allah fie asupra 
sa!) a conţinut şi ceapă.” În Sahihan se 
menționează faptul că Profetul (Pacea şi 
binecuvântarea lui Allah fie asupra sa!) nu le-a 
permis celor care consumă ceapă să intre în 
moschee. 

Ceapa amplifică impulsul sexual, fortifică 
şi curăță stomacul, ajută la producerea de 
spermă, deschide culoarea, dizolvă flegma. 
Semințele de ceapă ajută în combaterea bolii 
numite vitiligo (depigmentarea în anumite zone 
ale pielii) şi sunt utilizate ca unguent în zona 
afectată de  alopecie (o boală de piele 
caracterizată prin pierderea totală sau parțială 
a părului). Negii dispar dacă li se aplică direct 
un amestec de ceapă cu sare. Starea de greață 
ce se poate manifesta după administrarea unui 
laxativ dispare dacă se miroase o ceapă. Apa 
din ceapă, administrată pe cale nazală, va 
limpezi mintea. Folosit sub formă de picături 
pentru urechi, extractul de ceapă rezolvă 
problemele de auz, tinnitus, puroiul sau apa 
care s-ar putea acumula în ureche. Semințele 
de ceapă pot fi folosite ca tratament pentru 

ochi; ele elimină apa care atacă ochiul (de 
exemplu - cataracta), dacă sunt amestecate cu 
miere şi aplicate deasupra părții albe a ochiului. 

Ceapa gătită conține numeroase 
elemente nutritive şi ajută la prevenirea 
icterului, a tusei şi a iritării pieptului. Are efect 
diuretic şi relaxează intestinele. Extrasul de 
ceapă, amestecat cu sare, vindecă rănile 
produse de mugşcături de ciine dacă este aplicat 
pe zona afectată. Ceapa este benefică în 
tratarea hemoroizilor. 

Ceapa poate provoca migrene, dureri de 
cap, balonare şi întunecarea vederii. 

Consumarea unei cantități prea mari de 
ceapă sau consumarea regulată a acesteia 
poate conduce la slăbirea memoriei, afectarea 
minții şi schimbarea mirosului gurii, precum şi 
al gustului mâncării. În plus, mirosul de ceapă 
îi deranjează atât pe oamenii din jur, cât şi pe 
îngeri. Prin gătire se înlătură aceste efecte 
secundare. În Sunan se relatează: „Profetul le-a 
ordonat celor care consumă ceapă sau usturoi 
să le îmblânzească prin gătire.” 

Pentru a elimina mirosul de ceapă este 
recomandat să se mestece frunze de pătrunjel. 


6. Bazinj'an (vânăta) 


Există un hadis fals în care se susține că 
dorințele puse înainte de a începe să mănânci 
vinete se împlinesc la final. Această afirmație 
nu poate fi făcută de către o persoană 
sănătoasă din punct de vedere mintal; nu îi 
putem atribui un astfel de hadis Profetului 

(Pacea şi binecuvântarea lui Allah fie asupra 
sa!). 

Există două feluri de vinete: albe şi 
negre. Întâlnim divergențe de opinie cu privire 
la acest aliment, în sensul că unii sunt de 
părere că este un aliment fierbinte, iar alții 
susțin că este rece; noi suntem de părere că 
este fierbinte. Vinetele negre colorează în negru 
secreția bilei, provoacă formarea de 
conglomerate, cheaguri, cancer şi lepră. 

Vinetele schimbă culoarea pielii, o 
modifică spre negru şi dau o respirație 
neplăcută. Vinetele de culoare albă nu au 
aceste efecte secundare. 


LITERA T'AA 
1. Tamr (curmale uscate) 


În Sahih se relatează că Profetul (Pacea şi 
binecuvântarea lui Allah fie asupra sa!) a spus: 
„Oricine mănâncă dimineaţa şapte curmale 
culese din regiunea “Aaliyah nu va fi afectat 
de otravă sau de magie pentru tot restul 
zilei.” Tot Profetul (Pacea şi binecuvântarea lui 
Allah fie asupra sa!) a spus: „Cei care locuiesc 
într-o casă în care nu se găsesc curmale sunt 
flămânzi.” 

Profetul (Pacea şi binecuvântarea lui 
Allah fie asupra sa!) obişnuia să mănânce 
curmale uscate cu unt, cu pâine sau simple. 
Tamr (curmalele) sunt fierbinți în prima etapă şi 

umede sau uscate pe parcursul celei de a doua 
etape. 

Curmalele uscate întăresc ficatul, 
relaxează intestinele, măresc cantitatea de 
spermă (mai ales atunci când sunt consumate 
în combinație cu muguri de pin) şi potolesc 
durerile de gât. Celor care nu sunt obişnuiţi să 
mănânce curmale uscate, cum ar fi cei care 
locuiesc în regiuni cu temperaturi scăzute, 
acestea le pot provoca formarea de cheaguri, 
dureri de cap; ele dăunează dinţilor dacă nu 
sunt consumate în combinație cu migdale sau 
seminţe de mac. 

Curmalele uscate se numără printre cele 
mai hrănitoare fructe, iar esența lor este 
fierbinte şi umedă. Când sunt consumate 
dimineața, curmalele uscate pot ucide viermii. 
Deşi sunt fierbinţi, ele au această capacitate de 
a se comporta ca un antidot împotriva viermilor, 
distrugându-i sau cel puţin micşorându-le 
numărul, mai ales atunci când sunt consumate 
pe stomacul gol. Curmalele uscate sunt, în 
acelaşi timp, un fruct, un aliment, un leac, o 
băutură şi un aliment dulce. 


2. Tin (smochinele) 


În sunna nu se fac menţiuni despre 
smochine, deoarece acestea nu creşteau în 
Hijaz sau Medina. Smochinele au nevoie de un 
mediu diferit de cel în care cresc curmalele. 
Allah a jurat pe smochin în Cartea Sa, datorită 
imenselor beneficii pe care le aduc aceste 

fructe, precum şi a multiplelor modalități în 
care pot fi folosite. 

Smochinele sunt fierbinți, uscate sau 
umede. Cele mai bune smochine sunt cele din 
specia albă, atunci când sunt coapte, deoarece 
curăță nisipul care se acumulează în ficat şi în 
prostată şi servesc drept agent preventiv 
împotriva otrăvirii. Smochinele conțin foarte 
mulți nutrienți şi ajută la alinarea iritării 
pieptului şi a gâtului. În plus, curăţă ficatul şi 
splina, purifică flegma care se acumulează în 
stomac şi oferă o hrană benefică corpului. 
Totuşi ar trebui să fie consumate cu moderație. 


3. Tharid (carne cu pâine) 


În Sahihan se relatează că Trimisul lui 
Allah (Pacea şi binecuvântarea lui Allah fie 
asupra sa!) a spus: „Virtutea “Aişei în 
comparaţie cu virtutea celorlalte femei este 
precum virtutea tharid-ului în comparaţie cu 
restul mâncărurilor.” 

Acest fel de mâncare se prepară din 
pâine (cel mai bun aliment) şi carne (care îi 
oferă cea mai plăcută aromă). Această 
combinație este incomparabil de bună. 

Există divergențe de opinie cu privire la 
care dintre cele două alimente este mai bun: 
pâinea sau carnea. Părerea corectă este 
următoarea: pâinea este utilizată mai des, dar 
carnea este mai bună şi superioară pâinii. lar 
carnea se aseamănă mai mult decât oricare alt 
aliment cu corpul uman. Aceasta este şi hrana 
celor care vor locui în Paradis. Allah le-a spus 

celor care încercau să mănânce ierburi, 
castraveți, fum (grâu sau usturoi), linte şi 
ceapă: 

„Voiți a schimba cu ceea ce este mai 
rău ceea ce este mai bun?” (Sura Al-Baqara: 
61). 

Numeroşi învățați sunt de părere că fum 
este de fapt grâul. Prin urmare, în acest verset 
se afirmă că quails (carnea) este mai bună decât 
grâul. Doar la Allah se află adevărata 
cunoaştere. 


LITERA GIM 


1. Giubn (brânza) 


În Sahihan ni se relatează de la Abdullah 
bin “Umar că, în timp ce se aflau în regiunea 
Tabuk și stăteau cu Trimisul lui Allah (Pacea şi 
binecuvântarea lui Allah fie asupra sa!) 
acestuia i s-a adus niște brânză, iar el a cerut 
un cuțit, a pomenit numele lui Allah și a tăiat-o. 
Companionii Profetului (Pacea şi 
binecuvântarea lui Allah fie asupra sa!) 
obișnuiau să mănânce brânză pe când se aflau 
în Irak sau în Şam (Siria superioară). Brânza 
nesărată este benefică pentru stomac, nu 
împovărează alte organe și relaxează stomacul. 
Pe de altă parte, brânza sărată este mai puţin 
hrănitoare şi afectează stomacul și intestinele. 
Brânza veche sau cea preparată pe grătar 
încălzeşte stomacul și este bine să fie 

consumată de către cei care suferă de ulcer și 
diaree. 

Brânza este rece şi umedă, iar prin 
preparare la grătar devine mai bună, pentru că 
focul o înmoaie, îi conferă un gust mai plăcut și 
o aromează. Brânza sărată veche este fierbinte 
și uscată, iar prin fierbere va deveni mai moale 
și mai puţin acră, deoarece focul extrage 
reziduurile fierbinţi din interiorul acesteia. 
Brânza sărată slăbeşte forța organismului și 
poate provoca apariţia pietrelor la ficat sau la 
prostată. Nu este bună nici pentru stomac; 
dacă este amestecată cu ingrediente despre care 
se presupune că ar putea să o îmbunătățească, 
devine și mai nocivă, deoarece acestea îi 
facilitează accesul către stomac. 


LITERA H'AA 

1. Henna 

Am menţionat deja beneficiile henna-ei, 
precum şi hadisurile relatate pe marginea 
acestui subiect. 

2. Habbah sawdaa (negrilică) 

În Sahihan se menţionează că Abu 
Hureira a relatat următoarele cuvinte ale 
Profetului (Pacea şi binecuvântarea lui Allah fie 


asupra sa!): „Să  consumaţi  negrilică, 
deoarece în ea se găsește vindecarea oricărei 

boli, în afară de moarte.” (At-Tirmidhi, Ahmad 
și Ibn Hibban). 

Negrilică (habbat  al-barakah) poartă 
denumirea de şuneiz în limba persană, chimion 
negru sau chimion indian. Al-Harbi a relatat că 
Al-Hasan a spus: „Este vorba despre sămânța 
de muștar”, în timp ce Al-Harawi a spus că se 
face referire la sămânța verde de terebinth. 
Aceste opinii nu sunt corecte, pentru că 
Profetul (Pacea şi binecuvântarea lui Allah fie 
asupra sa!) a spus că este sămânța neagră, 
adică şuneiz-ul, aşa cum am afirmat deja. 

Consumarea seminței negre (negrilica) 
aduce multiple beneficii, după cum a susținut 
Profetul (Pacea şi binecuvântarea lui Allah fie 
asupra sa!): „În ea se găseşte vindecarea 
oricărei boli.” Această afirmaţie este în 
conformitate cu cuvintele lui Allah: 

„Care nimicește totul, la porunca 
Domnului său!” (Sura Al-Ahqaf: 25). 

Se referă la nimicirea a tot ceea ce este 
susceptibil de distrugere. 

Negrilica ajută la transportarea 
ingredientelor eficiente din medicamentele reci 
către acele părți ale corpului care au fost 
afectate de suferințe fierbinţi și uscate; sprijină 
procesul de absorbție a medicamentului atunci 
când acesta este administrat în doze mici. 

Atât autorul lucrării Qanun, cât şi alții au 
susținut faptul că șofranul amestecat cu camfor 
produce efecte asemănătoare, şofranul ajutând 
camforul să ajungă rapid la zona afectată. 
Există mai multe specii de plante care produc 
efecte asemănătoare cu cele ale șofranului. Este 

posibil ca această substanță uscată să aducă 
beneficii atunci când organismul este afectat de 
boli caracterizate de fierbințeală. De exemplu, 
anzarut-ul, o substanță utilizată pentru 
evidenţierea ochilor, atunci când este 
amestecată cu alte leacuri ajută la vindecarea 
oftalmiei (inflamare a ochiului) şi a 
conjunctivitei etc. 

Şuneiz-ul este fierbinte şi uscat; elimină 
balonarea şi paraziţii intestinali, ușurează 
suferința leproşilor, a celor care suferă de febră 
cu eliminare de mucozităţi, deschide blocajele 
din artere, descompune gazele acumulate și 
excesul de umezeală din stomac. Şuneiz-ul 
măcinat şi amestecat cu miere, iar apoi 
combinat cu apă călduță va constitui un 
remediu diuretic eficient pentru dizolvarea 
pietrelor de la nivelul rinichilor sau al prostatei. 
Negrilica măreşte fluxul menstrual și sporește 
cantitatea de lapte dacă este consumată mai 
multe zile la rând. Atunci când este încălzită cu 
oțet şi așezată deasupra stomacului va ajuta la 
eliminarea viermilor. Ajută la eliminarea 
simptomelor răcelii atunci când este măcinată și 
inhalată până la vindecarea afecțiunii. 

Uleiul extras din negrilică ajută la 
vindecarea mușcăturilor de șarpe, a 
hemoroizilor şi petelor de pe piele. Atunci când 
se consumă aproximativ douăzeci şi cinci de 
grame din această substanță amestecată cu 
apă, sufocarea și dificultatea de a respira sunt 
prevenite şi eliminate. 

Atunci când seminţele negre sunt gătite 
în oțet, iar lichidul rezultat se foloseşte la 

clătirea gurii, durerile de dinți provocate de 
sensibilitatea excesivă la rece sunt eliminate. 
Cel care inhalează praful rezultat în urma 
măcinării acestor seminţe va reuși să diminueze 
disconfortul provocat de acumulările de lichid 
ale ochiului. Folosită sub formă de cataplasmă, 
în amestec cu oțet, va vindeca petele și 
ulceraţiile pielii. 

Uleiul de negrilică ajută la vindecarea 
paraliziei faciale atunci când este administrat 
pe cale nazală. Prin consumarea a douăzeci şi 
cinci de grame de ulei extras din sămânța negră 
se vindecă mușcătura de păianjen. Semințele fin 
măcinate, în amestec cu ulei din sămânța 
verde, folosite drept picături pentru urechi (dar 
nu mai mult de trei picături), ajută la ușurarea 
simptomelor răcelii, a balonării și dizolvă 
diverse tipuri de cheaguri. 

Semințele de  negrilică prăjite, fin 
măcinate şi înmuiate apoi în ulei ajută la 
combaterea simptomelor de răceală însoţite de 
strănut intens. 

Sămânța neagră arsă şi amestecată cu 
ceară topită și henna sau ulei extras din floarea 
de iris ajută la înlăturarea ulceraţiilor prezente 
pe pielea picioarelor; suprafața epidermei 
trebuie însă în prealabil curățată cu oţet. 

Semințele negre zdrobite şi amestecate cu 
oțet, apoi așezate pe rănile provocate de lepră 
sau pe zonele care suferă de o pigmentare mult 
prea intensă, ori pe scalpul afectat de mătreață 
vor ajuta la combaterea acestor suferinţe. 

Semințele negre fin măcinate şi 
consumate în cantități de douăzeci şi cinci de 

grame pe zi, împreună cu apă rece, vor ajuta la 
vindecarea mușcăturilor provocate de câini 
turbați şi vor împiedica deshidratarea extremă 
ce poate cauza moartea. Când uleiul de 
negrilică este administrat pe cale nazală, 
paralizia facială şi tetanosul sunt vindecate. 
Negrilica arsă ajută la îndepărtarea insectelor 
veninoase. 

Kohl-ul persan dizolvat în apă şi așezat pe 
partea interioară a gâtului, deasupra căruia se 
presară negrilică, va funcționa ca un remediu în 
tratarea hemoroizilor. Există multe alte beneficii 
rezultate din utilizarea şuneiz-ului. Subliniem 
încă o dată faptul că doza administrată trebuie 
să fie de aproximativ douăzeci şi cinci de grame, 
deoarece unii doctori au considerat că, dacă 
este folosit în exces, ar putea provoca moartea. 


3. Harir (mătasea) 


Am menţionat deja faptul că Profetul 
(Pacea şi binecuvântarea lui Allah fie asupra 
sa!) le-a permis lui Az-Zubayr şi lui Abdur- 
Rahman bin “Awf să poarte mătase, cei doi 
suferind de o alergie. În capitolul respectiv am 
vorbit despre beneficiile pe care le aduce acest 
material. 


Amuletă pentru tratarea sciaticii 
Ar trebui să se scrie: „În numele lui 


Allah! O, Allah, Stăpânitor a tot ceea ce există, 
Stăpân al tuturor și Creator a tot ceea ce există! 

Tu m-ai creat pe mine şi tot Tu ai creat nervul 
sciatic. Nu îl lăsa să pună stăpânire asupra 
mea şi nici pe mine nu mă lăsa să îl retez. 
Vindecă-mă în întregime și înlătură boala! 
Nimeni nu poate să vindece în afară de Tine.” 


Amuletă pentru venele sângerânde 


At-Tirmidhi a relatat că Ibn Abbas a spus 
că Trimisul lui Allah (Pacea şi binecuvântarea 
lui Allah fie asupra sa!) i-a învățat să recite 
următoarea ruqyah împotriva febrei și a 
diverselor dureri: „În numele lui Allah, Cel mai 
Măreţ! Caut adăpost la Allah Atotputernicul de 
răul venelor sângerânde, precum şi de răul 
căldurii focului!” 


Amuletă pentru vindecarea durerilor 
de dinți 


Aceasta ar trebui scrisă pe obrazul 
afectat de durere: „În numele lui Allah, Cel 
Milostiv şi Îndurător! El este Cel care a creat 
pentru tine simțul auzului (urechile), al văzului 
(ochii) şi al inimii (înţelegerea). Nerecunoscători 
vă arătați voi.” 

Sau: 

„Ale Lui sunt [toate] cele care 
sălășluiesc noaptea şi ziua şi El este Cel 
care Aude Totul [și e] Bine $tiutor.” (Sura Al- 
An'am: 13). 

Amuletă pentru abcese 


Această amuletă ar trebui scrisă şi apoi 
aşezată deasupra abcesului: 

„Te întreabă despre munți. Spune: 
«Domnul meu îi va face praf, risipindu-i, și îi 
va lăsa ca pe un șes neted.»” (Sura Ta-ha: 
105-106). 


4. Hurf(loboda) 


Abu Hanifa  Ad-Daynury a spus: 
„Semințele de lobodă sunt utilizate ca remedii; 
ele mai poartă denumirea de  ath-thuffa, 
menționate şi de Profet (Pacea şi 
binecuvântarea lui Allah fie asupra sa!). Planta 
se numește al-hurf, iar seminţele poartă 
denumirea populară de raşad.” Abu Ubayd a 
spus că ath-thuffa este același lucru cu hurf. 

Hadisul la care s-a referit Abu Hanifa 
este cel relatat de Abu Ubay și alţi învăţaţi de la 
Ibn Abbas, prin care ni se spune că Profetul 
(Pacea şi binecuvântarea lui Allah fie asupra 
sa!) a zis: „Ce vindecare se se găseşte în 
aceste leacuri cu gust amar: thuffaa şi aloe!” 

Loboda încălzeşte şi relaxează stomacul, 
elimină diverse specii de viermi, descompune 
tumorile splinei, mărește apetitul sexual și 
vindecă ulceraţiile produse de râie şi herpes. 

Loboda folosită sub formă de cataplasmă, 
în combinaţie cu mierea, descompune tumorile 
splinei. Amestecată cu henna va extrage 
acumulările nocive din piept, iar consumarea 
acestei plante sub formă de lichid ajută la 


356 


vindecarea mușcăturilor şi  înțepăturilor 
veninoase. 

Atunci când este arsă, fumul rezultat 
alungă făpturile veninoase; un alt efect benefic 
constă în stoparea căderii părului. Atunci când 
este amestecată cu făină din orz şi oţet, apoi 
folosită ca un bandaj, ajută la descompunerea 
tumorilor fierbinți. 

Când loboda este folosită sub formă de 
cataplasmă, în combinație cu apa, aduce 
pustulele la maturitate şi ajută la activarea 
diverselor organe, fortifică apetitul sexual 
precum şi pofta de mâncare. Ajută la 
combaterea astmului, a dificultății în respiraţie, 
dizolvă vâscozitatea splinei, purifică pieptul și 
măreşte fluxul menstrual. Tot loboda ajută la 
vindecarea problemelor cauzate de nervul 
sciatic şi de cavitatea șoldului, atunci când este 
consumată sub formă de băutură sau prin 
injectare, datorită deosebitei sale puteri de 
extracție. Pieptul şi plămânii ce prezintă exces 
de flegmă sunt purificaţi prin administrarea 
remediilor bazate pe această plantă. 

Loboda zdrobită și consumată sub formă 
de băutură, în amestec cu apă caldă, va acționa 
ca un laxativ, va elimina balonarea și va 
combate durerile provocate de constipaţie. 
Loboda acționează împotriva leprei atunci când 
este administrată cu apă, după ce a fost în 
prealabil zdrobită. 

Loboda amestecată cu oţet poate fi 
folosită ca unguent de către cei care suferă de 
lepră, precum și în cazul celor afectați de 
pigmentare  albicioasă, deoarece ajută la 

eliminarea acestor probleme. Durerile de cap își 
găsesc remediul prin administrarea leacurilor 
produse din această plantă, iar aici facem 
referire la acele dureri cauzate de răceli sau 
acumulări de mucozități. Loboda prăjită și 
amestecată apoi cu apă constipă, mai ales dacă 
nu a fost zdrobită înainte; consistenţa sa se va 
înmuia prin prăjire. 

Galinus a spus că „puterea acestei plante 
este relativ similară, în ceea ce priveşte 
eficiența, cu cea a seminţelor de muștar. (...) 
Câteodată loboda este amestecată cu alte 
leacuri și folosită astfel pentru a trata astmul; 
ea dizolvă amestecurile vâscoase, întocmai ca și 
semințele de muștar. Se aseamănă cu bobul de 
muștar din orice punct de vedere.” 


5. Hulbah (schinduf) 


Se relatează că Profetul (Pacea şi 
binecuvântarea lui Allah fie asupra sa!) l-a 
vizitat odată pe Sa'd bin Abi Waqqas pe când 
acesta se îmbolnăvise și se afla în Mekka, iar 
Profetul (Pacea şi binecuvântarea lui Allah fie 
asupra sa!) a cerut să fie adus un doctor pentru 
a-l examina. L-au adus pe Al-Harith bin 
Kaladah care l-a examinat și a spus: „Nu este 
nimic în neregulă cu el, gătiți-i niște schinduf 
cu curmale și dați-i să mănânce!” Se relatează 
că s-a procedat astfel, iar Sa'd s-a vindecat. 

Schinduful gătit în apă alină iritarea din 
gât, piept şi stomac. Uşurează simptome cum ar 
fi tusea, uscăciunea, astmul, dificultatea de a 
respira şi mărește apetitul sexual. Elimină 

balonarea, mucozitățile excesive, dopurile și alte 
depozite intestinale. Dizolvă mucozităţile din 
zona pieptului şi ajută în cazul suferințelor 
provocate de ulcerul gastric și de bolile de 
plămâni.  Hulbah-ul este folosit pentru 
vindecarea intestinelor, amestecat cu ghee 
terapeutică (unt clarifiat în care se fierb diverse 
plante medicinale) şi fanith. 

Prin administrarea a cinci măsuri de 
schinduf dizolvate în apă se măreşte fluxul 
menstrual; produsul ce are la bază schinduf 
gătit cârlionțează părul şi combate mătreața. 

Dacă făina din schinduf măcinat este 
amestecată cu niște oțet și natron (carbonat de 
sodiu cristalizat) şi aplicată sub formă de 
cataplasmă asupra tumorilor splinei, ea le va 
dizolva. Durerile de la nivelul organelor sexuale 
feminine vor fi alinate dacă se fac băi de șezut 
cu ceai de schinduf. 

Atunci când este folosit ca bandaj pentru 
tumorile dure şi reci va ajuta la dizolvarea 
acestora. Ceaiul din schinduf alină durerile 
provocate de acumulările de gaze din stomac și 
curăţă intestinele. 

Consumarea schindufului în amestec cu 
miere, curmale sau smochine, pe stomacul gol, 
va dizolva mucozităţile acumulate în piept şi în 
stomac şi va potoli tusea care însoţeşte astfel de 
suferinţe. 

Schinduful ușurează suferința provocată 
de retenţia de urină și funcționează ca un 
laxativ. Ajută la regenerarea unghiilor căzute; 
dacă este amestecat cu ceară, vindecă pielea 

crăpată din cauza frigului extrem. Există multe 
alte întrebuinţări benefice ale schindufului. 
Unii doctori au afirmat: „Dacă oamenii ar 
ști câte beneficii derivă din schinduf, l-ar 
cumpăra cu prețul greutăţii sale în aur.” 


LITERA K'AFF 
1. Khubz (pâinea) 


În Sahih se relatează că Profetul (Pacea şi 
binecuvântarea lui Allah fie asupra sa!) a spus: 
„În Ziua Învierii pământul va arăta ca o 
bucată de pâine pe care Atotputernicul Allah 
o va pregăti cu Mâinile Sale ca locuință 
pentru oamenii Paradisului.” 

Există un hadis fals prin care ni se 
interzice să tăiem pâinea cu cuțitul. Într-un alt 
hadis fals nu ni se permite tăierea cărnii cu 
cuțitul. Muhanna a spus că l-a întrebat pe 
Imam Ahmad despre hadisul relatat de la Aişah 
(Allah să fie mulțumit de ea!), prin care ni se 
spune că Profetul (Pacea şi binecuvântarea lui 
Allah fie asupra sa!) a interzis folosirea cuţitului 
pentru tăierea cărnii, deoarece ar constitui un 
act caracteristic nearabilor. Imamul Ahmad este 
de părere că această relatare nu este corectă și 
contrazice hadisul relatat de Amr Bin Umayyah 
și Al-Mughirah. Hadisul la care a făcut el 
referire este cel relatat de Amr Bin Umayyah, 
potrivit căruia Profetul (Pacea şi binecuvântarea 
lui Allah fie asupra sa!) obișnuia să taie câteva 
bucăţi de carne de oaie cu un cuțit. lar Al- 

Mughirah a relatat că, atunci când a cerut să 
fie oaspetele Profetului (Pacea şi binecuvântarea 
lui Allah fie asupra sa!), Trimisul lui Allah a 
ordonat să se pregătească o bucată de carne de 
oaie friptă pentru el şi apoi a tăiat-o cu un cuțit. 

Cea mai bună pâine e cea crescută cu 
drojdie şi frământată. Urmează cea coaptă pe 
vatră, apoi pâinea coaptă în cuptor și în cele din 
urmă pâinea coaptă sub cenușa fierbinte, 
făcută din făină proaspătă. Cea mai hrănitoare 
pâine este cea făcută din făină de griș, pentru 
că este digerată treptat şi nu conţine cantități 
excesive de tărâțe; următoarele două tipuri de 
pâine ce sunt recomandate sunt pâinea albă și 
cea neagră. 

Cel mai potrivit moment pentru 
consumarea pâinii este în ultima parte a zilei, 
după ce a fost coaptă. Spre deosebire de pâinea 
uscată, pâinea proaspătă este mai ușoară, mai 
hrănitoare şi mai hidratată, iar procesul de 
digestie este de scurtă durată. 

Pâinea albă îngrașă repede. Cataiful 
(prăjitură asemănătoare cu clătitele) creează 
depuneri de substanțe nocive, iar firmiturile de 
pâine conduc la flatulență și digestie dificilă. 
Pâinea frământată cu lapte produce cheaguri și 
este dificil de digerat, deşi este hrănitoare. 
Pâinea făcută din orz nu este la fel de 
hrănitoare ca pâinea din grâu. 


2. Kh*al (oţetul) 


Muslim a relatat în Sahih că Jabir bin 
Abdullah a spus: „Trimisul lui Allah (Pacea şi 

binecuvântarea lui Allah fie asupra sa!) i-a cerut 
soţiei sale ceva de mâncare şi ea i-a spus că are 
oțet. A cerut să i se dea și a început să mănânce 
spunînd: «Ce aliment minunat este oţetul!» 
(L-a mâncat cu pâine).” 

Oţetul din vin ajută împotriva 
inflamațiilor gastrice și a secrețiilor dăunătoare 
ale bilei şi elimină răul produs de 
medicamentele toxice. Poate descompune 
laptele, precum şi sângele coagulat, ajută la 
buna funcționare a splinei, îmbracă stomacul 
cu un strat protector, constipă, potolește setea 
și împiedică apariția tumorilor. Este un 
adjuvant în cadrul procesului de digestie, 
elimină mucozitățile excesive, înmoaie hrana 
vâscoasă şi ameliorează consistenţa sângelui. 

Oţetul amestecat cu sare și administrat 
apoi în combinaţie cu apă combate efectul 
otrăvitor al ciupercilor nocive. Câteva sorbituri 
de oțet dizolvă cheagurile de sânge de la nivelul 
maxilarului inferior. Clătirea gurii cu oțet călduţ 
ușurează durerea de dinţi și întăreşte gingiile. 

Dacă degetul infectat este tamponat cu 
oțet, acesta va grăbi vindecarea, fiind folositor 
în înlăturarea pustulelor, a tumorilor fierbinți și 
a arsurilor provocate de foc. Oţetul stimulează 
pofta de mâncare şi alină stomacul; oamenilor 
care trăiesc în ținuturi cu climat cald li se 
recomandă să îl consume. 


3. Khilal (scobitoarea) 


Utilizarea  scobitorilor este benefică 
pentru gingii şi pentru dinţi, deoarece le 

menține starea de sănătate şi ajută astfel la 
păstrarea unei respirații proaspete. Cele mai 
bune tipuri de scobitori sunt cele fabricate din 
lemn de măslin. Nu este recomandată utilizarea 
tulpinilor de stuf, de mirt sau busuioc în 
realizarea scobitorilor. 


LITERA D'AL 
1. Duhn (grăsimea) 


Grăsimea închide porii şi previne 
descuamarea pielii. Utilizată după o baie cu apă 
fierbinte va hidrata epiderma și îi va oferi luciu. 
Grăsimea aplicată pe păr înfrumusețează 
podoaba capilară şi stimulează creşterea 
părului. Poate fi folosită cu succes în 
combaterea pojarului, precum și a unor boli 
care afectează scalpul (și părul, în consecinţă). 

At-Tirmidhi a relatat de la Abu Hureira 
următoarele cuvinte ale Profetului (Pacea şi 
binecuvântarea lui Allah fie asupra sal): 
„Folosiţi grăsimea atunci când gătiţi, dar şi 
ca unguent!” 

În ţinuturile cu climat torid, cum ar fi 
Hijaz, grăsimea acţionează ca unul dintre cei 
mai buni agenți în menţinerea stării de 
sănătate, precum și ca remediu, devenind un 
ingredient necesar pentru locuitorii unor astfel 
de regiuni. Pentru cei care trăiesc în zone cu 
temperatură scăzută grăsimea nu reprezintă un 
ingredient imperios necesar. Ar trebui să 

menționăm faptul că grăsimea aplicată cu 
regularitate pe scalp dăunează vederii. 

Printre cele mai benefice tipuri de 
substanțe uleioase se numără uleiul obişnuit, 
seul și uleiul de susan. 

Cât despre grăsimile compuse, unele 
dintre acestea se caracterizează prin umiditate 
și răceală, de exemplu: esenţa de violete care 
ajută la combaterea durerilor de cap și provoacă 
somnul. Ele elimină uscăciunea excesivă a pielii 
şi reprezintă unul dintre cele mai eficiente 
unguente care combat râia și iritațiile uscate, 
menţinând flexibilitatea încheieturilor. Aceste 
grăsimi reprezintă un remediu potrivit pentru 
cei care suportă cu dificultate căldura din 
timpul verii. 

Unele dintre tipurile de grăsimi compuse, 
de exemplu cele derivate din planta vieţii 
(moringa oleifera), relaxează nervii şi ajută la 
combaterea petelor provocate de 
hiperpigmentare sau la ameliorarea zonelor 
apigmentate, vizibile în anumite zone de pe 
suprafața epidermei. Poate să extragă 
mucozitățile vâscoase, să înmoaie ligamentele 
uscate şi să încălzească nervii. Curăţă dinții, le 
dă strălucire şi îi protejează de coroziune. Cel 
care îşi unge scalpul și fața cu grăsime extrasă 
din planta vieţii nu va fi afectat de pojar sau de 
crăpături ale pielii. Dacă este aplicată pe 
organele genitale, testicule, combate răceala 
localizată la nivelul rinichilor și urinarea 
involuntară. 

LITERA ZAL 
1. Zarirah (arum) 


În Sahihan se relatează că “Aişah (Allah 
să fie mulțumit de ea!) a relatat că l-a parfumat 
pe Trimisul lui Allah (Pacea şi binecuvântarea 
lui Allah fie asupra sa!) cu tharirah pe când se 
afla în starea de ihram în timpul pelerinajului 
de adio. 

Am menţionat în paginile anterioare 
beneficiile care derivă din această plantă. 


2. Zubab (muştele) 


Am făcut deja referire la hadisul relatat 
de Abu Hureira în Sahihan, în legătură cu 
porunca Profetului (Pacea şi binecuvântarea lui 
Allah fie asupra sa!) de a scufunda musca în 
mâncare sau în băutură, în cazul în care 
aceasta ar fi căzut deja acolo, pentru a beneficia 
astfel de antidotul pe care îl poartă pe una 
dintre aripi. Acest antidot anulează efectele 
otrăvii prezente pe cealaltă aripă. Am menţionat 
într-un capitol anterior beneficiile pe care le 
aduc aceste insecte. 


3. Zahab (aur) 


Abu Daud și At-Tirmidhi au relatat că 
Profetul (Pacea şi binecuvântarea lui Allah fie 
asupra sa!) i-a permis lui Arfajah bin As'ad, 
care își pierduse nasul în timpul bătăliei de la 

Kulab şi a fost nevoit să poarte un nas din 
argint (distrus din cauza coroziunii, mai târziu), 
să poarte un nas făurit din aur. Numele lui 
Arfajah este menţionat doar în acest hadis. 

Aurul se numără printre bucuriile acestei 
vieți lumești, fiind una dintre posesiunile 
pământești care aduc fericire inimii și îl fac pe 
om să se simtă în siguranță. Acesta este 
secretul lui Allah pe pământul Său. Atunci când 
aurul este îngropat în pământ, nisipul nu are 
niciun efect advers asupra acestuia. Dacă este 
utilizat în anumite remedii, ajută la vindecarea 
inimii slăbite şi a fibrilaţiilor care însoțesc 
secreția de bilă neagră. Ajută la combaterea 
obsesiilor, a tristeţii, fricii şi iubirii. Elimină 
paloarea şi deschide tenul. Combate lepra și 
numeroase alte afecțiuni, inclusiv secreția de 
bilă neagră. Aurul amestecat cu apă și 
administrat ca atare sau folosit sub formă de 
unguent reprezintă un ingredient deosebit de 
eficient în tratarea alopeciei (afecțiune a pielii 
caracterizată prin pierderea, totală sau parțială, 
a părului) sau a mușcăturilor de viperă. Curăţă 
suprafața globului ocular și o întăreşte; 
contribuie la combaterea mai multor afecțiuni și 
întăreşte, în același timp, organele corpului. 

Cei ce suferă de o afecțiune ce poate fi 
atenuată prin cauterizare şi folosesc aurul în 
acest scop se vor vindeca mai rapid, iar rana nu 
va fi acoperită de bășicuţe. Aurul folosit precum 
kohl-ul purifică și întăreşte ochii. Dacă un inel 
din aur este încălzit, iar apoi plasat pe aripile 
unui porumbel, ca o marcă, acesta se va 
obişnui cu casa sa şi nu o va abandona. 

Aurul are un efect foarte puternic asupra 
inimii, întărind-o; de aceea este permis atât în 
timp de război, cât şi în vreme de pace, cu 
excepția cazurilor în care nu există vreo 
interdicție specifică. At-Tirmidhi a relatat că 
Buraydah Al-'Asri a spus: 

„Trimisul lui Allah (Pacea şi 
binecuvântarea lui Allah fie asupra sa!) a 
sosit în Mekka în ziua de Al-Fath (cucericea 
Mekkăi), iar sabia lui era împodobită cu aur 
şi argint.” 

Inima îndrăgeşte aurul, iar atunci când 
intră în posesia acestui metal prețios uită de 
celelalte obiecte care îi sunt dragi în această 
viață lumească. Allah a spus: 

„Frumoasă a fost făcută să pară în 
ochii oamenilor dragostea pentru cele 
jinduite - femeile, progeniturile, multe 
grămezi de aur şi argint, caii de rasă 
aleasă, animalele și ogoarele. Acestea sunt 
plăcerea vieții celei pământești, în vreme ce 
la Allah este buna întoarcere.” (Sura Ali 


Imran: 14). 
În colecţiile de hadisuri autentice se 
menţionează că Profetul (Pacea şi 


binecuvântarea lui Allah fie asupra sa!) a spus: 
„Dacă fiul lui Adam ar avea o vale întreagă 
plină de aur, ar mai căuta încă una. Iar dacă 
ar avea două, ar căuta-o pe a treia. Nimic nu 
satură stomacul fiului lui Adam, în afară de 
ţărână, iar Allah îi iartă pe cei care se 
căiesc.” 

Aurul este cel mai mare obstacol care se 
interpune între umanitate şi răsplata din Viața 

de Apoi. Este principalul agent care îl face pe 
om să nu Îi dea ascultare lui Allah. Din cauza 
aurului s-a ajuns ca părinții și copiii să se certe 
între ei, a curs sânge, interdicțiile au fost 
încălcate, drepturile au fost abuzate, iar robii 
lui Allah s-au nedreptăţit unul pe celălalt. Din 
cauza aurului oamenii au ajuns să prefere 
această viață lumească, a cărei durată este 
limitată, în defavoarea celei de Apoi pe care 
Allah a pregătit-o pentru ei și pentru cei care Îi 
sunt credincioși. Din cauza aurului au fost 
îngropate atât de multe adevăruri, iar acest 
lucru continuă să se întâmple; viața a fost și 
încă este înțesată de minciuni. Atât de mulți 
oameni  nedrepți au primit sprijin prin 
intermediul aurului și continuă să îl primească 
şi atât de mulţi nevinovaţi au fost și sunt tratați 
cu nedreptate. 


LITERA R'AA 
1. Rutab (curmalele coapte) 


Allah i-a spus Mariei: 

„Şi scutură spre tine trunchiul de 
curmal, căci el va lăsa să cadă lângă tine 
curmale proaspete coapte! Așadar, 
mănâncă, bea şi fii fericită [de copilul tău]! 
Iar de vei vedea tu vreun om, spune-i lui: «Eu 
I-am juruit Celui Milostiv un post și de aceea 
nu voi sta astăzi de vorbă cu niciun om!” 
(Sura Maryam: 25-26) 

În Sahihan se relatează de la Abdullah 
bin Jafar astfel: „L-am văzut pe Trimisul lui 
Allah (Pacea şi binecuvântarea lui Allah fie 
asupra sa!) mâncând castraveți cu curmale 
coapte.” 

Abu Daud a relatat în Sunan că Anas a 
spus: „Trimisul lui Allah (Pacea şi 
binecuvântarea lui Allah fie asupra sa!) obişnuia 
să rupă postul cu câteva curmale coapte, iar 
dacă nu avea din acestea mânca nişte curmale 
uscate. lar dacă nu avea nici curmale uscate, 
sorbea apă de câteva ori.” 

Curmalele coapte sunt un aliment foarte 
potrivit pentru sporirea cantității de spermă și 
stimularea fertilității; este foarte bine ca aceia 
care locuiesc în regiuni cu temperaturi scăzute 
să le consume, mai ales că sunt foarte 
hrănitoare. 

Curmalele coapte reprezintă cea mai 
bună specie de fructe, mai ales pentru cei care 
locuiesc în Medina, precum şi pentru locuitorii 
altor ținuturi în care cresc curmale. 
Consumarea acestui fruct generează numeroase 
beneficii pentru corp, deși fructele se strică 
rapid în stomacul aceluia care nu este obișnuit 
să le consume și generează astfel alterarea 
sângelui. Consumarea unei cantități excesive de 
curmale coapte conduce la apariţia durerilor de 
cap, stimulează secreția bilei negre și dăunează 
dinților.  Oximelul  (sakanjabin-ul) ajută la 
neutralizarea agenților iritanți conținuți în 
curmalele coapte. 

Atunci când Profetul (Pacea şi 
binecuvântarea lui Allah fie asupra sa!) rupea 

postul, obișnuia să mănânce întâi câteva 
curmale coapte sau să bea niște apă. Acesta 
este un lucru înțelept, pentru că în timpul 
postului stomacul se golește de mâncare, iar 
ficatul nu are suficientă energie pentru a o 
transfera diverselor organe. Alimentele dulci 
sunt descompuse, iar substanțele nutritive 
ajung la ficat extrem de repede și sunt bine 
tolerate, mai ales atunci când este vorba despre 
curmalele coapte. Dacă omul nu găsește 
curmale coapte, ar trebui să consume curmale 
uscate, pentru că acestea sunt dulci și 
hrănitoare. Altfel, sunt suficiente şi câteva 
sorbituri de apă pentru a potoli fierbinţeala 
stomacului și a postului. Atunci apetitul va fi 
sporit, iar stomacul va fi pregătit pentru a 
accepta și digera hrana. 


2. Raihan (mirtul / busuiocul) 


Allah ne-a grăit astfel în Coran: 

„Dacă [acesta] este dintre cei 
apropiați [de Allah] atunci el va avea 
odihnă, îndurare și grădini cu plăceri...” 
(Sura Al-Waqi'a: 88-89). 

Tot în Coran putem citi: 

„Şi grânele cu paie şi ierburile 
mirositoare...” (Sura Ar-Rahman: 55). 

Muslim a relatat de la Profet (Pacea şi 
binecuvântarea lui Allah fie asupra sa!): „Cel 
căruia i se oferă raihan (busuioc) nu ar 
trebui să îl refuze, pentru că este uşor de 
folosit și are o aromă plăcută.” 

Ibn Majah a povestit în Sunan că 
Usamah a relatat de la Profet (Pacea şi 
binecuvântarea lui Allah fie asupra sa!) 
următoarele: „Este vreunul dintre voi pregătit 
să intre în Paradis, pentru că acesta este cel 
mai bun (şi mai pur) loc. Seamănă cu o 
lumină strălucitoare, un raihan scânteietor, 
un palat luxos, un râu curgător, o curmală 
coaptă sau o soție frumoasă. Are nenumărate 
încăperi, este locul perfect în care se 
locuiește pentru totdeauna, iar acolo se 
găsesc fructe, legume, tihnă și binecuvântări 
în cel mai slăvit şi plăcut loc.” Ei au spus: 
„Da, o, Trimis al lui Allah (Pacea şi 
binecuvântarea lui Allah fie asupra sa!), suntem 
pregătiți să pătrundem în acel loc!” El a spus 
atunci: „Spuneţi: «Cu voia lui Allah!».” Iar ei 
au rostit: „Cu voia lui Allah!” 

Orice plantă cu aromă plăcută poartă 
denumirea de raihan. Prin urmare, în fiecare 
regiune vom găsi o anumită denumire pentru 
aceste plante. De exemplu, cei din partea de 
vest și arabii le numesc raihan. Iar cei din Irak 
și din regiunea Şam îi spun hibk-ului (o specie 
de mentă) raihan. 

Raihan-ul cunoscut sub denumirea de 
mirt este eficient în absorbirea umezelii de pe 
mâini și produce constipaţie. 

Mirtul combate secreția excesivă a bilei, 
iar dacă este inspirat împrăștie vapori de natură 
fierbinte şi umedă. Aroma sa alină inima și 
previne instalarea mai multor afecțiuni, mai 
ales atunci când este plasat în diverse locuri din 
casă. 

Tumorile care afectează uretra sunt 
vindecate prin aplicarea de mirt deasupra zonei 
afectate. Frunzele proaspete de mirt, folosite ca 
o compresă plasată pe cap, în amestec cu oțet, 
opresc sângerările nazale. Frunzele uscate de 
mirt, transformate în pudră, vindecă ulcerele și 
ajută organele slăbite; de asemenea, vindecă 
petele şi ulcerele care apar pe mâini şi pe 
picioare. 

Când este folosit pentru frecționarea 
trupului, mirtul elimină transpiraţia, absoarbe 
umezeala în exces și împrăștie mirosul neplăcut 
de sub braţ. Băile de șezut, cu ceai de mirt, 
ajută la combaterea infecțiilor care pot apărea 
în zona dorsală sau care pot afecta vaginul; 
ceaiul de mirt folosit extern întăreşte 
încheieturile slabe şi ajută la vindecarea 
fracturilor. 

Mirtul poate fi folosit pentru eliminarea 
mătreții, vindecarea ulcerelor care supurează 
sau a petelor care apar pe scalp. Previne 
căderea părului şi îl închide la culoare. Frunzele 
de mirt măcinate şi amestecate cu puţină apă, 
apoi cu ulei de trandafir sau ulei extras din 
trandafiri, folosite sub forma unui bandaj, sunt 
eficiente în combaterea ulcerațiilor proaspăt 
apărute, a bubelor infectate, a infecțiilor pielii, a 
tumorilor acute, urticariilor sau a hemoroizilor. 

Semințele de mirt combat într-un mod 
eficient hemoptizia (manifestată prin eliminarea 
de sânge prin spută). Îmbracă stomacul într-un 
strat protector, curăță pieptul şi stomacul fără 
să le agreseze. Combate diareea și tusea, iar 
aceste calități sunt rar întâlnite la alte 

medicamente. Semințele de mirt sporesc 
cantitatea de urină şi vindecă infecțiile vezicii 
urinare, precum și înțepăturile de păianjen sau 
de scorpion. Trebuie menţionat faptul că 
utilizarea rădăcinilor de mirt pentru curățarea 
spaţiilor interdentare este dăunătoare. 

Rahihan-ul persan, numit și hibk, este de 
esență fierbinte, iar prin inhalarea aromei sale 
ușurează durerea de cap, mai ales atunci când 
este stropit cu apă și lăsat să se răcească. Este 
eficient şi ca somnifer. Semințele de mirt persan 
ameliorează afecțiunile bilei, ale stomacului, 
întăresc inima și combat durerile provocate de 
secreşia de bilă neagră. 


3. Rumman (rodia) 


Allah a spus: 

„În ele se află fructe, palmieri şi 
rodii...” (Sura Ar-Rahman: 68). 

De la Ali se relatează următoarele: 
„Mâncaţi rodia cu tot cu pulpă, pentru că 
îmbracă stomacul (într-un strat protector).” 

Rodia dulce este benefică pentru stomac 
și îl întărește datorită proprietăţilor sale de 
agent constipant blând. Este benefică și pentru 
gât, piept și plămâni, ușurând tusea. Sucul 
rodiei alină stomacul și hrănește corpul. Este 
ușor de digerat, sporește cantitatea de spermă și 
nu este favorabil celor care suferă de febră. 
Rodia mai are o calitate specială: consumată în 
combinaţie cu pâinea previne alterarea acesteia 
în stomac. 

Rodia amară este benefică în cazul în 
care stomacul este supraîncălzit şi ajută la 
sporirea cantității de urină (într-o măsură mai 
mare decât celelalte specii de rodii). Uşurează 
simptomele care însoțesc afecțiunile bilei, 
potoleşte diareea, previne  vomitarea şi 
acumularea de substanțe vâscoase. Potoleşte 
fierbințeala ficatului, întărește organele, ajută la 
combaterea tremuratului, a durerilor de inimă 
sau a celor manifestate în partea superioară a 
stomacului. Elimină în mod eficient deșeurile 
din organism, stopează secrețiile biliare nocive 
şi este benefică pentru sânge. 

Sucul rodiei, amestecat cu miere până 
capătă consistenţa unui unguent, este folosit ca 
atare sub formă de picături pentru ochi şi 
înlătură culoarea galbenă a globului ocular. 
Atunci când acest amestec este aplicat pe 
gingie, este benefic în combaterea alergiilor. 
Sucul extras din coajă de rodie funcţionează ca 
un laxativ, elimină secrețiile biliare septice şi 
combate febra. 

Cât despre rodia acră, calităţile sale se 
plasează pe poziția mediană între cele două 
specii pe care tocmai le-am menționat. 
Semințele de rodie amestecate cu miere vor 
îndepărta infecțiile şi ulcerele maligne. Florile de 
rodie ajută la vindecarea rănilor. Se spune că 
acela care ingerează trei flori de rodie în fiecare 
an va fi imun la conjunctivită timp de un an 
întreg. 

LITERA ZAL 
1. Zait (uleiul de măsline) 


Allah Subhanu Wa Ta'ala a spus: 

„Ea se aprinde de la un pom 
binecuvântat, un măslin, nici de răsărit, 
nici de apus, al cărui ulei aproape că 
luminează fără să-l fi atins focul. Lumină 
peste lumină! Allah călăuzește către lumina 
Sa pe cine voiește El și Allah dă oamenilor 
pilde. Iar Allah le ştie pe toate.” (Sura An- 
Nur: 35). 

At-Tirmidhi și Ibn Majah au relatat că 
Abu Hureira a spus că Profetul (Pacea şi 
binecuvântarea lui Allah fie asupra sa!) a zis: 
„Mâncaţi ulei de măsline şi folosiţi-l ca 
unguent, pentru că acesta este produs de un 
copac binecuvântat.” 

Al-Bayhagi şi Ibn Majah au relatat de la 
“Abdullah bin “Umar care a spus că Trimisul lui 
Allah (Pacea şi binecuvântarea lui Allah fie 
asupra sa!) a zis: „Mâncaţi ulei şi folosiţi-l ca 
unguent, pentru că provine dintr-un copac 
binecuvântat (măslinul).” 

Calitatea uleiului depinde de copacul din 
care este produs. De exemplu, cel mai bun ulei 
este cel extras din măsline coapte. Uleiul de 
măsline este recomandat pentru neutralizarea 
efectului otrăvurilor; de asemenea, funcționează 
ca laxativ şi elimină viermii din organism. Toate 
soiurile de ulei de măsline catifelează pielea și 
încetinesc procesul de îmbătrânire. Apa sărată 
amestecată cu ulei previne formarea bășicilor pe 

pielea arsă. Uleiul de măsline are proprietatea 
de a întări gingiile. 


2. Zubd (untul) 


Abu Daud a relatat în Sunan de la cei doi 
copii ai lui Busr: „Trimisul lui Allah (Pacea şi 
binecuvântarea lui Allah fie asupra sa!) a venit 
la noi și i-am oferit niște unt şi curmale uscate, 
pentru că de obicei îi plăcea să mănânce unt cu 
curmale uscate.” 

Untul descompune toxinele din 
organism, vindecă tumorile care apar în 
apropierea zonei urechilor și a  uretrelor 
(tuburile care fac legătura între rinichi şi vezica 
urinară). Untul potolește nervii și vindecă 
tumorile provocate de secreția excesivă a bilei 
negre, elimină  mucozităţile şi  hidratează 
organismul. Untul aplicat pe gingiile copiilor, 
înainte de apariția dinţilor, ajută la creşterea 
acestora. Untul potoleşte tusea care însoțește de 
obicei răcelile. Vindecă herpesul și poate fi 
administrat ca laxativ. Untul micșorează pofta 
de mâncare şi atenuează dulceața mierii şi a 
curmalelor. 


3. Zabib (stafidele) 


Cea mai bună specie de stafide este cea 
cu bobul mare, pielița subţire şi seminţe mici; 
este mai bine ca seminţele să fie extrase înainte 
de a fi consumate. 

Stafidele se aseamănă cu soiul de 
struguri din care au fost produse; cel mai 

puternic agent constipant îl constituie stafidele 
albe. Stafidele sunt benefice pentru trahee, 
potolesc setea, precum și durerile de ficat sau 
de prostată. Întăresc stomacul și liniștesc 
durerile resimtite la nivelul cavității abdominale. 

În general, stafidele întăresc stomacul, 
splina, ficatul și sunt benefice în afecțiunile 
gâtului, pieptului, ficatului și a prostatei. 

Cea mai bună modalitate de a consuma 
stafidele implică înlăturarea semințelor. 
Stafidele sunt hrănitoare şi nu provoacă 
cheaguri (spre deosebire de curmale). 
Consumarea stafidelor cu tot cu semințe 
sporeşte aportul nutritiv și este benefică pentru 
stomac, ficat și splină. Stafidele dulci, fără 
semințe, sunt bune pentru cei care suferă de 
exces de lichid sau mucozități în organism, 
ajutând ficatul. 

Stafidele sunt bune şi pentru sporirea 
capacității de memorare, după cum a spus și 
Az-Zuhri: „Cei care vor să memoreze hadisurile 
ar trebui să mănânce stafide.” Se relatează că 
Abdullah Ibn Abbas a descris stafidele astfel: 
„În semințele lor se găsește o boală, iar 
antidotul acesteia se află în pulpă.” 


4. Zanjabil (ghimbirul) 


Allah a grăit astfel: 

„Şi li se va da să bea [acolo] dintr-un 
pocal al cărui amestec va fi cu ghimbir...” 
(Sura Al-Insan: 17). 

Abu Nu'aim a relatat în lucrarea sa 
despre medicina profetică următoarele cuvinte 

de la Abu Said Al-Khudri: „Ghimbirul (...) 
încălzeşte corpul și ajută procesul de digestie, 
alină stomacul, ajută la deschiderea cheagurilor 
de sânge cauzate de răceală și umezeală la 
nivelul ficatului și ajută la eliminarea umezelii 
ce dăunează ochilor, atunci când este 
administrat fie pe cale orală, fie prin aceeași 
metodă ca și kohl-ul. Ghimbirul măreşte potenţa 
şi descompune gazele dense acumulate în 
intestin şi în stomac.” 

Atunci când ghimbirul se administrează 
amestecat cu două măsuri de zahăr şi niște apă 
fierbinte, funcționează ca un laxativ şi elimină 
toxinele din corp. Ghimbirul poate fi folosit ca 
ingredient în unguentele care dizolvă flegma, 
fiind foarte eficient. 

Ghimbirul acru sporeşte pasiunea 
sexuală şi măreşte cantitatea de spermă, 
încălzeşte stomacul şi ficatul, ajută procesul de 
digestie, usucă mucozitățile excesive din corp și 
îmbunătăţeşte capacitatea de memorare. Este 
eficient şi în menținerea temperaturii reci a 
ficatului şi elimină efectul dăunător al 
consumului de fructe. Când este adăugat în 
mâncare, îmbunătăţeşte aroma acesteia și 
înlătură efectele negative ale mâncărurilor 
vâscoase și reci. 

LITERA SIN 
1. Senna 


Am făcut referire la senna mai sus și am 
precizat că mai poartă denumirea de sanut. 
Există șapte opinii cu privire la semnificaţia 
cuvântului senna. 

Se spune ca senna se referă la miere, la 
acea substanță densă care apare pe suprafața 
untului sau la semințele de chimion ori de 
chimion persan, la mărar, curmale uscate sau 
fenicul. 


2. Safarjal (gutuia) 


Gutuia are proprietatea de a constipa, iar 
consumarea acestui fruct este benefică pentru 
stomac. Gutuia acră constipă într-o măsură 
mai mare decât cea dulce. Toate varietățile de 
gutui potolesc setea, opresc vomitarea, măresc 
cantitatea de urină şi  constipă. Este 
recomandat consumul de gutui ca adjuvant în 
vindecarea ulcerelor și hemoptiziilor (eliminarea 
de sânge prin spută), a diareei și a stărilor de 
greață. Cenușa obținută în urma arderii 
frunzelor sau a tulpinii de gutui, spălate în 
prealabil, are un conţinut ridicat de substanţe 
asemănătoare cu zincul. 

Dacă gutuile sunt consumate înainte de 
masă, vor avea efect constipant, iar în cazul în 
care sunt mâncate după ce s-a servit masa vor 
înmuia scaunul şi vor ajuta procesul de 

digestie. Consumarea unor cantități excesive de 
safarjal dăunează sistemului nervos şi cauzează 
constipaţie dureroasă. 

Cea mai bună modalitate de consumare a 
gutuilor este prepararea lor prin coacere sau cu 
miere. Semințele de gutui ajută la eliminarea 
uscăciunii gâtului, a traheei, precum și a 
multor alte suferințe. Uleiul extras din gutui 
previne  transpirația şi întărește stomacul. 
Gemul preparat din gutui întărește stomacul, 
ficatul, alină inima și sufletul. 


3. Siwak 


În Sahihan se relatează că Profetul (Pacea 
şi binecuvântarea lui Allah fie asupra sa!) a 
spus: „Dacă nu m-aş fi temut să nu-mi 
împovărez națiunea, le-aş fi poruncit să 
folosească  siwak-ul înainte de fiecare 
rugăciune.” 

În Sahihan se relatează: „De fiecare dată 
când Profetul (Pacea şi binecuvântarea lui 
Allah fie asupra sa!) se trezea în timpul 
nopții, obişnuia să îşi curețe dinţii cu un 
siwak.” 

Al-Kukhari a relatat că Profetul (Pacea şi 
binecuvântarea lui Allah fie asupra sa!) a spus: 
„Siwak-ul curăță gura şi Îl mulţumeşte pe 
Domnul.” 

Muslim a relatat următoarele: „Ori de 
câte ori intra Profetul (Pacea şi 
binecuvântarea lui Allah fie asupra sa!) în 
casă, folosea în primul rând siwak-ul.” 

Există multe alte hadisuri pe marginea 
acestui subiect. Într-un hadis autentic ni se 
relatează că, înainte de a muri, Profetul (Pacea 
şi binecuvântarea lui Allah fie asupra sa!) a 
folosit siwak-ul. Profetul (Pacea şi 
binecuvântarea lui Allah fie asupra sa!) a spus: 
„V-am atras atenţia de atâtea ori să folosiți 
siwak-ul.” Cel mai bun tip de siwak este cel 
făcut din arborii arak. Nu este recomandat ca 
oamenii să folosească un copac necunoscut 
pentru a face siwak din el, deoarece ar putea fi 
otrăvitor. Siwak-ul trebuie folosit cu moderație, 
pentru că poate îndepărta smalţul dinţilor. 
Când  siwak-ul este folosit cu moderatie, 
lustruieşte suprafața dinților, le întăreşte 
rădăcina, este benefic pentru limbă, previne 
formarea plăcii bacteriene, limpezeşte mintea și 
creşte pofta de mâncare. 

Cel mai bine este să folosim siwak-ul 
după ce a fost înmuiat în apă de trandafiri. Cel 
mai bun siwak este cel făcut din mlădițe de 
nuc. Autorul lucrării At-Taysir a afirmat: „Se 
spune despre cel care foloseşte siwak-ul o dată 
la cinci zile că va avea mintea limpede, simțurile 
i se vor ascuți, iar mintea sa va fi într-o stare 
alertă.” 

Din utilizarea siwak-ului derivă 
numeroase beneficii, cum ar fi împrospătarea 
respirației, întărirea gingiilor, curățarea 
mucozităților, prevenirea cariilor. Folosirea 
siwak-ului menține starea de sănătate a 
stomacului, limpezeşte vocea, ajută în procesul 
de digestive şi încurajează activități cum ar fi 
recitarea Coranului, pomenirea lui Allah și 

rugăciunea.  Siwak-ul combate starea de 
oboseală, Îl mulțumește pe Domnul, îi încântă 
pe îngeri și măreşte numărul de fapte bune. 

Siwak-ul poate fi utilizat în orice 
moment, mai ales înainte de împlinirea 
rugăciunii, a abluțiunii, la trezire sau atunci 
când gura emite un miros neplăcut. Este 
preferat de cei care postesc, de toți oamenii, de 
fapt, în orice moment. Există hadisuri care 
permit folosirea siwak-ului de către cei care 
postesc, pentru că este bine pentru ei și Îl 
mulțumesc pe Domnul. A-L mulțumi pe Allah în 
timpul postului este foarte important. Siwak-ul 
curăță gura, iar păstrarea curăţțeniei este una 
dintre cele mai bune fapte pe care le pot face cei 
care postesc. 

În Sunan se relatează că “Amir bin 
Rabtah a spus: „L-am văzut de multe ori pe 
Trimisul lui Allah (Pacea şi binecuvântarea lui 
Allah fie asupra sa!) folosind siwak-ul în timp 
ce postea.” 

Al-Bukhari a spus că Ibn Umar a zis că 
Profetul (Pacea şi binecuvântarea lui Allah fie 
asupra sa!) folosea siwak-ul la începutul zilei și 
la sfârșitul acesteia. 

Există un consens cu privire la faptul că 
persoana care postește trebuie să îşi clătească 
gura în timp ce împlineşte abluţiunea, iar 
clătirea gurii reprezintă o obligaţie sau un act 
preferabil. Atunci când Profetul (Pacea şi 
binecuvântarea lui Allah fie asupra sa!) a spus 
că mirosul care este emis de gura celui care 
posteşte este mai plăcut în fața lui Allah decât 
parfumul de mosc, el a dorit să încurajeze 

oamenii să postească, nu să le permită să se 
complacă în a avea un miros neplăcut. Cel care 
postește are nevoie de siwak mai mult decât 
oricare altă persoană. 

Siwak-ul nu înlătură în mod complet 
mirosul gurii celui care postește, pentru că 
motivul persistenţei acelui miros încă mai există 
- stomacul lipsit de hrană. Însă efectele acestei 
stări vor fi reduse. 

Profetul (Pacea şi binecuvântarea lui 
Allah fie asupra sa!) și-a informat comunitatea 
în legătură cu acțiunile care sunt preferate sau 
nerecomandate în timpul postului. Nu a 
menţionat siwak-ul printre aceste acte care nu 
sunt plăcute, deși știa că oamenii îl utilizează. 
Profetul (Pacea şi binecuvântarea lui Allah fie 
asupra sa!) a fost văzut folosind siwak-ul de 
nenumărate ori; el ştia că oamenii îl vor imita. 
Nu i-a descurajat nici pe cei care îl foloseau 
după-amiaza (pe când posteau). S-a stabilit în 
mod clar faptul că, atunci când este nevoie de 
îndrumare cu privire la o anumită chestiune, 
trebuie să urmăm exemplul Profetului (Pacea şi 
binecuvântarea lui Allah fie asupra sa!). 


4. Samn (materia grasă extrasă din 
lapte) 


Există un hadis slab prin care ni se 
transmite că Profetul (Pacea şi binecuvântarea 
lui Allah fie asupra sa!) îi sfătuia pe musulmani 
să consume lapte de vacă, deoarece în acesta se 
găsește un remediu, iar în untul produs din 
acest lapte - un leac, afirmând în același timp 

că în carnea de vită se află o boală; lanţul de 
naratori al acestui hadis nu este însă autentic. 

Somn-ul constituie un agent de maturare 
mai puternic decât untul, iar Galinus a afirmat 
că folosea astfel de materii grase pentru a 
vindeca tumorile care se dezvoltau în ureche 
sau pe vârful nasului. Dacă gingia este unsă cu 
extractul gras, dintele va apărea mai repede. 

Somn-ul amestecat cu miere şi migdale 
amare eliberează pieptul și plămânii şi elimină 
diverse afecțiuni, astfel de extrase de materii 
grase dăunează stomacului, mai ales în cazul 
celor care suferă de exces de mucozităţi. 

Materia grasă extrasă din laptele de vacă 
sau de capră, amestecată cu miere, ajută la 
disiparea materiilor toxice şi la vindecarea 
mușcăturilor de șarpe sau a înțepăturilor de 
scorpion. Ibn As-Sunni a relatat de la Ali că 
oamenii nu au folosit niciodată un leac mai bun 
decât somn-ul. 


5. Samak (peştele) 


Imam Ahmad şi Ibn Majah au relatat de 
la “Abdullah Ibn “Umar că Profetul (Pacea şi 
binecuvântarea lui Allah fie asupra sa!) a spus: 

„Ni s-a permis consumarea a două 
specii de animale moarte și a două feluri de 
organe care conțin sânge: peştele şi lăcusta, 
ficatul şi splina.” 

Există numeroase specii de pești, dar cele 
mai bune exemplare au un gust delicios, o 
aromă plăcută, o mărime potrivită, carne moale, 
dimensiuni armonios proporționate; ei sunt 

crescuți în ape curgătoare şi se hrănesc cu 
plante, nu cu deșeuri organice. Cei mai buni 
pești se găsesc în apele curgătoare proaspete, 
care trec peste pietre, precum și în zonele cu sol 
nisipos curat, fără mizerie sau deșeuri, cu 
condiția ca aceste regiuni să fie liniștite și 
expuse la soare şi la vânt. 

Peștii de mare au carnea moale și un gust 
delicios. Pielea care îi învelește este rece și 
umedă, greu de digerat şi produce cantități 
excesive de mucozități; avantajele sale rezidă 
însă în menținerea unei temperaturi bune a 
organismului, sporirea cantității de spermă şi a 
fertilităţii, precum și în pregătirea organismului 
pentru vremea caniculară. 

Silurus glanis (somnul) are carnea 
vâscoasă, iar evreii nu consumă această specie 
de peşte. Carnea de somn alină stomacul, iar 
atunci când este sărată şi apoi consumată, 
curăță traheea și limpezește vocea. Carnea astfel 
preparată, măcinată şi folosită ca unguent 
extern extrage deşeurile acumulate în interiorul 
corpului. 

Apa sărată în care a fost ținut somnul 
atenuează efectele produse de ulcerele abia 
formate şi extrage substanțele dăunătoare. 
Injectarea sa potoleşte durerea provocată de 
sciatică. 

Cea mai bună parte a peştelui este cea 
situată în apropierea cozii, carnea moale şi 
grasă îngrașă. 

În Sahihan se relatează că Jabir bin 
Abdullah a spus: „Profetul (Pacea şi 
binecuvântarea lui Allah fie asupra sa!) ne-a 

trimis împreună cu trei sute de călăreţi, cu toții 
fiind sub conducerea lui Abu Ubaidah bin Al- 
Jarrah. Am mers la malul mării, iar curând ne- 
am simțit atât de flămânzi, încât am început să 
mâncăm frunze din copaci. Apoi valurile mării 
au aruncat o balenă din specia numită 'Anbar. 
Am mâncat din ea vreme de două săptămâni și 
i-am folosit grăsimea la prepararea cărnii. Abu 
Ubaidah a luat apoi o coastă a acelui peşte și i-a 
cerut unuia dintre oamenii săi să treacă pe sub 
ea, lucru pe care acesta l-a făcut cu ușurință.” 


6. Silqh (sfecla) 


At-Tirmidhi și Abu Daud au relatat de la 
Umm Al-Munthir: „Trimisul lui Allah (Pacea şi 
binecuvântarea lui Allah fie asupra sa!) a venit 
împreună cu Ali, pe când acesta încă se 
recupera după o suferință. Aveam câțiva 
ciorchini de curmale. Trimisul lui Allah (Pacea 
şi binecuvântarea lui Allah fie asupra sa!) a 
început să mănânce din acestea, iar Ali i s-a 
alăturat. Trimisul lui Allah (Pacea şi 
binecuvântarea lui Allah fie asupra sa!) i-a spus 
apoi: «Încă te afli în convalescență», până 
când Ali s-a oprit din mâncat. Apoi am pregătit 
niște orz cu sfeclă și le-am adus și lor. Profetul 
(Pacea şi binecuvântarea lui Allah fie asupra 
sa!) i-a spus atunci lui “Ali: «Mănâncă din 
acestea, este mai bine pentru tine.»” 

Sfecla descompune  cheagurile şi le 
deschide. Sfecla neagră are efect constipant; 
combate alopecia (boală a pielii caracterizată 
prin pierderea totală sau parțială a părului), 


386 


petele apărute pe piele, mătreaţa și negii, atunci 
când se aplică local zeama lăsată de sfeclă. 
Ucide păduchii şi poate fi folosită ca unguent, în 
amestec cu mierea, pentru vindecarea 
herpesului. Sfecla deschide cheagurile formate 
la nivelul ficatului sau al splinei. 

După cum am afirmat deja, sfecla neagră 
constipă, mai ales atunci când este consumată 
în combinaţie cu lintea, însă niciuna dintre 
acestea două nu este recomandată pentru 
stomac. Totuși sfecla neagră combinată cu linte 
alină stomacul și poate fi folosită ca laxativ sau 
pentru tratarea hemiplegiei (formă a paraliziei 
care atacă doar o jumătate a corpului), atunci 
când este consumată în combinaţie cu alte 
alimente şi condimente. În același timp trebuie 
precizat faptul că nu este hrănitoare şi conduce 
la formarea de amestecuri care dăunează 
organismului. Dacă este consumată în 
combinație cu oțet sau muștar, acestea ajută la 
neutralizarea efectelor secundare. Consumată 
în exces conduce la constipaţie şi balonare. 


LITERA ŞIN 
1. Şuneiz (negrilica) 
Am discutat despre negrilică atunci când 


am studiat alimentele care încep cu litera Ha 
din cadrul listei noastre alfabetice. 

2. Şubrum (euphorbia piteous) 


At-Tirmidhi şi Ibn Majah au relatat că 
Trimisul lui Allah (Pacea şi binecuvântarea lui 
Allah fie asupra sa!) a întrebat-o pe Asma bint 
“Umais: „Cum te tratezi tu când suferi de 
constipaţie?” Ea a răspuns: „Cu şubrum 
(euphorbia  piteous).” Profetul (Pacea şi 
binecuvântarea lui Allah fie asupra sa!) a spus: 
„Este o plantă fierbinte şi un laxativ prea 
puternic.” 

Şubrum-ul este un pom care poate 
atinge, câteodată, înălțimea unui om. Crengile 
sale sunt roșii, cu pete albe, iar pe extremitatea 
exterioară a crengilor cresc buchețele mici de 
frunze. Florile sale sunt mici, de culoare 
galbenă şi cu pete albe. Atunci când florile cad, 
descoperă niște tulpinițe mici, cu grăuncioare 
asemănătoare bucățelelor de terbentină. Aceste 
tulpini sunt de culoare roșie, iar nervurile sunt 
învelite într-o pieliță de nuanţă roșiatică. De la 
arborlele de şubrum se folosesc învelișul, 
nervurile şi substanţa extrasă din tulpină. 

Şubrum-ul are capacitatea de a elimina 
secrețiile excesive de bilă neagră, apă gălbuie, 
precum şi mucozităţile. Poate conduce la 
apariția unor stări de greață şi de neliniște. 
Consumarea în exces a acestei plante poate 
provoca moartea. Cel care intenționează să 
folosească şubrum-ul ca remediu ar trebui să îl 
lase în lapte, la înmuiat, timp de o zi şi o 
noapte, iar în decursul zilei laptele ar trebui să 
fie schimbat de două-trei ori. Apoi şubrum-ul ar 
trebui uscat la umbră, amestecat cu (petale de) 

trandafir, tragacanth (cunoscut sub denumirea 
de cornul caprei) şi consumat în combinaţie cu 
apă și miere sau suc de struguri. 

O doză de şubrum este reprezentată de 
două sau trei măsuri din această plantă. Ar 
trebui să precizăm faptul că Hunain a spus: 
„Cât despre laptele de şubrun, nu întrevăd 
nimic bun prin adminstrarea sa, deci nu îl 
recomand. Doctorii nepricepuţi au ucis mulți 
oameni administrându-le acest produs.” 


2. Şu’fr (orzul) 


Ibn Majah a relatat că Aișah (Allah să fie 
mulțumit de ea!) a spus: „Atunci când vreun 
membru al familiei Profetului (Pacea şi 
binecuvântarea lui Allah fie asupra sa!) se 
îmbolnăvea, el poruncea să se gătească o supă 
din orz din care i se recomanda apoi bolnavului 
să mănânce. El obișnuia să spună despre 
această supă că întărește inima celor mâhniţi și 
o alină pe cea a bolnavilor în același mod în 
care vreunul dintre voi îşi spală fața cu apă.” 

Am menţionat deja faptul că remediul la 
care face referire acest hadis este de fapt zeama 
rezultată în urma fierberii orzului. Apa în care a 
fiert orzul reprezintă un tratament eficient 
pentru tuse şi iritarea gâtului; de asemenea, ea 
elimină deşeurile susceptibile să irite 
organismul, măreşte cantitatea de urină, curăță 
stomacul,  potoleşte setea şi pregăteşte 
organismul astfel încât acesta să tolereze mai 
bine căldura. Consumarea acestui aliment 
reconfortează organismul care va beneficia de 

efectul său de descompunere a substanţelor 
dăunătoare. 

Pentru prepararea acestui remediu este 
necesară o măsură de orz peste care se va turna 
o cantitate de apă de cinci ori mai mare decât 
cantitatea de cereale; toate acestea se vor 
amesteca într-un vas curat şi se vor găti la foc 
mediu până când rămân doar două cincimi din 
amestec în oală. Supa astfel rezultată este apoi 
purificată şi folosită după cum se consideră 
necesar. 


3. Şuwn (carnea friptă) 


În Coran putem citi despre modul în care 
profetul Ibrahim (Pacea fie asupra sa!) și-a 
întâmpinat onorabilii oaspeţi: 

+... și nu a pregetat să aducă un vițel 
fript” (Sura Hud: 69). 

Profetul Ibrahim (Pacea fie asupra sa!) a 
fript vițelul pe pietre înfierbântate. 

At-Tirmidhi a relatat de la Umm Salama 
că ea i-a adus odată Profetului (Pacea şi 
binecuvântarea lui Allah fie asupra sa!) o 
bucată de carne friptă, iar el a mâncat și apoi s- 
a ridicat pentru a împlini rugăciunea, fără să 
mai facă încă o dată abluţiunea. At-Tirmidhi a 
comentat apoi pe marginea acestui hadis, 
considerându-l autentic. At-Tirmidhi a mai 
relatat de la Abdullah bin Al-Harith: „Am 
mâncat carne friptă împreună cu Trimisul lui 
Allah (Pacea şi binecuvântarea lui Allah fie 
asupra sa!), pe când ne aflam la moschee”. Tot 

At-Tirmidhi a relatat de la Al-Mughirah bin 
Şu'bah: „Într-o seară, pe când eram oaspetele 
Trimisului lui Allah (Pacea şi binecuvântarea lui 
Allah fie asupra sa!), el a poruncit să se frigă o 
bucată de carne, iar apoi a scos un cuţit și a 
început să o taie în bucăţi pentru a mi-o oferi. 
Apoi Bilal a venit pentru a face chemarea la 
rugăciune, iar Profetul (Pacea şi binecuvântarea 
lui Allah fie asupra sa!) a lăsat jos cuțitul şi a 
întrebat: «Ce s-a întâmplat cu el?» 

Cel mai bun tip de carne care poate fi 
friptă este cea a unei oi în vârstă de un an, iar 
apoi cea a oii grase. Acest aliment este unul 
dintre cele mai hrănitoare alimente atât pentru 
oamenii sănătoşi, cât şi pentru bolnavi sau 
pentru cei aflați în perioada de convalescenţă. 
Carnea gătită este mai bună şi nu cade greu la 
stomac. Consumarea cărnii prăjite nu este la fel 
de benefică, iar carnea uscată la soare este cea 
mai nocivă. Carnea friptă pe pietre înfierbântate 
este mai bună decât cea friptă la flacără. 


4. Şa'hm (grăsimea sau untura) 


În Al-Musnad ni se relatează că Anas a 
spus că un evreu i-a cerut Profetului (Pacea şi 
binecuvântarea lui Allah fie asupra sa!) să îl 
primească în calitate de oaspete, iar el i-a oferit 
nişte pâine din făină de orz și grăsime topită. 

În Sahih se relatează că Abdullah bin 
Mughaffal a spus: „În ziua de Khaibar am dat 
peste o desagă plină de untură și am luat-o. 
Apoi am spus: «Pe Allah! Nu voi da nimănui 
nimic din ea!» Când m-am întors, l-am văzut pe 

Trimisul lui Allah (Pacea şi binecuvântarea lui 
Allah fie asupra sa!) râzând, dar fără a pomeni 
nimic în legătură cu aceasta.” 

Cel mai bun tip de grăsime este cea 
extrasă de la un animal matur. Dacă se 
amestecă grăsime şi unt clarifiat, grăsimea se 
întăreşte mai repede. 

Grăsimea potoleşte gâtul iritat. Pentru a 
neutraliza efectul negativ al grăsimii ar trebui 
consumate lămâie, sare şi ghimbir. Grăsimea de 
capră este cea mai constipantă dintre toate 
grăsimile, în timp ce cea de țap are o capacitate 
de descompunere mai mare și combate 
ulcerațţiile stomacului. Grăsimea de capră 
combate ulcerele care afectează stomacul și 
poate fi administrată pe cale injectabilă pentru 
a potoli escoriaţiile (exfolierea pielii rezultată în 
urma unei lovituri sau a unei boli) și linişteşte 
spasmele vezicii sau ale anusului. 


LITERA SAD 
1. Salat (rugăciunea) 


Allah ne-a spus: 

„Căutați liman în răbdare și în 
Rugăciune! [Într-adevăr] ea este anevoioasă, 
însă nu pentru cei care cred” (Sura Al- 
Baqarah: 45); 

»0O, voi, cei care credeți! Căutaţi ajutor 
întru răbdare și Rugăciune [As-Salat], căci 
Allah este cu cei răbdători!” (Sura Al-Bagara: 
153). 

Allah ne-a mai spus: 

„Şi poruncește neamului tău 
Rugăciunea și fii statornic în ea! Noi nu-ți 
cerem câștig, fiindcă Noi îți dăm câștig fie, 
iar urmarea bună este a evlaviei.” (Sura Ta- 
Ha: 132). 

În Sunan se relatează: „Ori de câte ori 
Trimisul lui Allah era îngrijorat într-o 
anumită privinţă, împlinea rugăciunea.” 

În rugăciune se găsește vindecarea mai 
multor afecțiuni, înainte ca acestea să ajungă 
să  progreseze. Rugăciunea conduce la 
dobândirea mijloacelor de trai, menține starea 
de sănătate, înlătură răul, elimină bolile, 
întăreşte inima, luminează fața, aduce bucurie 
sufletului şi alungă lenea. Rugăciunea 
energizează membrele trupului, dă putere, 
deschide pieptul, hrăneşte sufletul, aduce 
lumină în inimă, protejează averea, Îl 
adăposteşte pe om de Mânia lui Allah, atrage 
binecuvântări, îi îndepărtează pe oameni de 
diavol și îi apropie de Cel mai Mare Binefăcător. 

În general, rugăciunea are un profund 
efect asupra menţinerii stării de sănătate a 
trupului și a minţii. Prin rugăciune se elimină 
substanţele nocive. 

Rugăciunea prezintă un minunat efect: 
cel de a înlătura relele din această viață 
lumească, mai ales atunci când toate condiţiile 
sunt respectate, atât în interiorul nostru, cât și 
în exterior. Cu siguranţă relele din această 
viață, precum și din următoarea vor fi eliminate 
cu mai multă eficiență, iar binecuvântările se 
vor manifesta. Acest lucru se întâmplă din 

cauză că rugăciunea este legătura noastră cu 
Allah. Cu cât este mai apropiată legătura dintre 
rob și Domnul său, cu atât mai multe uși care 
duc către bine se vor deschide, iar cele ce 
conduc spre rău vor rămâne ferecate. 


2. Sabr (răbdarea) 


Sabr reprezintă jumătate din credinţă; 
credința este formată din răbdare şi slăvire și 
preamărire. Unii salafi au făcut această 
afirmaţie: „Credinţa este formată din două 
jumătăţi: una dintre ele este răbdarea, iar 
cea de a doua este slăvirea și (mulţumirea).” 

Prin Coran, Allah ne-a grăit astfel: 

„Întru aceasta se află semne pentru 
cel răbdător și mulțumitor.” (Sura Saba’: 19). 

În raport cu credința, răbdarea 
reprezintă ceea ce este capul pentru corp. 
Există trei feluri de răbdare. În primul rând, 
răbdarea manifestată în împlinirea poruncilor 
lui Allah, astfel încât omul să nu le ignore (sau 
să nu se plictisească în timp ce le îndeplinește). 
Răbdarea se manifestă şi în evitarea tentaţiilor 
interzise, astfel încât omul să nu încalce 
regulile. Răbdarea este necesară în acceptarea 
predestinării și a deciziilor luate de Allah; omul 
nu trebuie să le respingă. Când omul 
dobândește toate cele trei tipuri de răbdare, 
sabr va fi complet şi la fel și binecuvântarea din 
această viață pământească sau din cea 
următoare. Nicio ființă umană nu poate dobândi 
aceste binecuvântări fără a traversa puntea 
răbdării, la fel cum niciun om nu va ajunge în 

Paradis fără a trece peste sf'rot (podul care 
traversează iadul). Umar a spus: „Dobândim tot 
ceea ce este mai bun în viață dacă suntem 
răbdători”. 

Dacă omul va medita asupra 
binecuvântărilor pe care le-ar putea atinge în 
această viață lumească, își va da seama că toate 
sunt legate de răbdare. Pe de altă parte, dacă 
omul se va gândi la eșecurile blamabile pe care 
ar putea și ar trebui să le evite, își va da seama 
că acestea sunt legate de nerăbdare. De 
exemplu, curajul, onoarea, generozitatea și 
preferinţele manifestate în favoarea lucrurilor 
bune reprezintă răbdarea manifestată doar 
pentru o scurtă perioadă de timp (ceea ce 
simbolizează durata scurtă a vieţii). 

Numeroase boli și suferințe capabile să 
afecteze ființa umană (trupul sau inima) nu 
sunt decât rezultatul nerăbdării. Răbdarea 
păstrează sănătatea inimii, a corpului şi a 
sufletului, constituind panaceul perfect. Allah 
iubeşte răbdarea şi îi sprijină pe cei care se 
dovedesc  răbdători: „Într-adevăr, răbdarea 
aduce biruința.” 

Manifestând răbdare, oamenii pot 
dobândi foarte multe beneficii: 

„lar dacă răbdaţi, e chiar mai bine 
pentru cei răbdători” (Sura An-Nahl: 126). 

Răbdarea este instrumentul care 
conduce la izbândă: 

»0, voi cei care credeți! Fiți răbdători 
şi îndemnați la răbdare, luptați statornic și 
fiți cu frică de Allah, pentru ca să aveți 
parte de izbândă!” (Sura “Ali ‘Imran: 200). 

3. Sabir (aloe) 


Această plantă prezintă numeroase 
beneficii, mai ales specia indiană, deoarece 
eliberează corpul de numeroase substanțe 
toxice. Amestecată cu ulei de trandafir şi 
aplicată pe frunte sau obraji va înlătura durerile 
de cap. Tratează eficient inflamaţiile și 
ulcerațiile care apar la nivelul gurii sau al 
nasului, combate secreția de bilă neagră şi 
depresia. 

Planta de aloe provenită din Persia 
limpezeşte mintea, întăreşte inima, ajută corpul 
să elimine amestecurile periculoase și 
mucozitățile acumulate în stomac, mai ales 
atunci când se administrează o lingură de sabir 
cu apă. 

Trebuie să avertizăm cu privire la 
consumarea acestei plante sub formă de lichid, 
atunci când se înregistrează temperaturi 
scăzute, deoarece poate provoca scaun diareic 
cu sânge. 


LITERA TA’ 

1. Taib (parfumul) 

Trimisul lui Allah (Pacea şi 
binecuvântarea lui Allah fie asupra sa!) a spus: 
„Din viaţa voastră, femeile şi taib (parfumul) 


mi-au fost dragi, iar liniștea sufletului meu 
este rugăciunea.” 

Trimisul lui Allah (Pacea şi 
binecuvântarea lui Allah fie asupra sa!) obișnuia 
să folosească parfum și îi displăceau mirosurile 
neplăcute. 

Parfumul poate fi asemănat cu o sursă 
de energie pentru suflet, suflet care constituie 
motorul forțelor corpului. Puterea corpului este 
nutrită de aroma parfumului. Asocierea cu 
persoanele care nu îi sunt dragi inimii slăbeşte 
inima şi poate conduce la instalarea tristeţii și a 
depresiei; la fel, efectele pe care le au febra și 
mirosul neplăcut asupra corpului nu sunt 
minore. Din acest motiv  companionilor 
Trimisului lui Allah (Pacea şi binecuvântarea lui 
Allah fie asupra sa!) nu li se permitea să își 
însușească acele caracteristici care l-ar fi 
deranjat pe Profet (Pacea şi binecuvântarea lui 
Allah fie asupra sa!) și i-ar fi făcut să nu mai fie 
plăcuți în fața sa. Allah a spus: 

„Dar dacă sunteți chemați atunci 
intrați, însă după ce ați mâncat, 
împrăștiați-vă fără a zăbovi la povești. 
Aceasta i-ar pricinui neplăcere Profetului și 
el s-ar rușina de voi [sà vă poftească să 
ieșiți]; însă Allah nu se rușinează [să vă 
spună] adevărul.” (Sura Al-Ahzab: 53). 

Pe scurt, parfumul (taib) are un efect 
pozitiv asupra menținerii stării de sănătate şi a 
înlăturării multor boli, deoarece are capacitatea 
de a revigora organismul. 

2. Tiin (argila) 


De-a lungul timpului au fost menţionate 
o serie de hadisuri inventate care aminteau de 
beneficiile pe care le poate aduce argila. Ar 
trebui să precizăm de la început faptul că orice 
hadis în care se vorbește despre binefacerile 
argilei nu este adevărat. Argila este dăunătoare 
și produce cheaguri în interiorul venelor, 
constituind un puternic agent de uscare. Argila 
previne diareea, însă poate conduce la apariția 
hemoragiilor la nivel bucal. 


3. Talh (banana sau acacia) 


Allah ne-a spus în Coran: 

»». Şi  bananierii cu  ciorchini 
rânduiți” (Sura Al-Wagi'a: 29). 

Majoritatea marilor învăţaţi au spus că 
prin cuvântul talh se face referire la bananele 
care cresc în grămezi, una deasupra celeilalte, 
precum dinții unui pieptene. S-a mai spus că 
prin talh se poate face referire la acel arbore ai 
cărui spini sunt înlocuiți de fructe, deoarece în 
locul fiecărui spin crește un fruct, la fel cum se 
întâmplă şi în cazul bananierilor. Aceasta este 
cea mai bună opinie cu privire la înțelesul 
cuvântului talh. Prin urmare salafii (pioşii 
predecesori) au spus că prin talh nu se face 
referire doar la arborele care produce banane. 
Allah știe cel mai bine! 

Cele mai bune feluri de banane sunt cele 
coapte şi dulci. Bananele ajută la înlăturarea 
afecțiunilor pieptului şi plămânilor, ușurează 

tusea şi combat ulcerele care afectează rinichii 
şi prostata. Bananele măresc cantitatea de 
urină (funcţionează ca un diuretic), stimulează 
cantitatea de spermă, alină stomacul și sporesc 
pasiunea sexuală, ar fi preferabil să fie 
consumate înainte de masă. Bananele fac rău 
stomacului și agravează afecțiunile cauzate de 
excesul de secreție biliară şi de mucozităţi, însă 
dacă sunt amestecate cu zahăr şi cu miere 
înainte de a fi consumate, aceste efecte negative 
vor fi reduse. 


4. Tal” (ciorchinii de curmale) 


În Coran Allah ne-a vorbit despre: 

+... palmieri semeți, cu  ciorchini 
rânduiți unii peste alții” (Sura Qaf: 10). 

Allah a mai spus: 

„La semănături și la curmali cu fructe 
plăcute?” (Sura Aş-Şu'ara: 148). 

Ciorchinii curmalilor (tal) reprezintă de 
fapt fructele, înainte de a fi atins maturitatea. 
Procesul de înmulţire a curmalilor implică 
transferul de polen care este apoi așezat 
deasupra părții reproductive feminine a 
palmierului. Acest proces poartă denumirea de 
ta’bir. 

Muslim a relatat în Sahih că Talhah bin 
‘Ubaidullah a spus: „Treceam împreună cu 
Trimisul lui Allah (Pacea şi binecuvântarea lui 
Allah fie asupra sa!) pe lângă niște curmali și 
am văzut un grup de oameni făcând ta'bir. 
Profetul (Pacea şi binecuvântarea lui Allah fie 
asupra sa!) i-a întrebat ce fac şi ei au spus că 

desprind partea masculină a plantei pentru a o 
așeza deasupra celei feminine. Profetul (Pacea şi 
binecuvântarea lui Allah fie asupra sa!) a spus 
atunci: «Nu cred că acest procedeu vă va fi de 
prea mult ajutor.» Când au auzit ceea ce a 
spus Profetul (Pacea şi binecuvântarea lui Allah 
fie asupra sa!), au renunțat la activitatea lor, iar 
înmulțirea acelor pomi nu a mai avut loc. Apoi 
Profetul (Pacea şi binecuvântarea lui Allah fie 
asupra sa!) a spus: «Făceam doar o 
presupunere. Dacă ta’bir-ul ajută într-adevăr, 
continuaţi să procedaţi astfel. Sunt om ca şi 
voi, iar presupunerile mele pot fi fie corecte, 
fie greşite. Însă tot ceea ce vă transmit de la 
Allah (este adevărat); nu voi rosti niciodată 
vreo minciună în legătură cu Allah.» 

Acești  ciorchini ai  curmalilor au 
proprietatea de a stimula producția de spermă 
și pasiunea sexuală. Femeia care folosește 
pudră de tal' (înainte de a întreţine relaţii 
intime) va rămâne însărcinată mai ușor. 

Doar persoanele cu un temperament 
impulsiv pot tolera tal-ul, iar cei care îl 
consumă în mod obișnuit ar trebui să îl 
mănânce în combinaţie cu dulciuri. Tal-ul 
constipă şi întăreşte intestinele întocmai ca 
jummor  (curmalele proaspete) și  busr 
menționate anterior. Consumarea de taľ în 
cantități excesive face rău stomacului și poate 
produce constipaţie severă; dacă este combinat 
cu unt sau cu dulciuri, efectele negative sunt 
înlăturate. 

LITERA “AYN 
1. “Anub (strugurii) 


Se relatează că Trimisului lui Allah 
(Pacea şi binecuvântarea lui Allah fie asupra 
sa!) îi plăcea să consume struguri cu pepene. 
Allah a menţionat strugurii de şase ori în Coran, 
pe când descria binecuvântările pe care le-a 
revărsat asupra robilor Săi atât în viața aceasta, 
cât şi în următoarea. Strugurii se numără 
printre cele mai bune şi mai folositoare fructe; 
pot fi consumați atât proaspeţi, cât şi uscați, 
verzi sau copți. Strugurii reprezintă atât un 
fruct, cât și un aliment nutritiv, însă datorită 
substanțelor binefăcătoare pe care le prezintă 
pot fi folosiți ca leac sau băutură. 

Cei mai buni struguri sunt cei de 
dimensiuni mari. Strugurii albi sunt mai buni 
decât cei negri, deși ambele specii sunt la fel de 
dulci. Este recomandată consumarea 
strugurilor în stare proaspătă, la două sau trei 
zile după ce au fost culeși;, dacă sunt consumaţi 
imediat după recoltare pot provoca diaree și 
balonare. Strugurii trebuie culeși doar atunci 
când pielița care înveleşte boaba devine subțire. 
Strugurii sunt foarte hrănitori, precum stafidele 
sau smochinele, și au proprietatea de a întări 
organismul. 

Înlăturând seminţele strugurilor, efectul 
laxativ al acestora este potenţat. Consumațţi în 
exces pot provoca dureri de cap dacă nu sunt 
combinaţi cu rodie acră. În general, strugurii 
reprezintă un laxativ eficient şi o excelentă 

sursă de hrană. Cele mai bune fructe sunt: 
strugurii, curmalele și smochinele. 


2. “Asal (mierea) 

Am menţionat beneficiile pe care le aduce 
mierea în alte capitole ale acestei cărți. 

Ibn Jurayj a spus că Az-Zuhri a zis: „Să 
mâncaţi miere, pentru că este foarte bună 
pentru memorie.” Cel mai bun tip de miere este 
cea pură, de culoare albă, ușoară și dulce la 
gust. Mierea produsă de albinele care au 
polenizat florile copacilor sau de albinele care 
trăiesc în regiuni muntoase este mai bună decât 
cea produsă în stup. Calitatea mierii depinde de 
zona din care albinele şi-au colectat hrana. 


3. “Ajwah (curmalele uscate și presate) 


Sa'd bin Abu Waqqas a relatat de la 
Profet (Pacea şi binecuvântarea lui Allah fie 
asupra sa!): „Oricine mănâncă şapte curmale 
uscate dimineaţa nu va fi atins de otravă sau 
de vrăji pentru tot restul zilei.” 

An-Nasai şi Ibn Majah au relatat de la 
Profet (Pacea şi binecuvântarea lui Allah fie 
asupra sa!): „Ajwah provine din Paradis şi 
este un antidot împotriva otrăvii. Kamab 
(trufele) sunt un fel de manna, iar apa 
extrasă din acestea vindecă ochii.” 

Într-una dintre opinii se susţine faptul că 
acest hadis face referire la curmalele cultivate 
în special în Medina, locul în care cresc cele mai 
bune curmale din regiunea Hijaz. Ajwah, 
curmalele uscate şi presate, sunt foarte bune, 

au pielița tare şi se numără printre cele mai moi 
și mai delicioase tipuri de curmale. 

Am menționat deja numeroasele beneficii 
aduse de consumul de curmale şi a tomr-ului, 
atunci când am studiat remediile care încep cu 
litera “too. lar despre ajwah am discutat atunci 
când am studiat capacitatea lor de a trata 
otrăvirea şi de a preveni aspectele negative ale 
vrăjilor. 


4. ‘Anbar (balena) 


Am menţionat hadisul relatat în cele 
două lucrări Sahih, Abu Ubaydah şi armata 
musulmanilor au găsit un pește uriaș sau o 
balenă din care au mâncat vreme de două 
săptămâni. Au luat o parte din carnea acestui 
pește cu ei în Medina și i-au oferit-o Profetului 
(Pacea şi binecuvântarea lui Allah fie asupra 
sa!). Acest hadis confirmă faptul că 
musulmanilor le este permis să mănânce orice 
tip de pește care provine din mare, chiar dacă 
este mort deja. 

Există persoane care nu sunt de acord cu 
aspectele pe care tocmai le-am menţionat; ei au 
susținut că balena a fost aruncată pe țărm pe 
când era încă în viață, iar moartea a apărut în 
momentul în care apa s-a retras. Ei afirmă că 
balena ar fi murit din cauza lipsei de apă, nu 
din cauze naturale. 

Opinia lor nu este corectă, deoarece 
companionii au găsit balena moartă la malul 
mării. Nu au văzut-o în timp ce era în viață şi 
nu au văzut cum apa s-a retras şi ea a murit, 

după cum s-a susșinut. Dacă balena ar fi fost în 
viață, marea nu ar fi aruncat-o pe țărm; acest 
lucru se întâmplă cu animalele moarte şi peștii 
morți. 

Chiar dacă ceea ce au susținut ei ar fi 
fost adevărat, nu ar fi afectat regula cu privire 
la permisiunea de a consuma vietăți marine 
moarte. Profetul (Pacea şi binecuvântarea lui 
Allah fie asupra sa!) nu a permis consumarea 
animalelor vânate şi găsite apoi moarte în apă, 
deoarece există îndoială cu privire la modul în 
care s-a produs moartea: înecare sau ucise în 
decursul vânătorii. Deci dacă opiniile celor care 
se opun ar fi corecte, atunci ar fi existat 
îndoială referitoare la modul în care s-a produs 
moartea. 


Cât despre ambră (al-anbar), un fel de 
taib (parfum), aceasta este considerat unul 
dintre cele mai bune parfumuri, după mosc. 
Unii oameni au preferat ambra moscului, în 
mod eronat. Însă Profetul (Pacea şi 
binecuvântarea lui Allah fie asupra sa!) a 
descris moscul astfel: „Este cel mai bun taib 
(parfum).” 

În curând vom menţiona beneficiile și 
caracteristicile  moscului, care este taib-ul 
(parfumul) Paradisului. Locurile în care se vor 
afla adevărații drept-credincioşi în Paradis vor fi 
făurite din mosc, nu din anbar. 

Cei care au preferat ambra în locul 
moscului au fost dezamăgiţi din cauză că 
anbar-ul nu se alterează (întocmai precum 
aurul). Însă acest fapt luat în mod separat nu 

indică faptul că anbar-ul ar fi mai bun decât 
moscul. 

Există mai multe feluri de anbar. alb, gri, 
roșu, galben, verde, albastru, negru și 
multicolor. Cea mai bună specie de ambră este 
cea de culoare gri, apoi urmează cea galbenă, în 
vreme ce ambra neagră este cea mai puţin 
semnificativă calitativ dintre toate. 

Oamenii au păreri diferite cu privire la 
originea ambrei: unii suţin că este de fapt o 
plantă care creşte pe fundul mării, cu care se 
hrănesc animalele marine, fiind aruncată 
ulterior pe țărm. Alţii sunt de părere că anbar- 
ul reprezintă un deşeu eliminat de creaturile 
marine, având un aspect asemănător cu 
bălegarul. Alţii au susșinut că este un fel de 
spumă pe care marea o poartă spre țărm. 
Autorul lucrării Qanun a respins ultimele două 
opinii şi a afirmat că este posibil ca ambra să 
apară dintr-un izvor situat sub nivelul mării. 

Ambra întăreşte inima, mintea şi 
simțurile. Dă putere corpului și ajută la 
vindecarea paraliziei faciale, a hemiplegiei, a 
afecțiunilor cauzate de excesul de mucozități; 
vindecă bolile de stomac și balonarea. Dacă este 
aplicată sub formă de unguent sau ingerată ca 
o băutură, ambra ajută la dizolvarea 
cheagurilor. Inhalarea ambrei ușurează 
suferința provocată de simptomele răcelii, 
durerile de cap şi migrenele. 

5. “Ud (specia indiană a plantei de aloe) 


“Ud-ul indian este de două feluri. Unul 
dintre ele este folosit în scopuri medicinale și 
poartă denumirea de al-kust sau al-qust. Despre 
acesta vom discuta atunci când vom studia 
litera Qaf. Cel de-al doilea tip de “ud poartă 
denumirea de aluwwah care este folosit ca 
parfum. 

Imam Muslim a relatat în Sahih că Ibn 
“Umar obișnuia să ardă lemn de aloe uscat 
împreună cu camfor; el a afirmat că Trimisul lui 
Allah (Pacea şi binecuvântarea lui Allah fie 
asupra sa!) obișnuia să facă acelaşi lucru. 
Trimisul lui Allah (Pacea şi binecuvântarea lui 
Allah fie asupra sa!) a descris binecuvântările 
de care se vor bucura oamenii Paradisului; 
printre ele se numără şi lemnul de aloe. 

“Ud-ul dizolvă cheagurile şi elimină 
gazele. “Ud-ul absoarbe umezeala excesivă, 
întărește intestinele şi aduce ușurare și alinare 
inimii. Este bun pentru memorie, rafinează 
simţurile, constipă și ajută la combaterea 
urinării involuntare provocată de răceala 
localizată la nivelul prostatei. 

Ibn Samjun a spus: „Există mai multe 
feluri de “ud, însă toate sunt grupate sub 
denumirea generică de aluwwah. “Ud-ul este 
folosit atât intern, cât şi extern şi poate fi ars fie 
ca atare, fie în combinaţie cu alte substanţe. 
Atunci când este amestecat cu kafur (camfor) 
capătă valențe curative. Prin arderea “ud-ului se 
purifică şi aerul, care este unul dintre cele șase 

elemente indispensabile pentru starea de bine a 
organismului.” 


6. ‘Adas (lintea) 


Se relatează că ‘ʻadas-ul (lintea) este 
alimentul la care au poftit evreii, deşi aveau 
mană și prepelite. 

“Adas-ul este foarte gustos atunci când 
este consumat în combinaţie cu usturoiul și 
ceapa. Efectele pe care le produce sunt 
antagonice, pentru că funcționează atât ca 
laxativ, cât şi ca agent constipator. Substanțele 
hrănitoare din linte sunt concentrate în 
principal învelişul său, deci lintea întreagă este 
mai nutritivă decât cea decorticată, nu cade 
greu la stomac şi produce mai puţine efecte 
negative. 

Adas-ul îngroașă sângele, iar cei care 
suferă din cauza secreţiilor excesive de bilă 
neagră ar trebui să evite acest aliment, deoarece 
atunci când lintea este consumată în exces 
poate conduce la instalarea obsesiilor, leprei, a 
febrei care se instalează o dată la fiecare patru 
zile, precum și a altor afecţiuni. Lintea 
consumată în combinaţie cu sfeclă sau cantități 
mai mari de untură va avea mai puţine efecte 
secundare nedorite. Ar trebui evitată 
consumarea lintei în combinaţie cu dulciurile, 
deoarece este posibil să provoace cheaguri la 
ficat. Dieta care cuprinde în mod frecvent ‘adas 
este dăunătoare vederii. Lintea mai provoacă 
retenția urinei, umflături și balonare excesivă. 

Cel mai bun tip de “adas este cel gras, de 
culoare albă, care se digeră mai repede. 

Unii oameni ignoranți au afirmat că 
profetul Ibrahim (Pacea lui Allah fie asupra sa!) 
obișnuia să gătească linte pentru invitaţii săi. 
Însă în Coran ni se spune că el și-a întâmpinat 
oaspeţii cu un vițel gras, fript pe pietre fierbinți. 


LITERA GHAYN 
1. Ghaith (ploaia) 


În Coran întâlnim numeroase referiri la 
ghaith. Cuvântul însuși sună dulce și încântă 
auzul, trupul şi sufletul. Pentru urechi este 
plăcut să audă acest cuvânt, iar inimile se 
bucură la venirea ploii. 

Apa de ploaie este cea mai bună apă, 
pentru că nu este deloc dură și are numeroase 
proprietăţi; în ea se regăsesc cele mai multe 
binecuvântări. Aceasta se întâmplă mai ales 
atunci când plouă cu tunete și fulgere; apa cea 
mai bună se adună în zonele montane. 

Apa de ploaie este proaspătă și nu 
rămâne în sol pentru o perioadă de timp 
îndelungată; apa de ploaie se alterează rapid 
din cauza purității și densităţii sale reduse. 

Există divergențe cu privire la care ploaie 
este mai puţin dură şi mai ușoară: cea de 
primăvară sau cea din timpul iernii; avem două 
opinii raportat la acest subiect. 

Aş-Şafi a relatat că Anas bin Malik a 
spus: „Odată, pe când eram cu Profetul (Pacea 

şi binecuvântarea lui Allah fie asupra sa!), a 
început să plouă. Profetul (Pacea şi 
binecuvântarea lui Allah fie asupra sa!) şi-a 
scos haina pe care o purta deasupra celorlalte 
veșminte (așteptând ca ploaia să cadă asupra 
lui) și a spus: «Tocmai a venit de la Domnul 
său.” 

Am vorbit deja despre îndrumarea 
profetică cu privire la invocarea lui Allah pentru 
ca El să trimită ploaia. 


LITERA F 


1. Fatihah  Al-Kitab  (deschizătoarea 
Coranului) 


Al-Fatiha este prima sură din Coran, 
compusă din șapte versete recitate deseori, 
versete care i-au fost revelate Profetului (Pacea 
şi binecuvântarea lui Allah fie asupra sa!); în 
această sură se regăseşte cea mai bună 
vindecare şi cel mai puternic leac, depozitar al 
ruqyah-ei perfecte (formulă islamică de 
rugăciune). Al-Fatiha este cheia către 
dobândirea de bogății, succese şi putere. 
Înlătură tristețea, depresia, mâhnirile şi teama. 
Doar aceia care apreciază Al-Fatiha la adevărata 
sa valoare şi îi oferă considerația care i se 
cuvine, recitând-o așa cum trebuie şi cunoscând 
secretele care derivă din aceasta, atât ca 
remediu, cât și ca leac, vor dobândi astfel de 
binecuvântări. 

Unul dintre companioni a dezvăluit 
câteva dintre secretele surei Al-Fatiha atunci 
când a folosit-o ca ruqyah pentru înțepăturile 
de scorpion. Cel afectat s-a vindecat imediat, iar 
Profetul (Pacea şi binecuvântarea lui Allah fie 
asupra sa!) l-a întrebat pe respectivul 
companion: „De unde ai ştiut că în ea se 
găseşte vindecarea?” 

Câteva dintre secretele surei Al-Fatiha au 
fost dezvăluite prin intermediul elementelor de 
tawhid pe care le conţine, a cunoașterii lui Allah 
și a  Numelor, Atributelor, Acţiunilor și 
Hotărârilor Sale. Cei care dobândesc 
cunoașterea surei Al-Fatiha îşi afirmă credința 
în predestinare, înviere, unicitatea lui Allah în 
cadrul actelor de adorare şi în Stăpânirea Lui 
supremă; el se centrează pe abandonarea 
voinței sale Voinţei divine, pe preamărirea Sa şi 
pe consacrarea tuturor faptelor pure Lui, 
deoarece tot ceea ce există la El se întoarce. 
Oamenii trebuie să demonstreze supunere față 
de Allah și să caute în permanenţă călăuzirea 
cea dreaptă care este temelia fericirii în această 
viață lumească și în cea veşnică. Cei care 
dobândesc cunoașterea cu privire la legăturile 
dintre înțelesurile surei Al-Fatiha și dobândirea 
binecuvântărilor atât în această viață lumească, 
cât și în cea eternă sunt cei care pot înlocui 
diverse remedii lumești cu Al-Fatiha, utilizând-o 
sub forma unei formule islamice de rugăciune 
(ruqyah) pentru a atrage binele şi a alunga răul. 

Pentru a înțelege pe deplin acest subiect 
este nevoie de o fire nouă, de o nouă inimă și un 
nou tip de credință. Pe Allah! Nu veţi găsi nicio 

vorbă rea, nicio inovaţie rău călăuzitoare care 
să nu poată fi combătută și respinsă de sura Al- 
Fatiha, în cea mai bună și mai corectă manieră. 
Sura Al-Fatiha deţine cheia pentru cunoașterea 
elementelor religiei, îndrumarea corectă a inimii 
şi pentru remediul care vindecă sufletul de tot 
ceea ce este rău. Fiecare dintre căile străbătute 
de cei care Îl caută pe Stăpânitorul Lumilor 
începe cu Al-Fatiha și se termină cu Al-Fatiha. 

Pe Allah! Importanța surei Al-Fatiha este 
incomparabil mai mare decât tot ceea ce am 
menţionat noi până acum. Robii lui Allah care 
se agaţă cu toată puterea de Al-Fatiha și o 
înțeleg așa cum este corect recunosc în ea 
remediul perfect, scutul, lumina și îndrumarea. 
Robul trebuie să înţeleagă implicaţiile acestei 
sure în mod corect, să nu cadă pradă inovațţiilor 
şi să nu comită şirk sau inima să îi fie afectată 
de vreo suferinţă! 

Sura  Al-Fatiha reprezintă cea mai 
însemnată modalitate de a dobândi 
binecuvântări în această viață  lumească, 
precum şi în cea veşnică. Însă nu toți robii lui 
Allah știu cum să străbată această cale pentru a 
descoperi aceste comori. Dacă acela care se află 
în căutarea  binecuvântărilor ar reuşi să 
descopere secretele acestui capitol din Coran și 
ar dobândi cunoașterea cu privire la implicaţiile 
sale, izbânda i-ar fi aproape. 

Allah deţine înţelepciunea perfectă, iar 
tăinuirea unor aspecte implicate în această sură 
de inimile unora dintre oameni are un rost 
necunoscut nouă; la fel, El, în Înţelepciunea Sa 

Perfectă, a ascuns o parte dintre secretele 
pământului de oameni. 

Comorile ascunse ale pământului sunt 
înconjurate de diavoli ce împiedică umanitatea 
să le descopere. Doar sufletele cu adevărat bune 
vor reuşi să îi învingă, prin credinţa lor dreaptă, 
pe acești diavoli. Totuşi majoritatea sufletelor 
nu sunt într-adevăr credincioase. Prin urmare 
nu pot rezista răului - „oricine ucide un 
combatant va avea parte de averea lui.” 


2. Faghiyah (floarea de henna) 


Faghiyah (floarea de henna) oferă unul 
dintre cele mai plăcute parfumuri. Atunci când 
aceste flori sunt așezate între hainele de lână, le 
protejează de molii și de mucegai. Faghiyah este 
utilizată ca unguent împotriva paraliziei faciale 
și a anevrismelor (dilatarea peretelui venos al 
unei artere), uleiul extras din această plantă 
ajută la menținerea stării de sănătate a 
organelor şi relaxează nervii. 


LITERA QAF 

1. Coran (Qura'an) 

Allah a spus: 

„Noi pogorâm prin Coran ceea ce este 
tămăduire şi îndurare pentru drept- 


credincioși și nu face decât să sporească 
pierderea celor nelegiuiți.” (Sura Al-Isra’: 82). 

Allah a mai spus: 

0, oameni! V-a venit vouă îndemn de 
la Domnul vostru și tămăduire pentru ceea 
ce este în piepturi, călăuzire şi îndurare 
pentru drept-credincioși!” (Sura Yunus: 37). 


În Coran se găsește vindecarea completă 
a tuturor bolilor și afecțiunilor care atacă trupul 
și inima; Coranul oferă refugiul suprem în fața 
nenorocirilor acestei vieți şi a morții. Nu toți 
oamenii sunt căluziți pentru a găsi vindecarea 
în Coran. 

Dacă bolnavul aplică în mod corect 
remediul cuprins în Coran și este plin de 
credinţă, sincer, are încredere şi respectă toate 
îndrumările necesare, orice boală va ceda. Cum 
ar putea vreo boală să reziste Coranului, 
Cuvintelor Domnului pământului și cerului, 
care, dacă ar fi fost rostite în fața unui munte, 
acesta s-ar fi prăbuşit cu umilință... Dacă 
Coranul ar fi fost revelat pământului, acesta s- 
ar fi despicat... Nu există nicio boală ce poate 
ataca trupul sau inima care să nu poată fi 
prevenită prin recitarea Coranului, dacă 
recitatorul a fost înzestrat de Allah cu 
binecuvântarea de a-l înțelege Cartea. 

Am afirmat deja faptul că în Coran 
regăsim toate aspectele majore şi fundamentul 
tuturor cunoștințelor medicale referitoare la 
menţinerea stării de sănătate, regimul 
alimentar, modalitatea de eliminare a 
substanțelor nocive. Coranul ne vorbeşte în 
detaliu despre bolile care atacă inima și îi 

îndrumă pe oameni către leacurile şi remediile 
adecvate. Allah a spus: 

„Aceia care nădăjduiesc în răsplata 
bună la întâlnirea cu Allah [să ştie că] 
termenul lui Allah va veni. El este Cel care 
Aude Totul [și este] Atoateștiutor.” (Sura Al- 
‘Ankabut: 5). 


2.  Qith-tha” (castravetele sălbatic) 


În Sunan se relatează că Abdullah bin 
Jafar a spus: „Profetul (Pacea şi 
binecuvântarea lui Allah fie asupra sa!) 
obișnuia să mănânce gith-tha” cu curmale 
coapte.” (At-Tirmidhi). 

Qith-tha” se alterează greu și ajută la 
înlăturarea durerilor de prostată. Qith-tha” 
elimină starea de greață, iar semințele sale au 
un efect diuretic. Frunzele castravetelui sălbatic 
pot fi folosite sub formă de bandaj pentru 
vindecarea mușcăturilor de câine. 

Qith-tha” nu este ușor digerabil şi poate 
dăuna stomacului. Deci ar fi preferabil ca 
acesta să fie consumat împreună cu curmale 
coapte. În amestec cu stafidele sau mierea, 
efectul său asupra stomacului este mai blând. 

